
Birourile agenţiei de detectivi „Parnell” se află la ultimul 
etaj al blocului Trueman, din Paradise Avenue. Înfiinţată şi 
condusă de colonelul Victor Parnell, agenţia le depăşeşte 
pe toate celelalte de pe coasta Pacificului. 

După ce a terminat armata, lui Parnell i-a venit ideea să 
dea drumul afacerii ăsteia în Paradise City, centrul de 
atracţie al miliardarilor. Agenţia este destinată în 
exclusivitate bogătaşilor iar tipi de ăştia, fii ai norocului, 
bântuie prin Paradise City ca în niciun alt oraş din Statele 
Unite, ale Americii. 

Parnell este texan. A moştenit de la tatăl său câteva 
sonde de petrol aşa încât a dispus de tot capitalul necesar 
pentru a-şi înfiinţa agenţia în stilul luxos şi bătător la ochii 
cu care locuitorii oraşului erau obişnuiţi. Foloseşte douăzeci 
de detectivi, zece stenodactilografe, un contabil pe nume 
Charles Edwards, iar Glenda Kerry este mâna lui dreaptă. 

Cei douăzeci de detectivi, toţi foşti poliţişti sau militari, 
lucrează în echipe de câte doi. Fiecare echipă îşi are biroul 
ei, şi exceptând situaţii cu totul aparte, nicio echipă nu are 
habar cu ce se ocupă celelalte. Sistemul ăsta evită orice 
scurgere de informaţii către ziarişti. E suficientă doar o 
indiscreţie - şi aşa ceva nu s-a întâmplat decât o singură 
dată - că cei doi detectivi împricinaţi şi-au luat adio de la 
slujbă. 

Eu fac echipă cu Chick Barley, care, ca şi mine, a făcut 
războiul în Vietnam, ca locotenent în Poliţia Militară, sub 
comanda lui Parnell. Amândoi avem treizeci şi opt de ani şi 
niciunul dintre noi nu este căsătorit. De trei ani, de când 
lucrăm împreună, ne-am cucerit reputaţia de a fi cel mai 
bun cuplu de detectivi ai lui Parnell. 

Agenţia se ocupă de divorţuri, probleme de familie, 
şantaje, extorcări de bani, furturi din hoteluri, urmăriri de 
soţi sau de soţii, şi cam tot ce se poate imagina, cu 

excepţia crimelor. 

Lucrăm mână-n mână cu poliţia oraşului. Dacă un 
detectiv dă din întâmplare peste urmele vreunei crime, 
atunci Parnell îl înştiinţează despre chestia asta pe Terell, 
şeful poliţiei, iar rolul nostru s-a terminat. Aşa că nu călcăm 
pe bătături pe nimeni. Totuşi, ne rezervăm dreptul de a 
proteja un client, atât timp cât Parnell nu s-a convins că 
afacerea respectivă nu este de resortul poliţiei şi numai al 
ei. 

Într-o frumoasă dimineaţă de vară, eu şi Chick stăteam la 
birourile noastre, fără să avem vreun caz la care să lucrăm. 
Tocmai rezolvasem o afacere de cleptomanie şi aşteptam o 
nouă sarcină. 

Cu picioarele pe birou, Chick se zgâia într-o revistă 
porno. Masiv şi zdravăn, avea părul blond-roşcat şi un nas 
turtit, ca de boxer. Din când în când, scotea în surdină câte 
un fluierat prelung, chestia asta indicând faptul că privirea 
îi picase pe o poză care trebuia studiată mai amănunţit. In 
celălalt capăt al camerei, se afla biroul meu, unde făceam 
tot felul de socoteli pe un bloc-notes, ajungând de fiecare 
dată la concluzia că până la salariul de la sfârşitul lunii, 
rămăsesem fără un sfanţ. Se părea că banii mi se scurgeau 
printre degete. Făceam ce făceam şi întotdeauna cu vreo 
săptămână înaintea salariului trebuia să mă împrumut. 
Luam salariul, îmi plăteam datoriile, şi ca naiba, iar eram pe 
sponci. Şi asta nu că aş fi fost prost plătit. Parnell îşi plătea 
angajaţii mai bine decât orice altă agenţie. Nu, hotărât 
lucru, efectiv banii mi se scurgeau printre degete. 

Distrus, am împins bloc-notesul deoparte şi m-am întors 
spre Chick, cu o vădită speranţă. 

— la zi, bătrâne, cum stai cu paralele? 

Chick mă privi pe deasupra revistei şi suspină: 

— Ce dracu’, Bart, parcă eşti copil, zău aşa. In sfârşit, ia 
zi, care-i treaba? Ce Dumnezeu faci cu banii? 

— Asta-i o întrebare deşteaptă. Şi eu aş vrea să ştiu. Păi, 
vin, se duc, şi nu mai am un chior în buzunar. 

— Ştiu, ştiu, spuse el cu un aer plictisit. Inchipuie-ţi, doar 

sunt poliţai. Dacă n-ai mai trăi aşa, ca un barosan, dacă ai 
renunţa la apartamentul ăla care te ruinează, dacă te-ai 
mulţumi cu o maşină obişnuită în loc de Maserati ăla al tău 
uşchit, care haleşte benzină în prostie, dacă ai mânca şi tu 
ca tot omul, şi în sfârşit, dacă n-ai simţi nevoia să ai nişte 
toale ca o vedetă de cinema, o să termini să te tot 
împrumuţi. 

— Ăsta-i un adevăr profund. De fapt, nişte adevăruri 
profunde, bătrâne. la zi, şi i-am zâmbit, ce-ar fi să-mi pasezi 
vreo sută de dolari până la salariu? 

— Dacă te-ar auzi cineva, ar zice despre mine că sunt un 
bancher sadea. Pot să-ţi dau cincizeci, niciun cent în plus. 
Îşi scoase portofelul, extrase din el o bancnotă de cincizeci, 
şi o flutură în aer. Ce zici? 

— Merge şi aşa. M-am ridicat de pe scaun, am traversat 
camera şi am înhăţat banii. Mulţumesc Chick. O să ţi-i dau 
înapoi la salariu... pe cuvântul meu. 

— Bine, până la salariu. Pe bune, Bart, chiar că ar trebui 
s-o laşi mai moale cu nebuniile astea. Dacă ar afla colonelul 
că tu eşti lefter, după trei săptămâni de la salariu, nu ştiu 
cum i-ar pica asta. 

— Atunci, să mă plătească mai bine. 

— Nu zău? O să cheltuieşti şi mai mult şi iar o să te 
trezeşti fără niciun ban. E 

— Încă un adevăr profund, am spus. În dimineaţa asta nu 
emiţi decât adevăruri profunde. 

M-am dus lângă fereastră şi mi-am coborât privirea 
asupra mării ce strălucea sub soare, asupra kilometrilor de 
nisip şi a corpurilor întinse pe plajă. 

— Isuse Cristoase! Ce n-aş da să mă tăvălesc şi eu pe 
nisip printre gagicile alea. Al dracu să fie, doar ne-am 
terminat treaba, nu? De ce naiba nu ne dă colonelu' o zi 
liberă, aşa, ca o mică atenţie, ia zi? 

— Du-te şi întreabă.-l, îmi răspunse Chick, fără să-şi ridice 
ochii din revistă. 

Mi-am aprins o ţigară, şi m-am dus în spatele lui, 
privindu-i peste umăr. Chick dădu pagina şi amândoi am 

fluierat la unison. 

— Asta da gagică, declară el, l-ar băga şi pe-un popă în 
păcat. Mi-aş cam pierde cu ea vreo săptămână pe o insulă 
pustie. 

— Nu neapărat pe o insulă pustie. 

— Greşeală gravă! Pe o insulă pustie, nu trebuie să 
cheltuieşti cu ea niciun ban. 

Interfonul începu să bâzâie. Chick apăsă pe buton. 

— Bart să se ducă la colonel, anunţă Glenda Kerry şi 
închise imediat. 

Glenda niciodată nu-şi irosea nici cuvintele, nici timpul. 

— La fix, am spus. lar avem de lucru. De ce dracu o să 
avem parte de-data asta? 

— Vreo babă care şi-a pierdut cățelul, spuse Chick cu 
indiferenţă şi-şi băgă din nou nasul în revistă. 

Parnell este un uriaş cu o faţă mare, bronzată, cu ochii 
mici şi pătrunzători şi gura ca botul unui şoricar. Îşi 
păstrase nealterat aerul de cătană veche şi de fiecare dată 
când mă prezentam în faţa lui îmi venea să-mi pocnesc 
călcâiele şi să-l salut milităreşte. 

Stătea la biroul său. În faţa lui, într-un fotoliu, stătea un 
tip corpolent, cu capul văduvit de păr, cu tenul alb cu pete 
roz şi purtând ochelari de soare cu lentile verzi. 

— Bart Anderson, îi spuse Parnell, arătându-mă cu mâna. 
Bart, dânsul este domnul Mei Palmer. 

Grăsanul se ridică din fotoliu într-un mod penibil pentru 
a-mi strânge mâna. Creştetul capului său, aidoma unui ou, 
îmi ajungea exact la umăr. M-am prins că mă examina 
îndeaproape, din spatele lentilelor verzi. 

— Anderson este unul dintre cei mai buni agenţi ai mei, 
continuă Parnell în timp ce grăsanul se lăsă să cadă greoi în 
fotoliu. Îmi făcu semn să iau loc şi după ce m-am aşezat, a 
reluat. Domnul Palmer este impresarul şi omul de încredere 
al domnului Russ Hamel. Se opri ca să-mi arunce o privire 
de gheaţă. Numele de Russ Hamel îţi spune ceva? 

Nu prea-mi pierd eu vremea citind cărţi, dar ştiam cine-i 
Russ Hamel. Chiar săptămâna trecută o dusesem pe Bertha 

să vadă un film ecranizat după unul din romanele lui. Nu 
prea aveam eu habar despre opera lui Hamel dar filmul 
fusese o aiureală clasa-ntâi. 

— Bineînţeles, am răspuns, abordând un aer de 
intelectual. Cărţile sale, în format de buzunar, sunt scoase 
în tiraje de milioane de exemplare. Săptămâna trecută am 
şi văzut un film după o carte a sa. 

Pe figura lui Mei Palmer înflori un zâmbet. 

— AŞ spune că domnul Hamel este de talia lui Harold 
Robbins şi Sydney Sheldon, am reluat eu. 

Chestia asta m-a oripilat pur şi simplu, dar văzându-l pe 
Parnell cum m-a străfulgerat cu privirea m-am stăpânit şi 
nu m-am manifestat în niciun fel. Parnell se întoarse spre 
Palmer. 

— Sunteţi de acord să-l pun pe Anderson la curent? 
Domnule Palmer, ce spuneţi, trecem la acţiune? 

Palmer se strâmbă: 

— Eu personal, nu sunt deloc de acord, dar domnul 
Hamel vrea altfel. Aşadar, daţi-i drumul. 

Parnell se întoarse spre mine: 

— Domnul Hamel a primit nişte scrisori anonime cu 
privire la soţia dânsului. Dumneaei are douăzeci şi cinci de 
ani, iar dânsul patruzeci şi opt. Domnul Hamel crede că a 
cam greşit căsătorindu-se cu o femeie atât de tânără. Când 
scrie, are nevoie să fie singur, iar ea îşi cam face de cap. 
Scrisorile astea pretind că doamna Hamel se distrează cu 
un bărbat mult mai tânăr decât soţul ei, iar domnul Hamel 
nu-şi vede capul de treabă acum, când lucrează la un nou 
roman. Cam asta ar fi pe scurt, nu?, adăugă Parnell, 
uitându-se la Palmer. 

Acesta îşi frecă mânuţele dolofane. 

— Este important să ştiţi că o adaptare a unui roman 
pentru film aduce domnului Hamel zece milioane de dolari, 
un contract pentru o ediţie de buzunar, cinci milioane, şi, în 
afară de astea, mai există, bineînţeles, şi drepturile de 
traducere. Domnul Hamel a semnat toate aceste contracte, 
iar manuscrisul trebuie predat în patru luni. 

M-am stăpânit să nu fluier de uimire. Cincisprezece 
milioane de dolari ca să scrii nişte rahaturi. Dumnezeule! 

M-am gândit, Bart băiete, n-ai ales drumul cel bun în 
viaţă! 

— Scrisorile astea, continuă Parnell, adresându-mi-se, l- 
au făcut pe domnul Hamel să nu se mai poată concentra. 

— Ce mai, de fapt, nici nu mai poate să scrie! spuse 
Palmer, cu o voce ascuţită. Am încercat să-l conving că 
scrisorile astea sunt opera unui nebun şi nici nu trebuie să 
le bage în seamă. Dacă manuscrisul nu este predat la data 
prevăzută, producătorul filmului ar putea cere despăgubiri, 
îşi agită mâinile. 

— Domnul Hamel declară că nu mai poate crea atâta 
timp cât nu este convins că tot ce scrie în scrisorile alea nu 
sunt decât nişte baliverne. Aşa că vrea ca soţia lui să fie 
urmărită. 

Deci, avem parte de încă o treabă împuţită, în care o să 
trebuiască să urmăresc pe nevasta cuiva. Ore şi ore 
pierdute în maşină, zile întregi în care nu se întâmplă nimic, 
şi apoi, dintr-o dată, apare o chestie, iar dacă plictiseala 
sau oboseala te-au adormit şi n-ai fost pe fază, poţi să-ţi iei 
adio de la afacerea care s-a dus pe copcă. Să urmăresc 
neveste, asta-i ultima treabă de pe lista preferințelor mele. 

— Nicio problemă, făcu Parnell, categoric. Doar pentru 
asta suntem aici, domnule Palmer. Şi eu cred, ca şi 
dumneavoastră, că mai înţelept ar fi ca domnul Hamel să 
arate scrisorile astea soţiei dânsului, dar după cum spuneţi, 
nici nu vrea să audă de aşa ceva. 

— Asta din păcate aşa este. O consideră de-a dreptul o 
insultă, zise Palmer, cu un gest iritat. Asta-i. Vrea să fie 
supravegheată şi să primească un raport săptămânal. 

— Adică nu are încredere în soţia sa? 

— Din păcate, a mai avut o experienţă nefericită, care l-a 
făcut să fie neîncrezător. 

A ezitat înainte să continue. 

— Nancy este a doua soţie. Acum trei ani s-a căsătorit cu 
o individă care avea vârsta pe care o are Nancy acum. 

Fosta lui soţie s-a simţit neglijată, şi, după mine, pe bună 
dreptate. Hamel a surprins-o cu un playboy tinerel, şi totul 
s-a terminat cu un divorţ. 

— Pe bune? îl presă Parnell. 

— Când domnul Hamel scrie, întrerupe orice legătură cu 
lumea. Lucrează între nouă dimineaţa şi şapte seara şi, în 
timpul ăsta, nimeni n-are voie să-l deranjeze. De multe ori, 
mănâncă chiar în camera sa de lucru. Pentru o tânără abia 
căsătorită, modul ăsta de viaţă poate conduce la un 
dezastru, ceea ce s-a şi întâmplat cu prima soţie. 

Pe biroul lui Parnell telefonul începu să sune. 

— În regulă, răspunse el, încruntându-se. În zece minute. 
Închise, şi apoi se întoarse spre Palmer. 

— Vă propun să mergeţi în biroul lui Anderson şi să-i daţi 
toate informaţiile despre doamna Hamel. Nu trebuie să vă 
îngrijoraţi, domnule Palmer, adăugă Parnell, ridicându-se. 
Asiguraţi-l pe domnul Hamel că va primi raportul nostru 
peste o săptămână. După ce terminaţi cu Anderson, fiţi atât 
de amabil şi treceţi pe la d-ra Kerry, pentru a plăti un 
avans. 

Palmer se crispa. 

— Sper să nu fie exagerat. 

Parnell zâmbi caustic. 

— În niciun caz nu va depăşi mijloacele financiare ale 
domnului Hamel. Fiţi fără grijă! 

L-am condus pe Palmer de-a lungul culoarului, până la 
biroul meu. Chick îşi dădu repede jos picioarele de pe birou 
şi dosi revista într-un sertar. Am făcut prezentările; cei doi 
îşi strânseră mâinile. 

— Domnule Palmer, simţiţi-vă ca acasă. Şi cum muream 
de sete, i-am propus: 

— Doriţi un whisky? 

Am văzut cum figura lui Chick s-a luminat, apoi cum s-a 
întunecat când a auzit răspunsul lui Palmer: 

— Nu... nu, mulţumesc. whisky-ul este un pic prea tare 
pentru ora asta. Poate nişte gin? 

— Bem şi noi un păhărel, nu? i-am propus lui Chick. 

În timp ce acesta turna băuturile, Palmer se aşeză în 
fotoliul rezervat clienţilor, iar eu la biroul meu. 

— AŞ vrea să-l informez pe colegul meu despre ce am 
discutat. Ştiţi, lucrăm împreună. 

Palmer încuviinţă şi acceptă ginul dublu pe care Chick i-l 
impuse cu autoritate. 

Ca o regulă generală, detectivilor le era permis să bea 
numai cu clienţii, şi exista un stoc de băuturi prevăzut 
pentru protocol. Dar noi rezolvasem şi problema asta şi ne 
cumpăram singuri de băut pentru sufletele noastre. 

Am făcut lui Chick un rezumat succint despre cele aflate 
de la Palmer. 

— S-o filăm pe doamna Hamel, iar ea nu trebuie să se 
prindă... aşa-i? 

Am privit pe Palmer, care a făcut semn că da. După 
expresia figurii lui Chick, mi-am dat seama că-i căzuse 
tavanul în cap, aflând că o să trebuiască să ne ţinem după 
fustele unei muieri. 

— Daţi-ne semnalmentele doamnei Hamel, am spus. 

V-am adus fotografia ei, răspunse Palmer, scoțându-şi 
portvizitul, şi extrăgând din el o poză de mărimea unei cărţi 
poştale. 

Am examinat cu atenţie femeia din fotografie. Era o 
bucăţică de pus la rană. Brunetă, cu ochii mari, nasul fin şt 
buzele cărnoase. După cum sânii îi împungeau bluza albă, 
te puteai gândi fără să greşeşti că avea nişte forme de te 
băgau în boală. l-am dat fotografia lui Chick, care abia a 
putut să-şi stăpânească un fluierat. 

— Domnule Palmer, şi cam ce face toată ziua? 

— Se trezeşte pe la nouă, după care merge la tenis cu o 
prietenă foarte apropiată, Penny Highbee, soţia lui Mark 
Highbee, avocatul domnului Hamel. De obicei ia masa la 
Country Club, după care face iahting, pescuieşte sau se 
întâlneşte cu prietenii. Cel puţin aşa ştie domnul Hamel. 
Este de părere că după-amiezile ei ar cam trebui controlate. 
Partidele de tenis nu intră în discuţie. Dânsul consideră că 
dacă ar minţi în privinţa asta, ar fi de-a dreptul stupidă. 

— Şi cu scrisorile alea, domnule Palmer? 

— Le am la mine. 

Îşi scoase din nou portvizitul din care extrase două plicuri 
albăstrui şi cartea lui de vizită, pe care mi le înmână. După 
care se uită la ceas. 

— Am o întâlnire, aşa că trebuie să plec. Dacă aveţi 
nevoie de alte informaţii, contactaţi-mă. Domnul Hamel nu 
trebuie deranjat. 

Se îndreptă spre uşă, şi se opri. 

— E de la sine înţeles că problema asta delicată trebuie 
să rămână strict confidențială. 

— Domnule Palmer, nu vă faceţi nicio grijă în privinţa 
asta, l-am asigurat eu, adresându-i surâsul meu de zile 
mari. 

L-am condus spre biroul Glendei. 

— D-ra Kerry o să vă informeze asupra onorariilor 
noastre. 

— Da, da... bineînţeles, spuse el, cu un aer crispat. Eu 
sunt perfect convins că toată chestia asta nu este decât o 
pierdere de timp şi de bani, numai că domnul Hamel este 
un om important. Trebuie să-l scot din starea asta, şi să-l 
fac să se apuce de treabă, spuse privindu-mă prin lentilele 
lui verzi. Dacă se întâmplă să aflaţi ceva neplăcut despre 
doamna Hamel... deşi sunt sigur că n-o să aflaţi nimic... vă 
rog să mă anunţaţi imediat. Sunt mulţi bani în joc. 

În timp ce-l introduceam pe Palmer în biroul Glendei, mă 
gândeam că zece la sută din cinşpe milioane, era o 
grămadă de bănet. Şi mi-am amintit cum se mai neliniştea 
Palmer despre avansul pe care urma să-l plătească, mai 
mult decât despre soţia lui Hamel. 

Glenda era aşezată la biroul ei. Cu toate că nu reprezenta 
idealul meu feminin, era plăcută la vedere. Înaltă, brună şi 
drăguță, îmbrăcată într-o rochie bleu, cu gulerul Şi 
manşetele albe, coafată proaspăt, semăna cu ceea ce de 
fapt era: sută la sută competenţă. 

— Domnul Palmer, am anunţat eu. 

Şi cu asta, l-am lăsat pe Palmer să înfrunte surâsul de 

oţel al Glendei şi m-am întors în biroul meu. Chick îşi 
pusese din nou picioarele pe birou, şi se cufundase în 
lectura uneia din scrisorile anonime. Văzând că-şi 
împrospătase băutura, mi-am mai turnat şi eu un pahar, 
după care m-am aşezat. 

— la fii atent, îmi spuse. 


„În timp ce-ţi cloceşti romanele alea împuțite, nevastă-ta, 
rea de muscă se dă în bărci cu Waldo Carmichael. Un cal de 
curse o să întreacă întotdeauna un cal de povară, mai ales 
un cal de povară boşorog”. 


Îmi aruncă o privire şi luă a doua scrisoare. 
— Asta este o adevărată capodoperă. 


„Ce mai tura-vura, Carmichael este mai în vână decât 
tine iar Nancy apreciază chestia asta. Sexul este pentru cei 
tineri, nu pentru boşorogi”. 


Lăsă scrisoarea pe birou. Amândouă sunt semnate 
„Antiadmiratorul tău”. Cred că dacă aş avea vârsta lui şi aş 
primi porcăria asta, m-aş băga într-un colţ întunecos şi aş 
începe să bocesc. 

M-am uitat la scrisori. Erau bătute la maşină, iar ştampila 
poştei era din Paradise City. Am luat apoi fotografia lui 
Nancy Hamel şi am început s-o studiez cu atenţie. 

— Cam ştiu eu ce se întâmplă în cloaca aia pe care tu ţi-o 
numeşti suflet, spuse Chick. Dacă ai fi în locul ei, măritată 
cu un tip care lucrează în neştire de la nouă la şapte şi te 
lasă de izbelişte, până la urmă ai căpia de tot şi ţi-ai găsi pe 
cineva. 

— Tu nu? 

— Ba bine că nu. Deci... 

M-am uitat la ceas. Era douăsprezece şi cinci minute. 

— După cum a zis Palmer, la ora asta tipa ar trebui să fie 
la Country Club. Aşa că de-abia îmi ajunge timpul să înfulec 


13 


ceva şi să mă duc să mă postez acolo. O să fiu cu ochii pe 
ea până se întoarce la căminul conjugal. lar tu o să pleci în 
căutarea lui Waldo Carmichael. Incearcă să pescuieşti cât 
mai multe despre tipul ăsta. 

În drum spre lift, am trecut pe la Glenda. 

— După ce bag la jgheab, mă şi pun pe treabă, am 
anunţat-o. Cum ai rezolvat cu tipul? 

— E un tip de treabă, preciza ea. Am făcut o afacere 
bună cu el. 

— Lasă că ştiu eu. L-am auzit urlând din biroul meu. Cât? 

— Intreabă-l pe colonel. Dacă o să vrea să ştii, o să-ți 
spună, îmi răspunse şi-şi îngropă nasul în hârţoagele ei. 


Toţi detectivii agenţiei „Parnell” erau membri ai Country 
Club-ului, Yacht Club-ului, Casinoului şi ai tuturor localurilor 
de noapte frecventate de bogătaşi. 

De asemenea, toţi agenţii aveau cărţi de credit Parnell, 
care le dădeau dreptul la consumaţie gratuită. Chestia asta 
probabil că-l costase pe Parnell destul de mult dar totuşi 
era rentabilă. Şi în afară de asta, mai exista şi privirea de 
vultur a lui Charles Edwards, contabilul firmei, care studia 
cu atenţie fiecare notă de plată. Cartea de credit ne dădea 
acces în cluburi, atunci când eram în misiune. 

Răsfoiam „Time Magazine” în holul mirific din Country 
Club, cu ochii lipiţi de ieşirea restaurantului când apăru 
Nancy Hamel. Am recunoscut-o imediat după fotografie, 
dar văzând-o în carne şi oase, poza mi s-a părut o biată 
imitație. 

Era îmbrăcată în alb, într-un şort şi tricou, iar silueta ei 
m-a făcut să mă holbez de-a binelea. Prin Paradise City 
sunt cârduri şi cârduri de fetiţe mortale dar ea era pur şi 
simplu excepţională. Era însoţită de o tipă mai în vârstă cu 
vreo zece ani, cu picioarele scurte, şoldurile mari, blondă şi 
drăgălaşă, dacă vă pasionează cumva femeile drăgălaşe... 
că pe mine în niciun caz. Bănuiesc, că era Penny Highbee. 

Cele două femei conversau cu animaţie. Au trecut pe 
lângă mine şi am auzit-o pe Penny spunând: „Nu pot să 

cred. La vârsta lui!” Ceea ce ea nu putea să creadă 
rămânea un mister. Au ajuns la ieşire şi s-au despărţit. 
Penny se îndreptă spre un Cadillac, iar Nancy spre un 
Ferrari gri metalizat. 

Când m-am instalat în maşina firmei, Ferrari-ul demară. 
Nu mă folosesc niciodată de Maserati-ul meu pentru filaj. 
Dacă n-ar fi fost o circulaţie înfiorătoare, Nancy m-ar fi 
pierdut în doi timpi şi trei mişcări. Dar aşa, am reuşit să mă 
strecor în spatele unui Lincoln şi s-o urmăresc până-n port. 

A coborât din maşină, iar eu am făcut la fel. A luat-o de-a 
lungul cheiului, spre locul de acostare al bărcilor de curse şi 
al iahturilor. S-a oprit în faţa unui iaht cu motor, de vreo 
douăzeci de metri lungime. A urcat pasarela, şi a dispărut 
în el. 

Nemaiavând ce face, am aşteptat. 

Peste puţin timp, îşi făcu apariţia un negru înalt şi solid, 
care dezlegă parâmele. Câteva clipe mai târziu, iahtul se 
fofila prin îmbulzeala de nave ancorate în port, după care 
ţâşni spre imensitatea mării. 

L-am privit cum a dispărut. 

Pe o bornă de pe chei, stătea Al Barney, cu o cutie de 
bere în mână. Al Barney era în acelaşi timp şi ochii şi 
urechile portului. Dacă-i dădeai să bea bere, i se dezlega 
limba. Nu-i dădeai bere, nu scoteai de la el niciun cuvinţel. 

— Salut, Barney! i-am spus, oprindu-mă în fata lui. 

Aruncă în mare cutia, îşi trase pantalonii peste burta lui 
enormă, şi zâmbi. Ai fi zis că era un rechin care vedea cum 
i se apropie haleala. 

— Bună, dom'le Anderson! Mai încape vorbă, niţică bere 
n-are cum să strice! 

Se ridică de pe bornă şi se îndreptă direct spre o 
cârciumă, care se numea Neptun. L-am urmat în localul ăla 
obscur, care la acea oră era pustiu. Doar Sam, barmanul, se 
găsea acolo. Când ne-a văzut intrând, pe Barney şi pe 
mine, dinţii săi albi au lucit ca un fulger. 

— Salut, domnule Anderson, spuse el. Ce să fie? 

— Toată berea pe care poate s-o toarne în el, iar pentru 

mine o Cola, i-am răspuns, urmându-l pe Barney spre o 
masă din colţ. 

— Să fie într-un ceas bun, domnule Anderson, făcu 
Barney, instalându-se pe o bancă din lemn. Aveţi-nevoie de 
ceva? 

Ni s-a adus berea şi Cola. 

— Să fiu cinstit, munca-i muncă. Am văzut plecând iahtul 
ăla. Ai ceva de spus? 

Barney gustă din bere, după care bău încetişor tot 
paharul, iar în final îl trânti pe masă. Imediat, Sam se repezi 
pentru a face plinul. 

— Este vasul lui Russ Hamel, declară Barney, cu mâna 
întinsă spre pahar. Scriitorul. | se vând al dracului de bine 
cărţile. Cel puţin, aşa se pare. Nişte aiureli, o pierdere de 
timp, adăugă el, încruntându-şi sprâncenele. 

— De acord cu tine. Tipa care a urcat la bord, era 
nevastă-sa? 

Ochii mici ai lui Barney mă priviră cu neîncredere. 

— Da, ea era. O tipă de treabă. Un progres fantastic faţă 
de ailaltă. Aia era pur şi simplu o putoare. Actuala doamnă 
Hamel este lux. De fiecare dată cum mă vede, mă salută. 
Nu este deloc fudulă. Bău o înghiţitură, suspină, şi continuă. 
Ce vă interesează? 

— Mai întâi, mă interesează echipajul, am minţit. Este un 
echipaj, aşa, obişnuit? 

Josh Jones? Se strâmbă Barney. Un pârlit de negru. 
Întotdeauna fără o leţcaie. Şi-ar vinde-o şi pe mă-sa pentru 
câţiva marafeţi, dacă cineva ar fi interesat de mă-sa, dar n- 
aş crede chestia asta pentru nimic în lume. Lucrează pentru 
Hamel de trei ani. Este un marinar bun şi se pricepe la 
toate. 

— Doamna Hamel iese des în larg? 

— Cam de patru ori pe săptămână. Asta este una din 
ocupațiile ei. După câte se spune, cam duce o viaţă 
solitară. 

— Şi Hamel? Ce fel de tip este? 

Îşi goli paharul, dar Sam sosi în viteză pentru a-l umple. 

Un snob nenorocit, burduşit de mălai, spuse Barney, ca 
toţi ăilalţi care au un iaht. Când i se întâmplă să iasă din 
corabia lui, ai crede că tot portul îi aparţine. Cam genul ăsta 
de om este. 

M-am gândit că nu puteam scoate mai mult de la el, fără 
a-i trezi curiozitatea, aşa că mi-am dat scaunul înapoi. 

— Jones este din zonă? L-am întrebat, ridicându-mă. 

— Sigur că da. Işi are bârlogul prin spatele cheiului, 
răspunse Barney scrutându-mă cu privirea. Da ce, a dat de 
vreo belea? Nu m-ar surprinde. A avut deja nişte tangouri 
cu poliţia. Aştia îl cam miros că ar fi contrabandist, dar încă 
n-a fost prins cu mâţa-n sac. 

— Pe la cât se întoarce iahtul? am încercat eu să-i evit 
întrebarea. 

— La şase fix. Poţi să-ţi potriveşti ceasul după el. 

— În regulă, Salut, Al! 

l-am plătit consumaţia lui Sam şi am ieşit în arşiţa 
soarelui. Intrucât mai aveam patru ore la dispoziţie, m-am 
întors la agenţie. 

Mai întâi, am trecut pe la Glenda. 

— Colonelul e cu cineva? 

— Poţi să intri. Un sfert de oră n-are pe nimeni. 

Când am intrat în birou, colonelul tocmai studia un dosar 
gros cât o biblie. 

— Domnule, e o problemă, i-am spus, şi l-am informat 
despre ieşirea lui Nancy la bordul iahtului. Nu prea am cum 
s-o filez. De regulă lipseşte vreo patru ore, un timp 
arhisuficient ca să stea cu picioruşele ei în sus. Echipajul 
iahtului este format doar dintr-un negru. Tipul mai toată 
ziua este lefter, dar înainte de a-l aborda, voiam să va 
consult. Ar putea să-mi înşire o grămadă de gogoşi şi pe 
urmă s-o anunţe pe Nancy că mi-am băgat nasul. 

— Las-o baltă, spuse Parnell. Ni s-a spus ca tipa să nu se 
prindă c-o filăm. Data viitoare când o s-o mai întindă cu 
iahtul, urmăreşte-o din elicopter. O să coste ceva parale, 
dar Hamel e burduşit până-n gât. 

l-am spus că aşa o să fac şi m-am dus în biroul meu. 

Chick plecase. Am sunat la firma de elicoptere şi am stat la 
taclale cu Nick Hardy un bun prieten. Mi-a promis că o să 
aranjeze totul şi că o să-mi pună un elicopter la dispoziţie, 
dacă o să-l anunţ din timp. 

Apoi am sunat-o pe Bertha, partenera mea obişnuită de 
pat. Eram combinat cu ea de vreo şase luni. Avea cârlig la 
banii mei, iar eu o găseam potrivită. In toată combinaţia 
asta nu era nimic serios, adică nici vorbă de vreun plan de 
viitor sau căsătorie. Era o gagicuţă dată naibii, teribil de 
amuzantă în societate. Lucra la o casă de mode şi locuia 
într-un apartament, într-un bloc pe malul mării. 

O voce de artistă m-a informat că Bertha era ocupată cu 
o clientă. l-am spus s-o lase în pace, că o s-o sun mai târziu. 
M-am cărat de la birou, mi-am cumpărat din drum ziarul 
„Newsweek” şi un pachet de ţigări, şi-am luat-o din nou de- 
a lungul cheiului. Am ochit un loc de unde puteam observa 
întoarcerea iahtului şi am parcat acolo, aşteptând. 

Pe la şase, am văzut iahtul apropiindu-se de port. Câteva 
minute mai târziu, Josh Jones lega parâmele. Nancy cobori 
pasarela alergând, şi sări pe chei. Apoi se opri. 

— Josh, mâine la aceeaşi oră! strigă ea. 

Făcu un semn cu mâna şi porni spre locul unde îşi 
parcase Ferrari-ul. Imediat cum a luat-o din loc, am început 
urmărirea. 

Glenda îmi spusese că Hamel locuia în Paradise Largo, 
raiul în care domneau adevărații bogătaşi. Paradise Largo 
se află într-un istm în care convergeau autostrăzile spre est 
şi vest. Accesul spre Paradise Largo este păzit de nişte ţipi 
înarmaţi, cât şi de o barieră cu comandă electronică. 
Nimeni nu este admis în Largo fără să se legitimeze şi fără 
să-şi motiveze prezenţa sa acolo. Poţi număra vreo 
patruzeci de case şi vile magnifice, ascunse în spatele unor 
garduri înalte de vreo doisprezece metri, în care portaluri 
din stejar masiv străjuiesc intrările. 

Am urmărit maşina lui Nancy până la drumul ăla 
particular, m-am asigurat că se îndrepta spre casă şi am 
făcut cale-ntoarsă spre agenţie. Acolo l-am găsit pe Chick 

care tocmai îşi turna un păhărel, în timp ce picioarele i se 
odihneau pe birou. 

— Merg şi eu la filmul ăsta! i-am spus. 

— N-ai decât să-ţi torni din sticla ta proprie şi personală, 
mi-a răspuns, băgându-şi-o pe-a lui în sertar. Ceva nou? 

— Absolut nimic, lălăiala obişnuită, i-am răspuns, 
aşezându-mă la biroul meu. A fost la tenis şi, după dejun, 
şi-a luat zborul pe un iaht de-ţi pică părul. Colonelul mi-a zis 
că mâine pot s-o urmăresc cu elicopterul. Ar putea fi mişto. 
Tu ce mai zici? 

Chick se strâmbă. 

— Incep să cred că Waldo Carmichael ăsta nici nu există. 
Până acum, nimeni n-a auzit de el. 

Am ridicat sticla până la înălţimea ochilor, am examinat-o 
şi am ajuns la concluzia că nu-mi mai rămăsese decât o 
porţie minusculă. Mi-am turnat-o şi am aruncat sticla în 
coşul de hârtii. 

— Ai încercat şi pe la hoteluri? 

— Toate cele de lux. Mâine o să le iau în primire şi pe 
alea mai amărâte. Am vorbit cu Ernie şi cu Wally. Nici ei n- 
au auzit de el, dar mi-au promis că se vor interesa. 

Ernie Bolshaw semna o rubrică de cancanuri în „Paradise 
City Herald”, iar Wally Simmonds era şeful serviciului de 
relaţii cu publicul din consiliul municipal. 

Dacă Waldo Carmichael ar fi existat, cu siguranţă că ar fi 
auzit de el. 

— S-ar putea ca Palmer să aibă dreptate, am spus. Poate 
că scrisorile astea le-a expediat un nebun. 

— Poate. Le-am trimis la laborator. Să vedem ce zic ăia 
de-acolo. 

Am tras telefonul spre mine şi am vorbit cu Nick Hardy. 
Am rezervat un elicopter pentru a doua zi, la prânz. 

Era şapte fără un sfert. La ora asta, Bertha trebuia să fie 
acasă. l-am format numărul, în timp ce Chick începuse să-şi 
facă ordine pe birou. 

— Salut, păpuşico! i-am spus după ce i-am auzit vocea. la 
zi, ce părere ai de chestia asta? Tu să mănânci un 

hamburger, iar eu să-ţi ţin de urât? 

— Tu eşti, Bart? 

— În orice caz, dacă nu sunt eu, atunci e cineva care e 
îmbrăcat cu costumul meu. 

— Nu pot să mănânc hamburgeri. Nu mă pricep să-i fac. 
Mai bine hai să mergem la Mouette. Mor de foame. 

— Nu la Mouette, iubito. Momentan, fondurile sunt în 
scădere. O să mergem acolo luna viitoare. 

— Cere-i lui Chick să te împrumute, îmi sugeră Bertha, 
ştiind că îl mai tapam pe Chick din când în când. N-auzi că 
mor de foame? 

— Am şi făcut-o. Mi-a donat o bancnotă mizerabilă de 
cincizeci. 

— Atunci, hai la Langouste! Se mănâncă bine acolo 
pentru banii ăştia. 

— Am zburat, iubiţel! Şi după aia, ia zi, facem şi noi 
ceva? am întrebat-o, înainte de a închide. 

— Va să zică, acolo se duc banii mei, pe apa sâmbetei? 
întrebă cu severitate Chick. La Mouette! Pe cinstea mea, nu 
eşti sănătos, ar trebui să te îngrijeşti! 

— În viaţă, nu mori decât o singură dată, i-am răspuns eu 
filosofic. Şi după cum ai auzit, nu mergem la Mouette. Tu ce 
faci în seara asta? 

Chick îşi luă un aer sigur de sine. 

— Mă duc să ciugulesc ceva cu Wally. El o să plătească. A 
înghiţit găluşca când i-am spus că o să-i fac rost de un 
ciubuc sau de vreo gagicuţă. Aşa că, ia exemplu, măi 
găgăuţă, spuse el, ieşind. 

Mi-am bătut la maşină raportul, specificând că o 
urmărisem pe Nancy şi l-am băgat în mapa pe care scria 
„Expedieri”. Apoi mi-am făcut ordine pe birou şi m-am 
îndreptat spre lift. 

Charles Edwards, care ţinea în mâini hăţurile financiare 
ale agenţiei tocmai ieşea din biroul lui, aşa că ne-am 
întâlnit pe culoarul spre lift. Între două vârste, era scund de 
statură şi arţăgos din fire. Mă privi dezaprobator din spatele 
ochelarilor. 

— Eşti omul meu, am exclamat vesel, apăsând pe 
butonul liftului. Dă-mi şi mie, bătrâne, o juma’ de sută! Mi-o 
reţii la salariu. E ceva neprevăzut. 

— Toată ziua-bună ziua te împrumuţi în stânga şi în 
dreapta, răspunse Edwards, intrând în lift. Colonelului nu i- 
ar cădea bine să afle una ca asta. 

— Da' cine o să-i spună? Hai, bătrâne, doar nu vrei ca 
săraca maică-mea să fie văduvită de porţia ei de gin, ce 
naiba? 

In timp ce coboram, Edwards îşi scoase portofelul extrase 
din el o bancnotă de cincizeci. 

— Ţi-o opresc la salariu, nu uita, Anderson. 

— Să trăieşti, i-am spus, smulgându-i bancnota. Sunt 
sclavul tău pe viaţă! 

Uşa liftului se deschise şi Edwards, după ce mă salută cu 
o mişcare uşoară a capului, se îndepărtă. Am apăsat pe 
butonul care indica subsolul, unde se afla garajul, am intrat 
în Maserati, am pornit motorul, după care m-am băgat în 
trafic. 


Bertha reuşise să mă convingă s-o duc la Mouette. Avea 
un talent cu totul ieşit din comun de a-şi impune punctul de 
vedere primului venit. Fără îndoială că avea să găsească 
argumentul potrivit şi pentru a ieşi din coşciug, atunci când 
urma să-i vină timpul. 

Imediat după ce am luat loc la masă şi am comandat 
două Martini, m-am sprijinit de spătarul scaunului şi am 
început s-o devorez din priviri. 

Era pur şi simplu trăsnet. Părul arămiu, ochii mari şi 
verzi, tenul bronzat şi un corp capabil să provoace o 
coliziune pe orice autostradă din lume, toate astea 
împreunându-se într-o explozie capabilă să-ţi ia minţile. 

Văzând-o, te puteai gândi că nu este decât o gagică bună 
până la Dumnezeu cu un creier de păsărică. Dar cu 
gugumanii, era în stare să-şi ia un aer extrem de interesant 
pentru a le da iluzia că o pasionează toate lăudăroşeniile lor 
despre afaceri, golf, pescuit şi alte aiureli. 

Ştiam de prea multă vreme ca să nu fiu convins că pe 
Bertha Kingsley nu o pasionau decât banii şi propria ei 
persoană. 

In ciuda acestor defecte, la pat era senzaţională. 
Preferam să-mi cheltuiesc banii cu ea, decât să-i prăpădesc 
pe oricine altcineva. Deşi pentru banii ăştia, primeam în 
schimb exact cât trebuia, nimic mai mult. 

— Nu mă mai privi aşa, făcu ea. S-ar zice că eşti gata să 
mă târăşti sub masă şi să mă violezi. 

— lată o idee minunată! am exclamat. Hai să le arătăm 
fraierilor de aici că ne putem acomoda şi la înghesuială. 

— Taci o dată! Nu înţelegi că mi-e foame? spuse Bertha 
consultând lista de bucate cu interesul unui gurmand 
înfometat. Aha! Creveţi regali! Vreau şi eu d-ăştia. Şi pe 
urmă, ceva ca lumea. Işi îndreptă surâsul fermecător spre 
Luigi, şeful de sală, care se apropiase între timp de masa 
noastră. Luigi, ce poţi oferi de mâncare unei femei 
flămânde? 

— N-o asculta, m-am băgat eu hotărât. O să luăm nişte 
creveţi şi o friptură. 

Luigi îmi aruncă o privire îngheţată, apoi îi adresă Berthei 
un surâs radios. 

— Vă recomand puiul nostru la frigare, d-ră Kingsley, 
umplut cu languste, în sos a la creme cu trufe. 

— Uhuu! chiui Bertha. Fără să catadicsească să mă 
privească câtuşi de puţin, Luigi scrise ceva în carneţelul 
său, îi zâmbi din nou Berthei şi se îndepărtă. 

— Am exact cincizeci de dolari, am spus. Dacă nota de 
plată o să depăşească suma asta, ceea ce se va întâmpla 
cu siguranţă, o să trebuiască să te tapez, păpuşico. 

— Nu-i frumos să tapezi o femeie, protestă Bertha. Asta 
înseamnă o proastă educaţie. Foloseşte-ţi cartea de credit. 
Doar la asta servesc cărţile de credit, nu? 

— Cartea mea de credit este strict rezervată afacerilor. 

— Şi ce? Ce facem noi împreună, nu se poate numi 
afacere? 

Sosiră creveţii regali. 

— Numele de Waldo Carmichael îţi spune ceva? am 
întrebat-o în timp ce mâneam. 

— Va’ să zică, despre afaceri e vorba, remarcă Bertha, 
zâmbind. 

— S-ar putea. la zi, iubiţel! Ai auzit cumva de ăsta? 

Clătină din cap. 

— Nu. Waldo Carmichael? Tip bine, nu? 

— Hai să continuăm jocul ăsta de-a numele. Russ Hamel. 
Asta-ţi spune ceva? 

— Glumeşti? Russ Hamel? Mor după cărţile lui. Privirea îi 
deveni pătrunzătoare. Lucrezi pentru el? 

— Lasă întrebările. Atâta timp cât îmi ciuguleşti bănuţii, 
trebuie doar să-mi răspunzi. Mai ştii ceva despre el, în afară 
de cărţile alea pe care le scrie şi după care eşti înnebunită? 

— Păi... ceva, ceva. Tocmai s-a recăsătorit. Locuieşte în 
Paradise Largo. Acum, zi-mi şi mie, de ce atâtea întrebări? 

— Indoapă-te păpuşel, îndoapă-te. Creveţii regali erau 
într-adevăr sublimi. Ştii ceva despre nevastă-sa? 

Mă privea în continuare cu un aer gânditor, ceea ce ştiam 
foarte bine că este un semn rău. 

— Nevastă-sa? Am văzut-o. E prea tinerică pentru un tip 
ca Hamel. Zâmbi cu subinţeles. Dacă m-ai fi întrebat de 
prima lui nevastă... adăugă, lăsând fraza neterminată. 

— Bine. Atunci te întreb despre prima lui nevastă. 

— Gloria Cort, pufni Bertha dispreţuitoare. Când Hamel i- 
a dat papucii pentru că se culca cu te miri cine, şi-a luat 
numele de domnişoară. Am spus domnişoară? Să mori de 
râs, nu alta! Târfa asta nu mai e fecioară de la şase ani! 

— Să nu dezgropăm morţii, am spus. Dă-i drumul. 

— Trăieşte cu un mexican: Alphonso Diaz. E proprietarul 
barului Alameda, de pe plajă, strict rezervat celor ce vin pe 
jos. 

Ştiam barul Alameda. Acolo se întâlnea drojdia indivizilor 
de pe chei. Sâmbăta seara, aveau loc acolo mai multe 
încăierări decât în toate barurile de pe malul mării, în tot 
cursul săptămânii. 

— Gloria cântă acolo la chitară, continuă Bertha, cu un 

aer dispreţuitor, face şi ea un număr nenorocit. Îți dai 
seama? Şi când te gândeşti că a fost soţia lui Russ Hamel. 

Uite aşa ajungi la fund. Trăieşti o zi din plin, iar dimineaţa 
care vine eşti pe drojdie. Şi să fiu a naibii, dacă nu m-aş 
culca mai curând cu un tap decât cu Alphonso Diaz. 

Ni s-a adus puiul, cu o grămadă de acareturi lângă el. Era 
atât de gustos, încât am încetat să-mi mai fac griji în 
privinţa notei de plată. După ce l-am terminat şi am ajuns 
la cafea, gândurile mele începură să se îndrepte spre 
noaptea care ne aştepta. 

Reacţia Berthei nu se lăsă deloc aşteptată. 

— Hai s-o întindem, îmi spuse, bătându-mă peste mână. 
Mă simt în stare să demolez un regiment de puşcaşi marini. 

Am cerut nota, am tresărit când am văzut la cât se 
ridicase consumaţia, şi m-am despărţit cu durere de cele 
două bancnote de cincizeci de dolari. După ce am plătit, şi 
am lăsat un bacşiş şefului de sală şi portarului care îmi 
aduse maşina în faţa intrării, m-am găsit în posesia a 
treizeci de dolari care trebuiau să-mi ajungă până la 
sfârşitul săptămânii. 

— Bert, să ştii că m-am gândit la tine, îmi spuse Bertha, 
în timp ce rulam spre apartamentul meu. E timpul să-ţi 
schimbi slujba. Dacă noi doi o s-o continuăm împreuna, o să 
trebuiască să-ţi cauţi o muncă mai bine plătită decât asta 
de detectiv particular. 

— Nu-mi spui o noutate, i-am răspuns. M-am gândit şi eu 
la aşa ceva, încă de acum un an, dar nu ştiu să fac nimic 
altceva din care să câştig mai mult decât un detectiv 
particular. 

— Gândeşte-te bine! Cu experienţa ta în afacerile 
necurate, nu se poate să nu găseşti vreo şmecherie. 
Săptămâna trecută, am cunoscut un tip care călca pe bani, 
nu alta. Dădea târcoale femeilor în vârstă şi proastele alea 
îi umpleau buzunarele cu parale doar dacă catadicsea să le 
adreseze vreun zâmbet. 

— Ar trebui să fii mai pretențioasă cu mine, iubiţel, am 
spus. Să fiu gigolo, asta nu-i pe lista preferințelor mele. 

— Dar de contrabandă ce zici? Ştiu un tip care câştigă o 
grămadă de parale aducând ţigări din Cuba. 

— Nu eşti în toate minţile: ce vrei să intru la pârnaie? 

Ridică din umeri: 

— Bine, las-o baltă. În locul tău, ştiu foarte bine ce-aş 
face. 

Am intrat cu maşina în garajul subteran al blocului meu. 

— Bine, las-o baltă. În locul tău, ştiu foarte bine ce-aş 
după ce am oprit motorul şi am stins farurile. 

— Aş alege dintre bogătaşii ăia pentru care lucrezi pe cei 
mai fraieri, şi i-aş jumuli, spuse Bertha, ieşind din maşină. 

— Bogătaşii pentru care lucrez? 

— Da, bogătaşii fleţi, ca Russ Hamel. Am pornit împreună 
spre lift. 

— Ţi-am spus eu că lucrez pentru Hamel? 

— Hai Bart, ce naiba! Nu mi-ai spus-o, dar e limpede. N- 
are rost să mai vorbim. Tu nu vezi mai departe decât vârful 
nasului tău. Îi numeri pe degetele de la mâini pe ăia ca tine, 
care au şansa să lucreze pentru tolomaci d-ăştia, plini de 
bani. Şi cei care au şansa asta, nu-şi bat joc de ea, cum faci 
tu. Poţi să te umpli de parale de la gogomanii ăştia, care 
sunt burduşiţi până-n gât. Merită să te gândeşti la asta. Hai 
o dată, să urcăm la tine, până nu-mi piere cheful! 

În timp ce intram în lift după ea, mă gândeam la cele ce- 
mi spusese. Am continuat să mă gândesc la acelaşi lucru şi 
atunci când am luat patul cu asalt, dar după ce m-am 
pomenit înlănţuit în braţele ei, nu m-am mai putut gândi la 
nimic. 

Fiecare lucru la timpul şi la locul său. 

La sud-est de Paradise City, la vreo treizeci de kilometri 
în largul coastelor golfului, se află o adunătură de insulițe, 
care se întind până la Key West. 

Aşezat în elicopter lângă Nick Hardy, priveam în jos 
către insuliţele astea, care păreau nişte pete verzi în azurul 
strălucitor al mării. 

Nick a reperat fără nicio problemă iahtul lui Hamel. Ne 
aflam deja deasupra portului când iahtul se îndreptă spre 
larg. 

N-aveam nicio grijă că Nancy sau Josh Jones ne-ar fi 
bănuit că-i urmărim, întrucât cerul era plin de elicoptere 
care plimbau turiştii plini de lovele. 

Am luat binoclul de la Nick. Am zărit-o pe Nancy pe 
pasarelă. Josh probabil că era la cârmă. De unde ne aflam, 
nu-l puteam vedea. 

— Se îndreaptă direct spre recifuri, am spus. Hai să ne 
întoarcem spre port şi să facem un ocol. N-avem cum să-i 
pierdem, şi nici nu vreau să se prindă că-i urmărim. 

Nick, un tip zdravăn, roşu la faţă şi mereu vesel, făcu 
întocmai. 

— Pe iaht e doamna Hamel, îmi spuse el. Ce naiba-ţi 
trece prin cap? 

— Intreabă-l pe colonel, dacă vrei să afli. 

Zâmbi cu toată gura. 

— In regulă, în cazul ăsta, nu vreau să ştiu. 

lahtul se apropie de recifuri. Încetini, apoi viră şi o luă de- 
a lungul coastei până la Matecombe Key, după care se 
îndreptă spre un arhipelag mititel, la vreo cinci kilometri 
spre est. 

— Ştii ceva despre insuliţele astea? m-am interesat eu. 

— Sunt nişte vechi reşedinţe ale piraţilor, îmi explică 
Nick, care era foarte priceput în istoria Floridei. Piraţii se 
ascundeau printre ele, pentru a se năpusti apoi asupra 

vaselor ce treceau pe-acolo. Barbă-Neagră, cred că ai auzit 
de ăsta, îşi stabilise acolo cartierul general. Astăzi, sunt 
nelocuite. 

lahtul încetini, trecu printr-o strâmtoare dintre două 
insulițe, pe jumătate mascată de o vegetaţie luxuriantă. 
Apoi dispăru sub un acoperiş de liane. 

M-am gândit că ar fi prea riscant să ne învârtim pe cer, 
aşteptând să vedem dacă apare iahtul. Cei doi ar fi putut 
descoperi că li se acordă o atenţie prea mare şi tocmai asta 
nu doream să se întâmple. 

— Gata, Nick, trap săltat la bază şi dacă nu ţii morţiş să-l 
întorci pe colonel pe plătit, nu sufla o vorbă despre 
plimbărica asta. 

Îmi zâmbi şi apoi ridică din umeri. 

— În fond, e clientul tău, răspunse, în timp ce făcea cale- 
ntoarsă. 

— Da’ să ştii Bart. Că e o gagică de treabă. 

— De unde ştii? Ce, ai cunoscut-o? 

— Bineînţeles, şi pe ea, şi pe Hamel. Luna trecută i-am 
dus la Daytona Beach şi i-am şi adus înapoi. Nu prea-l 
înghit pe Hamel. Prea o cicăleşte dar tipa e de milioane şi e 
prea tânără ca să-i fie soţie. 

— Ţi se pare că se înţeleg bine? 

— Nu prea mi-am dat seama. Tipul stătea aşezat în 
spatele meu şi n-a scos un cuvânt. Dar gagica, stătea în 
locul tău şi i-a turuit gura în neştire. 

— Despre ce? 

— Se interesa despre elicoptere, fiindcă pusese pentru 
prima oară piciorul în aşa ceva. M-a întrebat vrute şi 
nevrute, dar nu fleacuri, ci chestii cu schepsis. Să ştii că nu- 
i proastă deloc. 

Aşadar, Nancy era o gagică de treabă şi nu era proastă 
deloc, dar chiar şi gagicile de treabă se pot culca cu cineva 
care nu le este soţ. Am schimbat subiectul discuţiei. Am 
vorbit despre slujba lui şi despre cât câştigă. Am stat la 
taclale până când am aterizat. 

— Nick, să nu sufli o vorbă, i-am recomandat eu, în timp 

ce mă însoțea spre locul unde îmi lăsasem maşina. 

— Linişte mormântală! 

Ne-am strâns mâna şi ne-am despărţit. 

La agenţie, Glenda mi-a spus că deşi colonelul era 
ocupat, voia să ştie ce făcusem. 

Tocmai mă pregăteam să-i povestesc despre excursia lui 
Nancy în sălaşul piraţilor, când am auzit răsunându-mi în 
minte vocea lui Bertha care-mi spunea: „Poţi să te umpli de 
parale de la gogomanii ăştia, care sunt burduşiţi, până-n 
gât. Merită să te gândeşti la asta.” 

Aşa că am fabricat la repezeală o minciună. 

— Am urmărit-o din elicopter. Şi-a petrecut toată după- 
amiaza pescuind. O adevărată pierdere de timp. Glenda 
înclină din cap. E foarte posibil ca Hamel să fie nevropat. Se 
mai întâmplă lucruri de-astea. 

— O să-i spun toate astea colonelului. 

Am ajuns în biroul meu. Chick era plecat. Am luat o sticlă 
de scotch neatinsă dintr-un sertar, mi-am turnat un pahar şi 
mi-am aprins o ţigară. 

„Merită să te gândeşti la asta”. 

Aşa că am început să mă gândesc. După câteva 
momente, m-am hotărât să mă duc să cercetez insuliţele 
alea de unul singur. S-ar fi putut ca Nancy să meargă acolo 
doar pentru a face nudism, sau pur şi simplu pentru a 
pescui, dar tot atât de bine s-ar fi putut să se întâlnească 
cu Waldo Carmichael şi să facă să sară scântei din locul ăla. 
Insulele alea erau cât se poate de discrete. Şi dacă făcea 
chiar aşa ceva? Colonelul mă aştepta, ca să-i spun motivele 
pentru care o suspectam pe Nancy. Dar dacă mă eschivam 
de la aşa ceva? Ce-aş fi riscat dacă nu pomeneam nimic 
despre vizita ei în insula piraţilor? 

Mi-am mai turnat un pahar, m-am cufundat în gânduri, 
după care am tras telefonul spre mine şi am format 
numărul lui Toni Lambert. Toni se ocupa cu închirierea 
vaselor pentru pescuit. Închiriasem de la el de mai multe ori 
un soi de epavă în timpul zilelor mele libere, când Bertha 
avusese chef să respire aer marin. Mi-am făcut o rezervare 

pentru a doua zi dimineaţă, la orele cinci. 

— Mi se pare o oră potrivită, îmi spuse el. Dar ce, nu 
dormiţi bine? 

— Să mi-o pregăteşti neapărat, i-am răspuns, fără să-i 
bag în seamă remarcile. O să-ţi plătesc săptămâna viitoare. 
De acord? 

— Nicio problemă, dar pentru cât timp vă trebuie, 
domnule Anderson? 

— Până la prânz. 

— Domnule Anderson, uitaţi care-i treaba: cu banii jos, 
face douăzeci de dolari, pe credit, treizeci de dolari. 

— Bine, atunci cu banii jos. 

— Barca o să fie pregătită la ora cinci. Vă salut cu 
respect. 

Cum am închis, a intrat Chick. 

— Ceva nou? mă întrebă, aşezându-se. 

— Pe dracu', a pescuit şi asta-i tot. 

— Fir-ar să fie! 

— Aşa am zis şi eu, dar plimbarea a fost distractivă. Tu ai 
ceva nou? 

— Îmi simt picioarele ca şi cum ar fi din marmeladă. Sunt 
gata să pariez că Waldo Carmichael nu există. Am întrebat 
poliţiştii, am făcut turul hotelurilor şi al motelurilor, am 
cutreierat chiar şi spitalele, nici urmă de Waldo Carmichael. 

M-am ridicat. 

— Hai la colonel. 

A trebuit să aşteptăm câteva minute până ce Parnell a 
fost liber. l-am spus că încă nu descoperisem nimic. 

— Totul pare să fie opera unui ţicnit, care încearcă să-l 
scoată pe Hamel din minţi, am spus eu. După toate 
informaţiile de până acum, soţia lui Hamel este de treabă, 
fermecătoare şi isteaţă. Nimeni din cei cu care vorbisem n- 
a spus o vorbă rea la adresa ei. 

— lar pe Waldo Carmichael ăsta, nu-l ştie nimeni de aici, 
adăugă Chick. 

Parnell asculta cele spuse şi căzu pe gânduri. 

— Nu putem lăsa lucrurile aşa, spuse în cele din urmă. 

Este prea devreme să lăsăm baltă totul. Bart, tu continui 
până la sfârşitul săptămânii. Apoi se întoarse spre Chick. 

— N-are rost să mai lucraţi amândoi în afacerea asta. 
Pentru tine, am altceva. Mă privi din nou. Tu o s-o iei din 
nou în primire pe doamna Hamel. Dacă o ia din loc cu 
iahtul, las-o să se ducă unde are chef, dar fii cu ochii pe ea 
când se întoarce. Şi dacă la sfârşitul săptămânii n-ai prins 
niciun fir, o să iau legătura cu Palmer să-l întreb ce vrea să 
mai facem. 

Mi-a arătat uşa, iar lui Chick un scaun. Am ajuns în biroul 
meu. Aşadar, Chick ieşind din afacere, eram liber. 

Imi trebuiau vreo două ore să ajung la insule. Aveam de 
gând să mă învârt pe acolo toată dimineaţa, şi dacă nu 
găseam nimic, după-amiază urma să mă ţin de coada lui 
Nancy. 

Brusc, mi-am amintit ca până la sfârşitul lunii mai erau 
nouă zile iar eu aveam în portofel mai puţin de treizeci de 
dolari. Din care douăzeci trebuia să-i dau pe barcă. M-a 
cuprins panica. 

Contul meu în bancă era zero. Eram într-o găleată cum 
nu mai fusesem niciodată. M-am blestemat în gând că o 
dusesem pe Bertha la Mouette. Dar mi-am amintit de 
dictonul ăla care spunea cam aşa, în linii mari, că nu 
trebuie niciodată să regreţi nimic, fiindcă întotdeauna 
există o ieşire. Am parcurs în minte lista prietenilor mei, 
care mă mai ajutaseră în situaţii de-astea. Dar în final, a 
trebuit să admit că n-aveam nicio şansă. Aşa-zişii prieteni, 
acum traversau strada când mă vedeau îndreptându-mă 
spre ei. 

Dar Bertha? 

Asta da, era o idee! Dacă îi prezentam situaţia aşa, încât 
s-o păcălesc aş fi putut s-o tapez de câteva parale. 

Numai că trebuia să merg ca pe ouă. Până acum, încă n- 
o făcusem niciodată să muşte din momeală, dar 
întotdeauna există un început. 

Era şase fără douăzeci. Bertha pleca de obicei de la 
serviciu pe la şase. Dacă mă grăbeam, mai puteam s-o 

prind. Ceea ce am şi făcut. 

Când am ajuns în parcarea unde îşi lăsa de obicei Honda, 
am răsuflat uşurat: maşina mai era încă acolo. Mi-am aprins 
o ţigară şi am început să aştept. Peste vreo zece minute, 
am văzut-o ieşind din clădire, păşind vioi. 

Salut, păpuşel! i-am zis, apucând-o de braţ. Ce părere ai 
de surpriza asta? 

Mă privi bănuitoare. M-am prins că nu prea era în apele 
ei. 

— De ce nu eşti la agenţie? mă întrebă arţăgoasă. 

— Ei, ce naiba, aşa-ţi întâmpini tu partenerul de lupte 
libere? Încă nu ţi-a spus nimeni că eşti mai apetisantă decât 
noaptea trecută? la zi! 

— Las-o baltă, îmi răspunse. Ce învârţi pe aici? 

— Am simţit nevoia să-ţi văd ochii. Hai în maşină. Am să- 
ţi spun ceva. 

— N-am niciun chef să mucegăiesc în maşina ta. Mai bine 
du-mă să beau ceva. 

Ştiind-o că nu bea nimic, altceva decât cocteiluri de 
şampanie, am apucat-o zdravăn de braţ şi am târât-o spre 
Maserati-ul meu. 

— Păpuşel, zău că e serios! M-am gândit la ce mi-ai spus 
aseară. 

— N-auzi că vreau să beau ceva? Ce zici că ţi-am spus 
aseară? 

Am deschis portiera şi mai c-am împins-o înăuntru, după 
care am înconjurat rapid maşina şi m-am instalat la volan. 

— Auzi, ţi-a bubuit mintea o chestie mortală, i-am spus. 
Vrei o ţigară? 

A vrut, dar cam burzuluită; i-am aprins-o, după care mi- 
am aprins şi eu una. 

— Nu mai mi-amintesc ce ţi-am spus. Despre ce era 
vorba? 

— Mi-ai spus că ar trebui să aleg dintre bogătaşii ăia 
pentru care lucrez pe cei mai fraieri şi să-i jumulesc. ţi 
aminteşti? 

Botul morocănos îi dispăru brusc, iar pleoapele i se 

închiseră pe jumătate. 

— Da, aşa am spus. Şi ce-i cu asta? 

— M-am tot gândit. Şi cu cât mă gândesc mai mult, cu 
atât sugestia ta mi se pare mai tentantă. O păsărică mi-a 
ciripit că într-adevăr aş putea pune laba pe o grămadă de 
lovele şi dacă o să se întâmple chestia asta, fii sigură că n-o 
să-mi uit partenera de pat. 

— Înţeleg. Ce-mi spui tu ascunde precis ceva, dar te 
ascult în continuare. 

— Ei bine, îmi trebuie un capital mititel de tot, pentru a 
pune ideea asta pe picioare. Ce-ai spune să devenim 
asociaţi? 

Ochii i se aprinseră. 

— Cu alte cuvinte, îmi ceri nişte bani, sau n-am înţeles eu 
bine? 

— Păi... cam aşa ceva. De fapt, e vorba doar de un 
împrumut, cu o dobândă de douăzeci la sută pentru zece 
zile. lar asta îţi va da dreptul la un procent din beneficiul 
operaţiunii. 

— Care operaţiune? 

— Asta trebuie să rămână un secret, iubiţel, i-am spus, în 
timp ce-i adresam zâmbetul meu misterios. lţi garantez că 
o să-ţi înapoiez banii în zece zile. Doar ştii că n-o să te duc 
cu preşul. 

— Nu, nu ştiu. Mă privea atentă. Încerci cumva să-l faci 
pe Russ Hamel să muşte din momeală? 

— A pomenit cineva de numele lui? Eu nu. 

— Lucrezi pentru el, ce mai tura-vura. Aseară, mă trăgeai 
de limbă să-ţi spun ce ştiu despre el. Când te-am întrebat 
dacă este clientul vostru, mi-ai spus că nu-i treaba mea. 
Aşa că nu mai lungi pelteaua, că nu ţine! 

Am oftat. 

— Bine, iubiţel, dar să rămână între noi, te implor, i-am 
spus. Da, aşa este, lucrez pentru el. Crede că nevastă-sa îl 
înșeală şi ne-a angajat s-o urmărim, dar pentru Dumnezeu, 
pontul ăsta să ţi-l ascunzi în chiloţi. 

— Cine, sclifosită aia? făcu Bertha dispreţuitoare. E 

nebun de legat! Aia nu e în stare de năzbâtii. E bună numai 
să joace tenis şi să pescuiască. 

— Da, dar ar putea fi ademenită. S-ar fi putut să-i cadă 
cu tronc unul mai tânăr ca Hamel şi poate tot aşa de bogat. 
Şi cum bărbatu-său lucrează mai toată ziua, o scoate la 
plimbare, etc. etc., şi până la urmă totul se termină cu o 
mare iubire. S-a mai văzut aşa ceva şi o să se mai vadă. 

Bertha ridică din umeri. 

— Tot ce se poate. Bine, şi ce-ai de gând să faci? 

— Asta-i treaba mea, păpuşel. Tot ce-mi trebuie, este un 
mic capital. 

— Cât? 

M-am prins că afacerea o interesa. Mă gândisem s-o 
momesc cu vreo cincizeci de dolari, dar în ultima clipa m- 
am hotărât să supralicitez. 

— Să spunem vreo trei sute, şi... 

— Trei sute! urlă ea, aproape sufocându-se. Nu eşti în 
toate minţile! Ar trebui să te îngrijeşti. 

— Bine, gata, asta e. O să găsesc eu pe cineva. E vorba 
până la urmă de un împrumut, şi nu de un cadou. Cunosc 
zeci de tipi şi tipe care mi-ar împrumuta trei sute de dolari 
pentru zece zile, cu o dobândă de douăzeci la sută. 

— Pe dracu', astea-s basme! Nimeni, în afară de mine nu 
ti-ar împrumuta nici cinci dolari. Bine, Bart, ne-am înţeles. 
Îşi deschise poşeta, şi-şi scoase portofelul. O sută cincizeci, 
pe care mi-i dai înapoi peste zece zile, cu douăzeci la sută. 

Mi-am aruncat privirea în portofelul ei. Părea burduşit de 
bancnote. 

— Ai jefuit cumva o bancă? 

Îmi dădu două bancnote şi-şi închise poşeta cu un gest 
scurt. 

— Fii atent, dacă pui mâna pe paralele alea, contez pe o 
parte din ele. Sper că ne-am înţeles, nu? 

— Cum o să am paralele alea, o să-ţi primeşti partea. Mi- 
am îndesat banii în portofel, şi m-am simţit mai bogat. 

— Şi acum, hai să bem ceva. Mi-e sete. Să mergem la 
„Cezar”. 

Am ezitat o clipă. Un cocteil-şampanie costa la „Cezar” 
zece dolari. Dar după zece secunde n-am mai ezitat. 
Devenisem bogat. Şi atunci, la ce servesc banii, dacă nu-i 
cheltuieşti? 

Am demarat, şi am pornit-o spre „Cezar”. 


Am ajuns la insulele piraţilor un pic după şase jumătate. 
A trebuit să mă lupt din greu să mă trezesc pe la patru 
dimineaţa, dar după trei cafele tari, am reuşit cât de cât. 

Seara trecută, Bertha urma să se întâlnească cu nişte 
prieteni, aşa că după ce a băut două cocteiluri de şampanie 
şi a încercat fără rezultat să mă tragă de limbă, ne-am 
despărţit. Am ajuns acasă singur şi m-am apucat să mă 
pregătesc pentru a doua zi dimineaţa. Mi-am scos de la 
naftalină ţinuta mea de junglă în care îmi făcusem veacul în 
timpul războiului din Vietnam. Tunica vopsită în culori de 
camuflaj, pantalonii pană din pânză de sac, cizmele şi 
cuțitul de vânătoare; mi-am îndesat toate astea într-un sac 
sport. Am adăugat o pălăriuţă, un spray împotriva 
insectelor, un termos plin cu scotch şi unul cu apa rece. 

În drum spre port, mi-am cumpărat câteva sandviciuri cu 
friptură dintr-o dugheană deschisă non-stop. Apoi m-am 
îndreptat spre chei, unde am găsit barca cu motor ce mă 
aştepta. 

În apropierea insulelor, am oprit motorul şi m-am echipat 
ca de luptă. Mi s-a părut nu ştiu cum să mai port hainele 
alea, dar ţinând cont de vegetaţia deasa din zonă, erau cele 
mai potrivite. 

După ce mi-am dat pe faţă şi pe mâini cu insecticid, am 
pornit-o spre strâmtoarea pe unde o luase iahtul lui Nancy. 

Am mers cu băgare de seamă, cu motorul bărcii la 
ralanti. Am intrat sub acoperişul de liane, în care dispăruse 
iahtul, ca într-un tunel jilav şi plin de zăduf. Roiuri de 
musculiţe se învârteau în jurul meu, dar insecticidul le ţinea 
la respect. În faţa mea am zărit soarele strălucind şi peste 
câteva clipe am ajuns într-o lagună. Am oprit motorul şi am 
acostat. În faţa mea se vedea o cărare ce se înfunda în 

desiş. Un pilon gros era înfipt pe mal, în apropierea apei şi 
am presupus că servea la ancorarea iahtului. Am legat 
barca de el, mi-am aruncat pe umăr sacul sport şi cu cuțitul 
în mână, am pornit-o pe cărare. Am mers vreo patru sute 
de metri. Prin împrejurimi, ciocănitori şi gaiţe ciripeau prin 
frunziş. Căldura era sufocantă, încât eram lac de sudoare. 
Cărarea coti brusc şi după lumina puternică ce se 
întrezărea, am presupus că avea să urmeze un luminiş. 

În mod reflex, mi-a revenit instantaneu toată experienţa 
de luptător de junglă. Am înaintat încet, în linişte evitând 
lianele, până am ajuns la un arbore masiv de teck. M-am 
ascuns în spatele trunchiului gros şi am examinat luminişul 
din faţa mea. 

Un cort verde, foarte asemănător cu cele militare cu care 
eram familiarizat, se înălța la umbră. Intrarea cortului era 
închisă cu un fermoar. Alături, se găsea un proţap pentru 
fript carnea şi două scaune pliante. larba şi vegetaţia din 
jur erau răscolite. 

Am rămas nemişcat, întrebându-mă dacă era cineva în 
cort. judecând după intrarea închisă cu fermoarul, am 
presupus că nu. Mi-am aruncat ochii prin preajmă şi zărind 
nişte tufişuri dese la câţiva metri de cărare, am înaintat 
tiptil până acolo şi m-am ghemuit în spatele lor, de unde 
puteam vedea ca-n palmă cortul, ferit de orice privire 
indiscretă. 

Musculiţele roiau de zor în jurul meu. În afara ciripitului 
păsărilor, nu se mai auzea niciun alt zgomot. Mi-am şters 
faţa, am deschis sacul sport şi am băut din termosul cu apă 
rece. Aveam un chef nebun să fumez o ţigară, dar cu 
părere de rău am renunţat, ştiind că ar fi fost imprudent. 
Aşa că m-am pus pe aşteptat. A fost o aşteptare lungă, 
chinuitoare. Îmi priveam mereu ceasul cu nerăbdare. În 
sfârşit, pe la nouă fără un sfert, am desluşit un zgomot care 
m-a făcut să mă lipesc de pământ: fluieratul unui bărbat. 
După care am auzit foşnetul pe care-l fac frunzele căzute la 
pământ când sunt călcate şi zgomot de crengi mişcate de 
la locul lor. Necunoscutul care se apropia n-avea de unde 

să ştie că nu era singur pe insulă, aşa că nu se ferea deloc. 

Am privit cu grijă prin desişul tufelor. Din cealaltă parte a 
luminişului, un bărbat ieşea din pădurice. De statură 
mijlocie, lat în umeri, părea să aibă vreo douăzeci şi cinci 
de ani. Era brunet, cu părul lung, şi din câte puteam vedea, 
neîngrijit. Barba deasă îi acoperea în cea mai mare parte 
trăsăturile. Era îmbrăcat într-o cămaşă verde închis, cu 
mâneci, şi în pantaloni negri, vârâţi într-un fel de cizme 
mexicane. Într-o mână ţinea o undiţă, iar în cealaltă doi 
peşti măricei. În timp ce se apucase să pregătească focul în 
locul unde era instalat proţapul, am rămas în continuare 
nemişcat şi intrigat în acelaşi timp. Oare individul ăsta cu 
aspect de hippy să fi fost Waldo Carmichael? M-aş fi mirat, 
deşi n-ar fi fost imposibil. Văzându-l aşa de zdravăn, cu 
muşchii jucându-i sub cămaşa înmuiată de sudoare, mi-am 
zis că n-ar fi fost deloc exclus ca unei tipe ca Nancy să nu-i 
pice cu tronc. 

Peştii începură să sfârâie pe grătar, iar individul intră în 
cort. leşi aproape imediat cu o farfurie metalică, cu un cuţit 
şi cu o furculiţă. L-am privit răbdător cum a mâncat. După 
ce şi-a terminat masa, m-am hotărât să trec la acţiune. M- 
am întors fără să fac vreun zgomot, am făcut un ocol şi am 
revenit pe cărare. M-am îndreptat spre luminiş, făcând 
zgomot cât puteam de mult. lar când am ajuns la cotitură, 
am început şi eu să fluier. Intenţionam să-i dau de ştire că 
sosesc. Îmi spunea mie ceva că dacă-l spionam, n-ar fi fost 
o tactică tocmai bună. 

În clipa în care am pătruns în luminiş, l-am văzut stând în 
picioare lângă cort. În mâini ţinea o carabină de calibrul 22, 
îndreptată spre stomacul meu. 

M-am oprit pe loc, şi i-am adresat un zâmbet amical. 

— Salut! Scuză-mă. N-am vrut să te sperii. Credeam că 
sunt singur pe insula asta. 

Ţeava armei se aplecă niţel, ţintindu-mi picioarele, dar 
tipul continua să fie tensionat şi nervos. 

— Cine naiba eşti? făcu el, cu o voce gravă şi aspră. 

— Bart Anderson. Pot să mă apropii? Carabina asta nu 

prea este primitoare, am spus, zâmbind din nou. Şi în afară 
de asta, s-ar putea întâmpla un accident. 

A rămas la fel de vigilent ca o pisică încolţită. 

— Stai pe loc. Ce cauţi aici? 

— Caut peştera lui Barbă-Neagră, i-am răspuns. Ştii 
cumva pe unde se află? 

— Nu e nicio peşteră în insula asta. Şterge-o! 

— Eşti sigur? Mi-a spus un tip, la barul ăla, Neptun, că 
musai peştera se află pe insula asta. 

— N-ai auzit ce ţi-am spus? Valea, şi gata! 

— Eşti pustnic, sau ceva de genul, ăsta? Mereu cu 
zâmbetul pe buze, am început să înaintez. 

Ţeava armei se ridică. 

— Întinde-o! Nu-ţi mai spun a doua oară. 

Amenințarea din vocea lui nu prevestea nimic bun. 

— Hai, ce naiba! Nu mai fii aşa de arţăgos. Doar nu vrei 
să... 
Arma bubui scurt. Glonţul împroşcă frunzele din faţa 
mea. M-am prins că era o carabină cu un singur cartuș. Intr- 
o fracțiune de secundă m-am năpustit spre el, în timp ce 
încerca să-şi încarce arma. 

Avea reflexele unui şarpe. Dacă n-aş fi fost antrenat în 
lupta corp la corp, atunci lovitura de picior pe care o 
expediase în întâmpinarea mea şi-ar fi atins ţinta, adică 
locul ăla, cel mai vulnerabil al bărbaţilor. Am eschivat, şi 
am deviat lovitura în pulpă, ceea ce m-a făcut să mă 
dezechilibrez. Şi-a repezit carabina spre mine, şi era cât pe 
ce ca patul armei să mă nimerească în faţă. L-am 
întâmpinat cu un croşeu la stomac, în care mi-am pus toată 
greutatea. L-am auzit şuierând ca un cauciuc găurit, după 
care a căzut în genunchi. În timp ce încerca să-şi umple cu 
aer plămânii goliţi, l-am trosnit cu muchia palmei peste 
ceafă. Căzu lat, cu faţa la pământ. 

M-am repezit în cort, şi mi-am aruncat privirea prin 
interior. Am văzut două paturi, separate unul de celălalt, o 
chiuvetă portabilă şi o masă pliantă. Pe o latură a mesei se 
aflau câteva fleacuri de damă: o perie de păr, un piepten, o 

periuţă de dinţi, un deodorant şi o trusă de farduri. Pe altă 
latură a mesei se afla încă o periuţă de dinţi, un pachet de 
ţigări, o brichetă ieftină, şi o sticlă cu apă. 

Am ieşit afară. Tipul începuse să mişte. Am luat carabina, 
m-am aşezat la câţiva paşi de el şi am aşteptat. 

Şi-a revenit cu greu, s-a ridicat în genunchi şi apoi s-a 
căznit să se scoale în picioare. Incepu să-şi frece ceafa, în 
timp ce ochii îi scânteiau de furie. 

— Hai să facem pace, i-am spus, ridicându-mă în 
picioare. 

II observam cu atenţie. Un licăr primejdios îi scapără în 
ochii de culoarea ardeziei. 

— Ce dracu’ învârti pe aici? mă întrebă pe un ton 
duşmănos. Şi să nu-mi mai vinzi mie gogoşi, pe aici nu-i 
nicio peşteră de-a lui Barbă-Neagră. Ce vrei în fond? 

— Să spunem că sunt în căutarea unui colţişor paşnic şi 
liniştit, ca şi tine, de altfel, i-am răspuns, zâmbind. Insulele 
astea sunt aur curat pentru cineva care vrea să fie uitat de 
lume, aşteptând momentul ca lucrurile să se mai aşeze. 

Pleoapele i se închiseră pe jumătate. 

— La urma urmelor, cine eşti de fapt? Un... dezertor? 

— Să spunem că încerc să găsesc pacea şi liniştea, am 
repetat. Dacă eşti în aceeaşi găleată cu mine, am mai 
putea sta de vorbă. la zi, aşa e? 

Ezită câteva clipe, apoi ridică din umeri. 

— M-am uşchit din armată acum vreo şase luni. M-am 
săturat până-n gât de porcăria aia. 

Eram sigur că minţea. N-avea deloc ţinută de militar. 
Puteam băga mâna-n foc. Fusesem în armată trei ani la 
Poliţia Militară, aşa încât miroseam de la o poştă orice 
cătană. 

— Ai un colţişor aici, pe bune, i-am spus. Şi un cort a- 
ntâia. Ai de gând să rămâi mult timp? 

— Cât o să-mi placă. lar pentru tine, nu mai e loc. Du-te 
şi găseşte-ţi altă insulă. 

M-am gândit la lucrurile de damă pe care le văzusem în 
cort. Să fi fost vreo tipă cu el pe insulă, sau erau lucrurile 

lui Nancy? 

— Bine, în regulă, am spus. Mie îmi place tovărăşia, dar 
dacă n-ai chef de mine şi vrei să fii singur... am ridicat din 
umeri, o să mă duc prin jur, să văd. Baftă, militare. 

M-am întors la tufele unde mă ascunsesem pentru a-mi 
lua sacul sport. 

— Cum ai ajuns aici? se interesă brusc tipul. 

La fel ca şi tine. 

Am făcut cu mâna un semn de salut şi am pornit-o pe 
cărare, către malul apei. 

După câteva minute, l-am auzit cum mă urmărea. Se 
vedea că habar n-are despre legile junglei, dar, cu toate 
astea, se descurca binişor. 

Dacă n-aş fi fost cu toate simţurile la pândă, nu mi-aş dat 
seama că se ţinea după mine. Mi-am urmat drumul până la 
barcă. Ştiam că se află la câţiva metri în urma mea, dar n-a 
ieşit la iveală. Voia doar să se asigure că părăsesc insula. 

Am dezlegat frânghia cu care legasem barca de pilon, m- 
am urcat, am pornit motorul şi am luat-o prin tunelul de 
verdeață, înapoi spre mare. Ştiind că o să fie cu ochii pe 
mine până o să mă piardă din vedere, m-am îndreptat spre 
portul de unde plecasem, dar când insulele dispărură la 
orizont, am schimbat direcţia bărcii şi m-am îndreptat spre 
Matecombe Key. Am ancorat în micuțul port de acolo şi am 
traversat cheiul către un băruleţ frecventat de pescari. 

Barmanul negru mă privi cu o expresie de surpriză, apoi 
buzele i se lăbărţară într-un rânjet. 

— Pentru o clipă, m-am crezut în armată, şefule, îmi 
spuse. Echipamentul ăsta de junglă îmi aduce aminte de 
multe. 

In afară de noi doi, barul era pustiu. M-am instalat pe un 
taburet. 

— Dă-mi o bere. 

A desfăcut o sticlă şi mi-a turnat-o într-un pahar. 

Dacă unei cămile i-ar fi fost sete, aşa cum mi-era mie, 
atunci precis ar fi crăpat pe loc. Am băut paharul pe 
nerăsuflate, l-am împins apoi spre el şi mi-am aprins o 

ţigară. 

— Am fost să văd insula piraţilor, i-am explicat. 
Echipamentul ăsta e cum nu se poate mai potrivit pentru 
aşa ceva. 

— Aveţi dreptate, spuse barmanul, turnându-mi o nouă 
bere. Dar nu sunt decât păsări, acolo. Au mai locuit pe 
vremuri nişte indieni. Dar asta înainte de a mă naşte eu. 
Acum nu-i nimeni pe-acolo. 

— la-ţi şi tu o bere. 

E prea devreme pentru mine, şefule. Oricum, mulţumesc. 

M-am uitat la ceas. Abia trecuse de unsprezece. 

— De unde aş putea închiria nişte scule de pescuit? m- 
am interesat. Sunt în concediu şi am chef să-mi pierd niţei 
vremea pescuind. 

— Pot să vă împrumut undiţa mea. V-am văzut când aţi 
sosit. Barca e a lui Toni, nu-i aşa? 

— Aşa-i. Am închiriat-o pentru toata ziua. Şi zici că-mi 
împrumuţi undiţa? 

— Sigur, şefule. Mă duc s-o caut. 

A dispărut în spatele unei perdele murdare şi l-am auzit 
cum cotrobăia. După câteva clipe, reveni cu o undiţă destul 
de frumuşică şi cu o cutie pentru momeală. 

Am scos la iveală ultima mea bancnotă de cincizeci şi am 
afişat-o pe tejghea. 

— Asta pentru cazul în care aş cădea peste bord, i-am 
spus, luându-i ustensilele. S-ar putea să mă întorc abia pe 
la cinci. E bine? 

Împinse bancnota spre mine. 

— Şefule, amândoi suntem vechi combatanți. Nu-mi 
trebuie garanţie de la cineva care a făcut războiul. 

Faptul că recuperasem bancnota a avut darul să mă 
binedispună. l-am mulţumit, şi m-am întors la barcă. După 
ce am ajuns în larg, am oprit motorul, mi-am scos uniforma 
militară şi mi-am pus hainele civile. Apoi am pornit-o spre 
insule. Am trecut de strâmtoarea care ducea spre insula cu 
hipiotul răutăcios şi am parcat la vreun sfert de kilometru, 
la ţărmul unei insulițe, sub nişte arbori ale căror crengi 

atingeau luciul apei. Am scos sandviciurile şi am început să 
înfulec, în timp ce rotiţele din minte mi se învârteau în 
viteza a patra. 

Ce dracu' era cu tipul ăla care se ascundea în insulă? Că 
dezertor, nici vorbă să fie. Să mai fi fost o tipă cu el, sau 
chestiile alea de damă din cortul lui erau ale lui Nancy? ŞI 
încă ceva, cortul ăla valora o groază de bani, pe când omul 
meu părea să n-aibă o leţcaie. Să-i fi dat oare Nancy banii 
de care avea nevoie? 

Ca să mai treacă timpul, am dat şi eu la peşte, numai că 
gândul mi-era în cu totul altă parte. Elaboram tot felul de 
variante, dar niciuna nu mă mulțumea. Era clar, încă nu 
dispuneam de toate elementele necesare pentru a-mi 
forma o imagine asupra afacerii ăsteia. În orice caz, chestia 
mă intriga la culme. 

Către orele trei, zgomotul îndepărtat al unui motor 
răzbătu până la mine. Am pus undiţa în barcă, am apucat o 
creangă de deasupra capului, am tras-o în faţa mea, să mă 
mascheze şi m-am pus la pândă. 

Peste câteva minute, am zărit iahtul care se apropia 
rapid. Se îndreptă spre strâmtoare. Încetini, şi apoi dispăru 
în tunelul de verdeață. 

Am stat pe gânduri. Dacă Nancy îl punea pe Josh Jones să 
stea de şase? Ar fi fost de râsul lumii ca ăsta să mă 
descopere. Aşa că m-am hotărât să aştept. O oră trecu de 
parcă ar fi fost un veac. Rămăsesem în barcă, nefăcând 
nimic altceva decât să izgonesc musculiţele ce-mi dădeau 
târcoale şi să încerc să rezist atmosferei de cuptor încins. 

Într-un târziu, am auzit sforăitul motorului, iar peste 
câteva clipe, iahtul apăru şi apoi se îndepărtă în direcţia de 
unde sosise. 

M-am hotărât să mai port o discuţie cu prietenul meu 
hippy. Aveam de gând să-i vând o istorie, precum că 
rămăsesem în pană de benzină şi că intenţionam să 
cumpăr de la el câţiva litri. Numai că trebuia să-l iau la 
sigur cu barca lui, care de fapt nici nu exista şi care era de 
fapt iahtul lui Nancy. Că era sau nu amantul ei, asta nu mă 

prea interesa acum, dar puteam paria pe cei cincizeci de 
dolari pe care-i mai aveam, că ea îl instalase în insulă şi că 
tot ea îi cumpărase şi cortul. 

Am pornit motorul, am trecut prin strâmtoare şi apoi pe 
sub acoperişul de verdeață. Am legat barca de pilonul de 
pe mal, după care am luat-o voiniceşte pe cărare, fără să 
încerc să-mi ascund paşii. Am ajuns la cotitura după care 
urma luminişul şi m-am oprit brusc. 

Luminişul era pustiu, şi părea părăsit. Nici urmă de cort, 
de scaune pliante, sau de protap. Era evident că hipiotul îşi 
luase zborul, cu ajutorul lui Nancy şi al lui Josh Jones. Precis 
că imediat cum cei doi sosiseră, fuseseră informaţi despre 
vizita mea, aşa că decizia de a-şi lua tălpăşiţa nu fusese 
decât o chestiune de secunde. 

Cel puţin, chestia asta dovedea cu prisosinţă un singur 
lucru: că jigodia aia de hippy, era în budă până la 
Dumnezeu. Cu siguranţă că n-ar fi aşteptat el să bat eu 
toba că se ascundea în insulă. 

Am început să scotocesc prin iarba răscolită din jurul 
locului unde fusese amplasat cortul. În graba asta în care 
plecaseră, s-ar fi putut să uite ceva. După câteva minute de 
căutări, am găsit bricheta ieftină, pe care o văzusem pe 
masa pliantă din cort. M-am aşezat în genunchi şi am 
examinat-o, dar fără s-o ating, cu un pic de baftă, s-ar putut 
să existe pe ea vreo amprentă. Mi-am scos batista, am 
învelit-o cu grijă şi am băgat-o în buzunar. Am căutat în 
continuare, dar negăsind nimic, m-am întors grăbit către 
barcă. 

Se făcuse patru şi jumătate. Trebuia să trec pe la 
Matecombe Key să-i înapoiez barmanului negru uneltele de 
pescuit. Nu puteam ajunge la birou mai înainte de şapte. S- 
ar fi putut să-l mai găsesc pe Harry Macadows, cel ce se 
ocupa cu analizele de laborator. 

Am pornit motorul şi m-am îndreptat spre Matecombe 
Key. 

Când am ajuns la birou, Glenda tocmai ieşea. 

— Colonelul mai este aici? m-am interesat eu. 

— A plecat de cinci minute, mă informă ea, privindu-mă 
drept în ochi. Ceva nou? 

— Aiurea. Am  urmărit-o toată după-amiaza. S-a 
comportat ca o nevastă cumsecade; s-a uitat prin 
magazine, a ciugulit ceva cu nişte gagici care în ruptul 
capului n-ar face un pas greşit, după care s-a întors acasă. 
Doamne, mă înnebuneşte, să filez toate fustele care sunt 
suspectate. 

— Asta face parte din meseria ta, remarcă sec Glenda, 
după care plecă. 

Am luat-o de-a lungul culoarului, până la laborator, unde 
l-am găsit pe Harry Macadows care examina ceva la 
microscop. 

Înalt şi slăbănog, Harry se apropia de şaptezeci de ani. 
Mai înainte condusese laboratorul poliţiei din Paradise City. 
După ce a ieşit la pensie, Parnell i-a oferit ocazia să se 
ocupe de laboratorul agenţiei, care era mic, dar foarte 
eficient. Macadows, care încă nu vedea cum o să-şi ocupe 
timpul, a înhăţat oferta cu ambele mâini. 

— Salut, Harry, i-am spus, închizând uşa. Încă mai eşti la 
lucru? 

Harry ridică ochii şi clătină din cap. 

— Îmi fac şi eu veacul pe aici. Aşa, mai trece vremea. 
Oricum, e mai bine decât să mă uit la aiurelile de la 
televizor. Ce vânt te-aduce? 

Am scos bricheta din buzunar, învelită în batistă. 

— Vezi şi tu dacă poţi găsi ceva amprente. 

— Până mâine dimineaţă, le ai. Vrei să le trimit la 
Washington, să-mi spună dacă le au în urmărire? 

— Sigur că da. Tot tipicul, ce naiba... N-ai nicio noutate 
despre scrisorile alea anonime pe care ţi le-a dat Chick? l- 
am întrebat, în timp ce mă întorceam spre uşă. 

— Ba da. Au fost bătute pe o maşină tip I.B.M. Model 82 
C, cu cap sferic. Am încercat să iau amprentele de pe hârtii, 
dar n-am găsit niciuna. Hârtia este totuşi interesantă. Nu 
seamănă cu nicio hârtie de-a noastră. S-ar putea să fie 
italienească, dar asta nu-i decât o supoziţie. 

Ştiam că supoziţiile lui Harry de cele mai multe ori 
corespundeau realităţii, aşa că am băgat-o la cap. 

— Şi ce-ai făcut cu scrisorile? 

— | le-am dat Glendei, împreună cu raportul. 

— Foarte bine. Harry, dacă găseşti vreo amprentă pe 
bricheta asta, sună-mă neapărat. Salut şi merci. 

M-am întors în biroul meu. Chick era plecat. M-am trântit 
în fotoliu şi am început să cuget. A 

Unde naiba l-o fi dus Nancy pe hipiotul ei? In port, în 
niciun caz, că doar nu era căzută în cap să-l ducă acolo 
unde n-ai loc să arunci un băț de chibrit. Dacă aş fi fost în 
locul ei, aş fi aşteptat să treacă miezul nopţii, când cheiul 
devenea pustiu şi de-abia atunci l-aş fi debarcat, având 
toate şansele de izbândă. 

M-am hotărât să-mi petrec noaptea pe chei. Aveam timp 
berechet. Mi-am scos din sertar pistolul de calibru 38, l-am 
încărcat şi l-am băgat sub braţul stâng, în hamul ce-mi 
încolăcea umărul. Apoi am ieşit din birou şi m-am îndreptat 
spre garajul subteran. 

Era în jurul orei nouă. M-am întrebat dacă Bertha avea 
sau nu treabă şi m-am gândit s-o sun, dar m-am răzgândit 
imediat. Precis că dacă n-avea nimic de făcut, m-ar fi pus s- 
o duc într-un restaurant care-ţi lua şi pielea de pe tine. Aşa 
că m-am felicitat că am putut rezista ispitei, păstrându-mi 
astfel neatinşi puţinii bani care-mi mai rămăseseră. 

Am coborât până pe malul mării, am parcat, după care 
am început să mă plimb, fără o ţintă anume, trecând pe 
lângă pescari, vânzători de fructe şi tot soiul de alte 
persoane, îndreptându-mă spre locul unde se aflau 
ancorate iahturile. 

Mi-a venit ideea să trec pe la barul Alameda. Puteam să o 
văd pe Gloria Cort, fosta nevastă a lui Hamel şi să bag şi la 
jgheab ceva. 

Mă apropiasem de iahturi, aşa că am încetinit pasul. 
Câteva sute de bărci, care mai de care mai arătoase erau 
ancorate la țărm. lahtul lui Hamel se afla între un vas cu 
pânze şi un iaht cu motor. Pasarela fusese ridicată, iar Josh 

Jones aşezat pe punte într-un scaun de pânză, cioplea o 
bucată de lemn cu ajutorul unui cuţit cu aspect fioros. 
Trupul său masiv bara accesul către scara ce ducea la 
cabine. 

Am trecut pe lângă iaht aparent nepăsător şi mi-am 
urmat drumul. Eram aproape sigur că înainte de miezul 
nopţii, când cheiul avea să devină pustiu, nu se va întâmpla 
nimic. Am iuţit un pic pasul şi am luat-o spre Alameda, care 
se găsea la capătul cheiului. 

Fiind miercuri seară, ambianța din majoritatea barurilor 
era practic somnolentă. Spre sfârşitul săptămânii, când 
pescarii şi docherii mai agoniseau ceva bani, atunci da, 
atmosfera se însufleţea de-a binelea. 

S-a întâmplat să trec pe lângă un chioşc cu ziare şi cărţi. 
Mai multe cărţi de-ale lui Hamel se lăfăiau la vedere, toate 
încorsetate în manşete sexy, de-ţi luau ochii. 

Am aruncat şi eu banii pe una, „Dragostea e un lucru 
solitar”. Tipa de pe copertă avea un aer gânditor. 

Sânii ei erau în stare să blocheze circulaţia pe orice 
stradă. 

Mi-am continuat drumul până la barul Alameda. La 
intrare, atârna o perdea transparentă, împotriva ţânţarilor. 
Am dat-o la o parte şi am pătruns într-o sală vastă, în care 
se afla un bar în formă de potcoavă, un pian la care un 
individ posac cânta fără niciun chef o bucată de jazz 
funebră şi câteva mese, ici şi colo. 

În faţa barului erau aşezaţi vreo zece-doisprezece 
indivizi. Trei ospătari mexicani se forţau să-şi ia un aer 
preocupat. Barmanul, tot un mexican, înalt şi mătăhălos, 
mă reperă şi-mi adresă un zâmbet unsuros. Era complet 
chel şi avea o mustață lungă care-i cădea până aproape de 
marginea bărbiei. Indivizii de la bar erau fără excepţie, 
pescari şi se vedea de la o poştă că erau ciopliţi din topor. 

Niciunul dintre ei nu mă privi. Am traversat sala şi m-am 
aşezat la o masă îndepărtată, punându-mi în faţă 
capodopera lui Hamel. 

Un ospătar tinerel şi măsliniu se apropie, îşi înălţă 


46 


sprâncenele şi aşteptă cuminţel. 

— Ce aveţi de mâncare? l-am întrebat. 

— Specialitatea casei, signor: „Arroz con polo”. Este 
excelent.? 

— Vrei să vorbeşti cu litere de tipar? 

N-a prea înţeles din prima, dar până la urmă s-a dumirit. 

— Pui cu orez, stropit cu ketch-up: o specialitate. 

— Bine, dar mai întâi un scotch cu gheaţă. 

L-am văzut cum se uita la tipa de pe coperta cărţii. 

— Faină tipă, nu, ce zici? am spus eu. 

M-a privit lung, după care s-a îndepărtat. Mi-am aprins o 
ţigară, şi am început să examinez achiziţia mea. Textul de 
pe coperta a patra mă informa că „această lucrare 
explozivă a maestrului de necontestat al romanului 
american” fusese tipărită într-un tiraj de cinci milioane de 
exemplare. 

Barmanul cel mătăhălos se apropie şi-mi puse pe masă 
un pahar de scotch cu cuburi de gheaţă. Îmi zâmbi amical, 
arătând astfel nişte dinţi galbeni, după care se îndreptă 
spre locul lui. 

Aşteptarea mea a durat vreo zece minute. Chiar că mi- 
era foame, iar puiul părea apetisant. Chelnerul lăsă farfuria 
pe masă, înălţă capul şi se duse lângă colegii săi. 

In timp ce mă pregăteam să mănânc, intrară trei turişti, 
două tipe cam coclite şi un tinerel cu un aparat de 
fotografiat. Se aşezară la o masă departe de mine. 

Am trecut la atacul mâncării. Puiul era tare ca o stâncă, 
ketch-up-ul îmi ardea gura, dar avusesem parte de chestii 
şi mai cumplite. În timp ce mă chinuiam să disec artanul, o 
tipă ieşi din spatele unei perdele din celălalt capăt al sălii, 
se opri să se uite primprejur şi apoi se apropie de masa 
mea. 

Avea o claie de păr roşcat, trăsături frumoase şi un corp 
senzual, pus în valoare de nişte pantaloni care mi s-au 
părut a fi cei mai strâmţi din lume şi de o bluză verde, care 
abia-i ţinea sânii sub control. Se opri lângă masa mea şi-mi 
zâmbi. Dinţii albi pe care mi i-a arătat erau prea regulaţi ca 

să fie ai ei, naturali. 

— Te înnebuneşti după chestia aia pe care-o mănânci nu- 
i aşa? 

M-am prins că era Gloria Cort. Am adresat zâmbetul meu 
seducător. 

— Noroc că ai picat la ţanc, i-am răspuns. 

Incepu să râdă. 

— Singurel? 

Am remarcat că cei trei turişti se uitau spre mine 
aruncându-mi nişte priviri dezaprobatoare. M-am ridicat şi i- 
am împins scaunul. 

— Hai să bem ceva împreună. 

Făcu un semn chelnerului, care sosi ca un câine scăpat 
din lanţ. 

— Un scotch, comandă ea în timp ce lua loc. Eşti nou pe 
aici, continuă ea. Am memoria figurilor. 

Mă uitam la sânii ei fără să clipesc. 

— Şi eu dacă te-aş fi văzut mai înainte, mi-aş fi amintit cu 
siguranţă. 

Începu din nou să râdă. 

— Văd că citeşti o carte de-a fostului meu, soţ. 

M-am prefăcut surprins. 

— Cum adică, o carte a fostului tău soţ? 

— Am divorţat anul trecut. 

— Asta-i bună, am exclamat, împingându-mi farfuria din 
faţă. la spune-mi o chestie: cum este când eşti măritată cu 
un autor de succes? 

Se strâmbă, de parcă ar fi văzut un gândac pe faţa de 
masa. 

— Nu ştiu cum or fi alţi scriitori, dar Russ este pur şi 
simplu sonat. În cărţile lui vorbeşte numai despre sex. Ai 
citit porcăria asta pe care o ai în faţă? 

— Nu, tocmai am cumpărat-o. De fapt, n-am citit nimic 
din opera lui. Am aflat că locuieşte pe aici, prin zonă, aşa că 
am fost şi eu curios să mă învârt prin locurile pe unde 
respiră. 

— Nu-i aşa că înclini să crezi că un tip care e în stare să 

descrie tot soiul de şmecherii de-astea, trebuie să fie al 
naibii de bun la pat? mă întrebă, aplecându-se înainte. Aşa 
m-am păcălit şi eu. E la fel de util unei femei, ca un 
tirbuşon bont. 

— Ei, se mai întâmplă şi chestii de-astea, am filosofat eu. 
Dar cred că-i destul de nasol pentru femeia de lângă el. 

— Mi-e îmi spui! 

Sosi chelnerul, care se apucă să debaraseze masa. Am 
comandat nişte cafele. 

— S-a recăsătorit, nu-i aşa? 

— Lui fătuca asta, i-a pus Dumnezeu mâna-n cap. Am 
văzut-o fiţoasă de nu se poate. Unor femei, nu le pasă de 
chestia asta, de care ţi-am pomenit. Îmi zâmbi parşiv. Mie- 
mi pasă. 

Sosi şi cafeaua. 

— Aici, prezinţi un număr, aşa-i? am întrebat-o. 

— Doar sâmbăta, când se adună lumea. Cam asta ar fi de 
spus. Pe curând. 

Se ridică şi se îndreptă cu un surâs întipărit pe buze spre 
cei trei turişti cărora li se servea specialitatea casei. Le 
adresă câteva cuvinte, după care dispăru în spatele 
perdelei. 

Mi-am aprins o ţigară şi am început să sorb cafeaua. 

Ceva-ceva, tot aflasem. S-ar fi putut ca Russ Hamel să fie 
impotent. M-am gândit la Nancy. Dacă Hamel n-o mulțumea 
aproape de la început, atunci era foarte posibil ca ea să fi 
devenit o pradă uşoară pentru un hippy viril, ca ăla din 
insulă. 

Am început să citesc din cartea lui Hamel. Începea cu o 
scenă de seducere, care efectiv m-a încordat. Ce era al lui, 
era pus deoparte; avea darul imaginilor sugestive. 

După două capitole, se prezentă şi chelnerul cu nota de 
plată. Am plătit, şi i-am lăsat şi un bacşiş, după care am 
luat-o aiurea, pe chei. Timpul nu mă presa câtuşi de puţin, 
iar eroina lui Hamel nu reuşise să-mi trezească interesul. Aş 
fi preferat s-o întâlnesc în carne şi oase, dar aşa, pe hârtie, 
mi se părea îndepărtată ca lumina unui schit pierdut în 

munţi. Am aruncat cartea în primul coş de gunoi şi mi-am 
continuat plimbarea, ajungând în cele din urmă prin faţa 
iahtului lui Hamel. 

Era destul de luminat ca să pot constata ca Josh Jones 
stătea în continuare de pază. l-am aruncat în treacăt o 
privire şi am mers mai departe. Turiştii se cam răriseră, dar 
pescarii continuau să bântuie și să palavragească, adunaţi 
în grupuleţe. L-am zărit şi pe Al Barney nedezlipit de borna 
lui: încă nu-şi pierduse speranţa. Am păstrat între noi o 
distanţă respectabilă. Căutam cu privirea un colţ de unde 
să pot observa iahtul lui Hamel, fără a fi văzut. Până la 
miezul nopţii mai erau vreo două ore. O lună imensă se 
ridicase pe cer; razele ei făceau luciul apei să scânteieze, în 
timp ce cheiul era cufundat într-o beznă apăsătoare. La 
câţiva zeci de metri de mine, un băruleţ tocmai îşi închidea 
porţile. Un chelner cu un aer epuizat trase jaluzelele şi apoi 
intră, închizând uşa după el. Lângă băruleţ, se afla o bancă, 
protejată de soare de o umbrelă. M-am îndreptat într-acolo 
şi m-am aşezat pe ea. lahtul lui Hamel se afla la vreo sută 
de metri de mine. Eram sigur că Jones n-avea cum să mă 
vadă. 

M-am pus pe aşteptat. Viaţa unui detectiv particular este 
făcută dintr-un lung şir de aşteptări, cu care mă 
obişnuisem. Un grup de pescari tocmai se despărţea. A 
doua zi în zori aveau să hălăduie pe mare şi se putea 
observa că nu prea aveau chef să se întoarcă acasă. 

Către unsprezece, Al Barney îşi aruncă în mare cutia de 
bere, se ridică greoi şi se pierdu în noapte, cu mersul unei 
rațe. Cheiul era aproape pustiu. 

Câţiva paznici de noapte, care supravegheau iahturile 
mai luxoase, se strânseseră laolaltă. Trecu un poliţist. 
Apărură două pisici slăbănoage. Una dintre ele se apropie 
şi-mi mirosi manşeta pantalonilor. Am împins-o cu piciorul, 
ceea ce a făcut-o să plece. 

Mi-am întors privirile spre iahtul lui Hamel. Trebuia s-o fi 
făcut-o ceva mai devreme, întrucât Josh Jones nu se mai 
găsea în fotoliul său. 

Minutele se scurgeau în şir fără să se întâmple nimic, 
când, deodată, am zărit pe punte trei umbre şi am auzit 
scârţâitul scării ce se lăsa în jos. Aproape imediat, cele trei 
umbre aterizară pe chei. Se opriră pentru a privi în direcţia 
paznicilor, ce stăteau cu spatele, apoi o luară în direcţie 
opusă. 

M-am ţinut după ei, având grijă să nu ies din întunericul 
dens. Când trecură pe sub un felinar, l-am recunoscut pe 
Jones: era cel mai înalt. Celălalt, dacă era să mă iau după 
claia de păr, era probabil hipiotul. Al treilea membru, al trio- 
ului era o femeie. Era subţirică şi părul îi era acoperit de o 
basma. Am presupus că era vorba de colocatara hippy-ului 
din cort. 

N-au mers prea departe. Au luat-o la dreapta, printr-o 
străduţă strâmtă. li urmăream ca o fantomă. 

Jones se opri, le făcut un semn celorlalţi, după care 
dispăru prin uşa unei clădiri. 

Eram la vreo zece metri în urma lor, ascuns sub arcada 
intrării unui bloculeţ cu un aspect sumbru. Am riscat şi mi- 
am scos capul cu fereală. Jones tocmai deschidea uşa 
clădirii, făcându-le loc celorlalţi doi să intre. Mi-am amintit 
că Al Barney îmi spusese că individul stătea pe undeva, 
prin apropierea mării. 

M-am refugiat în umbră şi am aşteptat. 

O fereastră se lumină la etajul al doilea. L-am văzut pe 
jones apărând la fereastră şi privind afară. După care 
dispăru înăuntru. 

Am continuat să aştept. 

După vreo oră, lumina se stinse. 

Am aşteptat în continuare. 

Nu s-a mai întâmplat nimic. Lumina palidă a zorilor 
începu să împrăştie umbrele nopţii. Am renunţat şi m-am 
îndreptat spre casă. 

Cu vreo cincisprezece ani în urmă, Pete Lewinski era 
considerat cel mai bun şi cel mai simpatic dintre toţi poliţaii 
de pe chei. Avusese zona asta în primire de când terminase 
Academia de poliţie şi toată lumea interlopă, traficanţi de 
droguri, contrabandişti şi escroci de tot soiul, recunoşteau 
sincer că Pete îi tratase întotdeauna corect. 

Intr-o bună zi, Pete îi cumpără nevestei sale Carrie, o 
maşină de spălat vase. Toată lumea de pe chei ştia că Pete 
îşi adora nevasta. Era o suedeză zdravănă şi jovială, care 
nu punea gura pe alcool şi-l ridica pe Pete în slăvi. 

Deci, în ziua celei de-a patruzeci şi doua aniversări a 
naşterii lui Carrie, Pete îi cumpărase o maşină de spălat 
vasele. Carrie era o gospodină de nădejde, numai că 
spălatul vaselor o deprima. După cum declarase, maşina 
fusese cel mai frumos cadou pe care-l primise vreodată. 
Pescarii, nevestele pescarilor, vagabonzii, vânzătorii de 
fructe, traficanţii de droguri, într-un cuvânt, toată lumea se 
bucura pentru Carrie. 

Ceea ce s-a întâmplat n-a fost prea clar, dar cert este că 
la trei ani după instalarea maşinii, Pete, întorcându-se 
acasă după terminarea serviciului o găsi pe Carrie moartă 
lângă maşină. S-a presupus că se stricase ceva la maşinărie 
şi Carrie, băgându-şi nasul pe acolo, a fost electrocutată. 

Din clipa în care Pete intrase în bucătăria lui şi o găsise 
pe Carrie zăcând la pământ ca o balenă eşuată pe ţărmul 
mării, deveni un om distrus. Numeroşii săi prieteni, 
neliniştiţi de privirea lui pierdută, insistară să bea câte un 
păhărel, ca să-i mai crească moralul, şi nu ca să-şi înece 
necazul în alcool. Pete fusese întotdeauna un băutor 
modest, iar în timpul serviciului nu punea picătură de 
băutură în gură. Realizând că scotch-ul îi alina serios 
durerea, se porni să bea fără apă. Terrell, şeful poliţiei, care 
o plăcea pe Carrie la nebunie, s-a arătat înţelegător. A 

vorbit ce a vorbit cu Pete, dar mai bine vorbea la pereţi. 

Doi puşti încercaseră să spargă unul din băruleţele de pe 
chei. Pete, care băuse zdravăn îşi făcu apariţia şi-i împuşcă. 
După ce şi-a revenit şi s-a trezit din beţie, a plâns ca un 
copil. Terrell n-a avut de ales şi l-a dat afară. Primăria a 
refuzat să-i dea şi cea mai mică pensie posibilă. 

După ce şi-a epuizat economiile lui modeste, Pete deveni 
unul dintre numeroşii „coate-goale” de pe chei, care 
împuşcau francul cu o trebuşoară ici sau colo, ducând o 
viaţă de câine. 

Al Barney şi Pete erau prieteni la cataramă. Aşa că prin 
Barney făcusem eu cunoştinţă cu namila aia cu ochii 
încercănaţi de pungi roşii-vineţii şi cu părul alb, tuns perie. 
Ori de câte ori mă întâlneam cu el, îi strecuram în buzunar 
un pachet de ţigări, convins fiind că dacă n-ar fi existat 
blestemata maşină de spălat vase, Pete ar fi continuat să 
vegheze ca ordinea şi legea să domnească pe chei. 

Dimineaţa care urmă nopţii în care-i filasem pe Jones şi 
pe cei doi tovarăşi ai lui, m-am apucat să-l caut pe Pete. 

Era în jur de nouă, iar soarele începuse să încălzească 
aerul. Trăsesem un pui de somn de câteva ore, care mai 
mult m-a buimăcit, decât să mă odihnească. Mergeam de-a 
lungul cheiului. Era prea devreme pentru ca Al Barney să se 
arate. Nu ieşea din bârlogul lui decât la ora la care 
începeau să se arate turiştii, dar pe Pete l-am zărit cocoţat 
pe-o ladă, meşterind la o plasă de pescuit. 

— Salut, Pete! l-am zis. 

Ridică privirea şi-mi zâmbi. Faţa roşcată îi era arsă de 
soare. Două lacrimi i se prelingeau din ochii albaștrii. 

— Salut, Bart, îmi răspunse. Eşti cam matinal. 

— Am un caz. Poţi să-ţi laşi treaba o clipă şi sa bem o 
cafea? 

Îşi aranjă plasa cu grijă şi se ridică. 

— Sigur că da. Nu mă zoreşte nimeni. O cafea, n-ar strica 
deloc. 

Ne-am îndreptat spre Neptun. L-am observat cu coada 
ochiului cum îşi târa picioarele. Înainta încet, ca un elefant 

bolnav. 

Sam zâmbi când ne văzu instalându-ne la o masă. 

— Bună dimineaţa, domnule Anderson. Se apropie şi 
şterse masa cu o cârpă murdară. Ce să-fie? 

— Două cafele, o sticlă de scotch, un pahar şi apă, am 
spus, fără să-l privesc pe Pete. 

— Imediat, dom'le Anderson, făcu Sam şi se grăbi spre 
bar. 

— Pete, am o treabă pentru tine, l-am anunţat cu vocea 
scăzută. O să ai douăzeci de dolari. 

Pete se holbă la mine. 

— Nu se poate... 

Se opri brusc, văzându-l pe Sam cum se apropia. Pe 
masă apărură o cană plină cu cafea, sticla cu scotch, două 
ceşti şi un pahar. 

— Ce-i cu treaba asta, Bart? reluă el, după ce Sam se 
îndepărtă. Ăştia-s bani, nu glumă. 

Privi spre sticla de scotch ca un copil spre o îngheţată. 

— Dă-i drumul, bea. 

— N-ar cam trebui, e cam devreme. Poate numai un 
păhărel. 

Îşi umplu paharul cu o mână tremurătoare. Mi-am întors 
privirea, neputând asista la degradarea lentă a unei fiinţe 
cinstite şi simpatice, ştiind în acelaşi timp că era 
condamnat; nimeni nu mai putea face nimic pentru el. 

l-am acordat un răgaz înainte de a continua. 

— ÎI ştii pe Josh Jones? 

Îşi şterse gura cu dosul mâinii şi mai zăbovi câteva clipe, 
ca să respire din adânc. 

— Josh Jones? Nu există nimeni pe cheiul ăsta pe care să 
nu-l ştiu. Este un negru împuţit. Lucrează pentru scriitorul 
ăla bogat, Russ Hamel. Şi-ar vinde şi pe mă-sa... 

— Ştiu, ştiu toate astea, l-am întrerupt. Am vorbit deja cu 
Barney. 

Îşi înălţă privirea. Mâna i se îndreptă spre sticlă, apoi se 
opri la jumătatea drumului. 

— Hai, Pete, nu te jena. Ştiu că ai nevoie. 

— Probabil, spuse, şi-şi turnă o nouă porţie, care m-ar fi 
făcut să mă caţăr pe pereţi. 

— Pete. Fă în aşa fel încât să-l poţi fila pe Jones. Vreau să 
ştiu tot ce face. Acum găzduieşte două persoane la el. 
Vreau să ştiu despre ăştia când pleacă şi unde se duc. E 
vorba despre un bărbat şi de o femeie. Ai putea să faci 
chestia asta? 

Înghiţi în doi timpi şi trei mişcări conţinutul paharului, 
suspină, se întinse de-i trosniră oasele şi apoi turnă la 
amândoi cafeaua, de data asta cu o mână sigură. 

— Floare la ureche, Bart. Am o gaşcă de puşti care o să 
stea lipiţi de ăştia ai tăi, ca timbrele de scrisoare. 

— Bine, atunci organizează filajul. Am luat o gură de 
cafea, şi apoi am continuat. 

— Nu care cumva să se prindă vreunul din ăştia că e 
urmărit. Individul e de statură obişnuită, brunet şi cu barbă. 
Pe tipă n-am reuşit s-o văd, dar umblă împreună. 

— Şi când o să primesc banii? 

Am privit înspre bar. Sam moşmondea ceva pe acolo, cu 
spatele la noi. l-am strecurat lui Pete o bancnotă de 
douăzeci de dolari. 

— Şi vor să vină și frăţiorii lor, i-am spus, dându-i cartea 
mea de vizită. Să mă suni dacă ăia doi au de gând să se 
care, da? 

Pete încuviinţă din cap. Acum se purta ca un adevărat 
poliţai. 

Scotch-ul îl făcuse să se întoarcă la vremurile în care era 
un om al legii, de nădejde. 

— Bart, nu-ţi fă griji, poţi conta pe mine. 

— Să iei sticla cu tine. Nu uita, afacerea asta este 
extraordinar de importantă pentru mine. 

Zâmbi, dezvelindu-şi nişte cioturi negre. 

— Gata, s-a marcat. Nicio problemă. 

M-am ridicat, am plătit băutura şi cafelele, după care am 
ieşit la soare. 

M-am gândit că mai mult nu se putea face. Nu era mare 
scofală, dar în orice caz, mai bine decât nimic. 

M-am urcat în maşină şi am rulat până la intrarea spre 
Paradise Largo. Am oprit, şi mi-am pus o casetă cu Bob 
Dylan în aşteptarea venirii lui Nancy Hamel. 

Când am intrat în birou, Chick Barley tocmai îşi refăcea 
forţele cu un scotch. 

Din banii Berthei, îmi cumpărasem şi eu o sticlă de Cutty 
Sark, că doar nu era moarte de om. 

— Pe cine Dumnezeu ai mai tapat? mă întrebă Chick 
când văzu sticla din mâna mea. 

M-am aşezat la birou, mi-am turnat un păhărel şi i-am 
zâmbit. 

— Am şi eu prieteni adevăraţi. la zi, ce-ai făcut? 

— Lasă-mă naibii. Câteodată îmi vine să dau dracului 
meseria asta şi să mă apuc de altceva. Am pierdut vremea 
învârtindu-mă prin Paradise-Self-Service ca un papagal. Tu? 

— Ca şi tine. Timp pierdut şi bani aruncaţi pe fereastră. 

Ceea ce însemna că o urmărisem pe Nancy până la club, 
o privisem jucând tenis cu Penny Highbee, apoi luând 
masa, după care o filasem până la chei. Nu urcase la bordul 
iahtului, ci doar se plimbase, se părea că doar pentru a-şi 
omori timpul. A cumpărat nişte stridii şi o langustă, după 
care s-a întors acasă ca o femeie singură, aparent 
debusolată, numai că eu ştiam că lucrurile nu stăteau chiar 
aşa. Sperasem să se ducă la Josh Jones, dar nu s-a dus. lar 
Jones nu se arătase nici pe iaht, nici pe chei. 

După ce mi-am terminat paharul, m-am dus în biroul 
Glendei. Mi-a spus că şeful tocmai plecase. l-am înmânat 
raportul pe care-l bătusem la maşină. 

— După cum ţi-am spus... nimic. 

— Nu-i nimic, continuă, mi-a răspuns. S-ar putea să apară 
ceva. 

— Ce dracu' să mai apară? Sfârşitul lumii? Cu concediul 
meu ce se aude? 

— Când o să termini afacerea asta. 

— Bine, ştiam şi eu, i-am răspuns acru. 

M-am întors în biroul meu. Chick tocmai se pregătea să 
plece. 

— Te salut din mers, bătrâne, mi-o lansă el. Să sperăm că 
mâine o să fie o zi mai bună, nu? 

— Să te audă Al de Sus, i-am răspuns. Ai grijă să nu faci 
pojar. 

După ce a întins-o, mi-am făcut ordine pe birou. După 
care m-am hotărât s-o văd pe Bertha. Mi-am verificat 
conţinutul portofelului. Aveam mai puţin de o sută de dolari 
şi opt zile de rezistat. S-ar fi putut s-o găsesc într-o 
dispoziţie mai bună, dar nu-mi prea puneam eu speranţe în 
asta. 

În timp ce am întins mâna spre telefon, acesta începu să 
sune. 

— Agenţia Parnell. Bart Anderson la telefon. 

— Bart? Sunt Lu Coldwell. Trebuie să te văd. E ceva 
urgent. Trec pe la tine, sau vii tu pe aici? 

Am ciulit urechile. Lu Coldwell era agentul local al F.B.I.- 
ului. 

Avea un birou prin centrul oraşului, dar rareori îl găseai 
acolo. Paradise City nu prea prezenta interes pentru F.B.I. 
aşa că Lu se învârtea mai mult prin Miami, unde într- 
adevăr, avea cu ce să-şi ocupe timpul. 

— Acum, n-aş prea putea, Lu, i-am zis, am o întâlnire. Ce 
zici de mâine? 

— Nici vorbă. Ţi-am spus că e ceva urgent. 

— Adică? 

— Amprentele de pe bricheta pe care ai găsit-o şi pe care 
Harry Meadows le-a trimis la Washington. Chestia e nasoală 
rău. Zi, care din noi doi face drumul? 

N-am mai ezitat o clipă. Dacă ar fi venit Coldwell la 
agenţie, Glenda, cum era băgăreaţă, ar fi vrut să ştie ce şi 
cum. 

— În regulă, Lu. Aşteaptă-mă. Aterizez la tine în zece 
minute. 

Am închis receptorul. 

Mi-am zis că treaba se împuţise şi că de-acu înainte 
trebuia să deschid ochii bine. Hippy-ul meu fusese 
identificat, iar dacă Lu spusese că chestia e nasoală rău, 

asta însemna că era vorba de un tip important. Am auzit 
încă o dată vocea Berthei, care îmi spunea: „Aș alege dintre 
bogătaşii ăia pentru care lucrez pe cei mai fraieri şi pe ăia i- 
aş jumuli.” 

Bart, băiete, trebuie să fii cu ochii-n patru, mi-am zis în 
timp ce ieşeam din birou şi mă îndreptam spre garajul 
subteran. 

Lu Coldwell mă aştepta în biroul său mic şi nenorocit. De 
vreo patruzeci de ani, masiv, cu o alură pătrăţoasă, avea 
părul grizonat, obrajii supţi şi un aer îngândurat. In puţinul 
nostru timp liber, mai jucam din când în când golf. Asta era 
una din grijile mele, să-mi întreţin bunele relaţii cu poliţiştii 
şi cu F.B.l.-ul. 

— Din cauza ta am ratat o întâlnire, i-am spus, în timp ce 
ne strângeam mâinile, dar ce să-i faci, mai întâi munca şi 
pe urmă plăcerile. 

M-a invitat să mă aşez, după care a luat loc şi el la birou. 

— la spune, unde ai găsit bricheta? Şi de ce ai dat-o la 
analiză? 

Îşi puse coatele pe birou şi îşi propti bărbia în mâini. 

În privirea lui nu era nicio urmă de prietenie. 

Pe drum avusesem timp să-mi pun la punct gogoşile pe 
care aveam de gând să i le înşir. Că doar nu eram picat în 
cap să-i spun despre insula piraţilor şi despre Nancy. 

— Dar de ce te agiţi atât cu bricheta aia prăpădită? 

— Bart, hai, ce naiba, spuse el pe un ton care mă cam 
avertiza că nu era momentul să încerc să-l duc cu preşul. 
Zi, unde ai găsit-o? 

— Alaltăieri seară. Eram pe chei şi... 

— De ce erai pe chei? 

— Asta-i bună, doar nu sunt la un interogatoriu, ce 
Dumnezeu. 

— De ce erai pe chei? 

— Uite de-aia, îmi terminasem şi eu treaba şi mă 
plimbam pe acolo. Imi place cheiul şi cunosc o groază de 
lume pe acolo. 

— La ce caz lucrezi? 

— Un caz şi gata. Dacă vrei detalii, întreabă-l pe colonel. 
O să te trimită la dracu'. 

— Bart, e vorba de o chestie a naibii de serioasă, spuse 
Coldwell pe un ton mai omenos. Bine, deci, erai pe chei... 
pe la ce oră? 

— Păi, pe la zece. Am stat la taclale cu Al Barney, i-am 
dat o bere, după care m-am plimbat prin zona comercială a 
portului. Când mă întorceam i-am cerut un foc unui tip, care 
a scos bricheta aia. 

— Incetişor, încetişor. Tipul ăsta de care zici, cum era? 

— Statură obişnuită, îndesat, brunet, cu plete şi barbă, 
îmbrăcat într-un tricou şi în blue-jeans. 

Coldwell notă conştiincios totul, după care deschise un 
sertar, şi scoase din el un dosar. Luă din dosar o fotografie 
şi mi-o înmână. 

— Ăsta-i tipul? 

Am privit fotografia. Reprezenta un tânăr de vreo 
douăzeci şi cinci de ani, brunet, dar cu părul tuns scurt şi 
fără barbă, cu faţa suptă şi cu o privire supărată. Ochii l-au 
trădat. Era clar că era omul meu. 

— S-ar putea, am spus, pe un ton ezitant. Era întuneric, 
iar tipul avea barbă şi plete, dar... nu ştiu ce să spun, n-aş 
băga mâna în foc, dar e posibil. 

Coldwell îmi luă fotografia din mână, alese dintr-un pahar 
de pe birou plin cu creioane şi pixuri un marker cu mina 
groasă, desenă la iuţeală o barbă şi nişte plete, şi apoi mi-o 
dădu din nou. 

Fără doar şi poate era hipiotul. 

— N-aş putea jura, dar sunt aproape convins că acesta e 
individul. 

Coldwell îşi reţinu respiraţia. 

— Bine, continuă. 

— M-am întrebat cine să fie individul, fiindcă nu-l mai 
văzusem niciodată. Părea stresat şi se uita încolo şi 
încoace, de parcă s-ar fi temut să nu fie urmărit. M-a 
întrebat dacă nu ştiam cumva despre vreun vas care pleacă 
spre Bahamas. l-am spus că nu ştiam, dar că putea afla de 

la Al Barney, pe care n-avea decât să-l caute la Neptun. l- 
am amintit că asta avea să-l coste două sau trei beri. A 
mormăi ceva şi a întins-o. L-am văzut cum a luat-o spre 
Neptun, dar pe urmă s-a oprit ca şi cum s-ar fi răzgândit, 
după care l-am pierdut din vedere. Pe locul unde a stat, am 
găsit bricheta. Probabil i-o fi căzut din buzunar. Şi cum 
totuşi sunt un detectiv particular (în timp ce rosteam 
cuvintele astea, i-am adresat lui Coldwell un zâmbet de 
circumstanţă) mi-am zis că individul s-ar putea să figureze 
pe lista celor căutaţi. Din Nassau, nu-i nicio şmecherie să te 
poţi îmbarca pentru Havana, nu-i aşa? 

Coldwell dădu afirmativ din cap. 

— Aşa că i-am dat bricheta lui Harry, cerându-i să caute 
amprentele. 

— Havana... făcu Coldwell gânditor, da, se leagă. 

Întinse mâna spre telefon, făcu un număr şi întrebă 
despre plecările pentru Nassau. Notă ceva pe un carnet, 
mulţumi, şi închise. 

— „Chrystabelle” a ridicat ancora în direcţia Nassau, în 
dimineaţa asta. E o cursă care face drumul ăsta de două ori 
pe săptămână. Individul o fi şters-o. In sfârşit, o să-i anunţ 
pe-ăia de acolo, şi îl vor înhăţa ei, dacă e pe vas. Bart, ai 
făcut o treabă clasa-ntâi. Era singur? 

— Când m-am întâlnit cu el, da. De ce, trebuia să fie cu 
cineva? 

— De obicei, călătoreşte cu nevastă-sa. Ascultă, Bart, 
mai am ceva de lucru, după care o să dau şi eu o raită pe 
chei. 

— Dacă vrei, pot să te conduc. Sunt cu maşina. Dacă 
individul nu s-a îmbarcat încă s-ar putea să fi rămas prin 
zonă şi pot să-ţi dau o mână de ajutor. 

Coldwell acceptă şi formă un nou număr de telefon. 

— Te aştept afară, i-am spus. 

M-am instalat în maşină şi am început să-mi muncesc 
creierii. Va' să zică, tipul călătoreşte împreună cu nevastă- 
sa. Înseamnă că asta să fie oare explicaţia celor două paturi 
şi a chestiilor ălora de damă din cort? 

Coldwell sosi imediat şi am pornit-o în direcţia portului. 

— Lu, în fond cine-i tipul ăsta? Şi de ce atâta tevatură? 

— Dacă este într-adevăr, el, atunci se numeşte Aldo 
Pofferi, un terorist italian. E căutat pentru trei crime, iar 
nevastă-sa pentru alte două. Poliţia italiană a declarat că 
sunt cei mai periculoşi indivizi din „Brigăzile roşii”. 

— Şi ce dracu' caută tocmai aici? 

— Să adune fonduri pentru nenorocita aia de organizaţie 
a lor. Sau cel puţin aşa se presupune. Tot ce se poate. El şi 
cu nevastă-sa au jefuit trei bănci la Milano. Italienii ne-au 
înştiinţat că s-ar putea să fi sosit la New York acum o lună. 
l-am căutat şi-n gaură de şarpe, dar degeaba. Parcă i-a 
înghiţit pământul. Bricheta asta pe care ai găsit-o, cu 
amprentele nemernicului pe ea, constituie prima dovadă că 
ticăloşii au fost sau încă mai sunt pe aici. 

Am oprit maşina pe chei şi am coborât. Am fost reperaţi 
imediat de inspectorii Tom Lepski şi Max Jacoby care s-au 
îndreptat spre noi. Coldwell i-a pus imediat la curent cu cele 
întâmplate. 

— Bart, ai putea să te angajezi la poliţie, îmi zise Lepski, 
zâmbindu-mi deschis. 

După mine, Lepski era inspectorul cel mai şmecher din 
toată poliţia de coastă. 

Coldwell arătă fotografia lui Pofferi, cu barba şi pletele 
desenate de mâna lui. 

— Bart l-a văzut şi i-a vorbit. Individul este al naibii de 
periculos aşa că eu zic să ne împărţim; Tom şi Bart o 
echipă, iar eu cu Max, alta. 

— În regulă. Eşti înarmat? mă întrebă Lepski, întorcându- 
se spre mine. 

— Ca întotdeauna. 

— Bine. Să-i dăm drumul. 

Am  pornit-o împreună în direcţia portului comercial, 
urmând ca Max şi Coldwell să se ocupe de zona în care 
erau ancorate iahturile. 

— N-ar strica să-l tragem puţin de limbă pe Al Barney, 
propuse Lepski. Cutra asta bătrână ştie tot ce mişcă pe aici. 

L-am găsit pe Barney aşezat pe borna lui, ţinând în mână 
cu un aer abătut, o cutie goală de bere. Se uită în direcţia 
lui Lepski cu o privire dezaprobatoare. 

— Salut, Al, spuse Lepski, şi se proţăpi în faţa lui. 

— Bună seara, dom'le Lepski, spuse Barney, în timp ce 
ochii săi mici se întoarseră spre mine, după care îl fixară pe 
Lepski. 

— Căutăm un tip, îi explică  Lepski, şi-i dădu 
semnalmentele lui Pofferi. L-ai văzut cumva pe-aici? 

Era clar, Lepski o începuse cu stângul. Singurul mod de a 
obţine ceva de la Barney, era să-l iei de-o aripă, să-l aşezi 
la o masă în Neptun şi să-i dai să bea bere cât putea să 
înghită. 

Barney aruncă în mare cu subiînţeles cutia goală de bere, 
numai că Lepski nu ştia proverbul care spune să baţi şeaua 
ca să priceapă iapa. 

— Zi, dom'le, n-ai văzut pe nimeni care să semene cu 
tipul ăsta? insistă Lepski, cu vocea lui tipică de poliţai. 

— N-aş putea spune, răspunse Barney, cu indiferenţă. 
Toţi hipioţii ăştia seamănă între ei ca două picături de apă. 

— Hipiotul ăsta e un asasin. 

Barney îşi ridică sprâncenele. 

— Zău? făcu el, ridicându-se greoi. Mie mi-e sete. 

— Ascultă, Barney, termină o dată, se răsti Lepski. L-ai 
văzut sau nu? 

— Dom'le Lepski, din câte mi-amintesc eu, nu, declară 
Barney demn, după care o luă cu mersul său de rață în 
direcţia lui Neptun. 

Lepski îl urmări cu o privire devoratoare. 

Mi-am întors capul spre iahturi. Coldwell şi Jacoby stăteau 
de vorbă cu un grup de pescari. Pe puntea iahtului lui 
Hamel, l-am zărit pe Josh Jones. În timp ce Barney se 
depărta, Jones sări pe chei şi se pierdu rapid prin mulţime. 

— Trebuie neapărat să dăm de Peter Lewinski, spuse 
Lepski. Dacă ăsta nu l-a văzut pe Pofferi, atunci nimeni nu l- 
a văzut. Trebuie să bântuie, pe aici, pe undeva. 

— Pete Lewinski! 

Preţ de o secundă, inima a încetat să-mi bată. În ciuda 
beţiei ce pusese stăpânire pe el, în adâncul fiinţei lui, Pete 
rămăsese un poliţai. In ruptul capului n-ar fi păstrat pentru 
el o informaţie pe care ar fi socotit-o utilă poliţiei din 
Paradise City. Dacă Lepski i-ar fi pus nişte întrebări doar de 
rutină, atunci Pete i-ar fi dezvăluit în doi timpi şi trei mişcări 
interesul pe care-l purtam eu lui Josh Jones, cât şi perechii 
pe care o dusese la el acasă noaptea trecută. Şi în 
consecinţă, Lepski m-ar fi luat în colimator. Că doar eu îi 
dădusem lui Pete semnalmentele hippy-ului, iar dacă ăsta 
s-ar fi dovedit că era Aldo Pofferi, lucru de care eram mai 
mult ca sigur, atunci eram în găleată. Riscam să fiu acuzat 
pentru tăinuire de criminal, sau mai rău, de complicitate. 

— Pete e un beţivan, am făcut eu o tentativă disperată, 
zic să nu ne pierdem vremea cu el. 

— Poate că e un beţivan, dar este un fost poliţist. Şi asta 
îmi ajunge. 

Unul dintre vagabonzii portului tocmai trecea pe lângă 
noi. Un bătrân nenorocit, în nişte pantaloni soioşi şi cu o 
şapcă jerpelită pe cap. 

— Eddie, l-ai văzut pe Pete? îl întrebă Lepski. 

— Nu, şefu', azi nu l-am văzut. De obicei pe aici se 
învârte, dar azi nu s-a arătat. 

— Ai idee pe unde îşi are vizuina? 

— In curtea Crabului, la 26. Şefu' n-ai cumva o ţigară? se 
interesă Eddie, plin de speranţe. 

Lepski îi dădu ţigara şi o luă la pas. L-am urmat, simțind 
cum în ciuda căldurii, o sudoare rece începuse să-mi 
şiroiască pe spate. 

Ne-am înfundat prin străduţele obscure şi puturoase, 
mărginite de magherniţe din lemn acoperite cu carton 
gudronat, care formau reşedinţa scursorilor din port. Lepski 
părea că ştie încotro se îndreaptă. Mă ţineam de el, fără 
nicio tragere de inimă. 

— Cocioabele astea sunt pur şi simplu nişte găuri de 
şobolani, spuse el. 

N-am scos o vorbă. Aveam gura uscată şi-mi torturam 

mintea să găsesc o minciună pentru cazul în care Pete ar fi 
declarat că-l angajasem să-l urmărească pe Jones şi pe 
acoliţii lui. 

— Aici e, spuse Lepski, ajungând în dreptul unei arcade, 
prin care intrarăm într-o curte interioară, formată din 
câteva clădiri dărăpănate. Nişte zdrenţe atârnau ici şi colo, 
de sârme întinse prin curte. Coşuri de gunoi, în jurul cărora 
se revărsa o mizerie întreagă, răspândeau o putoare de 
peşte împuţit, ulei rânced şi de alimente stricate. 

M-am forţat să respir doar cât mi-era strict necesar. 

Câţiva puşti băteau mingea. La vederea lui Lepski o 
întinseră la fugă, care încotro. 

Unul dintre blocuri purta numărul 26. Am avut impresia 
că eram spionaţi dar uitându-mă în jurul meu n-am văzut 
nimic suspect. 

Lepski îşi aruncă privirea spre intrarea de la numărul 26. 

— Doamne, ce putoare! 

Am privit peste umărul lui şi am zărit un hol slab luminat. 
Am intrat. În faţa noastră se afla o scară, iar în dreapta un 
coridor care se înfunda în beznă. 

— Pe unde naiba ar putea ăsta să şadă? Mormăi Lepski. 

Avansă un pas, îşi scoase din buzunar o lanternă, o 
aprinse şi-i dirijă fascicolul de-a lungul culoarului. În capătul 
său, se vedea o uşă întredeschisă. 

— Să încercăm acolo, zise el. 

Înaintă câţiva paşi şi brusc, se opri. Aplecă lanterna în 
jos. O dâră roşie se scurgea pe sub uşă. 

Lepski stinse rapid lanterna, în timp ce în mâna liberă îi 
apăru un pistol. 

— Acoperă-mă, spuse el. 

Am pus un genunchi la pământ şi mi-am scos arma. 
Lepski ajunse la uşă, îi trase un picior, trântind-o de perete, 
şi se năpusti într-o parte, lipindu-se de zid. 

Nu se întâmplă nimic. 

O lumină anemică pătrundea în culoar prin uşa deschisă. 

— Porcăria dracului de treabă! l-am auzit exclamând. 

Am intrat în cameră. Pe podea, zăcea un negrişor de vreo 

paisprezece ani. Purta nişte pantaloni care pe vremuri 
fuseseră probabil albi şi era încălţat în sandale. Tricoul îi 
era plin de sânge, ca de altfel toată faţa. Ochii săi ficşi mi- 
au spus că era mort. 

— Vită-te încoace, spuse Lespki, dirijând fascicolul 
lanternei spre un colţ întunecat. 

Pete Lewinski stătea ghemuit, cu bărbia pe genunchi, 
ţinând în mână o sticlă goală de scotch. Gaura făcută de 
glonţ, la un deget de nasul său mare, se vedea chiar şi în 
chioreala asta. 

— Găseşte un telefon şi anunţă poliţia, latră Lepski, eu 
rămân aici. 

In timp ce părăseam clădirea aia dărăpănată şi 
traversam curtea a cărei duhoare mă şi luă în primire, mă 
gândeam cu un sentiment de nespusă uşurare că sărmanul 
Pete Lewinski nu mai avea cum să-i spună niciun cuvânt lui 
Lepski. 


Am ajuns acasă pe la zece seara. Cum am intrat în 
apartament, m-am prăvălit în fotoliul meu. Îmi cumpărasem 
pe drum nişte sandviciuri cu friptură, dar n-aveam niciun 
chef de mâncare. Trebuia să reflectez la cele întâmplate. 

După cum spusese, Pete avea o gaşcă de puşti pe care-i 
pusese pe urmele lui Jones. Era clar că negrişorul cu un 
glonţ în cap era unul dintre puştii lui Pete. S-ar fi putut ca 
jones să se fi prins că este urmărit şi la rândul său l-a 
urmărit pe puşti până la magherniţa lui Pete, unde i-a 
lichidat pe amândoi. Nu era o explicaţie satisfăcătoare, dar 
în lipsă de altceva, deocamdată trebuia să mă mulţumesc 
cu asta. Oricare ar fi fost explicaţia, masacrul ăsta 
demonstra că Jones şi Pofferi erau într-adevăr extrem de 
periculoşi, aşa cum spusese Coldwell. 

După mine, marele semn de întrebare era Nancy Hamel. 
Cum Dumnezeu fusese în stare să-l ajute pe Pofferi? 

Am strivit ţigara şi mi-am aprins alta. Peste o jumătate 
de oră mă aflam în acelaşi punct mort, când, soneria de la 
intrare zbârnâi. 

Prin vizor, l-am văzut pe Lu Coldwell. 

— Am văzut lumina aprinsă, îmi spuse el, după ce intră. 
Masacrul ăsta... îţi spune ceva? 

— Absolut nimic. Bei ceva? 

— Beau. 

Am intrat în sufragerie. Lu s-a aşezat într-un fotoliu şi şi-a 
întins picioarele lungi. 

— S-a pornit aşa o vânzoleală acolo, încât am renunţat să 
mă mai interesez de Pofferi. O să trimit mâine doi agenţi, 
când o să se mai potolească spiritele. 

— Eu cred că Pofferi a întins-o, dacă într-adevăr o fi pus 
vreodată piciorul pe aici, i-am spus, întinzându-i un pahar 
cu scotch, plin ochi. 

— Am întrebat în stânga şi-n dreapta, dar nimeni nu l-a 
văzut. Poate mâine o să am veşti din Nassau. 

— Mai mult ca sigur că acolo este. 

Coldwell dădu pe gât jumătate de pahar, oftă şi apoi bău 
şi restul. 

— Bart, tu ce crezi despre crimele astea? m-a întrebat. 
După mine, aici e o mână de profesionist. Două gloanţe doi 
morţi. Cam aşa a acţionat Pofferi până acum. Mă întreb 
dacă n-o avea complici. Tu ce crezi? 

— Cred că mai curând e vorba de cineva care-i purta 
sâmbetele lui Pete. A dat în gât atâţia traficanţi de droguri, 
la vremea lui. S-ar putea să fie vorba de o răzbunare. 

— Bine, dar atunci ce-i cu puştiul? 

— Un martor şi nimic mai mult, nu? am spus, ridicând din 
umeri. 

Se trase de nas şi căscă. 

— În fond, asta-l priveşte pe Lepski. Eu sunt chitit pe 
Pofferi. 

Întrucât aveam nevoie de informaţii ca un drogat de doza 
lui, m-am gândit să-l trag niţei de limbă. 

— la spune-mi câte ceva de nevasta lui Pofferi. Mai vrei 
un pahar? 

— Nu, mulţumesc, mai am încă ceva de lucru. Nevastă- 
sa? Da, şi ea mă interesează. Am luat legătura cu 

Washington-ul. O să-mi trimită imediat fotografia ei şi o să 
ţi-o arăt. Poate ai baftă să dai de ei. 

— Ştii ceva despre tipa asta? 

— Nu cine ştie ce. Înainte să se mărite cu Pofferi se 
numea Lucia Lambretti. A apărut din senin acum vreun an 
şi jumătate şi a făcut echipă cu Pofferi. Italienii au pus 
mâna pe ea, când încerca împreună cu Pofferi să jefuiască 
o bancă. Au închis-o, dar a reuşit să evadeze. Cineva i-a 
strecurat în celulă un pistol, cu care a omorât doi paznici. 
Trebuie s-o întind, mai spuse el uitându-se la ceas. 

După plecarea lui,.Nn prea mai aveam mare lucru de 
făcut, decât să mă culc. Am mâncat sandviciurile cu friptură 
şi m-am gândit la Pete Lewinski întrebându-mă dacă Josh 
Jones o fi fost ăla care l-a lichidat. 

Pete mi-era drag şi întrucât eram cam deprimat, mi-am 
mai turnat un pahar şi m-am dus în dormitor. Patul mi s-a 
părut pustiu. Era cam târziu totuşi pentru a-i propune 
Berthei să-l împartă cu mine. Dar merita oricum să încerc. 
M-am întors în sufragerie şi în momentul în care am pus 
mâna pe telefon, soneria de la intrare zbârnâi din nou. 

Trecuse de miezul nopţii. M-am dus la uşă şi am privit 
prin vizor. Un puşti de vreo treisprezece ani, cu o claie de 
păr negru şi sârmos, purtând un tricou jegos privea înspre 
mine cu nişte ochi mari şi negri. 

Am deschis uşa şi l-am întrebat: 

— Cine eşti? 

— Sunt din banda lui Pete. 

Chiar dacă n-ar fi avut tenul măsliniu, accentul îl trăda pe 
puiul de negrişor. S 

Am închis ușa şi i-am făcut semn să intre în sufragerie. Işi 
rotea ochii de jur împrejur, gâfâia, iar faţa îi era acoperită 
de broboane de transpiraţie. 

— Cum te cheamă? L-am întrebat, aşezându-mă în 
fotoliu. 

Continuă să privească în jurul său, îşi muşcă buza de jos 
şi în cele din urmă, ochii săi negri se opriră asupra mea. 

— Mă cheamă Joey. Lucrez pentru Pete. 

— Ai aflat ce i s-a întâmplat lui Pete? 

Mi-a făcut semn că da, a înghiţit, iar pumnişorii săi subţiri 
şi murdari i s-au strâns. 

— A fost o chestie a naibii de nasoală, am spus. Stai jos. 

A ezitat, apoi s-a aşezat pe marginea unui scaun, în faţa 
mea. 

— Joey, ia spune-mi tu mie, de ce ai venit? 

— Tom a fost fratele meu. 

— Tom este cel care... 

Înghiţi din nou după care înclină capul. 

— Joey, îmi pare rău. Chiar că-mi pare rău. 

Trăsăturile feţei i se crispară, iar pleoapele i se închiseră 
pe jumătate. 

— Nu foloseşte la nimic o părere de rău, spuse el cu o 
voce aspră. 

— Bineînţeles că nu. Şi totuşi, de ce ai venit la mine? 

Îşi umezi buzele cu vârful limbii. 

— Aţi dat lui Pete douăzeci de dolari ca să-l urmărească 
pe Josh Jones, aşa-i? 

Chestia asta nu mi-a picat deloc bine. 

— Şi ce-i cu asta? 

— Pete mi-a cerut mie şi lui Tom să-l filăm pe Jones. Pete 
ne-a spus că o să mai primim nişte biştari după ce o să 
mirosim ceva. Pete era un om de cuvânt. Ne-a spus că o să 
împărţim paralele în trei. 

— Ai idee cine a tras? 

— Unul din ăia trei. Nu ştiu care. 

— Dar, în fond, ce ştii? 

Se aplecă în faţă, cu ochii strălucind. 

— Ştiu care le este ascunzişul la ăia doi. Tom tocmai se 
dusese să-i dea de veste lui Pete. Aşa a fost omorât. 

Începusem deja să transpir. 

— Ai spus chestia asta poliţiştilor? 

— După tot ce i-au făcut bătrânului meu, nu mai am 
texte cu poliţiştii, îmi spuse, în timp ce ochii îi scăpărau de 
ură. 

— Dar ce i s-a întâmplat lui tatălui tău. 


69 


— L-au priponit pentru zece coţi. Mai are cinci de făcut. 

Chestia asta m-a mai liniştit. 

— Bine, atunci, ia zi, unde se află ăia acum? 

M-a privit lung, înainte să-mi răspundă. 

— Domnule Anderson, eu cu ce o să mă aleg din chestia 
asta? 

Mi-am scos portofelul care de mult nu mai era umflat şi 
m-am uitat în el pe furiş. Am scos cu greutate o bancnotă 
de zece dolari şi am fluturat-o prin aer. 

Joey clătină din cap. 

— O să mă împuşte ca pe frate-meu. 

— Joey, dacă o să fii prudent, n-o să se întâmple una ca 
asta. 

— O să mă împuşte ca pe frate-meu, repetă el liniştit. 

Călcându-mi pe suflet, am mai scos o bancnotă de zece 
dolari. 

— Asta-i tot ce-ţi pot da, Joey. Sunt cam la răstrişte. 

Ezită o clipă, apoi întinse mâna şi înhaţă banii. 

— Se află la barul Alameda. 

Cred că în timp ce-l priveam ca prostit, căscasem şi gura 
de uimire. 

— Nu se poate! 

— În dimineaţa asta, pe la cinci, Jones şi ăilalţi doi s-au 
cărat de la hogeacul lui Jones şi s-au dus la Alameda, mă 
asigură Joey. Au intrat prin spate, apoi Jones s-a întors 
acasă. Frate-meu Jimbo stă acum acolo la pândă. 

— Mai ai un frate? 

— Da. Lucrează tot pentru Pete. 

— Bine. Să stea în continuare acolo. O să-ţi mai dau nişte 
bani, mai târziu. Vreau să ştiu dacă au de gând s-o întindă. 
Şi ai grijă, şi tu şi Jimbo. 

Se ridică îşi băgă banii în buzunarul din spate al 
pantalonilor „mă salută cu o mişcare din cap şi se îndreptă 
spre uşă. 

— Joey, stai aşa, unde pot da de tine? 

— În Curtea Langustelor, alături de curtea Crabului. La 
numărul 2, ultimul etaj. Stau acolo cu fratele meu. 

— Şi maică-ta? 

— Când l-au băgat pe bătrânu la răcoare, maică-mea şi-a 
luat zilele, murmură Joey cu faţa împietrită. Acum, sunt 
doar eu cu Jimbo. 

— Ai grijă Joey, să n-o zbârceşti. 

L-am condus până la uşă, după care m-am întors în 
fotoliul meu. 

Mi-am pus din nou creierul la lucru. Aşadar, Pofferi şi 
nevastă-sa se ascunseseră în insula piraţilor. Nancy s-a dus 
după ei şi i-a adus în port, la bordul iahtului ei. Apoi Josh 
jones i-a găzduit în hogeacul lui şi în cele din urmă la 
Alameda. De ce oare i-o fi dus acolo? Probabil că Jones 
făcuse prin intermediul Gloriei Cort un târg cu Diaz, 
presupunând pe bună dreptate că la Alameda 
ascunzătoarea era mult mai sigură decât propria sa 
cameră. O contactase pe Gloria, întrucât o cunoştea, el 
fiind persoana ce manevra iahtul lui Hamel. Până aici, totul 
se lega, numai că chestia care-mi dădea tot raţionamentul 
peste cap, era motivul pentru care Nancy venise în ajutorul 
unui cuplu de terorişti extrem de periculoşi. li întâlnise oare 
la Roma? Tot ce se poate. O aveau cu ceva la mână? 

Mi-am strivit ţigara enervat. Ce Dumnezeu să fac? În 
orice caz, ştiam ceea ce trebuia să fac, să anunţ poliţia şi să 
le spun unde se ascundea Pofferi şi nevastă-sa. Dar dacă 
făceam chestia asta, cu ce mă alegeam? Cu praful de pe 
tobă, asta era sigur. Lepski ar fi fost din cale-afară de curios 
să ştie cum de descoperisem că Pofferi se ascundea la 
Alameda. Chiar dacă inventam o minciună cât de cât 
convingătoare, tot nu aveam cum să mă aleg cu vreun ban. 
Nimeni n-avea să-mi dea nicio recompensă. 

M-am gândit să mă duc s-o văd pe Nancy Hamel. Poate 
că era dispusă să-mi cumpere tăcerea. 

Numai că o treabă ca asta era ca şi cum ai fi înotat 
printre crocodili. Ultimul lucru de care aveam nevoie să mi 
se întâmple era să fiu arestat pentru şantaj. 

Şantaj? 

De când începusem să lucrez la agenţie, avusesem de-a 

face cu destui şantajişti. Mulţi dintre ei au fost trimişi la 
pârnaie datorită mie. lar până-n clipa asta, consideram 
şantajul ca cel mai degradant delict. 

Dar ce avem de gând să fac eu se putea numi şantaj? Nu 
intenţionam decât să am o întrevedere confidențială cu 
Nancy Hamel, în care să-i spun că ştiam de legătura ei cu 
Pofferi şi că ştiam unde se ascunde ăsta, împreună cu 
nevastă-sa. Urma să-i explic că un detectiv particular nu 
câştigă mare lucru, evident, în timp ce-i zâmbeam cu 
înţeles. Sigur că da, dacă ar fi căzut de acord asupra unui 
aranjament financiar, aş fi lăsat baltă afacerea şi toată 
lumea ar fi fost mulţumită. Bineînţeles, că numai ea era în 
măsură să hotărască. 

Se putea numi una ca asta şantaj? 

Tranzacţie comercială, asta da. Dar şantaj, în niciun caz. 
Sunt destul de şmecher ca să aiuresc lumea, dar din clipa 
în care îmi fac iluzii, atunci devin un super-campion. 

IV 


A doua zi dimineaţă, pe la nouă, am intrat în biroul 
Glendei. Tocmai tria corespondenţa. 

— Bună! i-am spus, sprijinindu-mă cu mâinile de birou şi 
aplecându-mă spre ea. Ce mai face albinuţa noastră în 
dimineaţa asta însorită? 

— Ce vrei? De ce nu-ţi vezi de cazul tău? 

— Păi, frumuseţeo, muncesc de-mi sar scântei, nu alta. 
Am nevoie de scrisorile alea anonime. S-ar putea să prind 
un fir. Harry are o bănuială. 

— la-le, n-ai decât. Şi-mi arătă un biblioraft, după care se 
ocupă de corespondenţă. 

— Şi afacerile, merg, merg, nu-i aşa? Potop de cazuri noi, 
nu? Am întrebat-o în timp ce luam scrisorile. 

Răspunsul nu sosi, aşa că mi-am băgat scrisorile în 
portvizit şi am plecat. 

Am luat liftul până la garaj şi am demarat spre Country 
Club. O dată ajuns acolo, m-am instalat într-un fotoliu 
confortabil, cu „Newsweek”-ul în mâini. 

Mă sculasem devreme şi bătusem la maşină două 
rapoarte. Acum, mă simţeam în stare să port o discuţie 
confidențială cu Nancy Hamel. Din fotoliul în care stăteam, 
m-am gândit la ea. Nu puteam uita impresia pe care mi-o 
făcuse, atât când îi văzusem fotografia, cât şi în carne şi 
oase. Eram sigur că n-avea cum să-mi facă probleme, atâta 
timp cât acţionam ca un băiat isteţ, ceea ce şi intenţionam 
de fapt. 

Pe la zece juma'te, tipa apăru în hol, în ţinută de tenis, cu 
o rachetă în mână. Se îndreptă direct spre portarul 
Clubului, un negru bătrân cu părul alb şi creţ, care cum o 
văzu, îi adresă un zâmbet radios. 

— Johnson, doamna Highbee a venit? Se informă Nancy. 

Eram destul de aproape ca s-o aud. 

— E deja pe teren, doamnă Hamel. 

Nancy îi zâmbi, îi făcu un semn din cap, traversă holul şi 
se îndreptă spre terenurile de tenis. Am urmărit-o cu 
privirea. Îşi balansa şoldurile într-un mod cât se poate de 
agreabil. 

Am mai stat vreun sfert de oră, apoi m-am mutat pe 
terasă, de unde o puteam vedea cum joacă tenis cu Penny 
Highbee. M-am gândit că ora prânzului ar fi momentul ideal 
pentru a o aborda. M-am dus la piscină, mi-am pus 
costumul de baie şi am început să înot. Piscina mişuna de 
indivizi şi individe de tot soiul. După aproape o oră de 
bălăceală, am ieşit, m-am îmbrăcat şi m-am dus din nou pe 
terasă. Nancy şi Penny tot mai jucau. 

Am găsit un scaun sub o umbrelă de soare şi m-am 
aşezat. Imediat, şi-a făcut apariţia un chelner. Am 
comandat un scotch şi o Cola. După ce mi le-a adus, am 
semnat în carnetul său şi i-am dat un bacşiş. 

— Dacă nu mă înşel, domnul Anderson, nu-i aşa? făcu o 
voce. 

Am ridicat privirea şi am dat cu ochii de Mel Palmer, 
impresarul lui Hamel. Era îmbrăcat într-un costum alb 
imaculat, ca cele pe care le poartă bogătaşii pe la tropice. 

l-am adresat zâmbetul meu cel mai amical, dar asta era 
doar aşa, ca să-i iau faţa. Era ultima persoană din lume pe 
care aş fi dorit s-o întâlnesc. 

— Vă salut, domnule Palmer, i-am spus, ridicându-mă. 
Doriţi să beţi ceva? 

S-a afundat greoi într-un fotoliu, în timp ce un chelner se 
şi postă lângă el. A comandat un gin tonic, după care se 
aşeză confortabil, orientându-şi spre mine ochelarii de 
soare. 

— Văd că eşti la muncă. Îşi întoarse ochelarii spre terenul 
de tenis, şi apoi din nou spre mine. 

— Nu-i deloc amuzantă munca asta, i-am răspuns. 

Chelnerul puse paharul pe masă, iar Palmer semnă în 
acelaşi carneţel. După ce chelnerul se îndepărtă, Palmer 
bău o înghiţitură, îşi şterse pe urmă buzele cu o batistă de 
mătase, şi-mi zâmbi. 

— Nu-i amuzantă? Asta-i o veste bună. Până acum, ai 
observat ceva suspect? 

— Persoana în chestiune nu dă niciun motiv de bănuială. 
O urmăresc de patru zile, şi tot degeaba. 

Zâmbetul i se întinse pe toată figura. 

— Exact cum mă gândeam şi eu. Am încercat să-l 
conving pe domnul Hamel că aruncă cu banii pe fereastră, 
dar e un tip încăpățânat. 

— Domnule Palmer, l-am căutat pe Waldo Carmichael, 
dar o asemenea persoană nu există. 

Palmer dădu afirmativ din cap. 

— Nici nu mă surprinde. E clar că avem de-a face cu un 
nebun. l-am spus asta domnului Hamel de o mie de ori, dar 
nu crede şi pace. E o situaţie al naibii de încurcată. 

Încurcată pentru tine, grăsanule, mi-am spus eu. Simţi 
cum îţi alunecă printre degete procentul tău din profit, asta 
e. 

— La sfârşitul săptămânii, voi redacta un raport detaliat 
despre activitatea doamnei Hamel. Din raport va reieşi că 
dumneaei duce o viaţă ireproşabilă şi chiar monotonă. Dacă 
nici raportul meu nu-l va convinge pe domnul Hamel, atunci 
nimic nu-l va putea convinge. 

— Excelent, făcu Palmer, apoi îşi goli paharul şi se ridică. 
Acum trebuie să plec. Deci, mă bazez pe raportul acela la 
sfârşitul săptămânii? 

— Fără îndoială, domnule Palmer, i-am spus, ridicându- 
mă la rândul meu pentru a-i strânge mâna. Vă asigur că nu 
există motiv de îngrijorare. 

L-am privit cum a traversat terasa în pas alert, după care 
a dispărut. M-am întors din nou la terenul de tenis. Nancy şi 
Penny îşi terminaseră partida şi se pregăteau să plece. Le- 
am aşteptat. S-au îndreptat spre mine, pălăvrăgind în 
continuu. 

— Penny, ce zici, bem ceva? întrebă Nancy în clipa în 
care se aflau la câţiva metri de mine. 

— Dragă, azi sunt grăbită. Cred că am şi întârziat deja. O 
lăsăm pe mâine, nu? 

— Categoric. 

Penny pleca rapid, în timp ce Nancy se îndreptă spre o 
masă mai îndepărtată, unde se aşeză. Un chelner se 
apropie de ea, îi luă comanda şi apoi se întoarse la bar. 

Momentul mi s-a părut potrivit. Am aşteptat să fie servită 
cu un Ballantines şi după ce chelnerul se îndepărtă, am 
pornit la atac, având pe buze un zâmbet respectuos. 

— Doamna Hamel? Mă numesc Bart Anderson. Tocmai 
am discutat cu domnul Palmer, ştiţi, impresarul soţului 
dumneavoastră. 

Tipa se aşeză comod în fotoliu şi începu să mă 
examineze cu atenţie. Ochii ei negri şi calmi exprimau un 
amestec de interes şi surpriză. 

— Îl cunoaşteţi pe domnul Palmer? 

— Bineînţeles, i-am confirmat, adresându-i un surâs 
convingător. Să ştiţi că jucaţi tenis foarte bine. V-am privit 
foarte atent. 

— Dumneavoastră jucaţi tenis? 

— Da, dar ca să fiu sincer, nu aşa de bine ca 
dumneavoastră. Aveţi o lovitură de rever de invidiat. 

l-am remarcat în expresia figurii o uşoară schimbare, în 
sensul că nu prea o mai interesam. Cum eram sigur că n-o 
să fiu invitat să iau loc, am făcut-o din proprie iniţiativă şi 
fără nicio sfială. Nu de alta, dar cred în eficienţa acţiunilor 
îndrăzneţe. 

La început s-a cam alarmat, văzând că mă instalez fără 
să fiu poftit, dar după prima reacţie de respingere s-a 
destins. 

Totuşi, avea o privire destul de rece şi, în general, era 
cam crispată. 

— Doamnă Hamel, aş dori să vă vorbesc, am început eu. 
Sunt cam nehotărât. 

În timp ce mă privea, am simţit-o cum s-a crispat şi mai 
mult. 

— Scuzaţi-mă, domnule, âă... 

— Bart Anderson, am ajutat-o eu. 

— Domnule Anderson, nu vă cunosc şi puţin îmi pasă de 

nehotărârea dumitale. Şi nu văd niciun motiv pentru care 
mi-ai putea vorbi. De altfel, n-am niciun chef să stau de 
vorbă cu dumneata. 

Am zâmbit cam crispat, ca să-mi maschez nerăbdarea 
care mă cuprinsese. Se părea că tipa era destul de greu de 
abordat. 

— Aţi nimerit-o la fix, doamnă Hamel. Dacă n-ar fi vorba 
de o chestiune care vă priveşte direct, aş fi şters-o fără să 
mai zic nici pâs, dar aşa, vă rog să mă ascultați. 

— Dacă nu mă lăsaţi imediat în pace, să ştiţi că o să 
chem să vă dea afară. 

Tonul ei ostil mă avertiză că ar fi făcut exact cum 
spusese. Aşa că mi-am zis că nu mai are niciun rost să 
lungesc pelteaua. Mi-am scos cartea de vizită, şi am pus-o 
pe masă, în dreptul ei. 

— Doamnă Hamel, soţul dumneavoastră m-a angajat să 
vă urmăresc. 

Dumnezeule, ce şoc pentru ea! Păli într-o clipă, ochii i se 
înfundară în orbite, iar tot corpul i se crispă. Câteva clipe 
bune rămase nemişcată, privind ţintă la cartea mea de 
vizită, după care un fior o scutură din cap până-n picioare. 

l-am dat răgazul să-şi revină, fără s-o privesc. Mi-am 
întors privirea pentru a mă uita la o gagică care tocmai 
traversa terasa către piscină. O blondă cu picioarele de un 
kilometru şi cu nişte sâni de te băgau în boală: genul de 
tipă cu care mi-ar plăcea să-mi pierd vremea dacă 
portofelul meu ar fi fost ceva mai burduşit. O priveam cum 
îşi mişca fundul şi nu eram singurul. Se mai holbau la ea şi 
nişte bătrânei pe care atârnau şuncile, având pieptul 
acoperit de păr alb şi picioarele subţiri şi pline de varice. 

După ce tipa dispăru cu o ultimă unduire a şoldurilor mi- 
am întors privirile spre Nancy. Continua să stea nemişcată 
privind la cartea mea de vizită. 

— Ca să înţelegeţi mai bine situaţia, am reluat eu cu o 
voce dulce şi discretă, cred că ar fi mai bine să citiţi 
scrisorile astea două pe care le-a primit soțul 
dumneavoastră. Datorită lor m-a angajat să vă urmăresc. 

Ridică ochii spre mine. Erau ca două găuri într-un 
cearşaf. 

Am scos scrisorile din plicuri şi i le-am pus pe masă. Le-a 
luat. Tremurul mâinilor făcu hârtia să foşnească. 

Am lăsat-o să le citească în linişte. N-aveam de ce să mă 
zoresc. O afacere ca asta nu-ţi pică din cer în fiecare zi. M- 
am ferit s-o privesc. Ochii mi-au căzut asupra unei perechi 
destul de înaintate în vârstă, aşezate la câteva mese 
depărtare. Tipa, care să fi tot avut vreo şaizeci de ani era o 
blondă platinată. Reuşise, dar precis că după multă caznă, 
să-şi îndese cărnurile într-un bikini. Individul de lângă ea, cu 
podoaba capilară cănită în negru, avea pieptul garnisit cu o 
junglă păroasă, care ar fi făcut orice cimpanzeu să crape de 
invidie. 

N-am prea avut timp să filosofez asupra speciei umane, 
întrucât Nancy pusese scrisorile pe masă. 

— Soţul meu le-a scris. Waldo Carmichael este eroul 
principal din romanul pe care l-a început. 

Mai să-mi cadă tavanul în cap. A fost rândul meu să 
rămân nemişcat. În cele din urmă mi-am revenit. 

— Doamnă Hamel... cred că vă înşelaţi. 

— Nici pomeneală. Soţul meu foloseşte hârtia asta de 
scris. Recunosc şi literele maşinii lui de scris. Nu, nici vorbă, 
el le-a scris. 

— Dar de ce oare? 

M-a privit drept în ochi. 

— Îi trebuia un motiv să angajeze un detectiv. 

Mi-a mai revenit inima la loc. „Îi trebuia un motiv să 
angajeze un detectiv”. Rotiţele din creier au început să mi 
se învârtă. Posibil, dar de ce să-şi urmărească individul ăsta 
nevasta? 

Am luat scrisorile, le-am băgat în plicuri şi apoi în 
portvizit. Rotiţele mi se învârteau acum în viteza a patra. O 
simţeam cum mă observa. Mi-am păstrat o figură 
impasibilă. 

— Doamnă Hamel au apărut nişte complicaţii, i-am spus 
în sfârşit. Vă urmăresc de patru zile. Sunt obligat ca la 

sfârşitul săptămânii să întocmesc un raport despre 
activitatea dumneavoastră. 

Deşi era în continuare crispată, m-a privit din nou în ochi. 

— Ce complicaţii? mă întrebă cu o voce aspră. Faceţi 
raportul şi trimiteţi-l. N-aveţi ce scrie împotriva mea. 

Şi dădu să se ridice. 

— Nu plecaţi, doamnă Hamel. Acum două zile, v-am 
urmărit iahtul din elicopter, până la insula piraţilor. 

A închis ochii, iar pumnii i s-au strâns. 

— Aşa că vedeţi, doamnă Hamel, că sunt într-adevăr 
nehotărât, am continuat, cu ochii pe ea. În insulă am dat 
peste Aldo  Pofferi, un asasin căutat de poliţie. 
Dumneavoastră şi Josh Jones l-aţi ajutat să părăsească 
insula pe el şi pe nevastă-sa. Ştiu şi unde se ascund acum. 
Dacă trimit un raport care să cuprindă toate astea, credeţi 
că soţul dumneavoastră o să sară în sus de fericire? 

Era o stană de piatră, privind în jos, la pumnii strânşi. O 
dădusem gata. A rămas aşa câteva minute întregi, în timp 
ce eu o aşteptam. Imi puteam permite luxul s-o las să se 
gândească cât avea chef. Ştiam că o aveam la mână. Nu 
era deloc momentul s-o presez. Intenţionam să ajungă 
singură la hotărârea aia înţeleaptă pe care o aşteptam de la 
ea. 

— Şi o să trimiteţi raportul ăla? mă întrebă în cele din 
urmă. 

— Doamnă Hamel aici e problema. De asta sunt 
nehotărât. Puneţi-vă în locul meu. M-am întrerupt, şi i-am 
adresat un zâmbet plin de simpatie. Domnul Hamel m-a 
angajat, sau mai bine zis, a apelat la agenţia la care lucrez. 
Asta o să-l coste destul de mult. Cu toate că agenţia îl 
consideră pe domnul Hamel client, eu nu ţin deloc morţiş 
să-l consider clientul meu. Cinstit vorbind, doamnă Hamel, 
nu pot să aprob bărbaţii care n-au încredere în soțiile lor. 
Din păcate, ca să-mi câştig salariul, trebuie să fac ce-mi se 
spune, (m-am mai întrerupt, pentru a-mi lua un aer 
îngrijorat, chiar deprimat) aşa că poate că-mi înţelegeţi 
nehotărârea. 

Evită să mă privească. 

— Absolut. Continuati. 

— Păi, atunci uitaţi care-i problema, doamnă Hamel. Am 
două rapoarte. li pot trimite domnului Hamel ori unul, ori 
altul. Primul o să-l convingă că a declanşat o anchetă, din 
care s-a ales doar cu nişte bani pierduţi. 

Mi-am scos rapoartele din portvizit, şi i l-am întins pe 
primul în care scrisesem că după patru zile de filaj, 
constatasem că ducea o existenţă ireproşabilă. L-a citit 
rapid. 

— Şi celălalt? 

| l-am dat şi pe-al doilea. Totul era descris cu lux de 
amănunte, insula piraţilor, Aldo Pofferi şi poznele pe care le 
făcuse, Josh Jones şi barul Alameda. 

De data asta, am privit-o. În timp ce citea, a pălit şi mai 
mult iar când a pus foile de hârtie pe masă, mâinile îi 
tremurau vizibil. 

— Ce-ar trebui să fac eu, doamnă Hamel? am întrebat-o 
cu candoare în glas. Vă daţi seama că ar trebui să dau 
soţului dumneavoastră raportul ăsta din urmă. Altminteri, 
risc să-mi pierd slujba. Dar după cum vă spuneam nu sunt 
de acord cu bărbaţii care-şi bănuiesc soțiile. Aşa că asta-i 
dilema mea. 

Tăcea, privindu-şi fix mâinile. Am aşteptat, dar cum nu 
dădea vreun semn că ar deschide gura, am luat eu 
iniţiativa. 

— Bineînţeles, dacă dumneavoastră m-aţi angaja să 
veghez asupra intereselor dumneavoastră, atunci dilema 
mea n-ar mai exista. N-aş mai lucra pentru domnul Hamel. 
Aş lucra pentru dumneavoastră. Aş trimite primul raport cu 
ochii închişi... dacă aş lucra pentru dumneavoastră. 

Incepu să dea semne de viaţă. Mişcă, apoi îşi ridică ochii, 
dar fără să se uite la mine. 

— Inţeleg, spuse. Aţi vrea să lucraţi pentru mine? 

Mă apropiam de ţintă. Însă, ca în orice tranzacţie, decizia 
depindea de preţ. Incă nu ajunsesem acolo, dar eram pe- 
aproape. 

— Nici nu mi-aş dori altceva, doamnă Hamel, am răspuns 
cu o sinceritate care m-a uimit chiar şi pe mine. 

— Şi cam în ce ar consta serviciile dumneavoastră? 

De data asta îşi aruncă spre mine o privire sigură. In ochi 
îi citeam un dispreţ care m-a cam lovit în amorul meu 
propriu. 

— Păi, pentru început, domnul Hamel ar primi, evident, 
primul raport negativ şi nu pe cel de-al doilea. lar dacă 
domnul Hamel ar dori continuarea urmării, i-aş trimite alte 
rapoarte negative, până s-o sătura şi s-o declara mulţumit. 

A aşteptat. Am aşteptat şi eu. A trebuit să mai zâmbesc o 
dată. 

— Cam asta ar fi, doamnă Hamel, am încheiat eu, fiindcă 
tăcerea ei şi modul în care mă privea mă călcau pe nervi. 

— Şi evident, dacă lucraţi pentru mine, înţelegeţi să fiţi 
plătit, articulă cu ironie în glas. 

În sfârşit, îi ieşise porumbelul din gură. 

— Doamnă Hamel, aici este vorba de o tranzacţie 
comercială. Sigur că da, înţeleg sa fiu plătit. Doar trebuie şi 
eu să trăiesc, nu? Dacă vreodată s-ar afla că am trimis un 
raport fals, o s-o încurc al naibii de rău, am spus, în timp ce 
mă fortam să zâmbesc. Am şi eu o autorizaţie de detectiv 
particular. Sincer să fiu asta-i cam tot ce am, am minţit cu 
neruşinare. Dacă o să lucrez pentru dumneavoastră, risc s- 
o pierd şi în cazul ăsta, e grav. Nicio agenţie din lumea asta 
nu m-ar mai angaja. Aşadar... risc teribil lucrând pentru 
dumneavoastră. 

— Şi cât am de plătit? Coborâse vocea şi-şi închise 
pleoapele pe jumătate. Cu toate că soţul meu e foarte 
bogat, eu nu prea am bani. 

Am terminat-o cu zâmbetele. Mi-am luat faţa de poliţist. 

— Doamnă Hamel, v-aţi înhăitat cu nişte terorişti italieni, 
căutaţi pentru cel puţin cinci crime, aşa că sunteţi 
compromisă. Trebuia să vă gândiţi înainte de a-i ajuta. Pe 
mine nu mă interesează motivele pentru care aţi procedat 
aşa. Dar puteţi fi acuzată pentru complicitate la crimă. 
Dacă vă ajut, risc să fiu şi eu acuzat de acelaşi lucru. Şi cu 

toate astea, o fac. lar preţul este o sută de mii. 

Parca am ars-o cu fierul roşu. 

— O sută de mii? spuse cu o voce tremurătoare. E 
imposibil să fac rost de banii ăştia. 

— Doamnă Hamel, acestea sunt condiţiile mele. Totul 
depinde de dumneavoastră, să găsiţi banii ăştia. O femeie 
măritată cu un tip aşa de bogat ca Russ Hamel nu poate să 
nu facă rost de o sută de mii de dolari. Şi să nu-mi spuneţi 
mie că soţul dumneavoastră nu v-a făcut cadouri de 
valoare. Căutaţi şi amanetaţi ceva. Vă dau termen până la 
sfârşitul săptămânii. Duminică dimineaţa o să-i trimit 
soţului dumneavoastră raportul meu. De dumneavoastră 
depinde daca raportul o să fie cel negativ, sau cel pozitiv. 
Vineri, să zicem tot la ora asta, vă aştept aici cu banii. Dacă 
n-o să veniţi, voi trimite al doilea raport. M-am ridicat. ŞI 
încă ceva, doamnă Hamel. Să nu alergaţi fuguţa la Pofferi şi 
să mă pârâţi. Ştiu că este un asasin, dar nu mă sperie el pe 
mine. Am văzut şi alţii ca el. Lucrez cam de multişor în 
genul ăsta de afaceri, încât ştiu cum să-mi iau măsurile de 
prevedere. O copie a celui de-al doilea raport se află 
depusă în seiful unei firme de avocaţi. Dacă o să mi se 
întâmple ceva, poliţia o să primească raportul în doi timpi şi 
trei mişcări. N-are rost să vă mai amintesc că zece ani de 
puşcărie nu valorează o sută de mii de dolari. 

Mi-am schimbat mutra de poliţai cu una amicală şi i-am 
zâmbit radios. A rămas locului, nemişcată, cu ochii aţintiţi 
asupra mea, ca o figură de ceară. 

Am lăsat-o, ferm convins că avea să facă rost de parale. 

O sută de mii de dolari. 

Doamne Dumnezeule! 


Cheiul era un tumult de viaţă. Bărci de pescari încărcate 
cu tot soiul de peşti intrau în port şi acostau la mal. 

Turiştii se îngrămădeau înarmaţi cu nelipsitele aparate 
de fotografiat. Al Barney tocmai ochise un bătrân care 
coborâse dintr-o maşină deochiată şi se îndrepta spre el, 

plin de speranţă. 

Mi-am făcut loc prin mulţime, îndreptându-mă spre 
Curtea Crabului. Cum am dat colţul cheiului am şi pătruns 
în prima străduţă întunecoasă şi m-am pomenit nas în nas 
cu inspectorul Lepski. 

— Salut, Bart! 

M-am oprit locului şi i-am zâmbit. 

— Salut Tom! Ceva noutăţi cu crimele alea? 

Îşi umflă obrajii. 

— Scotocim de zor. Îmi tot frământ mintea și mă întreb 
cine o fi avut interes să-l lichideze pe Pete şi pe puştiul ăla? 

— Părerea mea, aşa i-am spus şi lui Lu, e că a fost o 
răzbunare la mijloc, iar puştiul a avut bafta să fie şi el pe 
acolo. 

— Tot ce se poate. Dar tu ce cauţi pe aici? 

— Scormonesc şi eu, i-am răspuns, încercând să-l duc cu 
preşul. Pe curând, Tom. 

Mă apucă de braţ. 

— Coldwell e ferm convins că Pofferi a şters-o dar aş dori 
să pun mâna pe javra aia, şi să mă lămuresc cu crimele 
astea. Aşa că fii atent şi cască ochii. 

— Dacă o să-l văd, tu o să fii primul care o să afle. 

Mi-am continuat drumul de-a lungul străduţei. Inainte de 
a trece pe lângă arcada prin care se intra în Curtea 
Crabului, m-am oprit o clipă şi m-am întors. Lepski 
dispăruse, aşa că mi-am continuat drumul liniştit. Am intrat 
într-o curte, soră geamănă cu cea a Crabului, unde aceleaşi 
mirosuri îţi luau nasul din loc, şi aceiaşi puşti care băteau 
mingea şi care mă priveau neîncrezători. Nu era ăsta locul. 
Am pornit-o mai departe, iar puştii şi-au reluat jocul. 

O inscripţie jalnică indica în sfârşit Curtea Langustei. Am 
descoperit cu ceva noroc şi numărul 2. Am urcat o scară ce 
scârţâia cumplit. Puţea de simţeam ca în curând o să mă 
sufoc. Balustrada scării părea că se rupe din clipă-n clipă, şi 
fiecare treaptă ameninţa să cedeze sub greutatea mea. Am 
continuat ascensiunea. Zgomote ca la balamuc din toate 
părţile, un televizor care-ţi spărgea urechile, o femeie care 

înjura în gura mare, un copil plângea, un câine lătra. Am 
ajuns în fine la ultimul etaj. De fapt, era impropriu spus 
etaj, întrucât era un fel de pod, strivit de acoperiş. Căldura 
de-acolo era suficientă să poţi coace un ou. Eram leoarcă 
de sudoare. Am bătut la uşă şi am aşteptat. Intrucât 
aşteptarea se prelungea, am mai bătut o dată şi uşa se 
deschise. 

Joey mă privi surprins, după care faţa i se lumină de un 
surâs. 

— Salut, Joey, i-am spus. Aici e cuptor, nu alta. 

S-a dat la o parte şi am intrat într-o cămăruţă jalnică cu 
trei paturi, o masă, trei scaune şi un aparat de radio care 
făcuse precis războiul. Deşi chepengul ce dădea pe 
acoperiş era larg deschis, înăuntru era o căldură cumplită. 

— Joey, ai noutăţi? l-am întrebat, postându-mă sub 
chepeng. , 

— Jimbo stă de şase, domnule Anderson. Aia sunt tot 
acolo. 

— Eşti sigur? 

Clătină din cap. 

— Dacă vă spun că sunt acolo, credeţi-mă. 

— Bine, dar poate că între timp au întins-o. 

Mi-am scos portofelul şi i-am mai dat o bancnotă de zece 
dolari. 

— Fii cu ochii pe ei, Joey. Dacă o întind, vreau să ştiu 
unde se duc. 

Îmi făcu semn că a înţeles şi luă banii. 

— În regulă, domnule Anderson. Alerg să-i spun lui Jimbo. 

— Joey, ai grijă. 

Surâsul îi dispăru şi ochii îi sclipiră de ură. 

— Da, domnule Anderson. L-au omorât ei pe Tommy, dar 
cu mine şi cu Jimbo nu o să le meargă. 

— Oricum Joey, fii atent. 

Am plecat, m-am dus pe chei până în locul unde îmi 
lăsasem maşina, m-am instalat la volan şi am luat-o de-a 
lungul malului oceanului. Mi se făcuse foame, aşa că m-am 
oprit la un restaurant cu specific pescăresc, unde mai 

mâneam din când în când. 

Patronul, un vietnamez, m-a întâmpinat cu o plecăciune 
şi m-a condus la o măsuţă într-un colţ. Câţiva turişti 
ocupaseră ici şi colo mesele, dar încă era prea devreme. 
Asaltul localului avea să se producă mai târziu. Am 
comandat specialitatea casei, mi-am aprins o ţigară şi am 
început să mă gândesc la treaba pe care o făcusem 
dimineaţă. 

Bart, mi-am zis, cred că ai pus mâna pe găina care face 
ouă de aur. 

O sută de mii de dolari! 

Eram aproape sigur că Nancy avea să se descurce, într- 
un fel sau altul, ca să facă rost de bani. 

Cum mi-i aducea, îi şi dădeam colonelului raportul 
negativ. Palmer urma să-l primească şi să i-l înmâneze lui 
Hamel, iar ăsta, doar dacă între timp nu se sonase de tot, 
avea să ceară întreruperea urmăririi. Agenţia îşi primea 
banii, iar eu eram liber ca pasărea cerului să-mi iau un 
concediu câştigat din greu. Cu o sută de mii de dolari în 
buzunar puteam să-mi iau zborul unde vedeam cu ochii şi 
să las naibii în urmă Paradise City. Visul meu de-o viață a 
fost să huzuresc pe un iaht şi dacă s-ar fi putut prin 
Bahamas şi primprejur, ar fi fost la fix. M-am hotărât s-o iau 
cu mine şi pe Bertha, aşa, ca să-mi ţină companie. 

Am început să înfulec, continuând să visez. Dumnezeule! 
Chiar că aveam de gând s-o fac lată. 

Brusc, un gând negru îmi trecu prin minte. Şi dacă Nancy 
nu venea cu banii? Dacă era atât de proastă, sau şi mai 
rău, şmecheră ca să mă trimită la plimbare? 

Ce dracu' puteam face în cazul ăsta? 

Am tras farfuria în faţa mea şi mi-am aprins o ţigară. 

Evident varianta asta era foarte neplăcută, dar 
întotdeauna am luat în consideraţie ambele feţe ale 
problemei. Deci, dacă Nancy nu aducea banii? 

Ţinând seama de ipoteza asta deprimantă, am realizat că 
nici nu puteam să fac presiuni asupra ei. Eram în găleată, 
ca şi ea. De acord, ascundea doi criminali căutaţi de poliţie, 

dar nescoţând o vorbă şi eu eram obligat să-mi ţin pliscul. 
Chiar dacă n-ar fi fost în stare să facă rost de bani, sau ar fi 
încercat să-mi tragă o cacialma, tot n-aş fi putut s-o dau pe 
mâna politiei. Imediat ar fi ciripit că avusesem de gând s-o 
uşurez de o sută de miare. lar poliţiştii sunt mereu la pândă 
când e vorba de detectivi particulari care încearcă şi ei un 
şantaj mititel. Puteam eu să le îndrug câte-n lună şi în stele, 
că tot m-ar fi priponit şi m-ar fi obligat să-mi deşert sacul. 
lar prima întrebare ar fi fost simplă de tot: de ce nu-l 
denunţasem pe Pofferi când aflasem unde se ascunde? La 
una ca asta, nu prea aveam ce răspunde. 

Am început să transpir. 

Mi-am spus că toată tărăşenia începuse să cam pută. M- 
am forţat să rămân calm, încercând să mă conving că 
totuşi, să iau mulţimea aceea de bani fără să transpir 
absolut deloc, nu se putea. Aşa că trebuia să fiu optimist. 
Am socotit că şansele ca Nancy să nu realizeze în ce 
situaţie nasoală se găsea, erau mai mici de cincizeci la 
sută. S-ar fi putut să găsească banii, iar în caz contrar, în 
care n-ar fi cedat, n-aveam ce mai face şi asta era. Aveam 
să-i dau colonelului raportul negativ, iar tentativa mea de a 
jumuli bogătaşii fleţi se ducea pe apa sâmbetei. 

Imaginea iahtului pe care Bertha destupa sticla de 
şampanie, în timp ce eu vegetam la soare, începuse să se 
cam estompeze. Şi totuşi, în vinerea asta şansa putea să-mi 
surâdă. Nancy s-ar fi putut să vină şi să-mi aducă banii. 

Am început să mă gândesc la Russ Hamel şi la scrisorile 
anonime. Era o chestie aici care mă cam sâcâia. 

Mi-am amintit de ce-mi spusese Nancy: „Soţul meu le-a 
scris. Waldo Carmichael este eroul principal din romanul pe 
care l-a început”. O spusese cu atâta convingere încât o 
credeam. Dar de ce un autor bogat şi celebru să-şi trimită 
scrisori anonime? 

După explicaţia lui Nancy, individului îi trebuia un pretext 
pentru a angaja un detectiv particular. 

Am reflectat asupra acestei afirmaţii. Poate că aici se afla 
răspunsul. N-aveam nicio idee despre modul în care un 

autor îşi construieşte intriga, dar mi se părea posibil ca 
scrisorile astea să facă parte din intriga noului său roman; 
probabil că avea de gând să observe reacţiile pe care astea 
le-ar fi declanşat. In poziţia sa de seriilor celebru, nu prea 
era indicat să intre în contact cu o agenţie de detectivi, dar 
scriindu-şi scrisorile alea, putea să-şi  însărcineze 
impresarul, adică pe Palmer, să se ocupe de contactarea 
agenţiei. Maniera asta de a-şi procura documentaţia 
necesară mi se părea cam ciudată, dar Hamel era suficient 
de bogat pentru a-şi permite o asemenea fantezie şi poate 
că asta era explicaţia scrisorilor. 

Adică,  trebuindu-i detalii autentice referitoare la 
metodele întrebuințate de o agenţie de detectivi pentru 
urmărirea unei soţii s-a folosit tocmai de nevastă-sa, ca de 
un cobai, convins fiind că aceasta ducea o viaţă 
ireproşabilă. Dar fără să ştie, a dat de dracul. 

De când lucram la agenţia Parnell, m-am simţit pentru 
prima oară debusolat. 

Nu mai îmi folosea la nimic s-o urmăresc pe Nancy la 
Country Club. În orice caz, chestia asta nu mă mai privea. 
Aveam toată după-amiaza în faţa mea, după care aveam de 
gând să trec pe la birou şi să declar că în cazul pe care-l 
aveam, nu intervenise nimic. 

Tocmai mă gândeam cum să-mi omor timpul, când mi- 
am zis că n-ar fi fost deloc indicat ca unul din cei 
nouăsprezece detectivi ai lui Parnell să dea cu ochii de 
mine şi să vadă că ard gazul, în loc să fiu la treabă. Eu şi 
Chick eram consideraţi ca cei mai buni agenţi ai lui Parnell 
şi nu prea eram simpatizaţi de ceilalţi. Aşa că nu m-ar fi 
mirat deloc ca cineva să mă muşte de fund. 

Fără niciun chef, m-am întors la Country Club şi am 
aruncat o privire. Nici urmă de Nancy. Fusesem inspirat că 
mă întorsesem aici, fiindcă l-am reperat pe terasă pe Larry 
Fraser, unul din agenţii lui Parnell, o fiinţă obscură, care nu 
mă putea suferi. 

Larry mi-a aruncat o privire inexpresivă, ca şi cum nu m- 
ar fi cunoscut, după care şi-a întors capul. Am interpretat 

indiferența asta ca un semn al dorinţei lui nebune de a 
angaja o conversaţie cu mine. Poate că şi el îndeplinea 
corvoada de filaj a vreunei neveste. 

După ce l-am pierdut din vedere, am scotocit piscina, m- 
am asigurat că Nancy nu era prin zonă, după care am ajuns 
la maşină, apucând-o pe un drum mai ocolit. La o adică, 
Larry putea să declare că fusesem la muncă. 

M-am dus glonţ pe chei. Am parcat maşina şi m-am dus 
în locul de acostare al bărcilor, dar nici urmă de iahtul lui 
Hamel. 

L-am ochit pe Al Barney, care stătea lipit de borna lui şi 
m-am apropiat de el. 

— Ce zici Al, e prea devreme pentru o bere? 

Îmi adresă zâmbetul său de rechin. 

— Niciodată nu este prea devreme pentru bere, domnule 
Anderson. 

Ne-am dus la Neptun, iar Sam ne-a servit două beri. 

— Al, doamna Hamel a plecat cu iahtul? l-am întrebat în 
timp ce ne instalam la masă. 

Şi-a băut paharul de bere din două înghiţituri, l-a pus pe 
masă, şi l-a privit semnificativ pe Sam, care se grăbi să i-l 
umple la loc. 

— lahtul a plecat acum o oră, răspunse Barney. 

— Cu Jones? 

Încuviinţă din cap. 

— Şi cu nimeni altcineva? 

Făcu semn că nu, bău, şi-şi aşeză paharul pe masă, cu 
multă grijă. 

— Despre Pete, nu i-ai spus nimic lui Lepski, aşa-i? 

Se îmbăţoşă pe loc. 

— Ăla e un poliţai tâmpit şi ambițios, făcu el cu dispreţ. 
Daţi-l naibii. 

— Ai vreo idee despre ce i s-a întâmplat lui Pete? 

— Păi, domnule Anderson, ce să spun şi eu. Pete mi-era 
drag. Bine, cam trăgea el la măsea. Se întrerupse pentru a- 
și afişa un aer de virtuos. 

— Necazul e că-şi băga nasul unde nu-i fierbea oala şi 

pălăvrăgea vrute şi nevrute. 

— În ce-şi băga nasul, Al? 

Faţa mare şi buhăită a lui Barney îşi pierdu orice 
expresie. 

— Nu prea îmi scapă nimic din ce se întâmplă pe aici, 
domnule Anderson, dar ştiu şi când să-mi deschid pliscul şi 
când să-l ţin închis. 

Îşi termină paharul. l-am făcut semn lui Sam care sosi şi 
i-l umplu la loc. Barney zâmbi, şi-mi mulţumi cu un semn 
din cap. 

— Între noi doi, domnule Anderson, spuse el, coborând 
vocea, Pete prea se interesa de Alphonso Diaz şi după 
mine, Diaz ăsta este un „hombre” dintre ăi mai periculoşi. 

— Şi de ce se interesa de Diaz? 

Încă o dată, faţa lui Barney îşi pierdu orice expresie. 

— Habar n-am. 

Făcusem de mai multe ori experienţa asta cu Barney. Cu 
berea îi dezlegam limba, dar cu mâncarea, îl făceam praf. 

— Al, îmi pari cam flămând. Ce-ai zice de un hamburger? 

Rânjetul său îi lumină faţa. 

— Da. Un hamburger n-ar strica, spuse, şi-i făcu semn lui 
Sam. 

— După câteva clipe, Sam sosi cu un munte de 
hamburgeri aburinzi acoperiţi cu felii de ceapă crudă. Puse 
farfuria în faţa lui Barney şi îi întinse un cuţit şi o furculiţă. 

L-am aşteptat pe Barney să înceapă atacul 
hamburgerilor, după care am mai făcut o tentativă. 

— Mă interesează Diaz ăsta. Al, orice pont, cât de mic mă 
interesează al naibii de mult. i 

— Nu vă apropiaţi de el, domnule Anderson. Imi sunteţi 
prieten bun şi n-aş vrea să vi se întâmple ceva, aşa că staţi 
departe de tipul ăsta, spuse Barney, cu gura plină. 

— De ce? 

— Fiindcă vă spun eu, domnule Anderson. Mulţumiţi-vă 
să staţi deoparte. 

Tonul categoric care îi răzbătea din glas m-a făcut să trag 
concluzia că nu mai aveam ce scoate de la el în privinţa 

asta. Am făcut atunci altă încercare. 

— Josh Jones. Zi-mi ceva despre individul ăsta, Al. 

— Nici de el să nu vă apropiaţi, domnule Anderson. Este 
un negru ticălos. 

— Ali, dar ce-ai spune de nişte cârnăciori de-ăia cu ketch- 
up, cum îţi plac ţie? 

— Domnule Anderson, dar chiar că-mi ştiţi punctul slab. 

Îi făcu semn lui Sam care îi aduse o farfurie plină cu 
cârnăciori prăjiţi în sos condimentat. Într-o zi, gustasem şi 
eu unul şi am crezut că o să-mi explodeze ţeasta. 

Zâmbăreţ, Barney începu să înghită bombele alea. După 
ce hăpăi vreo cinci, ochii începură să-i lăcrimeze, aşa că se 
întrerupse pentru a da pe gât o înghiţitură zdravănă de 
bere. 

— Tot vă mai interesează Jones, domnule Anderson? mă 
întrebă, în timp ce-şi pocnea pieptul cu pumnul. 

— Ba bine că nu! 

Inălţă capul. 

— Am să vă spun ceva, începu el, coborând vocea. El şi 
prima soţie a lui Hamel, Gloria Cort, erau amanți. Asta se 
întâmpla înainte ca tipa să se combine cu Diaz. După câte 
se zvoneşte, tot n-au terminat-o încă. 

— Deci, era măritată cu Hamel şi călca pe alături cu 
Jones, nu? 

— Exact. Se mai întâmplă lucruri de astea. 

— Asta cam aşa este. 

L-am privit cum a reluat atacul cârnăciorilor. 

— Crezi că şi a doua nevastă a lui Hamel se uită după 
Jones? 

Îşi încruntă sprâncenele. 

— A, nu, în niciun caz. Doamna asta... e o damă bine. Nu- 
i genul ei o chestie ca asta. Dacă s-ar fi întâmplat aşa ceva, 
aş fi auzit. 

M-am uitat la ceas. Era aproape şase. 

— AI, trebuie să plec. Pe curând. 

— Pe curând, domnule Anderson şi mulţumesc pentru 
trataţie, spuse el, punându-mi pe braţ mâna lui mare. 

Amintiţi-vă ce v-am spus, staţi departe de Diaz şi de Jones. 

Am ieşit pe chei. lahtul lui Hamel tocmai intra în port. 
Nancy era la pupă, iar Jones se pregătea să tragă la mal. M- 
am amestecat prin mulţime şi am luat-o la picior spre 
maşină. N-aveam chef să dau cu ochii de ea. 

Întors la birou, mi-am băgat capul pe uşa Glendei. 

— Colonelul vrea să te vadă, mi-a spus cu un ton 
imperios. Mişcă. 

— Care-i baiul, păpuşel? m-am interesat eu. 

— Du-te şi-o să vezi. Hai, dă-i drumu'! 

Am bătut la uşa lui Parnell, apoi am intrat. Stătea la 
birou, cercetând un dosar. 

— Cazul Hamel, spuse. Ce-i nou? 

— Nimic, domnule. Absolut nimic. Am discutat cu domnul 
Palmer dimineaţă şi i-am spus că n-am descoperit nimic. 
Mi-a cerut un raport amănunţit şi o să încerce să-l convingă 
pe domnul Hamel să renunţe. 

— Eşti convins că doamna Hamel n-are nimic de ascuns 
şi că nu s-a întâlnit cu alţi bărbaţi? întrebă Parnell, 
scrutându-mă cu privirea lui de oţel. 

— Domnule, după câte ştiu eu, conduita ei este 
ireproşabilă; nu s-a întâlnit cu alţi bărbaţi. In după-amiaza 
asta a plecat cu iahtul, aşa că n-am putut-o urmări, dar 
atunci când am filat-o din elicopter, n-a făcut altceva decât 
să pescuiască. Sunt convins că scrisorile alea au fost 
trimise de un sonat, ca să-l împiedice pe Hamel să lucreze. 

Clătină din cap. 

— Trimite-mi raportul să-l văd şi o să i-l dau lui Palmer. 
Glenda mi-a spus că eşti planificat pentru concediu. 

— Da, domnule, aşa este. 

— Perfect. la-ţi-l începând de mâine. Distracţie plăcută. 

— Mulţumesc, domnule. 

Am ajuns în biroul meu, am copiat primul raport negativ 
pe care i-l arătasem lui Nancy, iar pe al doilea l-am rupt în 
bucățele. 

M-am întors în biroul Glendei şi i-am dat dosarul. 

— Păpuşel, concediul meu începe chiar din clipa asta, am 


92 


anunţat-o. Dacă o să-mi urezi distracţie plăcută, o să 
izbucnesc în lacrimi. 

— Hai, plimbă ursu’, făcu Glenda, luându-mi dosarul. 

Am ieşit, am trecut pe la Edward, mi-am luat salariul, 
plus banii de concediu. Aşa da, intrasem şi eu în rândul 
oamenilor. 

M-am întors în biroul meu, unde l-am găsit pe Chick, care 
mă aştepta. În clipa în care m-a văzut, a întins palma spre 
mine. l-am înapoiat banii pe care mi-i împrumutase. 

— Şi unde te duci acum? mă întrebă, în timp ce-şi băga 
bancnota în portofel. 

— Nu prea am bani să merg nicăieri. O să agâăţ fetiţe şi o 
să ard gazul, i-am răspuns. Dacă o să ne întâlnim cumva şi 
o să fii pe geantă, fac eu cinste. 

Chick zâmbi cu toată gura. 

— Da, sigur, după ce o să te împrumuţi de la mine. Se 
ridică. O să plec şi eu. Distracţie plăcută, Bart, şi nu prăpădi 
chiar toţi banii. 

— O să încerc să pun deoparte ceva. M-am aşezat la 
biroul meu, am tras sertarul şi am scos sticla cu scotch. 

— Ce zici de un păhărel? 

— Zău, n-am chef, spuse Chick, îndreptându-se spre uşă, 
apoi se opri. Era să uit. Am ceva pentru tine. A sosit acum 
două ore, de la F.B.I. Ce naiba vrea Coldwell de la tine? 
întrebă el în timp ce-mi dădea un plic sigilat. 

L-am luat. 

— Mi-a promis că-mi trimite nişte adrese ca să închiriez o 
barcă. 

Dădu din umeri. 

— Vezi să nu te îneci, îmi spuse, în timp ce ieşea. 

M-am uitat la plic, după care l-am deschis. lnăuntru se 
afla un bilet şi o fotografie de genul celor ce sunt făcute la 
poliţie. În bilet scria: „Ți-am promis că-i trimit fotografia 
soției lui Aldo Pofferi, Lucia Pofferi. Ochii în patru! Lu”. 

Am luat fotografia şi am examinat-o. Reprezenta o 
blondă de vreo douăzeci şi patru de ani, care mă privea cu 
nişte ochi răi, ameninţători. 

Am tresărit. Dacă tipa asta n-ar fi fost blondă, aş fi jurat 
că era Nancy Hamel. 

Am luat un marker cu mină neagră, i-am înnegrit părul şi 
am privit-o. Am tresărit din nou. 

Acum, nu mai aveam nici o îndoială. 

Femeia căutată pentru două crime şi măritată cu unul 
dintre cei mai periculoşi terorişti italieni, era Nancy Hamel. 

V 


Fanny Battley, funcționara de noapte de la arhivele 
„Paradis City Herald”, îşi înălţă privirea când am intrat în 
sala mare, plină cu rafturi ce conţineau colecţia de ziare şi 
de fotografii apărute în ziare, începând chiar cu primul 
număr. 

Detectivii lui Parnell erau cunoscuţi de Fanny, ca nişte cai 
breji, fiindcă de multe ori scormoneau prin arhivă, iar 
Fanny, o metisă tânără, prietenoasă şi competentă, îi 
servea cu promptitudine. 

— Salut Bart! Să nu-mi spui că ai venit cu treabă, la ora 
asta, făcu ea, adresându-mi un zâmbet deschis. 

— Bună, Fan, i-am răspuns, oprindu-mă în faţa biroului 
său. Mâine plec în concediu, şi mai am de descurcat o 
chestie. 

— Băftosule! Şi unde pleci? 

— Unde naiba să plec? Poate să fie undeva mai bine ca 
aici? Ascultă iubito, am nevoie de ajutor. Aş vrea să ştiu 
când, unde şi cu cine s-a recăsătorit Russ Hamel, 
romancierul. 

— Nici o problemă. Stai jos. O să-ţi aduc imediat tot ce 
avem. 

Asta-mi place mie la Fanny asta. Niciodată nu pune 
întrebări. 

M-am aşezat, mi-am aprins o ţigară am aşteptat. Fanny 
răsfoi rapid un fişier cât toate zilele, se îndreptă apoi spre 
un raft, făcu câţiva paşi, luă un clasor și mi-l aduse. 

— Mi-ar trebui şi nişte fotografii, te rog. 

Trase un sertar metalic din spatele ei, cotrobăi prin el şi 
puse pe birou un plic. 

— Asta-i tot ce am, Bart. 

— Mulţumesc mult de tot, Fan. 

M-am aşezat la o masă alăturată şi am început să mă uit 
la fotografii. Russ Hamel era arătos, nevoie mare. Bine 

făcut, cu o figură pătrăţoasă, cu părul grizonat, arbora aerul 
arogant al celor bogaţi, siguri de succesul lor. Am privit cu 
atenţie fotografiile lui Nancy. În fiecare dintre ele, purta 
nişte ochelari de soare imenşi, cu lentilele negre, care îi 
ascundeau complet jumătatea de sus a feţei. Dacă ai fi 
întâlnit-o pe stradă, n-ai fi putut să o recunoşti după 
fotografiile alea. 

Am început să citesc anunţurile din ziare, privitoare la 
nuntă. În interviuri, Hamel declarase că o întâlnire pe Nancy 
la Roma. Se îndrăgostise de ea la prima vedere, i-a făcut o 
curte nebună şi după două luni de la prima lor întâlnire, s- 
au căsătorit. Hamel motiva tăcerea lui Nancy, care nu 
dăduse nicio declaraţie, prin timiditatea ei excesivă. 

Am verificat datele şi am calculat că Hamel o întâlnise în 
urmă cu opt luni. Mi-am amintit ce-mi spusese Coldwell şi 
anume că Nancy se înhăitase la acţiunile criminale ale lui 
Pofferi de vreun an şi jumătate. Spre marea mea 
surprindere, asta însemna că atunci când se căsătorise cu 
Hamel, era deja măritată cu Pofferi. Oare să se fi căsătorit 
cu Hamel pentru a o şterge din Italia, după ce fusese 
arestată şi apoi evadase? Asta da idee; cine naiba s-o 
bănuiască pe soţia lui Russ Hamel, că nu este nimeni 
altcineva decât o teroristă căutată de poliţie? 

Am mai verificat încă o dată toate articolele, şi 
nemaigăsind nimic interesant, am pus clasorul pe raftul de 
unde-l luase Fanny. 

— Mulţumesc, Fan şi i-am dat plicul cu fotografii. M-am 
cam lămurit. Pe curând! 

l-am trimis o sărutare din vârful degetelor, apoi am 
plecat. M-am aşezat la volanul maşinii şi am chibzuit la ce 
aveam de făcut. A doua zi dimineaţă, urma să mă întâlnesc 
cu Nancy la Country Club. Optimismul din mine îmi spunea 
că există totuşi o mică şansă ca ea să-mi aducă banii. In 
caz contrar, acum puteam s-o presez, întrucât se cam 
schimbase călimara. N-aveam decât să-i spun că puteam 
dovedi că este de fapt Lucia Pofferi. 

Bomba asta pe care o aflasem cerea calm şi o chibzuinţă 

matură. M-am hotărât să mă întorc acasă, să mă relaxez şi 
să mă gândesc în linişte. Am pornit, iar în drum m-am oprit 
la un băruleţ de unde mi-am cumpărat nişte sandviciuri. 

Când am dat colţul străzii ce ducea spre blocul meu, o 
siluetă ţâşni din umbră, agitându-şi mâinile. 

Am frânat violent, astfel încât cauciucurile scrâşniră. 
Figura lui Joey apăru în dreptul portierei mele. 

— Domnule Anderson, să nu vă duceţi acasă, îmi spuse 
în culmea agitaţiei. Vă aşteaptă. 

O maşină, claxonă în spatele meu. Joey ocoli şi urcă 
lângă mine. Am parcat câţiva metri mai încolo. 

Joey mă înghionti cu cotul. 

— Diaz şi Jones! gâfâi Joey. l-am filat. Au intrat la 
dumneavoastră în casă. Am văzut o lumină la fereastra 
apartamentului unde staţi, după care s-a stins. Sunt tot 
acolo. 

A încreţit pielea pe mine. Aşadar, Nancy mă turnase. 
Luase probabil legătura cu Jones şi i-o fi spus că am 
şantajat-o. Mi-am amintit de recomandările pe care mi le 
făcuse Al Barney. O sudoare rece mă inundă. 

Joey mă înghionti cu cotul. 

— Vedeţi, domnule Anderson, că am grijă de 
dumneavoastră? 

— Bravo, Joey, şi mulţumesc. Acum stai liniştit câteva 
clipe. Trebuie să mă gândesc. 

— Mi-e foame, domnule Anderson. Ochise pachetul cu 
sandviciuri şi-l devora din ochi. 

— Mănâncă, ce mai stai. 

M-am gândit ce naiba puteam face. Pete, care se 
apropiase prea mult de Diaz, fusese lichidat fără milă. Îi 
spusesem lui Nancy că raportul în care o demascam şi în 
care menţionam ascunzătoarea lui Pofferi avea o dublură, 
pusă la păstrare. Dar probabil că Diaz credea că blufam şi 
de-aia intrase în acţiune. Culmea era că nu se înşela deloc, 
aşa că m-am gândit că ar trebui să fac din bluful ăsta o 
realitate. Trebuia deci să întocmesc un raport detaliat, în 
care să introduc lucrurile pe care le aflasem. Puteam atunci 

să-i arăt lui Diaz raportul şi în plus o notă din partea unui 
avocat, care să certifice că dublura se află în seif. Aşa şi 
numai aşa eram în măsură să-l fac pe Diaz să joace cum îi 
cântam eu. 

În concluzie, cel mai înţelept lucru era să nu mă întorc în 
niciun caz acasă, ci să mă duc la birou, unde să fac ce-mi 
propusesem. 

— În regulă, Joey. Întoarce-te la mine acasă şi stai de 
şase. Dacă tipii se cară, sună-mă. 

Şi i-am dat cartea mea de vizită. 

Cu gura plină, înclină din cap în semn că înţelesese, 
privindu-mă fix cu ochii săi strălucitori. Am înţeles aluzia, şi 
i-am dat douăzeci de dolari. Îmi zâmbi, cobori din maşină şi 
dispăru în noapte. 

Jackson, portarul de noapte al agenţiei, îmi deschise uşa 
de la intrare. 

— Aţi uitat ceva, domnule Anderson? 

— Da, mai am puţin de lucru. Mâine plec în concediu. 

— Distracţie plăcută, domnule Anderson, îmi ură el. 

Sper să fie aşa, m-am gândit. Doamne, cât mai speram 
chestia asta. 

Mi-a luat aproape două ore să pun raportul la punct, pe 
care l-am bătut la maşină în trei exemplare. Am tras apoi la 
xerox trei copii după fotografia lui Nancy pe care mi-o 
dăduse Coldwell. Am băgat în trei plicuri câte un raport şi o 
fotografie, iar pe plicuri am scris „De înmânat domnului 
Terrell, şeful poliţiei, în cazul dispariției mele”. Am luat unul 
din plicuri şi l-am băgat într-un plic mai mare, pe care i l-am 
adresat lui Howard Selby, avocat celebru şi bun prieten cu 
mine. l-am pus înăuntru şi o scrisoare în care-i explicam că 
eram în contact cu nişte indivizi periculoşi. Îi ceream să-mi 
trimită a doua zi, până la prânz, pe adresa mea de acasă, o 
notă de confirmare a primirii plicului.” 

Selby îşi avea birourile tot în blocul Trueman, la etajul 
cinci. Am luat liftul până la parter, am băgat plicul în căsuţa 
lui de scrisori, după care m-am întors în birou. 

Jackson m-a privit cu un aer impasibil şi s-a abținut să-mi 

pună vreo întrebare. 

M-am aşezat la birou şi am oftat uşurat. Cât de cât, acum 
puteam spune că mă aflam la adăpost. Am băgat al doilea 
plic între paginile unui „Cod de drept civil” pe care-l ţineam 
în sertarul ce găzduia şi sticla de scotch. Întrucât mai 
rămăsese ceva din ea, mi-am turnat un pahar. Al treilea plic 
mi l-am băgat în portvizit. 

Beam şi mă gândeam la suta de mii de dolari. O să vină 
oare mâine la prânz Nancy? Greu de crezut. Doar şi-l 
chemase în ajutor pe Diaz. lar reacţia imediată a ăstuia a 
fost să mă aştepte în apartamentul meu. Mă aştepta ca să 
mă lichideze, sau doar să tranzacteze? 

Golisem paharul şi tocmai mă pregăteam să-mi torn altul, 
când telefonul sună. 

— Au plecat de cinci minute, domnule Anderson, mă 
anunţă Joey. 

— Mulţumesc, Joey. Du-te şi culcă-te. Jimbo ce face? 

— E tot la Alameda. 

— În regulă. Dacă ai noutăţi, să mă suni acasă. 

— S-a făcut, domnule Anderson. 

Acum trebuia să mă odihnesc. Am plecat, am coborât în 
garaj, mi-am luat maşina şi m-am îndreptat spre casă. 

Făcând bilanţul, mi-am zis că n-a fost deloc o zi pierdută. 

Ziua cea mare însă avea să urmeze. 

Mi-am inspectat apartamentul, dar în afară de niţel 
scrum de ţigară pe covor, nimic nu dovedea că Jones şi 
Diaz mă vizitaseră. 

Mă hotărâsem în legătură cu ceea ce aveam de făcut 
mâine şi eram plin de încredere. Am încuiat uşa de la 
intrare şi m-am îndreptat spre dormitor. Am adormit având 
în urechi foşnetul bancnotelor când sunt numărate, cea mai 
frumoasă dintre muzici. 


M-am trezit tresărind. Cineva suna la uşă. M-am sculat 
din pat năuc, uitându-mă la ceas. Era unsprezece fără 
douăzeci. Prin vizor se vedea o individă, cu figură ciudată şi 

cu o expresie neliniştită, genul de individă căreia i se pare 
că în fiecare clipă este în pericol de a fi violată de cineva, 
deşi eu personal l-aş fi premiat pe tipul care ar fi dus până 
la capăt temerile ei. 

Am deschis uşa. 

— Domnul Anderson? 

— Da. 

— Din partea domnului Selby. 

Mi-a întins un plic, pentru care am semnat de primire. 
Individa mi-a aruncat o privire temătoare, s-a întors şi a 
plecat. 

Am deschis plicul şi am scos scrisoarea: 


Dragă Bart Anderson 


Aceste rânduri dovedesc că am primit un plic purtând 
menţiunea următoare: „De înmânat domnului Terrell, şeful 
poliției în cazul dispariţiei mele”. 

Am luat toate măsurile pentru a păstra în deplină 
siguranță plicul, şi voi urma întocmai instrucţiunile primite. 


Cu stimă, Howard Selby 


Fluierând destul de fals, am pus plicul pe birou şi m-am 
dus în bucătărie să-mi fac o cafea. Aveam sentimentul că- 
mi luasem toate măsurile de siguranţă. 

Pe la unsprezece jumătate, proaspăt ras, cu un duş 
tonifiant la activ şi îmbrăcat în costumul meu elegant crem 
cu dunguliţe bleu, am ieşit din casă, am încuiat uşa şi m-am 
urcat la volan. 

Am ajuns la Country Club, am parcat, şi m-am dus în hol. 
Mai erau cinci minute până la ora douăsprezece. L-am 
întrebat pe portar dacă doamna Hamel nu sosise cumva. 

— Nu domnule, încă nu, mi-a răspuns. 

M-am aşezat într-un fotoliu de unde puteam observa 
intrarea, mi-am aprins o ţigară şi m-am pus pe aşteptat. Nu 
credeam că o să vină dar totuşi trebuia s-o aştept. Dacă 

încerca să mă păcălească nu era nicio problemă, treceam 
la planul de rezervă. 

Am aşteptat o jumătate de oră, după care m-am dus la 
restaurant şi am mâncat, fără să mă grăbesc deloc. 

După dejun, mi-am aruncat, aşa, într-o doară, ochii prin 
terenurile de tenis şi pe la piscină: nici urmă de Nancy. 

Deci, trebuia să acţionez conform planului de rezervă. 

Am luat-o din loc, am rulat de-a lungul cheiului, am 
parcat în faţa barului Alameda şi am traversat cheiul spre 
bar. Am dat perdeaua contra ţânţarilor deoparte şi am 
intrat. 

La bar erau aliniate câteva figuri dubioase. Mai mulţi 
turişti stăteau la mese. 

M-am apropiat de bar. Barmanul cel mătăhălos mă 
reperă şi-mi adresă un surâs unsuros. 

— ÎI caut pe Diaz. Unde-l pot găsi? 

Se holbă la mine, ca şi cum nu auzise bine. 

— ÎI căutaţi pe domnul Diaz? 

— Eşti surd, sau ai urechile înfundate? Apoi i-am zâmbit, 
ca să mai îndulcesc asprimea remarcii. 

— Domnul Diaz este ocupat. 

— Şi eu. Hai, dă-i drumul şi spune-i că-l caută Bart 
Anderson. 

A ezitat, apoi s-a îndreptat spre capătul barului, de unde 
a luat un telefon. A şuşotit ceva în el a înclinat din cap şi a 
închis. 

— Poftiţi pe acolo, şi-mi indică o uşă aflată în cealaltă 
parte a sălii. 

M-am îndreptat într-acolo, am deschis uşa şi am intrat. In 
cameră se afla un birou mare, cu două fişete metalice în 
stânga şi dreapta lui şi o măsuţă lângă birou, pe care se 
afla o maşină de scris. În spatele biroului stătea un individ 
subţirel, între două vârste, care mă privea cu nişte ochi de 
cobra. Părul lung, dat cu gel, şi pieptănat cu grijă, îi cădea 
până la gulerul cămăşii. Faţă îi era împodobită cu o 
mustață, care-i ajungea până la bărbie. In timp ce mă 
examina, am înţeles de ce Al Barney mă prevenise. 

Mexicanul mirosea de la o poştă că era un individ al naibii 
de periculos. 

— Domnul Diaz? am întrebat, închizând uşa şi oprindu- 
mă. 

Mi-a făcut semn că da, după care făcu rost de un băț de 
chibrit şi începu să se scobească în dinţi. 

— O reprezentaţi pe Lucia Pofferi? i-am spus, fixându-mi 
ochii asupra lui. 

A rămas impasibil. 

— Ai greşit adresa. 

— Atunci poate o reprezentaţi pe Nancy Homel. 

— Poate. 

— Aveam întâlnire cu ea la, Country Club. N-a venit. 

Ridică din umeri şi căscă. 

— Era vorba să-mi aducă nişte bani, ceva mai multişori, 
dar n-am primit nimic. 

A ridicat iarăşi din umeri, cu un aer plictisit. Mi-am dat 
seama că n-aveam s-o scot aşa de uşor la capăt cu el. Am 
avansat câţiva paşi, am luat un scaun de lângă biroul lui şi 
m-am aşezat, apoi mi-am scos din portvizit plicul şi i l-am 
pus pe birou. 

S-a uitat la ce scria pe el. 

— Vă este teamă pentru viaţa dumneavoastră? mă 
întrebă liniştit. 

— După ce a păţit-o Pete Lewinski, mi-a cam fost. Dar 
acum sunt în siguranţă, ca o casă de bani. 

Îşi încruntă niţel sprâncenele. 

— Să nu fiţi sigur niciodată. 

— Citiţi ce e în plicul ăla. Vă asigur că după ce o să aflaţi 
ce e scris înăuntru, o să încetaţi să vă mai jucaţi de-a hoţii 
şi vardiştii şi o să încercaţi să ne înţelegem omeneşte. 

Ochii i-au scânteiat, dar trăsăturile i-au rămas impasibile. 
A tăiat plicul cu lama fină a unui cuţitaş de pe birou şi a 
scos paginile dactilografiate. 

Mi-am aprins o ţigară şi l-am observat. A început să se 
uite la fotografii. Nu i-au provocat nicio reacţie, parcă se 
uita la nişte foi albe. Apoi, s-a înfundat bine în fotoliu şi a 

parcurs cele cinci pagini cu o faţă ca de marmură. 

In timp ce aşteptam să termine, m-am gândit că pentru 
nimic în lume n-aş fi ţinut să-l am partener de poker. 

In cele din urmă, puse pe birou hârtiile şi-şi ridică ochii 
spre mine. 

— Şi mai este şi asta, i-am spus, întinzându-i confirmarea 
pe care o primisem de la Howard Selby. 

A citit-o şi apoi a pus-o peste raportul meu. 

— Chestia asta miroase a şantaj, spuse Diaz. Asta s-ar 
putea să vă coste vreo cincisprezece ani. 

— Sunt de acord cu dumneavoastră. Dar pentru ea, asta 
ar însemna vreo douăzeci de ani, într-o puşcărie împuţită 
din Italia tot cam atât cât pentru Pofferi, iar pentru 
dumneavoastră, vreo cinci ani pentru tăinuire. 

intinse mâna către o cutie şi apucă o ţigară de foi. îi 
muşcă unul din capete, scuipă într-o parte şi apoi o aprinse 
cu grijă. 

— In fond, ce speraţi, domnule Anderson? 

— Păi, nu v-a spus Nancy? Uitaţi-vă la hârtiile astea. Şi să 
ştiţi că dacă respir acelaşi aer cu dumneavoastră, asta nu 
dăunează sănătăţii mele. 

Suflă fumul drept spre mine. 

— Mi-a pomenit despre o sută de mii de dolari îmi spuse, 
cu nişte ochi strălucitori. l-am zis că asta e o cacialma. 

— Luaţi-o aşa şi o să vedeţi ce o să se întâmple. O sută 
de mii de dolari niciun cent mai puţin. 

— Şi o să intraţi într-o belea, cât roata carului de mare. 

— N-o să ajungem acolo. Nancy o să găsească banii. 
Doar am un as în mânecă, nu-i aşa? Mai gândiţi-vă. M-am 
aplecat pentru a-mi strivi ţigara în scrumieră. Câţi bani a 
reuşit să strângă? 

— Suficienţi ca să fiţi mulţumit, dacă sunteţi un bun 
jucător. 

— Câţi? 

— Cincizeci de mii. 

Am dat din cap negativ. 

— O sută, e mult mai bine. 

Trase un sertar al biroului şi începu să scoată nişte 
pachete cu bancnote de o sută de dolari. Alinie pe birou 
cinci pachete, după care scoase o servietă-diplomat din 
piele. 

— Cincizeci, domnule Anderson, plus servieta asta 
colosală. 

Cu ochii holbaţi, mă uitam la grămada aia de parale, 
simțind cum mâinile mi se umeziseră. Niciodată nu mai 
văzusem atâta bănet, iar grămada aia îmi luase efectiv 
minţile. 

— Şaizeci, am făcut eu o tentativă timidă. 

— Cincizeci, domnule Anderson. Fiţi înţelegător, ajuns 
efectiv la fundul sacului. 

Incepu să bage pachetele de bancnote în servietă, în 
timp ce eu îl priveam hipnotizat, fără să clipesc. Ştiam că 
trebuia să mă mai târguiesc, dar ştiam la fel de bine că n-aş 
mai fi obţinut un sfanţ în plus. Visasem să pun mâna pe 
potul cel mare, dar nici cu jumătate din el nu-mi era ruşine. 
De fapt, nici nu-mi venea să-mi cred ochilor. 

Diaz împinse servieta spre mine. 

— Asta-i tot, domnule Anderson, îmi spuse cu o voce 
dulce şi cu privirea amenințătoare. Şantajiştii sunt cam 
lacomi, dar în cazul de faţă, asta-i singura şi ultima plată. 
De acord? 

— De acord, am răspuns, ridicându-mă în picioare. 

— Vă asigur de un lucru, domnule Anderson. Dacă 
încercaţi o nouă tentativă, o să aveţi parte de un sfârşit 
neplăcut. O să mă îngrijesc personal de asta. O să muriţi 
încetul cu încetul. Aţi înţeles? 

In timp ce privirile ni s-au încrucişat, am simţit un fior 
rece care-mi urca de-a lungul șirii spinării. Mi-e o frică 
cumplită de şerpi şi în momentele acelea, Diaz chiar 
semăna cu un şarpe. 

— Ne-am înţeles, am concluzionat eu. Ne ţinem departe 
unul de celălalt. 

Am luat servieta şi m-am îndreptat spre uşă. M-am oprit 
şi m-am întors spre el. 

— Nu sunteţi străin de moartea lui Pete şi a puştiului ăla 
negru, nu-i aşa? 

Îmi adresă o privire plină de dezgust. 

— Şi ce-i cu asta? îmi răspunse el, în timp ce băga hârtiile 
mele în plic. 

Am ieşit din cameră, am traversat barul şi am întins-o. 

Singurul meu gând acum era să-mi pun banii la adăpost. 
M-am dus la banca mea am închiriat o casetă, mi-am oprit 
cinci hârtii de câte o sută şi am încuiat servieta. 


Mă gândeam să mă întorc acasă, dar mi-am amintit de 
Joey. M-am îndreptat spre chei, am parcat şi am lungit 
pasul spre Curtea Langustei. A trebuit să bat de mai multe 
ori la uşă până să-mi deschidă. Era în chiloţi şi cu ochii 
cârpiţi de somn. 

— Te-am trezit, Joey? l-am întrebat, intrând în cameră. 

— Nu-i nimic, domnule Anderson. 

— Jimbo e tot la Alameda? 

— Sigur că da, domnule Anderson. 

— Treaba s-a terminat, Joey. Spune-i şi lui. Nu mai 
trebuie să-i urmărească. Mi-am scos din portofel o bancnotă 
de cincizeci de dolari şi i-am dat-o. E în regulă? 

— Ochii i s-au aprins. 

— Doamne sfinte! Mulţumesc, domnule Anderson. Nu 
vreţi nici să vă ţin la curent? 

— Nu mai e nevoie. Uită de toată chestia asta. 

Îmi zâmbi ciudat. 

— N-am cum să uit aşa ceva, domnule Anderson. L-au 
omorât pe Tommy. 

— Da, ştiu, dar uită-i. Sunt periculoşi. Nu te apropia de ei. 
Ai înţeles? 

Zâmbi din nou: 

— Domnule Anderson, fiecare cu problemele lui, da? 

— Stai, stai, ascultă-mă o clipă! Potoleşte-te, ce naiba! 
Nu puteţi să-i înfruntaţi, sunt prea puternici pentru voi. 

Mă privi lung, câteva clipe, apoi dădu afirmativ din cap. 

—O să fac cum ziceţi dumneavoastră, domnule 
Anderson. 

— Aşa da, Joey, aşa-mi placi. Pe curând! 

L-am bătut prieteneşte pe umăr şi am coborât în goană 
scările, şubrede. Pe drumul de întoarcere, m-am gândit într- 
una la hârtiile verzi ce stăteau cumintele în servieta- 
diplomat de la bancă. Mai că nu-mi venea să cred că o 
viperă ca Diaz se despărţise cu atâta uşurinţă de puhoiul 
ăla de bani. În fond, treaba lui, eu eram bogat acum. 

Chestia asta trebuia musai sărbătorită. Se impunea să 
iau masa cu Bertha în oraş. M-am uitat la ceas. Era puţin 
peste şapte. Asta însemna că Bertha trebuia să fie acasă. 

Am parcat maşina, am luat liftul şi am intrat în goana în 
apartamentul meu. Când închideam uşa de la intrare, 
telefonul începu să sune. 

Precis era Bertha. Am zâmbit. Avea un fler deosebit. Era 
în stare să simtă mirosul banilor şi de pe lună. 

Am apucat receptorul. 

— Te pup, iubiţel! 

— Domnul Bart Anderson? spuse o voce rece şi 
indiferentă de femeie. 

— EI în persoană. Cine-i? 

— Vă rog să aşteptaţi o clipă. Domnul Mel Palmer doreşte 
să vă vorbească. 

Se auzi un păcănit, după care vocea lui Palmer. 

— Am încercat să iau legătura cu dumneavoastră, 
domnule Anderson, spuse pe un ton plângăreţ. 

— Domnule Palmer, i-am răspuns vioi, de astăzi sunt în 
concediu. Dacă e ceva important, puteţi suna la birou. 

— Domnule Anderson, i-am dat domnului Hamel raportul 
dumneavoastră, şi a fost foarte mulţumit, dar vrea să vă 
vorbească personal. 

Am închis ochii înainte de a întreba. 

— Despre ce, domnule Palmer? 

Probabil că suspinase, dar zgomotul pe care l-am 
perceput eu a fost ca horcăitul unui muribund. 

— Domnule Anderson, dacă aş fi în stare să înţeleg toate 

toanele domnului Hamel, cred că aş trai cu zece ani mai 
mult. Ştiu doar că vrea să fiţi la dânsul, mâine dimineaţă la 
ora zece. 

— Spuneţi-i că sunt în concediu, i-am răspuns. 

M-am gândit că n-avea niciun rost să-mi complic 
existenţa. 

— Domnule Anderson! Vă rog, duceţi-vă! Domnul Hamel 
vă aşteaptă. 

— Şi cu ce o să mă aleg din asta? 

— Poftim? 

— Trebuie să-mi întrerup concediul, deci trebuie să 
muncesc. lar eu nu muncesc pe gratis. 

Gemu uşor. 

— Trebuie să trec pe la agenţie să aranjez asta? 

— Nu, trimiteţi-mi doar un cec de o sută de dolari pe 
numele meu şi n-o să fie nicio problemă. 

— Perfect. Pot să-i spun domnului Hamel că poate conta 
pe dumneavoastră? 

— Da, puteţi. 

M-am gândit că banii începuseră să curgă din toate 
părţile. Am format numărul Berthei. 

— Te pup, iubiţel! i-am spus când a răspuns. Ghici cine-i? 

— Ah, tu eşti? ia zi, banii ăia pe care ţi i-am împrumutat, 
ce-i cu ei? 

— Nu se poate, tot timpul te gândeşti numai la bani? 

— Unde eşti? _ 

— Fii calmă, păpuşel. In seara asta o să sărbătorim. Stai 
jos, să nu cazi când o să-ţi spun unde. O să mergem La 
„Spanish Bay Grill”. la zi, îţi convine aşa ceva? 

— Eşti cumva beat? se îngrijoră ea. 

— Incă nu, dar n-avea grijă, o să mă şi îmbăt. A, încă 
ceva, era să uit. Am aruncat o privire patului meu, cel 
mare, de două-locuri, ţi-l aminteşti, nu? Să ştii că are un aer 
abandonat. 

— Râse amuzată. 

— Bart, totuşi spune-mi, ai banii mei? 

— li am, îi am, fii liniştită. la spune, ce-ar fi să vii și să 

ocupi locul ăsta liber din pat? 

— Ziceai de „Spanish Bay Grill”? 

— Exact. 

— Ai cumva idee care sunt preţurile pe acolo? 

— Sigur că da, doar sunt un băiat umblat. 

— Nu-mi vine să cred. Dar ce naiba, ai jefuit o bancă? 

— Îţi dau o oră. Dacă nu eşti aici în timpul ăsta, o să sun 
altă gagică. 

— Paşii grăbiţi pe care-i vei auzi pe culoar apropiindu-se 
de ușa ta, să ştii că vor fi ai mei. 

Am pus receptorul în furcă şi am început să fluier. Tot 
fals. 

Da, e clar, banii aduc fericirea. 


După trei cocteiluri de şampanie, m-am simţit pregătit 
să-i spun totul Berthei. Eram instalaţi la celebrul restaurant 
„Spanish Bay Grill”, şi făcusem aşa o comandă, încât 
Bertha rămase şocată: 

— Cum naiba o să plăteşti toate astea? mă întrebă 
intrigată. 

Eram sigur că se temea că la sfârşitul mesei, o să fiu 
arestat. Aşa că am pus-o la curent. Nu m-am pierdut în 
detalii, dar i-am povestit o bună parte. 

— lubiţel, cert este că nici pe departe Nancy Hamel să fie 
o sfântă. Am filat-o ca un copoi şi am prins-o cu mâţa-n sac. 

Bertha îşi holbă ochii. 

— Mironosiţa aia? Ce naiba a putut să facă? 

— N-are importanţă. N-auzi, am prins-o cu cioara vopsită 
şi i-am prezentat şi dovezi. Nici n-a crâcnit. Mi-a propus să- 
mi cumpere dovezile, iar eu s-o las baltă. Ce puteam face? 
Am servit-o pe damicelă, că era păcat de Dumnezeu. 

Bertha mă bătu peste mână. 

— Ştiam eu, că într-o bună zi, o să împuşti lozul ăl mare, 
scumpule. la zi, cât? 

— Cincizeci de mii. 

Cum mi-au ieşit cuvintele astea din gură, cum am 

regretat, dar ultimul cocteil avusese o influenţa 
hotărâtoare, care mă făcuse să depăşesc limitele prudenţei. 

Bertha lăsă să-i scape aşa un fluierat, încât ochii tuturor 
se întoarseră spre noi. 

— Cincizeci de mii de dolari? murmură, aplecându-se 
spre mine, cu gura deschisă. 

— Chiar aşa. 

Chelnerul sosi cu caviarul. 

— Cincizeci de mii! repetă Bertha, după ce chelnerul se 
îndepărtai. Şi ce-ai de gând să faci cu banii ăştia? 

— Păpuşel, noi doi o să plecăm în vacanţă. E timpul să ne 
mai odihnim şi noi puţin. M-am gândit să închiriem un iaht 
şi să ne bronzăm la soare. Ai chef de aşa ceva? 

— Încearcă numai să mă împiedici! lubitule, lasă-mă pe 
mine să mă ocup de tot. Am nişte cunoştinţe valabile. Ştiu 
un tip care are un iaht superb şi poate reuşesc să-l conving 
să ni-l pună la dispoziţie pentru o nimica toată. Un echipaj 
din patru oameni plus un chelner şi un bucătar, şi Doamne, 
cum se mai poate mânca acolo! exclamă ea, dându-şi ochii 
peste cap. Pentru cât timp? 

— Stai o clipă. Mi se pare totuşi un mic jaf. 

— Te-am întrebat pentru cât timp? 

— O lună, nu mai mult. 

— Ştiu că tipul a închiriat odată pentru douăzeci de mii 
pe săptămână. Bag mâna în foc că o să-l conving să ne dea 
iahtul o lună tot pentru banii ăştia. 

Am privit-o neliniştit: 

— Şi cum o să faci? 

— E un vicios. Ajunge să-mi mişc niţel fundul şi să-i 
dansez iar el în timpul ăsta, stă şi-şi beleşte ochii la mine. 

— Şi ajunge asta ca să ne lase iahtul pe mână o lună 
întreagă pentru douăzeci de mii? 

— Ei, trage şi el nădejde la un pic de sex, acolo, dar n-o 
să fie decât ceva la distanţă, nu-ţi face griji. 

— Bine, e în regulă. Şi când crezi că o să plecăm? 

Sosi şi somonul în aspic. 

— O să-l văd mâine şi o să fixez data. 

— Eşti sigură că o să fii în stare? 
Imi făcu cu ochiul: 
— Pariem? 


A doua zi dimineaţă, la zece fără un sfert, am oprit 
maşina în faţa barierei ce păzea intrarea spre Paradise 
Largo. Paznicul ieşi din ghereta lui şi avansa spre mine cu 
un pas maiestuos. 

Era masiv, de vreo cincizeci de ani, cu faţa roşcovană, cu 
umeri de halterofil şi cu o burtă ca a luptătorilor de sumo. 
Alura lui caraghioasă mi se părea cunoscută. Şi într-adevăr, 
mi-am adus aminte de el: era Mike O'Flagherty, un vechi 
agent al lui Parnell. leşise la pensie o lună înainte de 
angajarea mea. 

— la te uită, Mike! am făcut eu. Îţi aminteşti de mine? 

— Ei, cum naiba! Bart Anderson. 

Îşi trecu mâna mare şi păroasă prin geamul lăsat al 
maşinii, şi-mi dislocă falangele. 

— Ce mai faci? 

— Aşa şi aşa. Dar tu ce învârti pe aici, împodobit ca un 
pom de Crăciun? 

Imi zâmbi cu toată gura. 

— Păi, ce să fac, după ce am ieşit la pensie, am avut 
bafta să prind postul ăsta. li păzesc pe grangurii ăştia de 
aici, să nu fie deranjaţi de nepoftiţi. Mare brânză nu fac, dar 
puţin îmi pasă, ies bani şi asta mă interesează. 

— Când o să-mi vină şi mie timpul, o să fac la fel. E vreo 
listă de candidaţi, cumva? i 

— Amice, nu prea o să-ţi placă. Aştia sunt nişte bogătaşi 
de nu le ajungi cu prăjina la nas. la zi, ce cauţi pe aici? 

— Russ Hamel. Am întâlnire cu el la zece. 

Ochii lui O'Flagherty se măriră. 

— Nu zău? Asta e unul dintre cei mai barosani. Stai o 
clipă. Trebuie să verific, nu te supăra. 

— Nu e nevoie. Ridică bariera şi dă-mi drumul. 

Clătină din cap. 

— Să-ţi spun ceva: locul ăsta este cel mai protejat din 

toată Florida. Nimeni, dar absolut nimeni nu trece de 
bariera asta fără să fie controlat şi fără să aibă o întâlnire. 
Îmi pierd slujba dacă te las să treci fără să te controlez, 
chiar dacă ştiu cine eşti şi ce faci. 

— Să nu-mi spui că-i controlezi şi pe ăia care locuiesc 
aici? 

— Pe dracu! M-ar da imediat afară (scuipă cu îndemânare 
într-o parte), mutrele astea care se învârt pe aici îmi fac 
greață. Îi ştiu pe toţi şi le ştiu şi maşinile. Cum apar aici, la 
intrare, trebuie să le ridic imediat bariera, nu cumva să 
aştepte vreo secundă, că le pică greu. Dar cu străinii, e altă 
treabă. 

— Înseamnă că nu-i aşa de nasol să fii bogat. 

Mormăi ceva şi intră în gheretă. După un minut, ridică 
bariera. 

— Dă-i drumul. Prima la stânga şi a treia poartă pe 
dreapta. Au acolo cameră de luat vederi. leşi din maşină, 
arată-ţi legitimaţia, apasă butonul roşu şi aşteaptă. 

— Sunt al naibii de bine păziţi, am spus, pornind motorul. 

Scuipă încă o dată. 

— Aşa-i. 

l-am urmat instrucţiunile şi m-am oprit în faţa unei porţi 
din stejar masiv, bătută în ţinte, înaltă de vreo patru-cinci 
metri. Am ieşit din maşină, am scos legitimaţia de detectiv 
particular, am apăsat butonul roşu şi mi-am îndreptat 
legitimaţia spre camera de luat vederi ce mă urmărea de 
pe marginea de sus a porţii. Peste câteva clipe, uşile 
batante se deschiseră în faţa mea. 

Am intrat în maşină şi am rulat pe o alee cu nisip umbrită 
deoparte şi de alta de lămâi, până la o casă în stilul unui 
ranch, dar de lux. Un negru într-o livrea imaculată stătea 
nemişcat în faţa unei uşi deschise. 

Am parcat lângă un Ford, am ieşit din maşină şi am urcat 
cele trei trepte. 

— Bună ziua, domnule Anderson, mi se adresă negrul, 
făcând o mică plecăciune. Domnul Hamel vă aşteaptă. 
Dacă vreţi să mă urmaţi. 

L-am urmat printr-un hol decorat în maron şi oranj, apoi 
de-a lungul unui mic coridor ce ducea în exteriorul casei, 
către o terasă enormă. Într-un bazin de marmură, o fântână 
arteziană îşi proiecta jeturile în aerul cald şi umed. Peşti 
tropicali bine hrăniţi se mişcau alene prin apă. Câteva 
şezlonguri şi măsuţe erau împrăştiate cam peste tot. Am 
traversat terasa, am intrat din nou în casă şi ne-am oprit în 
faţa unei uşi. Negrul bătu cu grijă apoi deschise uşa. 

— Domnul Anderson, anunţă el şi se dădu la o parte, 
făcându-mi loc să intru. 

Toată chestia asta de până acum fusese teribil de 
impresionantă. Mă impresionează al naibii de uşor 
demonstraţia făcută de bani, aşa încât eram epatat, sincer 
să fiu. 

— Intraţi, domnule Anderson, spuse o voce; o voce de 
bariton, caldă, vocea unui om foarte sigur de el. 

Am intrat într-o încăpere vastă, în care se simţea 
prezenţa aerului condiţionat. Era genul de încăpere pe care 
o invidiezi de cum o vezi: confortabilă, intimă, mobilată cu 
fotolii adânci, cu două canapele mari, câteva măsuţe, un 
birou pe care poţi juca şi ping-pong, un covor somptuos ce 
acoperea parchetul ceruit din lemn de teck, un bar cu 
băuturi de toate soiurile, câteva zeci de kilograme de 
instalaţii audio şi video aranjate într-un raft metalic şi o 
maşină de scris 1.B.M. aşezată pe o măsuţă, în faţa unui 
fotoliu. O fereastră pe unde putea intra fără niciun efort un 
camion, dădea spre un parc în care deborda o vegetaţie 
luxuriantă. 

În spatele biroului stătea Russ Hamel. Era exact ca în 
fotografie: zdravăn, cu faţa pătrată, bronzat, un tip bine. Se 
ridică si-mi întinse mâna. 

— Sunteţi foarte amabil că aţi venit, domnule Anderson. 
Se pare că sunteţi în concediu. 

Am scos nişte zgomote incoerente în timp ce ne-am 
strâns mâinile. M-a invitat să iau loc. 

— Cafea? De băut? O ţigară? 

— Nimic, deocamdată, mulţumesc, i-am spus, în timp 

aşezam. 

— Am citit raportul dumneavoastră (bătu cu mâna în 
dosarul de pe birou), pariez că nici nu vă trece prin cap de 
ce v-am pus s-o urmăriţi pe soţia mea. 

L-am fixat din ochi, cu privirea mea de poliţai reciclat. 

— E o chestiune cât se poate de simplă, domnule Hamel. 
Vă trebuia o documentare autentică pentru romanul pe 
care tocmai îl scrieţi, aşa că v-aţi adresat două scrisori 
anonime, i-aţi cerut impresarului dumneavoastră să ne 
angajeze, v-aţi servit de doamna Hamel ca de-un cobai şi 
m-aţi chemat să vin aici, ca să vedeţi un detectiv particular 
în carne şi oase. 

M-a privit cu gura căscată, apoi şi-a repezit capul pe 
spate şi a izbucnita în râs. În clipa aia, tipul mi-a plăcut, 
efectiv mi-a plăcut. 

— Asta-i bună! Şi eu care mă credeam şmecher, nevoie 
mare. la spune-mi, cum ai descoperit asta? 

Domnule Hamel, doar sunt detectiv particular. Meseria 
mea este să descopăr chestii de-astea, aşa cum meseria 
dumneavoastră este să scrieţi romane de succes. 

— Punctaţi la fix, domnule Anderson. Adevărul este că nu 
prea ştiam cum funcţionează o agenţie de detectivi 
particulari. Raportul dumitale mi-a fost de mare ajutor, 
adăugă el, zâmbind deschis. Şi acum, aţi vrea să-mi vorbiţi 
câte ceva despre dumneavoastră? Mi-ar plăcea să vă 
introduc în cartea mea... 

— De acord, domnule Hamel. 

— Să ştiţi că nu vă fac să vă pierdeţi vremea de pomană, 
domnule Anderson. Plătesc orice documentare pe care o 
strâng. 

Doamne sfinte, m-am gândit eu, asta e epoca mea de 
aur, nu alta! 

— Cu plăcere, domnule Hamel. Ce doriţi să ştiţi? 

In jumătatea de oră care a urmat, i-am răspuns lao 
grămadă de întrebări cu care m-a bombardat. Voia detalii 
cu privire la organizarea agenţiei, amănunte despre 
detectivi, trecutul meu şi tot soiul de întrebări, în fond şi la 

urma urmei, inteligente. 

În cele din urmă, clătină din cap. 

— Domnule Anderson, vă mulţumesc mult. Mi-aţi spus 
exact ceea ce voiam să aflu. Luă raportul meu. Dar ce 
voiam într-adevăr, de fapt, asta era, adăugă zâmbindu-mi. 
Raportul dumitale nu este preţios numai pentru romanul la 
care lucrez, ci îmi este şi mai preţios pentru viaţa mea 
particulară. 

— Da? Am întrebat eu cu indiferenţă. 

— Subiectul cărţii mele se învârte în jurul unei femei 
măritate cu un chirurg foarte ocupat. Ea este mult mai 
tânără decât el, îmi explică Hamel. Tipul primeşte nişte 
scrisori în legătură cu nevastă-sa şi pune să fie urmărită. 
Este o poveste despre gelozie. Detectivul îi trimite un 
raport la fel ca al dumitale. Soţia chirurgului ducea o viaţă 
ireproşabilă, solitară. Motivul care m-a îndemnat să mă 
servesc de soţia mea ca de un cobai, este că şi eu am 
certitudinea că ea duce o viaţă ireproşabilă, solitară. Aşa că 
nu riscam nimic, adăugă el, zâmbitor. Puteam să bag mâna 
în foc că aveam să primesc un raport ca cel pe care mi l-aţi 
dat. 

Mi-am întors ochii de la el. 

Doamne, Dumnezeule! m-am gândit. Dacă ai ştii cu ce 
podoabă te-ai putut căpătui, ţi-ai smulge părul din cap. 

— Aşa că, domnule Anderson, îţi sunt foarte recunoscător 
pentru raportul acesta detaliat, continuă Hamel. Nu ştiam 
că soţia mea duce o viaţă atât de plictisitoare, în timp ce eu 
stau închis aici şi scriu. lar situaţia asta se va schimba. 

Am păstrat tăcerea. Ce naiba voia să spună? 

— Mulţumesc pentru timpul acordat, domnule Anderson. 
Luă un plic închis de pe birou, mi-l întinse, apoi se ridică. 
Acesta este onorariul dumneavoastră. 

— Şi eu vă mulţumesc, domnule Hamel, i-am spus în 
timp ce mă conducea la uşă. 

Negrul în livreaua imaculată mă aştepta. 

— La revedere, îmi spuse Hamel, strângându-mi mâna şi 
intră în birou. 

M-am instalat la volan, mi-am aprins o ţigară şi m-am 
gândit cât timp i-o trebui lui Hamel să afle că de fapt s-a 
însurat cu o criminală. Cu puţin noroc poate n-o va afla 
niciodată. Speram să fie aşa. Tipul mi-era simpatic. Şi mi-a 
devenit şi mai simpatic, când, deschizând plicul pe care mi-l 
dăduse, am aflat că devenisem mai bogat cu cinci sute de 
dolari. 

VI 


Totul are un sfârşit, dar atât cât a durat, a fost un vis în 
culori. O să-mi amintesc toată viaţa de luna asta de lux şi 
abundență petrecută la bordul unui iaht fastuos, cu Bertha 
alături. 

Aşa cum a spus, a reuşit să închirieze iahtul cu douăzeci 
de mii pentru o lună, numai că nemernicul ăla a pus 
condiţia ca ea să plătească echipajul, iar mâncarea şi 
băutura o interesau tot pe ea, direct şi personal. Şi întrucât 
nu erau banii ei în joc, ci ai mei, a acceptat, cu ochii închişi. 
Sunt convins că nici măcar nu i-a trecut prin minte să se 
târguiască. După ce mi-a spus de învoiala făcută, m-am 
gândit la banii pe care-i aveam şi mi-am amintit ce-mi 
spusese tatăl meu odată. „Niciodată să nu te porţi ca un 
zgârciob, chiar dacă aşa eşti”. Aşadar, m-am declarat de 
acord... în fond, la ce naiba servesc banii? 

Am dat o fugă până-n insulele Cayman, Bermude, 
Bahamas şi Martinica. Am înotat, am mâncat cele mai 
trăsnite chestii pe care ţi le pot oferi banii, am băut în 
fiecare zi patru sticle de şampanie, fără să mai pomenesc 
de punciurile de rom, care deveniseră o obişnuinţă pentru 
Bertha şi-i crescuseră apetitul sexual într-un asemenea hal, 
încât abia de mai puteam face faţă cererii. 

Petrecusem ca-n rai, dar totul are-un sfârşit. 

Acum trebuia să ne întoarcem la Paradise City, unde 
aveam să ajungem chiar în seara respectivă. 

— lubiţel, ţi-ai făcut bagajele? am întrebat-o pe Bertha. 

— N-ai pic de romantism în tine. Eu, care aş vrea ca asta 
să nu se termine niciodată şi tu-mi vorbeşti de bagaje. 

— Dar tu ce crezi, că mie-mi place că se termină? Dar 
bagajele trebuie făcute, asta-i. 

— Bine, du-te şi fă-ţi-le tu întâi. 

Am coborât în cabină şi mi-am aruncat ochii de jur 
împrejur. Toate astea aveau să-mi lipsească al naibii mult. 

Cu inima cam strânsă, mi-am luat valiza şi am aruncat-o pe 
pat. 

Se auzi o bătaie la uşă, după care pătrunse în cabină 
şeful echipajului. 

Era înalt şi slab, cu o faţă ca o lamă de cuţit, iar ochii cât 
nişte năsturei, îi erau la fel de animați ca pietricelele de pe 
fundul mării. În tot timpul călătoriei, tipul se achitase de 
sarcinile lui într-un mod ireproşabil, dar mă cam enerva 
faptul că îşi trăgea în permanenţă nasul. Nu că ar fi fost 
răcit, ci datorită unui tic care-l făcea să inspire rapid de 
două ori prin nările alea înguste, la fiecare jumătate de 
minut. 

— Deci, domnule Anderson, ne întoarcem, nu? Lăsaţi-mă 
pe mine să vă fac bagajele. 

— Da, ne întoarcem, din păcate. Fă-mi bagajele şi dacă 
tot te-ai oferit, fă-i-le şi doamnei Anderson. 

Pentru ochii lumii, ne îmbarcasem ca soţ şi soţie, deşi 
eram convins că atât el, cât şi restul echipajului, nu-şi 
făceau iluzii în privinţa asta. 

— Bine, domnule. Scoase din buzunarul interior al hainei 
un plic şi mi-l înmână. Aici sunt trecute toate cheltuielile. Se 
obişnuieşte că plata să fie făcută înainte de a ajunge la 
țărm. 

— Nicio problemă, am răspuns. O să aranjez eu. 

— De asemenea, există obiceiul de a da o primă 
echipajului, de douăzeci şi cinci la sută. Îmi va face o 
deosebită plăcere să înmânez eu banii din partea 
dumneavoastră. 

— Douăzeci şi cinci la sută? 

Buzele lui subţiri se întinseră într-un zâmbet. 

— Bineînţeles, domnule, doar dacă nu cumva doriţi să 
creșteţi suma... 

— Da... da... 

Am ieşit din cabină, am trecut în salon, m-am instalat la 
birou şi am desfăcut plicul. Totalul cheltuielilor urcase la 
treizeci şi şase de mii. Am tras aer adânc în piept. Mi-am 
scos pixul şi am început să socotesc pe spatele unei hârtii. 

În final, am ajuns la concluzia că nu mai aveam decât vrea 
două mii trei sute de dolari. Asta însemna că luna care 
trecuse, cheltuisem mai bine de cincizeci de mii de dolari. 

Am ieşit pe punte. Bertha tocmai îşi turna un pahar cu 
şampanie. 

— Ai terminat repede, se miră ea. 

— Nici n-am început. Bagajele ni le face faţa aia îngustă. 

Se întinse pe saltea şi gemu de plăcere. 

— Asta înseamnă să trăieşti, Bart. Hmmm, ce bine e! 

— Da. la uită-te mai bine la asta. 

Şi i-am întins nota de plată. A parcurs-o rapid, după care 
mi-a înapoiat-o. 

— Merită. Să ştii că nu regret un cent. 

Din banii mei, evident, că doar nu dintr-ai ei. 

— Păpuşel, practic sunt lefter, îţi dai seama? 

— Ei, ce Dumnezeu, dar ai o slujbă, nu? 

— Da, aşa e, încă mai am o slujbă. 

Îmi turnă un pahar cu şampanie şi bătu salteaua de lângă 
ea. 

— lubiţel, nu mai lua aerul ăsta deprimat. Banii sunt 
făcuţi pentru a fi cheltuiţi. 

M-am aşezat alături de ea. M-am gândit că fusesem tare 
pe geantă şi în acelaşi timp, ultimul dintre ageamii, de 
putusem să accept doar cincizeci de mii, de la Diaz. Nici 
măcar nu mă târguisem ca lumea. Cerusem o sută de mii şi 
m-am lăsat convins pentru jumătate. Halal să-mi fie! Mi-am 
amintit cuvintele pe care mi le spusese: „Şantajiştii sunt 
lacomi, dar în cazul de faţă, asta-i singura şi ultima plată. 
De acord?" lar după asta, adăugase: „Vă asigur de un lucru, 
domnule Anderson. Dacă încercaţi o nouă tentativă, o să 
aveţi parte de un sfârşit neplăcut. O să mă îngrijesc 
personal de asta. O să muriţi încetul cu încetul. Aţi înţeles?” 

Mi-am zis că am fost ultimul dintre cretini. Ei, ce-a fost, a 
fost. În niciun caz n-aş fi riscat cu şarpele ăsta. Precis că ar 
face exact cum a-spus. 

— Bart! îmi întrerupse Bertha şirul gândurilor. la spune- 
mi o chestie, muieruşca aia a lui Hamel, a făcut-o lată rău? 

— Nici că se putea mai rău. 

— Şi tipa ţi-a dat paralele alea, ca s-o laşi în pace? 

— Cam aşa ceva. 

— Ai greşit adresa, Bart. 

Am privit-o lung. 

— Ce vrei să spui cu asta? 

— Ai primit banii din mâinile lui Nancy Hamel? Da sau 
nu? 

— Am tratat cu agentul ei. Dar ea a făcut rost de bani. 

— Dacă a făcut-o lată rău, cum spui tu, puteai să-i ceri 
mai mult, e adevărat? 

— Nu avea mai mult. 

Dădu din cap şi zâmbi înciudată. 

— Aici ai greşit tu şi ai greşit rău de tot. Trebuia să fi luat 
legătura cu Hamel, că doar ăla valorează milioane. 

— Păpugşel, tu nu ştii cum stau lucrurile. 

Îşi aprinse o ţigară. 

— Bine, atunci, explică-mi. 

— Bertha, crede-mă, n-are absolut niciun rost să fii 
amestecată în toată tărăşenia asta. 

Mă fixă cu o privire dură. 

— Explică-mi. 

— E mai bine să stai deoparte. 

— Termină cu prostiile şi explică-mi o dată! 

Deci i-am explicat. Pe măsură ce vorbeam, simţeam o 
senzaţie de uşurare. De fapt, simţisem mai de mult nevoia 
de a mărturisi cuiva. Am început chiar cu începutul; filajul 
lui Nancy, Josh Jones, întâlnirea cu Pofferi Pete şi Tommy, 
apoi Coldwell şi fotografia de la poliţie și în sfârşit cu Diaz şi 
amenințările lui, pe care aveam al naibii de multă nevoie să 
le împărtăşesc cuiva. 

Bertha asculta cu atenţie. Când i-am spus cum 
descoperisem că Nancy nu era altcineva decât Lucia Pofferi 
s-a ridicat de pe saltea, m-a privit lung, dar n-a deschis 
gura până n-am terminat. 

— Eşti sigur că Nancy este Lucia, criminala? mă întrebă, 
aproape în şoaptă. 

— Nici nu încape discuţie. 

Îşi trecu degetele prin păr, închise şi apoi deschise ochii. 

— Isuse Cristoase, murmură. 

— Ei, asta-i tot. Ţi-am explicat. Aşa că acum știi totul. 
Toată poanta este că, dacă vreodată chestia asta o să 
răsufle, atunci o să vii la pârnaie, să-mi aduci pacheţele. 

— Şi tu i-ai dat pontul ăsta lui Diaz doar pentru cincizeci 
de mii de dolari? _ 

— Doar ţi-am spus-o, ce naiba, am izbucnit eu. li cerusem 
o sută, dar când a început să-mi pună în faţă puhoiul ăla de 
bani, n-am mai rezistat. 

— Doamne sfinte, şuiera ea printre dinţi, privind cerul. 

— Asta este, ştiu şi eu ce prostie am făcut. Trebuia să-l 
strivesc ca pe un păduche, pe ticălosul ăla, numai că este 
al naibii de periculos. Şi în afară de asta, pretindea că 
Nancy nu mai avea niciun ban. 

— Da, numai că n-avea ce să-ti facă! exclamă Bertha, 
șuierând din nou. Doar tu îl aveai la mână. N-avea cum să 
se atingă de tine. Selby avea doar plicul tău. Of, Bert, aveai 
peştişorul de aur în mână şi l-ai lăsat, să-ţi scape! 

Mi-am şters sudoarea de pe frunte. 

— Aşa îmi propusesem şi eu, numai că am făcut pe dos. 

Cobori vocea şi îşi puse mâna pe braţul meu. 

— Mai ai o momeală şi un peşte mult mai mare. 

Am privit-o fără să înţeleg nimic. 

— Ascultă, păpuşel. Cred că-ţi dai seama că sunt opărit 
de tot. Am avut cincizeci de mii de dolari pe care i-am 
cheltuit. Acum iar sunt pe geantă şi luni o să încep lucrul. 
M-am întrerupt şi am privit-o cu atenţie. Ce momeală? Ce 
peşte? 

Scoase un oftat de exasperare. 

— Bart, zău aşa, sunt momente în care sunt convinsă că 
într-adevăr trebuie să te îngrijeşti. Nici nu trebuia să iei 
legătura cu Nancy. Trebuia să-ţi închipui că o să dea fuga la 
Pofferi. Înghesuind-o pe Nancy, ai avut de-a face cu Diaz. 

— Ştiu şi eu toate astea, i-am spus cu iritare. Credeam că 
o să dau peste o pradă uşoară. N-a mers şi cu asta gata. 

— Nu zău? Şi chiar nu ţi-a rămas nimic? 

— Despre ce momeală vorbeai? Şi despre ce fel de 
peşte? 

— Russ Hamel. Cu el trebuia să începi. Chiar nu te-ai 
prins? Bart, uită-te la Hamel. Priveşte-l bine. Un autor de 
succes, care păşeşte pe bani. A întâlnit-o pe Nancy şi a 
căzut în limbă după ea. S-a gândit că ea ar putea fi a doua 
lui şansă. Bagă-ţi bine asta în cap. „A doua lui şansă.” S-a 
prins că prima lui nevastă era rea de muscă. Orgoliul lui a 
încasat-o zdravăn. Aşa că s-a debarasat de ea. Şi iată-l 
acum, căsătorindu-se cu o tipă despre care crede că este o 
sfântă. Gândeşte-te ce figură ar face dacă ar afla că este o 
teroristă italiană dintre cele mai periculoase, căutată 
pentru două crime. Cum îţi imaginezi că ar reacţiona? 

— Asta tu trebuie să-mi spui, i-am răspuns, aplecându- 
mă spre ea. 

— Omul ăsta este o celebritate. Dacă presa ar afla, ar 
izbucni un scandal cum nu s-a mai văzut. Un tip ca el ar 
face pe dracu' în patru să muşamalizeze afacerea, dar mai 
presus de orice, ar încerca să-şi protejeze nevasta. Şi-ar 
putea pretexta că ce s-a întâmplat, a fost de domeniul 
trecutului. Aşa că ar face totul, absolut totul, pentru a o 
cruța de puşcăriile italiene. 

— Ar face totul, chiar dacă ar afla că este măritată cu 
Pofferi? Asta ar putea arunca paie pe foc, nu? 

— De unde ştii că este măritată cu Pofferi ăla? Fiindcă 
aşa pretinde poliţia italiană, nu? 

— Şi de ce ar zice italienii aşa, dacă n-ar fi adevărat? 

— Te îndepărtezi de ce este esenţial. Important este că 
Hamel ar plăti pentru ca afacerea să fie muşamalizată, 
indiferent că ea este măritată sau nu cu Pofferi. 

M-am gândit la ce mi-a spus şi am început să mă 
ambalez niţel. Adevărul era că un tip ca Hamel n-ar fi 
acceptat în ruptul capului ca publicul să afle că a fost 
pentru a doua oară un nătăfleţ. Asta puteam paria cu ochii 
închişi. 

— Bart, ascultă, nu lăsa să-ţi scape ocazia asta. Face pe 

puţin un milion de dolari. 

Am privit-o cu gura căscată. 

— Un milion! Ai înnebunit de tot! 

— Omule, ăsta păşeşte pe bani. Ce naiba înseamnă un 
milion pentru el? Mărunţiş, acolo. 

— Stai o clipă. Ar putea să mă contreze. Poate să cheme 
poliţia şi atunci, unde o să ajung? 

— Dar el unde o să ajungă? Şi Nancy? Bart, ce mai tura- 
vura, îl ai la mână. Treaba e coaptă, ascultă-mă pe mine. 

M-am gândit brusc ce ar însemna să am un milion de 
dolari, şi m-am convins că într-adevăr, treaba era coaptă. 

Prima mea grijă când am ajuns acasă, a fost să-i 
telefonez lui Howard Selby. l-am spus că m-am întors din 
concediu. 

— Howard, să păstrezi în continuare plicul ăla. Am 
redeschis cazul. O să-ţi telefonez în fiecare săptămână ca 
să ştii că n-am păţit nimic. În regulă? 

— Bart, am impresia că te-ai luat în bâză cu nişte ticăloşi. 
Chiar crezi că e posibil s-o păţeşti? 

— Nu, dar nu vreau să risc. Mulţumesc, bătrâne, i-am 
spus înainte de a închide. 

Mi-am turnat un scotch, şi m-am aşezat în fotoliu. 
Lipsisem din Paradise City o lună încheiată. Dacă Pofferi 
fusese arestat? Dacă Coldwell descoperise cine era Nancy? 
Ar fi fost culmea să încerc să-l storc pe Hamel de niscaiva 
biştari, dacă toate astea s-ar fi întâmplat. Mi-a şi răsunat în 
urechi pocnetul metalic al uşii celulei, închizându-se în 
urma mea, eu rămânând înăuntru. 

Mijlocul cel mai simplu şi mai rapid de a mă informa era 
să mă întorc la arhivele lui „Paradise City Herald”. M-am 
uitat la ceas. Era şapte fără douăzeci. Fanny Battley era de 
serviciu. Am dat pe gât paharul, şi m-am repezit spre 
Maserati-ul meu. 

— Mamă. Ce bronzat eşti! exclamă Fanny, când mă văzu. 
Te-ai distrat ca lumea? 

— Oho, şi încă cum! M-am sprijinit cu mâinile de biroul ei, 
şi i-am zâmbit seducător. A trecut timpul, să nu mă întrebi 

cum. Tu când pleci? 

— Luna viitoare. Mă duc la ai mei, în Georgia. O să mă 
hingherească, nu alta, suspină ea. 

— Mie-mi spui, cunosc lecţia. la zi, ceva noutăţi? 

— Nu cine ştie ce. Nişte găinării, altceva nimic. 

— Nicio crimă? 

— Eh, două-trei tentative de jaf, da' tipii au fost arestaţi. 
Şi unu' şi-a încercat bafta la casino. A ţinut două minute. 
Cam asta ar fi tot. 

— Am respirat uşurat. Dacă Pofferi ar fi fost arestat, 
Fanny ar fi ştiut-o cu siguranţă. 

— A mai fost un accident nasol, alaltăieri noapte. Penny 
Highbee. 

M-am crispat brusc. 

— Soţia avocatului? 

— Da. Un şofer beat a dat peste ea tocmai când dădea să 
se urce în maşină. Au fost doi martori. Amândoi au declarat 
că şoferul mergea nebuneşte. 

Am simţit un fior urcându-mi de-a lungul şirei spinării. 

— Şi este rănită grav, nu? 

— Ar fi fost bine să fie aşa. A murit în drum spre spital. 

— Doamne sfinte! Am exclamat, cu gura uscată. L-au 
arestat pe şofer? 

— Da de unde! Niciunul dintre martori n-a putut să spună 
numărul maşinii. Nici în privinţa culorii nu s-au pus de 
acord. 

Penny Highbee, cea mai bună prietenă a lui Nancy 
Hamel, m-am gândit eu. Oare chestia asta să aibă vreo 
semnificaţie? 

— S-a scris în ziar un articol despre accidentul ăsta. Vrei 
să-l citeşti? 

— Nu, mulţumesc. Am s-o întind. Luni o iau de coadă. 

— Asta ne e soarta. Eram aproape de uşă, când îmi 
spuse. A mai fost pescuit din apă un negrişor, dar nu cred 
să te intereseze aşa ceva. 

Mi-am simţit inima tresărind. 

— Ce negrişor? 

— Unul din puştii obişnuiţi ai cheiului. Politia crede că a 
alunecat de pe chei, s-a lovit la cap şi s-a înecat. 

— Ştii cumva cum îl cheamă? 

Îmi aruncă o privire rapidă, dar fidelă principiului ei, nu- 
mi puse nicio întrebare. Se ridică, se îndreptă spre fişier, şi 
începu sa caute. 

— Jimbo Osceola, spuse. Locuia în Curtea Langustei. 

— Când s-a întâmplat? 

— Noaptea trecută. 

— Mulţumesc, Fan. 

Am lăsat-o pe Fan cam intrigată şi m-am îndreptat spre 
maşină. Aveam senzaţia că moartea lui Penny Highbee şi a 
lui Jimbo aveau o legătură strânsă cu Nancy şi Pofferi. M-am 
instalat la volan, pradă unor gânduri negre. S-ar fi putut ca 
Penny să fi început s-o bănuiască pe Nancy. Cele două 
femei erau prietene intime. Dacă Penny şi-ar fi manifestat 
cea mai mică bănuială referitoare la identitatea lui Nancy, 
atunci cu siguranţă că Pofferi n-ar fi ezitat câtuşi de puţin. 

Îl avertizasem pe Joey să se ţină departe de Diaz. Mi-am 
amintit de zâmbetul pe care-l avea când m-a asigurat că 
aşa va face. Numai că nu mă ascultase. Jimbo se apropiase 
prea mult, şi fusese reperat ca şi Tommy. 

Am simţit nevoia urgentă de a-l vedea pe Joey. Am 
pornit-o spre chei. Ajuns acolo, am parcat, şi am grăbit 
pasul spre Curtea Langustei. Nelipsiţii puşti care băteau 
mingea şi-au întrerupt jocul să mă privească. 

— Hei, dom'le! Mă strigă unul dintre ei, în timp ce mă 
îndreptam spre blocul lui Joey. 

M-am oprit. Un negrişor soios şi cu părul creţ, de vreo 
zece ani alergă spre mine. 

— Nu-l mai căutaţi pe Joey, dom'le. 

Mi-am scos batista şi mi-am şters faţa de transpiraţie. 

— De ce? 

— Nu mai stă aici. A plecat aseară. 

— Unde s-a dus? 

Puştiul îşi luă un aer tâmp. 

— Nu ştiu, dom'le. 

Am scos din buzunar un dolar. 

— Unde s-a dus? am repetat. 

Privi dolarul cu ochii flămânzi. 

— Dom'le, vă cheamă Anderson? 

— Da, sunt Anderson. 

— N-a spus unde se duce, da’ a spus să vă zic că ăla e 
tot acolo. 

— Precis nu ştii unde s-a dus? Sunt prieten cu Joey. Vreau 
să-l văd. 

Am mai scos un dolar. 

— Nu ştiu, dom'le. A luat autobuzul. Avea un geamantan 
cu el. 

— Un autobuz? 

— Ala, spre Kay West. 

— Bine. Ascultă, dacă-l vezi, să-i spui să-mi telefoneze. 

l-am dat banii. 

Puştiul îşi băgă banii în buzunar şi-mi zâmbi. 

— Am înţeles, dom'le. 

Am luat-o spre casă, simţindu-mă neliniştit şi al naibii de 
singur. M-am gândit că nu renta deloc să stau în noaptea 
asta singur cuc, aşa că m-am răzgândit şi am luat-o spre 
Bertha. 

Tocmai îşi desfăcea bagajele. 

— la te uită, iubiţel! Ce-i cu tine? Scuză-mă, e un pic 
dezordine. 

Cu toate că Bertha era întotdeauna ca scoasă din cutie, 
apartamentul ei arăta mereu de parcă tocmai trecuseră pe 
acolo hoţii. La talmeş-balmeşul obişnuit, acum se adăugau 
valizele deschise, şi hainele-împrăştiate care încotro. 

— Păpuşel, pune ceva pe tine, am anunţat-o. Mergem să 
mâncăm în oraş. Trebuie să-ţi spun nişte chestii. 

Mă privi scrutător, şi intră apoi în dormitor. Reveni 
îmbrăcată şi machiată în mai puţin de un minut, ceea ce 
pentru ea era un adevărat record. 

— S-a întâmplat ceva? 

— Da, dar nimic urgent. O să mergem la Louis, şi o să-ți 
spun acolo. După aia, păpuşel, mi-ar trebui o parteneră la 

pat. 

— Nicio problemă! 

Îşi trecu braţul pe sub al meu. De-abia când am ajuns la 
maşină, mi-a căzut fisa de ce era aşa de docilă. De obicei, 
întotdeauna discutam în contradictoriu până să cădem de 
acord la ce restaurant să mergem. l-am zâmbit, şi am 
ajutat-o să urce în maşină, ca pe o doamnă. Era clar, mă şi 
vedea călare pe un milion de dolari. 

După ce ne-am instalat în restaurantul ăla intim, pe 
jumătate gol, am comandat crabi şi friptură cu stridii, şi 
apoi i-am spus noutăţile. 

Cu mâna încleştată pe un pahar cu cocteil de şampanie, 
Bertha mă asculta impasibilă. 

— Ar putea să fie vorba de o coincidenţă, spuse, după ce 
am terminat. 

— Coincidenţă, pe dracu’! Highbee, alaltăieri noapte, şi 
Jimbo, noaptea trecută. Ti-am spus eu, păpuşel, indivizii 
ăştia sunt nişte ucigaşi. 

— Şi ce dacă, ţie nu-ţi pot face nimic. 

— Asta sper şi eu. 

— În regulă, deci, cu cât o să-l vezi mai repede pe Hamel 
cu atât mai iute ne putem face valizele şi s-o întindem. 

— Este imposibil să-l văd pe Hamel imediat. 

— De ce? 

— Doar ţi-am spus că soţia avocatului său, şi cea mai 
bună prietenă a lui Nancy a murit, i-am explicat eu 
răbdător. Nu este momentul să dau ochii cu el. Chiar şi aşa, 
fără complicațiile astea, o să fie destul de greu să-l 
întâlnesc. 

Bertha începu să ciugulească dintr-un crab. 

— De ce o să fie greu să-l întâlneşti? întrebă ea, în cele 
din urmă. 

— Păi, doar n-o să trec pe la el aşa, netam-nesam, adică, 
uite, domnule Hamel, eram în trecere pe aici, şi m-am 
gândit să-ţi fac o vizită. 

l-am spus despre sistemul de pază din Paradise Largo. 

— Doamne sfinte, ce înseamnă să fii bogat! Suspină 

Bertha. 

— Aşa este. Deci trebuie să aşteptăm ca lucrurile să se 
mai liniştească, după care o să încerc să iau legătura cu 
Hamel prin telefon. 

Bertha continuă să mănânce, dar o vedeam după cum 
stătea încruntată, că se gândea intens. 

— Du-te la înmormântare, spuse ea punându-şi furculita 
jos, după ce mai întâi se asigurase că lichidase toată 
mâncarea. 

— De ce să asist eu la înmormântarea lui Penny Highbee? 

— Agenţia ta n-a avut de-a face cu Highbee? 

— Ba da, după câte mi-amintesc eu, chiar de vreo zece 
ori, sau mai mult. 

— Păi atunci, de-asta să te duci. Doar aşa se obişnuieşte 
la casele mari, nu? 

— Şi ce te face să crezi că Hamel o să fie acolo? 

— Bart, ce naiba, dacă n-o să fie, n-o să fie şi gata! Dar 
dacă o să fie, o să-i zici că trebuie să-l vezi de urgenţă, şi o 
să vă fixaţi o întâlnire. În orice caz, merită să încerci, nu? 

Ideea nu-mi surâdea câtuşi de puţin, dar aveam mai 
multe şanse aşa, decât prin telefon. 

— Nu ştiu nici când, nici unde are loc înmormântarea. 

— Of, gemu Bertha. Mare scofală! Doar eşti detectiv, nu? 


Glenda Kerry îşi ridică ochii de pe corespondenţa 
împrăştiată pe biroul său, şi-mi aruncă o privire, rece şi 
impersonală. 

— Te pup, frumuseţeo, i-am spus. Ard de nerăbdare să 
mă apuc de lucru. Ai ceva pentru mine? 

— Eşti însărcinat să-l păzeşti pe Solly Herschenhiemer, 
începând de astăzi la prânz. 

— Am privit-o, înmărmurit. 

— Glumeşti, cumva? 

— Pe tine te-a vrut. Nu pot să-mi imaginez pentru care 
motiv. Am încercat să-l plasez cu Chick, dar a ţinut morţiş 
să fii tu. 

— Mi se pare firesc! Bineînţeles că mă vrea pe mine. 
Doar sunt prezentabil şi bine crescut. Bine, o să fiu acolo la 
prânz. 

Paza lui Solly Herschenhiemer era un caz pe care agenţia 
îl avea în fiecare an. Era munca cea mai liniștită de care 
putea să aibă parte vreun agent de-al agenţiei. Niciodată n- 
am putut afla cât era în stare Solly să plătească, dar eram 
sigur că plătea din plin. Asta nu mă deranja câtuşi de puţin; 
aveam să joc biliard şi să mănânc să mă sparg. 

Solly Herschenhiemer, un excentric putred de bogat, 
avea o idee fixă; credea în permanenţă că este în pericol de 
a fi asasinat. Nimeni, nici chiar şeful poliţiei, Terrell, nu 
reuşise să-l convingă de contrariu. Refuzase să dea numele 
duşmanilor săi, aşa încât părerea generală era că Solly nu 
este altceva decât un nebun inofensiv. Trăia retras, şi avea 
în permanenţă doi bodyguarzi. Când unul dintre ei intra în 
concediu, făcea apel la agenţie pentru a i se furniza un 
înlocuitor. Anul trecut căzuse norocul peste mine, şi acum, 
tot eu eram alesul. 

Munca era de fapt o adevărată vacanţă. N-aveam altceva 
de făcut decât să mă plimb printr-un parc uriaş, seara să 
mă uit la televizor şi să mă înfrupt din nişte enorme opere 
gastronomice, servite de Jarvis,  majordomul lui 
Herschenhiemer. În toată afacerea asta era un singur 
inconvenient; bătrânul nu vedea cu ochi buni alcoolul, dar 
paznicii îşi făceau provizii personale, evitând astfel orice 
discuţie. 

După două săptămâni, cât dura concediul bodyguardului 
de bază, înlocuitorul se vedea răsplătit cu două sute de 
dolari, sumă visată de orice detectiv din agenţie, pentru o 
asemenea muncă. Aşa că, să împuşc pleaşca asta de două 
ori la rând, era o adevărată mană cerească. 

— Ştiai, că domnul Herschenhiemer s-a mutat? mă 
întrebă Glenda. 

— Nu, nu ştiam. Unde? 

— În Paradise Largo. Acum vreo trei luni. Acolo trebuie să 
te prezinţi. 

Imediat m-am întrebat dacă noua reşedinţă era aproape 
sau nu de cea a lui Hamel. Şi brusc, mi-am dat seama că 
aveam ocazia să mă întâlnesc cu Hamel, fără să trezesc 
suspiciuni. Se părea că trăsesem un loz norocos. 

— În regulă, frumuseţeo. Am întins-o. 

Aflasem de la Fanny Battley că ceremonia funerară a lui 
Penny Highbee avea loc la zece jumătate. Aşa că aveam 
timp să mă duc acolo, şi pe urmă să-mi iau la prânz postul 
în primire. 

Cum am ajuns la cimitir, mi-am dat seama că ideea 
Berthei de a lua legătura cu Hamel acolo, era irealizabilă. 
Erau prezente câteva sute de persoane. Mi-am luai un aer 
distrus, şi am început totuşi să-l caut din priviri pe Hamel. 
L-am depistat abia la sfârşitul slujbei. Era împreună cu 
Nancy, îmbrăcată toată în negru. O ţinea, de mijloc vrând 
să o sprijine. 

Mi-am făcut loc cu greutate prin mulţime, şi m-am 
apropiat destul de mult de ei. Ceea ce am văzut, efectiv m- 
a impresionat. Nancy avea înfăţişarea unui spectru: palidă, 
cu ochii roşii, cu buzele tremurânde, şi lacrimi şiroaie pe 
obraji. 

Nu era momentul să-i cer lui Hamel o întâlnire. În timp ce 
mă îndepărtam, am văzut-o pe Nancy cum a leşinat. Hamel 
a luat-o în braţe, şi a adus-o aşa până la o maşină parcată 
pe alee. 

Mulțimea fremăta uşor. Am privit maşina îndepărtându- 
se. 

— Domnule Anderson... 

M-am întors şi m-am pomenit în faţa mea cu Mel Palmer. 

— Ce nenorocire, domnule Anderson, făcu el, la fel de 
distrus ca cineva care tocmai a găsit o sută de dolari. Atât 
de puţin îi este dat omului să trăiască... Tare trist. 

— Aşa este. 

— Mă temeam ca înmormântarea asta să nu-l fi 
impresionat pe domnul Hamel, dar din fericire, a terminat 
romanul, spuse Palmer, radiind de mulţumire. O să fie un 
succes cum nu s-a mai văzut. Cel mai bun pe care l-a scris. 

— Pentru moment, mi se pare că are ceva probleme cu 
doamna Hamel. Pare complet distrusă. 

— Da... da... făcu el, evident dezinteresat de soarta lui 
Nancy. Dar timpul o să aranjeze lucrurile. 

Zărind o cunoştinţă prin mulţime, îmi făcu un semn din 
cap şi se îndepărtă rapid. 

Am ajuns la maşină gânditor. Eram intrigat. Aveam 
certitudinea că Nancy era Lucia Pofferi, o criminală teribilă. 
Şi totuşi, durerea pe care o afişa nu era o mască. Explicaţia 
comportamentului ăsta paradoxal putea să fie că Pofferi nu- 
i spusese că are de gând să-i omoare prietena, dar o dată 
crima produsă, Nancy a ghicit adevărul; Chestia asta putea 
să aibă interesantul deznodământ ca Nancy să se întoarcă 
împotriva lui Pofferi. 

În timp ce mă apropiam de maşină, l-am văzut pe Tom 
Lepski, inspectorul, aşezat pe scaunul din faţă, cu pălăria 
trasă pe ochi, şi cu o ţigară în colţul buzelor. 

Mi-am luat un aer indiferent, aşa, pentru orice 
eventualitate. 

— Salut, Tom! 

Îşi dădu pălăria pe ceafă, şi ridică încet capul. 

— Ar trebui să-ţi încui maşina. Ce-ţi veni? Acum asişti la 
înmormântări? 

Ca să mai câştig ceva timp, am înconjurat maşina, și m- 
am instalat apoi la volan. 

— Highbee este unul din clienţii noştri. Colonelul a ţinut 
ca cineva de la noi să fie prezent. Da’ tu ce învârti pe aici? 

— Îmi bag şi eu nasul. 

Se încruntă. 

— Între noi fie vorba, afacerea asta pute. Chestia că 
şoferul ăla era beat, e cusută cu aţă albă. E ceva putred 
aici. 

— Adică? 

— Nu ştiu, da' eu miros că s-ar putea să fie vorba deo 
crimă. Avem un nou martor, Ernie Tresher. Locuieşte în 
blocul în care doamna Highbee fusese în vizită. Se 
întrerupse, şi mă privi cu severitate. Bart, chestia asta este 

strict confidențială, aşa că mucles! Tipul se jură pe toţi 
sfinţii că nici vorbă să fie un accident. Stătea la fereastră şi 
a văzut maşina care a provocat accidentul, staționând mai 
încolo. S-a şi întrebat ce-o fi cu ea. In clipa în care doamna 
Highbee a ieşit din bloc, maşina a demarat, a ţâşnit ca un 
bolid asupra ei, şi a făcut-o praf. N-avea nicio şansă să-i 
scape. 

M-am forţat să fiu cât puteam de calm. 

— Da’ cine să fi vrut s-o omoare? am întrebat. 

— Aici e tot şpilul. O să aflăm noi, fiindcă mărturia lui 
Tresher este dinamită. Primii martori se contraziceau unul- 
pe altul, dar Tresher ne-a dat semnalmentele maşinii şi 
numărul. Am verificat deja. Maşina i-a fost furată lui Harry 
Dellish, ziarist, din garajul ăstuia, în noaptea aşa-zisului 
accident. Maşina a fost găsită, cu bara din faţă înfundată pe 
partea dreaptă. Tresher mai afirmă ceva interesant, o 
conducea un negru. 

Josh Jones, m-am gândit instantaneu, dar mi-am păstrat o 
figură de marmură. 

— Aşa câ? 

— Aşa că nimic, până acum, răspunse Lepski, îngreţoşat. 
Poate o să mai apară ceva. Măcar de-am şti de ce cineva a 
avut interesul să lichideze o femeie aşa de cumsecade ca 
Penny Highbee. 

Am simţit muşcătura îngheţată a remuşcărilor. Aş fi putut 
să-i spun. Aş fi putut să-i spun şi cine era criminalul. Dar 
ştiam că dacă-mi dădeam drumul la gură, atunci intram 
într-o belea cât roata carului de mare. 

— Poate cineva a avut de gând să se răzbune pe 
Highbee, am sugerat eu. Fiind avocat, nu se poate să nu 
aibă duşmani. 

— Ne-am gândit şi noi la aşa ceva, dar Highbee n-a avut 
probleme cu negri. În sfârşit, cercetările continuă. Îşi 
aruncă ţigara cu un bobârnac. la zi, te-ai distrat ca lumea? 

— Mai întrebi? Pipiţa mea cunoaşte un barosan care i-a 
împrumutat iahtul. Îţi dai seama? Şi asta numai fiindcă a 
dat şi ea niţel din fund, acolo. 

A zâmbit cam constipat. 

— Te cam pricepi cu ce gagici să te combini, şi continuă 
cu un aer înciudat: Ai aflat că a mai fost lichidat un 
negrişor? 

M-am prefăcut consternat. 

— Nu mai sunt la curent cu noutăţile. Cum adică, încă un 
puşti? 

— Da, fratele lui Tommy Osceola, Jimbo. li aminteşti? 
Tommy ăla, care a fost împuşcat o dată cu Pete. 

— Ce s-a întâmplat de fapt? 

— Cineva l-a lovit, şi după aia l-a aruncat în apă. Nimeni 
n-a văzut nimic. M-a privit cu un aer gânditor. Bart, pe-aici 
se întâmplă o grămadă de chestii ciudate. Din ziua în care 
Coldwell a făcut zarvă cu şobolanul ăla de Pofferi, au avut 
loc trei crime şi o moarte suspectă. Mă tot întreb dacă nu 
cumva Pofferi este amestecat în toată tărăşenia asta, şi 
dacă este aşa, atunci de ce naiba un ticălos de terorist 
italian să omoare un betiv bătrân, doi puşti şi pe Penny 
Highbee. 

— Aşa-i, asta-i o adevărată ghicitoare. M-am uitat la 
ceas. Tom, trebuie să mă car. Nu ştii? M-am lipit din nou de 
hoaşca aia de Herschenhiemer. Te las pe undeva? 

— Nu, sunt şi eu cu maşina. leşi din Maserati-ul meu, şi 
închise portiera. Herschenhiemer zici? Fosila aia tot are 
nevoie de bodyguarzi? 

— Bineînţeles că da. E căzut în freză. 

— Bine. Salut, Bart! Şi dacă-ţi vine vreo idee despre 
afacerea asta dă-mi o sârmă. Avem neapărată nevoie de 
ajutor. 

Şi o porni spre maşina sa. 

Mi-am şters faţa de sudoare. Totul mi-era clar. Dacă i-aş 
fi spus lui Coldwell care era ascunzătoarea lui Pofferi, patru 
persoane ar fi rămas în viaţă, dar ţinându-mi gura, 
câştigasem cincizeci de mii de dolari. Gândul ăsta m-a făcut 
să mă cuprindă remuşcările, dar apoi mi-am spus că dacă- 
mi tineam în continuare pliscul închis, aveam şansa să 
înhaţ un milion. 

Am pornit motorul şi m-am îndepărtat de mirosul 
coroanelor mortuare, îndreptându-mă spre Paradise Largo. 

Mike O'Flagherty mă întâmpină din ghereta lui. 

— Nu-ţi mai place treaba pe la agenţie? făcu el, 
zâmbindu-mi. Mi s-a telefonat că o să sosească un detectiv 
de la Parnell. Mamă, doamne! Te-ai învârtit la fix! 

— Recunosc că am o baftă porcească. Pe unde-şi are 
fosila hogeacul? 

— Drept în faţa lui Hamel. Se aplecă spre mine. Nasol 
pentru soţia lui Hamel. Cea mai bună prietenă a ei a murit 
într-un accident de maşină. Abia au venit de la 
înmormântare; era la pământ, nu alta. L-au chemat pe 
doctorul Hirsh. A sosit de cinci minute. Mie-mi place tipa. E 
pe bune, zău aşa. 

— Ai dreptate, i-am răspuns, gândindu-mă cum ar 
reacţionat dacă i-aş fi spus cine era Nancy în realitate. 
Mike, trebuie să mă car. Nu vreau să întârzii. 

— În regulă. 

A ridicat bariera, am trecut pe sub ea, şi mi-am continuat 
drumul spre reşedinţa lui Hamel. Chiar în faţa reşedinţei lui, 
se afla un alt portal, la fel de înalt. Am apăsat un buton 
roşu, mi-am scos legitimaţia pe care am arătat-o altei 
camere de luat vederi, şi porţile se deschiseră în faţa mea. 

— Carl Smith, unul dintre paznicii pe care-i cunoscusem 
data trecută, îmi strânse mâna. 

— Îmi pare bine că te văd, îmi spuse el, zâmbindu-mi. 
Carl era un blond zdravăn şi încă tânăr. Chiar mă gândeam 
ce bine ar fi să te trimită pe tine. 

— Ce mai face năzdrăvanul de Moş Crăciun? 

— Cum îl ştii. Îşi vede de ale lui. Ai mâncat? 

— Am pariat că şi anul ăsta o să mă ghiftuiesc aici de-o 
să plesnesc. 

— Atunci ai câştigat. Masa o să fie servită în zece minute. 

— Jarvis mai e pe aici? 

— Sigur că da, şi este în anul gloriei. 

Am lăsat maşina la umbră şi ne-am îndreptat spre o 
clădire ca o vilă. In depărtare, se zărea, locuinţa lui 

Herschenhiemer, o adunătură de vreo şaişpe dormitoare pe 
puţin. 

— Aici stăm noi, mi-a spus Carl arătând spre vilă. Nu-i 
nicio problemă. Nu trebuie decât să ne plimbăm pe afară şi 
să ne distrăm. Nimeni nu intră în Paradise Largo fără să fie 
verificat. Moşul nu s-a prins de chestia asta, aşa că avem 
baftă. Ar trebui, să fim loviți cu leuca în cap să-i spunem că 
nu-i niciun pericol, adăugă el, râzând. O să facem cu 
schimbul, de la prânz la miezul nopţii. Ce zici? 

— E-n regulă. 

Am intrat în vilă. Parterul era format dintr-o sufragerie 
vastă, în care se aflau câteva fotolii, un birou şi un 
televizor. La etaj erau două dormitoare şi o baie. 

— De-aici lipseşte doar un bar, am remarcat eu, privind 
de jur împrejur. 

Carl îmi făcu cu ochiul. Se duse la birou şi făcu să apară o 
sticlă. 

— Nu fi pesimist, spuse el. Bei o înghiţitură? 

În timp ce turna în pahare, m-am apropiat de fereastră şi 
mi-am aruncat ochii spre portalul închis. Drept în faţă se 
zărea acoperişul casei lui Hamel. Un arbore cât toate zilele 
îşi lăbărţa crengile chiar lângă intrarea pe domeniul lui 
Herschenhiemer. M-am gândit imediat că dacă m-aş căţăra 
în el, aş avea posibilitatea să am o privelişte ideală asupra 
grădinii şi casei scriitorului. 

Mi-am spus că aruncasem zarurile binişor de tot. 

VII 


Cum am terminat să ne ghiftuim, Carl mi-a spus că o 
întinde să tragă pe dreapta. lar eu m-am aşezat de pază 
sub arbori, de unde puteam avea sub ochi atât casa, cât şi 
portalul de la intrare. Mi-am găsit un locşor confortabil şi 
am început să chibzuiesc. Hamel nu-mi ieşea din minţi. 
Aflând de la Palmer că terminase cartea, însemna că avea 
să încaseze vreo cinş'pe milioane, acolo. Aşa că de avut 
bani, avea. M-am întrebat când ar fi fost cel mai bine să 
acţionez. Nancy leşinase, deci nu prea era indicat să cad pe 
capul omului tocmai acum. Cel mai bine era să mai aştept 
niţeluş. De fapt, eram conştient că în adâncul sufletului, 
doream să amân clipa asta cât mai mult cu putinţă. Şi asta 
nu pentru că Hamel trebuia în prezent să aibă grijă de 
nevastă-sa, ci pur şi simplu pentru faptul că mi-era târşeală 
să-l şantajez. Pe bune, nu merita una ca asta. Era un tip de 
treabă. Şi în fond, eu dacă aş fost în locul lui, l-aş fi trimis 
pe ăla care mă şantaja la dracu’, sau aş fi chemat poliţia, 
una-două. Aveam sumbrul presentiment că Hamel n-ar fi 
cedat şantajului. 

M-am gândit la Bertha, şi cum mi-a apărut chipul ei în 
mine, m-am strâmbat. Am regretat din suflet în minte, că i- 
am povestit toată tărăşenia. Adulmecase milionul, acum 
intrase în priză. Avea să mă îmboldească întruna, până 
acţionam în cele din urmă. 

Cu părere de rău, am abandonat pentru moment visul în 
care mă vedeam proprietarul unui milion de dolari. Dar mi- 
am jurat, că dacă totuşi puneam mâna pe ei, n-aveam să-i 
mai arunc pe apa sâmbetei cu atâta uşurinţă. li investeam 
în nişte acţiuni, ca să am și eu ceva pus deoparte pentru 
pensie și n-aveam decât să ciugulesc dobânda. Deşi mi-am 
jurat în gând că aşa voi face, ştiam că până la urmă, 
milionul ăla s-ar fi topit ca și paralele de la Diaz. Ce mai, 
ăsta mi-era destinul, ca banii să mi se scurgă printre 
degete. 

Gândurile începuseră să mă cam deprime, aşa că m-am 
hotărât să fac un tur prin grădină. Peluzele cu iarbă, 
arbuştii, florile, totul era întreţinut la perfecţie. 

Un grădinar chinez îşi agita ţăcălia deasupra unui strat 
des de begonii. Îmi aruncă o privire rapidă, dar total 
indiferentă, după care bărbuţa lui îşi văzu mai departe de 
treabă. 

Uriaşa piscină părea deosebit de atrăgătoare, dar în 
acelaşi timp părăsită. Nu cred ca Herschenhiemer să se fi 
bălăcit vreodată în ea. Probabil că se temea ca nu cumva 
cineva să ţâşnească din tufişuri şi să-l înece. 

Dinspre celălalt capăt al aleii, venea în întâmpinarea mea 
Jarvis, majordomul. Jarvis părea coborât direct din paginile 
romanului „Pe aripile vântului”. Era bătrânul negru, cel mai 
maiestuos negru bătrân din câţi văzusem: înalt, slab, cu 
părul alb şi creţ, ochi negri şi sprâncene groase şi albe. 
Prezenţa lui precis ar fi încântat-o pe Scarlett O'Hara. 
Ajunsesem să-l cunosc destul de bine data trecută, şi 
descoperisem că era mort să i se povestească istorii cu 
crime. Îi povestisem ore întregi tot felul de trăsnăi ce-mi 
trecuseră prin minte, al căror erou principal eram evident, 
eu. În schimb, mă ospăta ca pe un pui de rege, şi destul de 
des mai mă atingea şi cu câte-o cutie de trabuce, şterpelită 
de la stăpână-său. 

Când m-a văzut, faţa i s-a luminat de un zâmbet radios. 

— Domnule Anderson, ce plăcere, spuse strângându-mi 
mâna. Pe dumneavoastră v-am cerut în mod special, dar 
domnişoara Kerry nu era sigură că o să vă întoarceţi din 
concediu. Îmi pare tare bine. V-aţi distrat cum aţi dorit? 

În timp ce ne întorceam spre vilă, i-am povestit despre 
iaht şi despre Bertha. Ştia de ea de data trecută. li 
spusesem că lucrează la C.I.A. Şi de fiecare dată când 
pomeneam despre ea, căsca ochii mari. lar când eram în 
criză de inspiraţie, inventam câte o istorie cu Bertha, de 
îngheţau apele. 

Ne-am instalat la umbră în faţa vilei, şi a început să mă 
chestioneze despre ce mai făcusem. Terminasem cu câteva 

luni în urmă o carte de Hadley Chase, aşa că i-am 
prezentat-o în rezumat, cu mine în rolul principal. Peste 
vreo jumătate de oră, s-a ridicat cu un vădit regret. 

— Domnule Anderson, zău aşa, duceţi o viaţă 
extraordinară, îmi pare rău, dar trebuie să plec să am grijă 
de ceaiul domnului Herschenhiemer. L-am invitat la cină pe 
domnul Washington Smith, majordomul domnului Hamel. 
Dacă doriţi, veniţi şi dumneavoastră, la şapte. 

Să ştiţi că Smith e un tip de treaba. Când avem timp 
liber, stăm la taclale o grămadă. 

— O să vin şi eu, i-am spus. Cu plăcere. 

— O să servesc cina la vilă. Aşa o să vă vină mai uşor să 
staţi la pândă, adăugă el, cu un râs profund de bas. 

Jarvis dispăru în casă, iar eu m-am îndreptat spre copacul 
ăla gros, din apropierea portalului de la intrare. Alţi copaci 
mă ascundeau privirilor, aşa că era imposibil să fiu observat 
dinspre casă. M-am căţărat până am putut privi peste 
gardul ce înconjura proprietatea lui Hamel. 

Ferrari-ul lui Nancy era parcat lângă Ford, în faţa casei. 
Dinăuntru nu răzbătea niciun semn de viaţă. Am stat în 
postul ăsta de observaţie aproape două ore, dar n-a apărut 
nimeni. Casa părea pustie. 

La şapte, Jarvis sosi la vilă cu majordomul lui Hamel. 

— Domnule Smith, vi-l prezint pe domnul Bart Anderson, 
care asigură securitatea domeniului în lipsa domnului 
Jordon, spuse Jarvis. 

Smith zâmbi şi-mi strânse mâna. 

— Noi ne-am mai întâlnit deja, domnule Anderson. 

— Aşa este. Îmi pare bine că vă revăd. 

Un negru tinerel intră împingând o măsuţă pe rotile şi 
începu să aşeze masa. In timpul ăsta, Jarvis turnă în pahare 
nişte vermut Martini. 

— Hei, am exclamat eu vesel, credeam că patronului nu-i 
prea place băuturica! 

Jarvis surâse. 

— Domnule Anderson, nu ştiţi vorba aia, că trebuie să te 
fereşti de ochii stăpânului şi de... 

— ... Copita calului, completă Smith, punând mâna pe 
pahar. 

Cotletele de porc cu ketch-up erau delicioase. În cursul 
mesei am început să-l trag de limbă pe Smith. 

Am deplâns dispariţia doamnei Highbee. l-am spus că 
fusesem la înmormântare, şi că acolo am văzut-o pe 
doamna Hamel cum a leşinat. M-am interesat de starea ei. 

Smith continuă să molfăie câteva clipe, după care clătină 
din cap. 

— Işi revine. Doamna Highbee era cea mai bună prietenă 
a ei. A fost o grea lovitură, dar îşi revine. 

— Şi domnul Hamel? am întrebat, cât se poate de 
detaşat. Din câte l-am cunoscut eu, mi s-a părut o 
adevărată personalitate. Mi-a spus că o să mă bage în 
cartea lui. 

Smith suspină. 

— Domnul Hamel mă cam îngrijorează. De când s-a 
căsătorit, niciodată n-a fost fericit. Sunt de cincisprezece 
ani în serviciul dânsului. A greşit enorm căsătorindu-se cu 
doamna Gloria... de fapt, n-a fost o doamnă. Divorțul l-a 
amărât rău de tot. Am crezut că atunci când s-a recăsătorit, 
totul va intra în normal. N-am cunoscut o doamnă mai 
fermecătoare ca doamna Nancy. Se întoarse spre mine. Am 
sperat din tot sufletul ca a ceastă nouă căsătorie să fie o 
reuşită, dar domnul Hamel nu este fericit, şi pace. Nu 
înţeleg de ce. 

Puteam eu să-i explic de ce. Mi-am amintit de ce-mi 
spusese Gloria: „Nu-i aşa că înclini să crezi că un tip care e 
în stare să descrie tot soiul de şmecherii de-astea, trebuie 
să fie al naibii de bun la pat? Aşa m-am păcălit şi eu. E la fel 
de util pentru o femeie ca un tirbuşon bont”. 

— Ei, oricum, a câştigat o grămadă de bani cu cărţile lui. 
Nu prea poţi avea totul, am remarcat eu. 

— Asta cam aşa este, recunoscu Smith. Mâine se duce la 
Hollywood să discute despre ecranizarea ultimei cărţi. 
Filmul îi va aduce iar un câştig frumos. Dar domnul Hamel 
este foarte generos. De fiecare dată când i s-a ecranizat 

vreun roman, ne-a făcut mie şi nevestei mele, care se 
ocupă cu bucătăria, câte un cadou. 

— Şi celorlalţi membri ai personalului? am tatonat eu 
terenul. 

— Păi, doar eu şi nevastă-mea suntem, ăsta-i tot 
personalul. Deşi domnul Hamel este foarte bogat, îi place 
să trăiască destul de simplu. Primeşte destul de rar 
musafiri, şi atunci angajează personal suplimentar de la o 
agenţie oarecare, iar mâncărurile le comandă de la 
restaurant. Casa este uşor de întreţinut, aşa că eu şi cu 
nevastă-mea putem face singuri faţă. Întotdeauna seara 
mănâncă lucruri reci, aşa se face că am putut accepta 
invitaţia domnului Jarvis. 

Smith suspină. 

— Doamna Hamel îl însoţeşte precis la Hollywood, ca să 
mai uite de necaz, nu? 

Dădu din cap, în semn că nu. 

— Nu, doamna Hamel rămâne acasă. Domnul Hamel n-o 
să lipsească decât două sau trei zile. Nu cred că dumneaei 
ţine neapărat să se amestece printre cei de la Hollywood. 
Lumea de acolo e foarte ciudată, adăugă el, încruntându-şi 
sprâncenele. 

— Domnule Anderson, trebuie neapărat să ne vorbiţi 
despre cei doi puşti negri care au fost omorâţi, interveni 
Jarvis, care ascultase fără pic de interes conversaţia mea cu 
Smith. Sunt sigur că aveţi o părere personală despre ce s-a 
întâmplat. 

— Să fiu sincer, nu prea, am minţit eu cu neruşinare. Nici 
măcar poliţia nu înţelege nimic. Îmi şi imaginam ce figuri ar 
fi făcut dacă le-aş fi spus adevărul. Dar mai bine să vă 
povestesc o afacere a naibii de curioasă, care ne-a dat mult 
de furcă anul trecut. 

Şi am început să însăilez nişte baliverne de adormit 
copiii, de mi-au sorbit cuvintele, şi mai multe nu. In cele din 
urmă Smith şi-a amintit cu regret că trebuie să plece, nu de 
alta, dar se îngrijora nevastă-sa. 

Jarvis şi-a adus şi el aminte că venise vremea să-l bage în 

pat pe moşulică-cel-ţicnit. Aşa că am rămas singur, cu 
gândurile mele. A 

Ceva-ceva, tot aflasem de la Smith. Imi confirmase ceea 
ce-mi dezvăluise Gloria: Hamel era impotent. Şi că avea să 
lipsească două-trei zile, ceea ce însemna că Nancy 
rămânea singură. Absența asta a lui Hamel îmi dădea un 
răgaz, iar Bertha n-avea motiv să mă cicălească. 

Aşa că nu-mi pierdusem după-amiaza fără rost. M-am 
destins, iar eu când mă destind, mă gândesc numai la bani. 
Tocmai mă gândeam cum s-ar putea cheltui un milion, când 
sosi Carl să mă înlocuiască. 

— Ai avut treabă până peste cap, nu-i aşa? mă întrebă el, 
râzând. 

— Mai întrebi? Doar ştii şi tu că nu-i deloc uşor să faci 
faţă ospeţelor lui Jarvis. 

Abia m-am băgat în pat, când telefonul se porni să sune. 
Am ezitat câteva clipe înainte de a răspunde, dar până la 
urmă am ridicat receptorul. 

— Bart! strigă Bertha cu o voce care-mi lovi timpanul ca 
un baros. 

— Da, păpuşel, am reuşit să articulez. 

— la zi, cum merge treaba? 

— Cum merge care treabă? m-am prefăcut eu că nu 
înţeleg, deşi ştiam foarte bine unde bătea. 

Scoase un sunet ca şuieratul unei locomotive. 

— Ce naiba faci? L-ai văzut? 

— Linişteşte-te... e plecat... la Hollywood. Păpuşel, sunt 
stăpân pe situaţie. 

— Şi când se întoarce? 

— Nu te mai viscoli atât! Peste trei sau patru zile. Zău, n- 
are niciun rost să te agiţi, crede-mă. Afacerea e în mâinile 
mele... nu uita. 

— Sper din tot sufletul. Am vândut casa şi mobila, Bart, 
treci la acţiune. Cum se întoarce, i-ai şi pus mâna-n ceafă. 

— Ţi-ai vândut?... Ce tot naiba spui? 

— Da’ ce, credeai că o să mai locuiesc în coteţul ăla, 
când avem un milion în buzunar? protestă, ea. Mi s-a făcut 

o ofertă bună, aşa că am vândut. Acum mingea este în 
terenul tău. 

Mi-am oprit la timp un geamăt. 

— Bine, bine. Trei sau patru zile. Mă ocup eu de toate. 

— Să ştii că ai tot interesul, mi-o aruncă, înainte de a 
închide. 


Am ajuns la Paradise Largo, puţin înainte de miezul 
nopţii, pentru a-mi lua schimbul în primire. M-am oprit 
câteva minute pentru a tăifăsui cu Mike O'Flagherty, care-şi 
terminase serviciul. 

Am vorbit de una şi alta, după care am adus vorba de 
Hamel. 

— Vreo veste despre doamna Hamel? l-am întrebat, 
oferindu-i o țigară. 

— Şi astăzi a venit doctorul. Domnul Hamel a plecat cu 
noaptea-n cap la Hollwyood. Ceva cu un nou film. 

Asta voiam să ştiu. Deci Hamel era în drum spre 
Hollywood. 

Carl mă aştepta să-l înlocuiesc. Jarvis îmi lăsase un 
morman de sandviciuri, asta pentru cazul în care aş fi murit 
de foame în timpul nopţii. 

— In sertarul meu e o sticlă de scotch, mă anunţă Carl. 
Poţi să te serveşti cât vrei. 

După ce a plecat, am mâncat sandviciurile, am băut două 
pahare, după care m-am îndreptat spre copacul meu. M-am 
căţărat în el, şi am început să supraveghez casa lui Hamel, 
cufundată în întuneric. După o oră, constatând că nimic nu 
mişca, m-am întors în vilă, m-am întins pe canapeaua din 
sufragerie şi m-am culcat. Pe la cinci dimineaţa, m-am 
sculat cu mare chin, m-am bărbierit, am făcut un duş, şi am 
dat o tură prin grădină, ca să dau şi eu iluzia că aş fi un 
paznic activ. Pe la opt, Jarvis îşi făcu apariţia cu cafea, 
cârnăcior prăjit, ouă fierte şi suc de fructe. 

In timp ce mâncam, mi-a spus că are de gând să-l invite 
din nou, pe Washington Smith la masă. l-am răspuns că 

eram încântat. 

La prânz, Carl mă înlocui. Am înotat prin piscină, după 
care m-am întors acasă şi am dormit până pe la vreo şase 
după-amiaza. Nu tineam câtuşi de puţin să dau ochii cu 
Bertha, aşa că am băut un păhărel într-un bar. În clipa în 
care mă urcam în maşină, am zărit-o pe Gloria Cort. 

— Hei, Gloria! 

Se opri, mă privi, apoi zâmbi şi se apropie de maşina 
mea. 

— Bună! 

Se sprijini de maşină. Sub țesătura subţire a rochiei, sânii 
îi tresăreau într-un mod interesant. 

— Mă duc să înfulec ceva, i-am zis. Nu vrei să vii şi tu? 
Nu pot să sufăr să mănânc singur. 

Ocoli maşina, şi deschise portiera. 

— Şi unde mergem? 

— lţi place peştele? am ocolit eu răspunsul. 

— Mai curând prefer carnea. E un restaurant, pe aici prin 
apropiere „Boul pe picioare”. Îl ştii? 

Mamă, Doamne, s-o fi auzit Bertha. Preţurile la 
restaurantul ăsta ar fi îngrozit până şi pe un emir din 
Kuweit. 

— Nu, nu acolo, i-am spus pe un ton ferm. Ştiu o bombă 
unde se poate mânca o friptură care stă băț pe farfurie şi 
scoate nişte urlete, de zici că-i porc înjunghiat, nu alta. 

Izbucni în râs. 

— Bine, hai şi acolo. Intră în maşină, în timp ce mâna îi 
ajunse până pe pulpa mea. 

l-am dat-o încetişor la o parte. 

— Nu chiar acum, iubito... mai târziu, da? 

Am ajuns la restaurantul ce se afla în apropiere de 
Paradise Avenue. Era la lume cu duiumul, iar o orchestră 
zgomotoasă ne spărgea urechile cu o muzică extrem de 
ritmată. 

Am luat loc la o masă, pe care cu chiu cu vai am găsit-o 
liberă, am comandat fripturile şi mi-am lipit ochii de sânii 
Gloriei, îndreptaţi aţâţător asupra mea. 

— Pe unde mi-ai umblat, frumuşelule? mă întrebă ea. Nu 
te-am mai văzut din seara în care ai venit la Alameda. 

— M-am vânturat şi eu, pe ici, pe colo. Da’ tu, cum de 
eşti liberă, parcă apăreai pe scenă la Alameda, nu? 

— Doar sâmbăta. Şi tu, ce învârti de fapt? 

— Eu? Adulmec paralele, şi uneori mi se mai întâmplă să 
le mai şi umflu. Ce-a mai făcut Diaz între timp? 

Îmi aruncă o privire lungă. 

— Cum ziceai că te cheamă? 

— Bart Anderson. 

Clătină din cap. 

— Bart, nu te apropia de Diaz. 

— Mi s-a mai spus deja asta. 

— Da’ acum eu ţi-o spun. Nu te apropia de el. 

Sosi friptura şi am început să mâncăm. 

— Dacă este aşa de veninos cum zice toată lumea, de ce 
naiba o gagică aşa de faină ca tine îşi pierde vremea cu el? 

— Cine a spus că sunt faină? Dar ai dreptate. Ori de câte 
ori mă încurc cu câte un bărbat, mă întreb mai devreme 
sau mai târziu, ce-o să se întâmple, dar niciodată nu 
reuşesc să aflu răspunsul. Problema mea este că mă ia apa 
iute de tot. Aşa s-a întâmplat cu cretinul de Hamel şi tot aşa 
s-a întâmplat şi cu ticălosul de Diaz. Doamne sfinte, dacă 
aş începe să-ţi povestesc câţi bărbaţi au existat în viaţa 
mea, nu mi-ar ajunge o noapte întreagă! 

— Tâmpită treabă, i-am dat eu dreptate. la spune, merge 
friptura? 

— E faină, cum zici tu, îmi răspunse, şi se apucă din nou 
de mâncat. 

Am lăsat-o să-i tihnească mâncarea. După ce a terminat, 
i-am comandat o îngheţată de cireşi cu banane, şi pentru 
mine o cafea. 

Nemairămânându-i nimic de devorat, a oftat, şi-a dat 
scaunul înapoi şi s-a ridicat. 

— Hai să mergem, îmi spuse. Ai dreptul la o şedinţă de 
picioare în aer, de care o să-ţi aduci aminte şi la bătrâneţe. 
O să fie o experienţă pe care o să ţi-o notezi în carneţelul 

tău. 

— Să ştii că n-am un carneţel în care să-mi notez chestii 
de-astea, i-am răspuns, în timp ce plăteam consumaţia. 

— Dacă n-ai avut până acum, o să-ţi faci unul de-acum 
înainte, ascultă-mă pe mine. 

M-a luat de braţ şi m-a târât afară. 

M-a trezit telefonul. Am căscat ochii şi m-am chiorât la 
ceas. Era zece şi un sfert. Soneria telefonului îmi toca în 
continuare creierii mărunt de tot. Am auzit un geamăt, apoi 
o înjurătură, după care am văzut-o pe Gloria ridicându-se în 
fund, alături de mine. Era complet goală. 

— Lasă-l să sune, am răspuns eu. N-am chef să răspund. 

Ştiam că era Bertha. Riscasem s-o aduc pe Gloria la 
mine, dar n-am regretat câtuşi de puţin. Avea o şcoală în 
ea, de mă dăduse gata. Şi vreau să spun că am cunoscut 
ceva femei la viaţa mea, dar Gloria avea parcă ceva în plus 
faţă de celelalte. La pat, era inegalabilă. 

Încercasem s-o potolesc pe Bertha, spunându-i că o să 
rezolv treaba în câteva zile. Dar probabil că milionul ăia de 
dolari o ardea ca o lampă de benzină. 

În cele din urmă, telefonul tăcu. 

— Bună, îmi spuse Gloria zâmbăreaţă, şi cu o prospeţime 
care mă deprimă. Mamă, măiculiţă, ce mai noapte. 

Fiind complet demolat, m-am forţat s-o aprob dând din 
cap. 

— Mă duc să fac nişte cafea, se oferi ea. 

Se sculă din pat, şi se îndreptă spre bucătărie. Nu se mai 
obosi să-şi pună ceva pe ea. In privirea cu care o urmăream 
se putea citi nota maximă ce i-o dădusem. 

După câteva minute, se întoarse cu o cafea tare, de te 
scula din morţi. Am început să-mi recapăt încet forţele, 
bând şi fumând. După încă o ceaşcă, de data asta asortată 
cu coniac, creierul începu să-mi funcţioneze. Mi-am dat 
seama că mi-ar putea fi utilă; era momentul să încep să 
pescuiesc niscaiva ponturi. 

— la spune-mi, iubito, de ce Diaz nu te mai pasionează? 

— Păi, la Alameda au început să se întâmple nişte lucruri 

cam necurate. 

— Adică? 

— Alphonso ăsta este cumplit de periculos. Mă 
înspăimântă. 

— Asta o ştiu şi eu, dar ce se întâmplă la Alameda? 

— Cine vorbeşte mai mult decât i-a prescris medicul, o 
mierleşte. 

— Ca bătrânul Pete. 

— Şi ca puştii ăia doi. Nu ţin deloc s-o sfârşesc ca ei. 

— Mi se pare corect. Dar zi odată, ce chestii se întâmplă 
acolo? 

— Diaz ascunde nişte tipi. La ultimul etaj. 

— Cine-s ăia? g 

— Habar n-am şi nici n-am chef să ştiu. Işi puse jos 
ceaşca cu cafea. Bart, am de gând să spăl putina. M-am 
săturat până-n gât. O s-o întind la Frisco. Cunosc acolo un 
tip cu care aş putea face un număr împreună. Numai că 
individul are pretenția să vin cu ceva fonduri. 

— lubito, aşa-s toți bărbaţii. Nu te lăsa dusă de nas. 

— Ăsta nu-i ca javrele alelalte. Bart, n-ai putea să mă 
creditezi cu vreo zece mii de dolari? 

Am privit-o, de parcă m-ar fi lovit cineva în moalele 
capului. 

— Îmi vâjâie urechile. Pentru o clipă am crezut că ai spus 
zece mii de dolari. 

Dădu din cap, aprobator. 

— Chiar aşa am şi spus. 

— Isuse Cristoase! Zece mii! Nici măcar două mii n-am 
pe sufletul meu! 

— Minti! strigă Gloria, cu un aer brusc duşmănos. Ştiu că 
Alphonso ţi-a dat cincizeci de mii ca să-ţi ţii gura. Am 
ascultat după uşă. Vreau zece mii, dacă nu... 

Mi-am dat seama că şi eu eram complet gol. Atmosfera 
intimă ce domnea în cameră se risipise dintr-o dată. M-am 
sculat din pat, şi m-am dus la baie. M-am bărbierit, am 
făcut un duş, fără să mă grăbesc deloc, şi am chibzuit cu 
calm. Când o femeie ameninţă cu aerul pe care şi-l luase 

Gloria, asta înseamnă că nu-i a bună. 

Am găsit-o îmbrăcată. Privea pe fereastră, cu spatele 
întors la mine. Fumul de la ţigară făcea nişte volute delicate 
deasupra părului ei roşcat. 

M-am îmbrăcat, şi apoi m-am dus la şifonier să-mi iau 
pistolul. Suportul era agăţat la locul lui, dar arma lipsea din 
toc. 

Mi-am zis că într-adevăr, chiar că trebuia să merg ca pe 
ouă. 

Gloria se întoarse şi ridică mâna dreaptă, ţintindu-mi 
pieptul cu propria mea armă. 

— Asta căutai, Bart puişorule? mă întrebă cu o voce dură 
şi ochii de gheaţă. 

— Doar n-ai de gând să mă împuşti, ce naiba? 

— Nu, dar am să te nimeresc în picior, dacă nu-mi dai 
banii. 

Avea o privire prea plină de răutate ca să mă îndoiesc 
vreo clipă că ar fi glumit. 

M-am mişcat uşurel, şi m-am aşezat. 

— L-ai jumulit pe Diaz de cincizeci de mii, şi acum eu o să 
te jumulesc pe tine de zece mii. 

Am tras cu greutate aer în piept... 

— lubito, crede-mă că ţi-aş fi dat, dar i-am păpat. 

— Termină cu tâmpeniile! Nimeni n-ar fi cheltuit atât în 
cinci săptămâni. 

— Ai dreptate. Nimeni, în afară de mine. Ce mai, asta mi- 
e soarta, banii mi se topesc printre degete. Şi mai am şi 
bafta de a da peste gagici care mă ruinează, nu alta. Toată 
grămada aia de parale de care ştii a fost înghițită de o 
croazieră de o lună. Unde credeai că m-am bronzat aşa? 
Doar nu într-o mină de cărbuni! 

Mă studia cu atenţie, în timp ce se dezumfla încetul cu 
încetul. 

— Obligat îmi trebuie nişte bani ca s-o şterg de aici. Nu 
se poate să fi cheltuit chiar tot bănetul ăla. 

Şi gemu uşor, de disperare. Am răsuflat. Depăşisem 
punctul periculos. 

— Zău că i-am cheltuit. Pot să-ti şi dovedesc. Dacă vrei, 
mergem la bancă să vezi că nu mai am o leţcaie. 

— Oh, mai taci odată! 

Aruncă pistolul pe pat şi-mi întoarse spatele. M-am ridicat 
din fotoliu, am luat arma şi am băgat-o în buzunar, 
începusem să respir ca lumea. 

Se întoarse spre mine. 


Şi eu, ce naiba o să fac? Freddie nu mă vrea dacă nu-i 
aduc nişte parale. 

— Bine, linişteşte-te, să vedem ce-i de făcut. Fă un efort 
şi gândeşte-te niţel. Te-ai întrebat de ce oare Diaz s-a 
despărţit de cincizeci de mii de dolari fără să zică nici pâs? 

— Nu, de ce? 

— Fiindcă i-am băgat o aşa frică-n oase, încât a trebuit 
să-mi cumpere liniştea. 

— Adică ce? 

— Un lucru pe care nu-i nevoie să-l ştii. Este în legătură 
cu tipul pe care-l ascunde. 

— Vrei să spui, tipul şi tipa? 

— Tipa? 

— Da, e o gagică cu el. l-am auzit vorbind. 

Mi-am amintit de cele două paturi din cortul din insula 
piraţilor. Crezusem că era vorba de patul lui Nancy, când o 
împingea dorul să-l vadă pe Pofferi. 

— Eşti sigură că este o femeie cu el? 

Ei, asta-i bună! Da' cine naiba-i tipul ăla? Şi de ce atâta 
mister? 

— Asta nu-i treaba ta. la spune, vrei zece mii ca să mergi 
la Frisco? 

— Eşti surd, sau ce Dumnezeu? se răsti ea la mine. Doar 
ţi-am spus-o răspicat. 

— lubito, ai putea câştiga paralele astea, zău aşa. 

Mă privi în culmea agitaţiei. 

— Glumeşti? 

— Dacă-ţi spun! 

— Şi cum? 

Vreau să ştiu exact ce se întâmplă la Alameda. Vreau să 
ştiu cine-s ăia doi pe care-i ascunde Diaz. Află asta şi 
spune-mi. 

Se dădu cu un pas înapoi. 

— Nu drăguță, nu sunt nebună! strigă cu o voce ascuţită. 
N-am de gând s-o păţesc ca Pete şi ca puştii ăia doi. Pune-cţi 
pofta-n cui! 

— Uşurel, uşurel! N-ai decât să faci un singur lucru, să 
plasezi un microfon în biroul lui Diaz. O să-ţi dau şi un 
casetofon. După o săptămână, tu-mi dai casetele cu ce s-a 
înregistrat şi eu îţi dau zece mii de dolari superbi. la zi, 
facem târgul? 

Ştiam că mă las târât într-o afacere în care-mi puneam 
pielea la saramură. Dacă Hamel nu se prezenta cu milionul, 
atunci găseam eu zece mii de dolari până-n tindă, numai că 
era inutil ca Gloria să ştie lucrul ăsta. Dacă înregistrările de 
pe casete dovedeau că Diaz îi omorâse pe Pete şi pe 
negrişori, atunci puteam să-l ciugulesc zdravăn de tot. 

— Şi de unde o să-mi dai banii? mă întrebă, 
circumspectă. Parcă ziceai că eşti pe drojdie. 

l-am adresat zâmbetul meu tonifiant. 

— Nu-i am, momentan, iubito, dar peste o săptămână o 
să-i am. Cu o parte din banii lui Diaz, am cumpărat nişte 
acţiuni, am minţit-o nonşalant. M-au costat cinci mii, dar o 
să-mi aducă un profit de trei ori mai mare. Deci, zece 
pentru tine, cinci pentru mine. 

Dacă i-aş fi turnat gogoșile astea lui Bertha, mi-ar râs în 
nas, dar Gloria nu era făcută din acelaşi aluat cu Bertha. 

Am privit-o cum se gândea. Chiar puteam s-o aud cum 
gândeşte. Becul roşu al semaforului i se aprinse în creierul 
ei de păsărică, avertizând-o să nu se încreadă în mine, dar 
mirajul celor zece mii de dolari făcu să se aprindă becul 
verde. 

— Şi cine-mi garantează că o să-mi dai banii? insistă ea. 

— Îţi jur pe mormântul tatălui meu. 

Mă privi neîncrezătoare. 

— Cine-mi spune mie că tatăl tău a murit? 

— Ei, pentru Dumnezeu, atunci telefonează în Ceruri, şi o 
să ţi se spună de acolo! 

Mai chibzui câteva clipe, dar în cele din urmă lăcomia 
învinse neîncrederea. 

— Bine, facem târgul. Dar dacă n-o să-mi dai banii, o să-ţi 
tai chestia aia, să ştii! 


Washington Smith ne spuse că Hamel telefonase şi-şi 
anunţase sosirea pentru seara respectivă. După câte se 
părea, se îmbolnăvise, aşa că era nevoit să se întoarcă şi 
să-şi amâne întrevederea cu producătorii filmului. 

— Dar doamna Hamel cum se mai simte? m-am 
interesat, în timp ce Jarvis servea puiul a la Maryland. 

— Ah, mult mai bine. După ce a plecat domnul Hamel, a 
ieşit şi dânsa. Cred că şi-a petrecut ziua pe iaht. Nu există 
nimic mai bun pentru a-ţi reveni, decât soarele şi marea. 

Abia am terminat masa, că zgomotul puternic al unei 
maşini îl făcu pe Smith să se ridice. 

— Cred că s-a întors doamna Hamel. Îi cunosc maşina 
dintr-o mie. Mă duc să văd. 

— Domnule Smith, protestă Jarvis, pe un ton de reproş, la 
ora asta doamna Hamel n-are nevoie de dumneavoastră. Și 
am un Stilton extraordinar, pe care ţin neapărat să-l 
gustaţi. 

Smith ezită, şi apoi se aşeză. 

— Aşa-i, aveţi dreptate. De fapt, am anunţat-o pe 
doamna Hamel că o să iau dejunul aici. Un Stilton, 
spuneaţi? Doamne, ce lux! 

M-am ridicat de la masă. 

— Mă duc să dau şi eu o tură. N-o să lipsesc mult. 

l-am făcut cu ochiul lui Jarvis, şi am luat-o pe alee, în 
direcţia intrării proprietăţii. Cum m-am depărtat suficient de 
vilă, am luat-o la fugă şi m-am căţărat în copacul meu. 

Ferarri-ul lui Nancy era parcat în faţa casei. Uşa de la 
intrare era larg deschisă. Am aşteptat. Peste câteva 
minute, Nancy ieşi. Purta un pulover pe gât, bleumarin, 

pantaloni albi şi o eşarfă roşie pe cap, care-i strângea părul; 
nişte ochelari negri, enormi, îi ascundeau complet faţa. A 
intrat în maşină, a pornit, s-a oprit în dreptul portalului care 
s-a deschis automat, şi apoi a plecat în trombă. 

Am coborât din copac şi m-am întors la vilă. 

Smith mă privi întrebător din ochi, în timp ce mă aşezam 
la masă. 

— A plecat din nou, am anunţat eu. Probabil o fi uitat 
ceva. 

— Se prea poate. Femeile întotdeauna uită câte ceva. l- 
am lăsat scris că domnul Hamel se întoarce pe la şapte. 

— Mai serviţi, spuse Jarvis, care tăie o felie groasă de 
brânză, îmbiindu-ne pe amândoi. 

Pe la trei, ne-am despărţit. Am făcut câteva ture prin 
parc, după care m-am retras la umbra unui copac mai ferit, 
şi am tras un pui de somn. 

Pe la şapte, în timp ce Jarvis începuse preparativele 
pentru masa de seară, m-am căţărat în postul meu de 
observaţie. Nici urmă de maşina lui Nancy. Peste câteva 
minute de aşteptare, un taxi se opri în faţa reşedinţei lui 
Hamel. Din maşină cobori acesta, plăti şoferul, îşi scoase 
cheile din buzunar, deschise portalul masiv, şi o luă pe 
alee. Am remarcat că porţile de la intrare rămăseseră 
deschise. 

În timp ce-l priveam cum se îndrepta spre casă, m-am 
întrebat dacă n-o să fie surprins văzând că Nancy nu-l 
aşteaptă. Trecuseră mai mult de şase ore de când tipa 
plecase. 

Am aterizat din copac, şi am luat-o spre vilă. 

— Ah, bine că aţi venit, domnule Anderson. Tocmai 
aveam de gând să vin după dumneavoastră, îmi spuse 
Jarvis. Sper că o să apreciaţi ce v-am pregătit. 

Am contemplat tava pe care zăcea un somn magnific cu 
maioneză. 

— Din peştele ăsta se pot sătura două namile lihnite de 
foame, domnule Jarvis, am remarcat eu, aşezându-mă la 
masă. 


151 


— La peşte este recomandată şampania, adăugă Jarvis. 
Mi-am permis să pun o sticlă la gheaţă. 

Întrucât viaţa merită trăită alături de Jarvis, m-am 
revanşat înşirându-i nişte baliverne pe gustul lui, pe care le 
scorneam pe măsură ce povesteam. Puțin înainte de nouă, 
am ajuns la un final demn de mine. Tocmai ne beam 
cafeaua alături de un coniac fin Napoleon, când am auzit 
amândoi, foarte clar, detunătura unei arme. 

Am lăsat ceaşca cu cafea jos, şi am sărit în sus. Zgomotul 
se auzise dinspre partea cealaltă a străzii. 

Am luat-o la goană, sub privirile uimite ale lui Jarvis. 
Eram sigur că se întâmplase ceva la Hamel. Am traversat 
strada, am trecut printre batanţii portalului, care erau în 
continuare deschişi, şi mi-am continuat alergarea până am 
ajuns în dreptul casei. 

În clipa în care am ajuns la uşa de intrare, aceasta se 
deschise brusc, şi Smith apăru în prag. Tremura cumplit, 
ochii îi ieşiseră din orbite, iar faţa îi era de culoarea 
plumbului. 

— Oh, domnule Anderson... 

— Linişteşte-te, i-am zis, luându-l de umeri. 

— Domnul Hamel, gâfâi el... în birou. 

L-am dat deoparte şi am intrat în hol. O negresă masivă, 
între două vârste stătea pe un scaun. Işi ascunsese faţa în 
şorţ, şi bocea în gura mare. Am traversat holul, şi m-am 
îndreptat spre biroul lui Hamel. Uşa era larg deschisă. 

Am simţit imediat mirosul de praf de puşcă. M-am oprit, 
şi am privit în camera în care, nu cu mult timp în urmă, se 
întreţinuse cu mine. 

Aveam în faţa ochilor biroul ăla mare. Era aşezat acolo, 
cu capul sprijinit de spătarul înalt al fotoliului, fixându-mă 
cu expresia aia absentă pe care numai moartea o poate da 
unor priviri. Din partea dreaptă a capului i se scurgea un 
pârâiaş de sânge. Arsura făcută de praful de puşcă 
decolora gaura pe care o avea la tâmplă. 

M-am uitat la el câteva clipe lungi, şi singurul gând care 
mi-a venit în minte a fost că de milionul de dolari se alesese 

praful şi pulberea. Mi-am revenit însă rapid. Am intrat în 
cameră şi m-am dus până la birou. Pe parchet se afla un 
pistol Beretta de calibrul 6,35, chiar lângă fotoliu. L-am 
examinat, având grijă să nu-l ating. Ferestrele erau 
deschise, iar instalaţia de aer condiţionat funcţiona, în 
maşina de scris de pe măsuţă era băgată o foaie de hârtie. 

Foaia conţinea doar două rânduri. M-am aplecat şi am 
citit: 

„La ce bun să mai continui? Nu pot să ofer satisfacţie 
unei femei. Din două căsătorii, nu s-a ales nimic. La ce bun 
să mai continui?” 

M-am depărtat şi l-am privit. 

— Domnule Anderson... 

M-am întors. 

În pragul uşii, Smith îşi frângea mâinile. 

— E mort. Nu atingeţi nimic, i-am recomandat eu, după 
care am ieşit din birou, trăgând uşa după mine. Unde este 
doamna Hamel? 

— Mort? Oh, domnule Anderson, nu se poate... era atât 
de bun cu noi toţi. 

— Stăpâneşte-te, ce naiba! l-am repezit eu. Unde este 
doamna Hamel? 

— Nu ştiu. Tot nu s-a întors. Am realizat brusc că dacă 
Nancy ar fi dat cu ochii de mine aici, în timp ce ar fi primit 
vestea sinuciderii soţului ei, s-ar fi putut să facă o scenă din 
care să iasă cine ştie ce dandana pentru mine. lar ăsta ar fi 
fost ultimul lucru din lume care aş fi dorit să mi se 
întâmple. Aşa că m-am hotărât s-o şterg în mare viteză. 

— Domnule Smith! Ascultaţi-mă bine. O să mă ocup eu 
de toate. Dar în ruptul capului să n-o lăsaţi pe doamna 
Hamel să intre în birou. Să aştepte, şi nimic mai mult... De 
acord? 

Mi-a făcut semn că a înţeles. 

Am părăsit locurile alea în mare grabă, şi m-am întors la 
vilă unde mă aştepta Jarvis. Ochii lui mari şi negri erau ca 
două semne de întrebare. 

l-am explicat ce se întâmplase. După care am intrat în 

sufragerie am pus mâna pe telefon, dar am ezitat. Primul 
care trebuia să vină la faţa locului era Mel Palmer, şi pe 
urmă poliţia. 

Jarvis îmi tot dădea târcoale. 

— Aveţi vreo carte de telefon? 

Mi-o aduse imediat. Am găsit telefonul lui Palmer, am 
format numărul, şi m-am rugat la toţi sfinţii să fie acasă. 

Vocea prețioasă a unui angajat mă anunţă că trebuie să 
aştept câteva clipe. 

— Ce s-a întâmplat, domnule Anderson? mă întrebă 
Palmer iritat. Am nişte invitaţi şi nu-i pot lăsa să aştepte. 

— Russ Hamel tocmai s-a sinucis, i-am spus eu. Doamna 
Hamel nu-i acasă. În maşina de scris sunt câteva cuvinte 
prin care-şi motivează gestul, iar presa ar hăpăi cuvintele 
astea, şi mai multe nu. E dinamită curată. 

— Nu... nu cred o iotă, bălmăji Palmer. 

— E cât se poate de mort. Grăbiţi-vă, am zis, după care 
am închis. 

leşind din vilă în noaptea umedă, am auzit maşina lui 
Nancy. Am luat startul pe alee şi m-am căţărat din nou în 
copac. Am ajuns la timp pentru a o vedea coborând din 
maşină. Urcă încet treptele de la intrare. Lumina de afară 
era aprinsă aşa că o puteam vedea cât se poate de bine. 
Smith deschise uşa şi se dădu în lături. Nancy intră şi uşa 
se închise. 

Aş fi dat orice ca să văd reacţia lui Nancy în clipa în care 
Smith o înştiinţa de cele întâmplate. Îl iubise pe Hamel sau 
pur şi simplu se măritase cu el pentru a scăpa de poliţia 
italiană? _ 

Brusc, mi-a trecut prin minte un gând cumplit. In urma 
morţii soţului ei, Nancy ar fi devenit unica moştenitoare a 
tuturor bogățiilor lui Hamel... deci putred de bogată. 

Am făcut imediat legătura cu Pofferi. Din câte-mi spusese 
Lu Coldwell, Pofferi sosise în Statele Unite pentru a face 
rost de fondurile necesare organizaţiei sale criminale. 
Nancy era nevastă-sa. Deci ar fi avut acces la averea lui 
Hamel pentru a-şi finanța Brigăzile Roşii. 

Agitat de raţionamentul făcut, am coborât din copac şi 
m-am întors la vilă. Telefonul tocmai suna când am intrat. 

— Domnule Anderson, spuse Jarvis, domnul 
Herschenhiemer, a auzit focul de armă. Este în culmea 
agitaţiei, aşa că trebuie să rămân în preajma lui. Vreţi să fiţi 
cu ochii pe intrare? l-am spus de nenorocirea care s-a 
întâmplat, dar nu vrea să creadă. Este ferm convins că un 
asasin bântuie prin Paradise Largo. 

— În regulă, i-am spus. Spuneţi-i că nimeni n-o să se 
apropie de dânsul. 

— Mulţumesc, domnule Anderson. Asta o să-l liniştească. 

Gândindu-mă că Mel Palmer s-ar putea să aibă dificultăţi 
să treacă de postul de pază, l-am sunat pe Mike 
O'Flagherty. 

l-am explicat situaţia. 

— Am anunţat pe Mel Palmer, impresarul lui Hamel. O să 
vină dintr-o clipă în alta, Mike, lasă-l să treacă. Poliţia o să 
vină şi ea. Să nu le faci greutăţi. 

— Doamne Sfinte! exclamă Mike. Săracul de el, de ce s-o 
fi omorât? 

— Lasă-l să treacă pe Palmer, am repetat eu înainte de a 
închide. 

M-am dus la intrarea reşedinţei şi am aşteptat. Peste 
zece minute, un Cadillac alb se opri în faţa domeniului lui 
Hamel. Palmer ieşi din maşină, şi o luă grăbit pe alee. 

În timp ce aşteptam, m-am tot gândit, la cincizecii ăia de 
mii de dolari pe care-i păpasem. Nici n-am mai îndrăznit să- 
mi fac planuri de viitor întrucât situaţia era prea 
deprimantă. 

Pe la unsprezece, sosi o maşină a poliţiei, din care 
coborâră Tom Lepski şi Max Jacoby. M-am îndreptat spre ei. 

Lepski îşi lipi ochii de mine. 

— Vreo noutate? mă întrebă el. 

l-am explicat că eram angajat temporar în serviciul de 
pază al lui Herschenhiemer. Am auzit un foc de armă, l-am 
descoperit pe Hamel mort, l-am anunţat pe Palmer şi mi-am 
reluat postul de pază. 

Mă fulgeră din priviri. 

— De ce nu ne-ai înştiinţat? 

— Asta-i treaba lui Palmer, am făcut eu. Explicaţia dată 
de Hamel cu privire la gestul făcut s-ar putea să fie 
explozivă. Şi sunt o grămadă de parale în joc. 

— Ce explicaţie? 

Păi, din câte a lăsat Hamel scris, reiese că era impotent. 
Tom, chestia asta dacă explodează în presă, o să facă 
prăpăd. Un autor porno, de mare succes, să fie impotent. 
Palmer este singurul care poate ţine hăţurile în mâini. 

— Ai fost acolo? 

— Eu l-am găsit. 

Lepski îşi închise pleoapele pe jumătate. 

— N-ai atins nimic? 

— Tom, ce naiba, eşti prea şmecher ca să pui o întrebare 
aşa de tâmpită. Doamna Hamel se pare că era cu iahtul. S- 
a întors acum o jumătate de oră. 

— Bine. Mai vorbim noi. 

O luă grăbit pe alee, împreună cu Jacoby. 

Cu câteva minute înainte de miezul nopţii, Carl sosi să 
mă înlocuiască. 

— Mike m-a pus la curent, zise el. A naibii chestie, nu? 

— Hm, nasoală de tot. Moşul face pe el de frică. A auzit 
detunătura. 

Carl scoase un geamăt. 

— Mamă, Doamne, asta înseamnă că o să stau toată 
noaptea după fundul lui. 

— Exact. 

— Fii atent, să vezi ce s-a întâmplat după-amiază pe chei, 
spuse Carl râzând. Cineva a aruncat o bombă fumigenă. 
Măiculiţă, n-am mai văzut aşa panică! Eram la Alameda, 
ştii, barul ăla, şi mâncam, când a explodat bomba. În 
câteva secunde, toţi au zbughit-o, care încotro. Un puşti şi- 
o fi făcut de cap, precis, dar să fi văzut ce debandadă a 
ieşit. 

Chestia asta nu mă interesa deloc. 

— Bine, eu mă car. Pe mâine, şi ai grijă. 

Izbucni în râs. 

— Da, nu care cumva să aterizeze vreun asasin. Dacă 
poliţaii întreabă de mine, spune-le că sunt acasă. 

— De ce să întrebe poliţaii de tine? 

— Tu de ce crezi că poliţaii întreabă câte-n lună şi stele? 

Am pornit-o împreună spre intrarea parcului. 

— Şi tu de ce crezi că şi-a zburat ăsta creierii? 

— De, ştiu şi eu, se mai întâmplă tot felul de chestii pe 
lumea asta, i-am răspuns. 

M-am urcat în maşină şi am demarat până la barieră. 
O'Flagherty ieşi din-gheretă. 

— Ce chestie, făcu el. De ce să fi făcut Hamel una ca 
asta? 

— Se mai întâmplă şi lucruri de-astea. 

Am apăsat pe acceleraţie cu nerăbdare. Mike înţelese 
aluzia şi ridicase bariera. l-am făcut un semn prietenesc, şi 
am pornit-o spre casă. 

Cum am ajuns, mi-am turnat un pahar plin ochi cu 
scotch, şi m-am instalat într-un fotoliu. Trecuse cu o 
jumătate de oră de miezul nopţii. M-am întrebat dacă era 
bine s-o sun pe Bertha şi să-i spun vestea. Nu credeam eu 
că-şi vânduse apartamentul, dar dacă o făcuse într-adevăr? 
Aveam presentimentul sumbru că imediat ce s-ar fi convins 
că milionul ăla se dusese-n vânt, îmi şi dădea papucii. 

Telefonul sună în liniştea apartamentului. 

Am ezitat o clipă, apoi m-am ridicat şi m-am apropiat de 
birou. 

— Alo? Am făcut eu. 

— Domnul Anderson? 

Am simţit cum îmi creşte pulsul. Recunoscusem vocea lui 
Joey. 

— Tu eşti, Joey? 

— Da, domnule Anderson. 

— Te-am căutat, dar mi-a spus un puşti că te-ai mutat. 
Voiam să-ţi spun cât îmi pare de rău pentru Jimbo. De unde 
mă suni? 

— Domnule Anderson, tipul a şters-o de la Alameda în 


157 


dimineaţa asta. Am tot încercat să vă prind, dar n-aţi fost 
acasă. 

— Tipul ăla, care se ascundea acolo? 

— Da, domnule Anderson. L-am văzut cu ochii mei 
plecând. Cineva a aruncat o bombă fumigenă printr-o 
fereastră de la etaj. A ieşit o vânzoleală de nu vă închipuiţi, 
în timpul ăsta, bărbosu' s-a vârât în portbagajul unei 
maşini, care aştepta în faţa barului. 

— Ce maşină, Joey? 

— Un Ferrari. La volan era o femeie. Imediat ce tipul s-a 
băgat în portbagaj, tipa a şi pornit. Doar eu am văzut ce s-a 
întâmplat. Restul lumii alerga în toate părţile din cauza 
fumului. 

— Pe la ce oră, Joey? 

— Douş'pe fără douăzeci, domnule Anderson. 

— Nu cumva avea o eşarfă roşie pe cap şi ochelari de 
soare negri? 

— Ba da, domnule Anderson. 

— Bine. Acum, Joey, fii atent... 

Am auzit un păcănit. Închisese. 

Am pus receptorul în furcă, şi am privit covorul, absorbit 
de gânduri. 

Va să zică, Nancy plecase aproape imediat după Hamel, 
dimineaţa. Se întorsese pe la prânz, şi plecase din nou, 
peste cinci minute. 

Mi-am aprins o ţigară, cu o mână tremurândă. 

Îl adusese pe Pofferi, ascuns în portbagajul maşinii, acasă 
la Hamel. O'Flagherty văzând-o, i-a făcut semn să treacă, 
mi se pare evident. 

Când Hamel s-a întors, Pofferi se afla ascuns în casă. Am 
strivit ţigara în scrumieră. 

Era clar până şi pentru un copil. Hamel nu se sinucisese. 

Pofferi îl omorâse. 

VIII 


În timp ce mă tot gândeam, piesele jocului începuseră să 
se aşeze la locurile lor. 

Hamel, putred de bogat, o întâlnise pe Nancy, adică pe 
Lucia Pofferi la Roma, şi se îndrăgostise de ea. Habar n- 
avea de faptul că Nancy căuta s-o şteargă, fiind urmărită 
pentru două crime comise. Hamel i-a propus s-o ia de soţie. 
Faptul că era deja măritată cu Pofferi n-a deranjat-o nici cât 
negru sub unghie. Căsătoria cu Hamel era pentru ea o 
mană cerească. Asta-i oferea prilejul s-o întindă din Italia. 

Pe de altă parte, Pofferi, urmărit şi el de poliţie, era în 
căutarea de fonduri pentru organizaţia lui criminală. Dacă 
Nancy ar fi devenit văduvă, ar fi moştenit averea lui Hamel, 
iar Pofferi ar fi utilizat purcoaiele alea de bani în folosul 
criminalilor lui. Nu se ştie cum Pofferi ajunsese în Statele 
Unite şi cu ajutorul lui Nancy se ascundea pe insula 
piraţilor. Şi aflase de la ea că Hamel era impotent. 

Cei doi s-au înarmat cu răbdare. Au aşteptat cam şase 
săptămâni pentru a-şi pune planul în aplicare. Voiau ca 
Hamel să-şi termine cartea şi să înhaţe toate paralele. 
Imediat ce cartea a fost terminată, au şi trecut la acţiune. 

Nancy ştia că poate să treacă de postul de pază cu 
maşina, fără să fie controlată. Pofferi s-a ascuns în 
portbagaj, iar O'Flagherty a înghiţit găluşca. 

lar ancheta poliţiei avea să ajungă la concluzia că nimeni 
dintr-ai casei nu putea fi implicat. Nancy se afla pe iaht, iar 
Washington Smith şi nevastă-sa erau deasupra oricărei 
bănuieli. În consecinţă, sinucidere, şi cu asta, basta. 

Numai că eu eram singurul care ştiam că Nancy îl 
introdusese pe şest pe Pofferi în casa lui Hamel, îl omorâse 
pe acesta şi aranjase lucrurile ca să pară o sinucidere. 

Brusc, am tresărit. 

Asta însemna, că în prezent, Pofferi se ascundea, pe 
undeva, prin casă. N-avea cum să iasă din Paradise Largo 
fără ca Nancy să-l ajute, iar ea era ţintuită locului pentru a 

răspunde întrebărilor poliţiei. 

Eram într-o dilemă cumplită. Puteam anunţa poliţia că 
Pofferi se ascundea în casa lui Hamel. Şi pe urmă? Mi-am 
zis că mai cuminte era să nu mă amestec. Dacă începeam 
să fac valuri, intram într-o dandana urâtă de tot. Aşa că am 
hotărât să stau pe tuşă. 

M-am dus să mă culc, dar m-am cam perpelit până am 
reuşit să adorm. Mă tot întrebam ce-or face Pofferi, Nancy 
şi poliţia. 

Telefonul m-a trezit la opt şi douăzeci şi trei de minute. 
M-am târât prin pat până am ajuns la el şi am ridicat 
receptorul. 

— Alo? 

— Bart! strigă Bertha cu o voce atât de stridentă că 
pentru o clipă m-am temut ca nu cumva să nu-mi fi găurit 
timpanul. 

— Da, păpuşel, am răspunse eu duios. 

— Ai văzut ziarele? Hamel s-a sinucis! 

— Da... ştiu. 

— Ai apucat să vorbeşti cu el? 

— Păpugşel... păi, să vezi... 

— Ai vorbit sau nu? 

— Nu. 

Scoase un zgomot pe care-l face de obicei o albină 
închisă într-o sticlă. 

— În regulă, Bart. Ai avut o şansă şi ţi-ai bătut joc de ea. 

— Nu-i chiar aşa. 

— M-a sunat tipul ăla cu iahtul. Vrea să se însoare cu 
mine. 

Nu pot spune că mi-a căzut tavanul în cap, dar nici bine 
nu mi-a picat. 

— Şi ce, ai chef de măritiş? 

— De ce nu? Are un iaht de moare lumea, un apartament 
de lux, servitori, şi un cont la bancă umflat ca o balenă. 
Atunci, de ce nu? 

— Mai gândeşte-te, nu te repezi ca fata mare. Ai chef să- 
ţi petreci cei mai frumoşi ani bâţâindu-ţi fundul în faţa unui 

sonat? 

— Pentru toate câte are, aş face chiar mai mult decât să- 
mi bâţăi fundul. Tu nu? 

Am oftat din toţi rărunchii. 

— Cu argumentele astea, m-ai strivit de tot. Bine, dă-i 
drumul şi mărită-te cu el. Îţi urez să fii fericită. 

— După ce o să mă mărit, să ştii că o să-i fiu 
credincioasă. Adio, Bart. Să nu spui vreodată că n-ai avut 
ocazia, făcu ea, apoi închise. 

Mi-am trântit capul pe pernă, deprimat de tot. Apoi, 
încetul cu încetul, am început să mă consolez. Mai erau şi 
alte gagicuţe pe lume. Şi apoi, varietatea este în fond, 
deliciul oricărui bărbat. O schimbare de decor te face alt 
om. lar cu Bertha alături, pe post de nevastă credincioasă, 
aveai de ce să-ţi iei lumea în cap. 

Am adormit la loc. 


Am mâncat târziu de tot, citind ştirea despre moartea lui 
Hamel din „Paradise City Herald”. Titlurile erau de-o 
şchioapă. Nu se pomenea nimic despre rândurile lăsate de 
scriitor. Precis că Palmer şterpelise hârtia cu pricina. Se 
avansa ideea unei depresiuni datorate surmenajului. Soţia 
sa leşinase, iar Palmer, care nu ştia ce să facă mai întâi, s-a 
dus la barieră, la postul de pază pentru a da câteva scurte 
declaraţii presei şi televiziunii. Nimănui nu-i fusese permis 
accesul dincolo de barieră. Mike O'Flagherty fusese la 
înălţime. Palmer declarase că doamna Hamel era distrusă şi 
nu putea acorda niciun interviu. 

In restaurantul în care mă aflam, toată lumea nu vorbea 
decât de sinuciderea lui Hamel. Vocea unei femei domina 
atmosfera, cu autoritate. 

— Când un tip scrie porcării de-alea, înseamnă că nu-i 
normal, altminteri nu se poate explica. Mai bine că a murit. 

Imi stătea pe limbă să-i spun cât putea să se înşele. 

M-am gândit la Hamel, bărbatul pe care-l apreciam, din 
toată inima. Mi-a părut sincer rău de el. 

Pe la unsprezece jumătate, am pornit spre Paradise 
Largo. În preajma barierei stăteau îngrămădiţi vreo zece- 
cincisprezece indivizi, tăifăsuind şi fumând. Ziarişti şi 
fotoreporteri, cu aparate de fotografiat şi camere de luat 
vederi, aşteptând plini de speranţă producerea unui miracol 
pentru a pătrunde la locuinţa lui Hamel. 

O'Flagherty mă văzu şi ieşi din gheretă. 

— Mike, pe bune, i-am zis, eşti mai rău ca un cerber. 
Zâmbi, arătându-mi dinţii albi. 

— Da. Nici musca n-a trecut, Bart. l-am spus şi lui Lepski. 
Ce mai tevatură, adăugă el, ştergându-şi faţa rotundă de 
sudoare. 

Am aşteptat să ridice bariera, şi am pornit-o, urmărit de o 
grămadă de priviri invidioase. Când am ajuns la portalul lui 
Herschenhiemer, Carl îmi deschise. 

— Mulţumesc cerului că ai venit! exclamă el. Să scap 
odată, fir-ar să fie. Moşu’ a înnebunit, nu alta. 

— Cum adică? 

Îmi zâmbi. 

— Uite aşa, bine. Nu-l lasă nici pe Jarvis să se culce. M- 
am săturat până în gât. Salut! 

Am intrat în vilă, şi am dat cu ochii de mormanul de 
sandviciuri care mă aştepta. Am început să mușc dintr- 
unul, când apăru Jarvis. Mi-am dat seama că-l muncea 
ceva. 

— Domnule Anderson, n-am putut să mă duc să mă culc, 
până nu stăteam de vorbă cu dumneavoastră. 

— Vreo problemă? 

— Da, îmi răspunse, după care înainta câţiva paşi şi se 
aşeză. A fost o zi înfiorătoare. A trebuit să-i dau un somnifer 
domnului Herschenhiemer. Acum doarme. 

Am luat în primire al treilea sandvici. 

— Da’ ce s-a întâmplat? 

— Domnul Washington şi soţia dânsului au fost 
concediaţi. 

Vestea asta nu m-a surprins deloc. Era de altfel foarte 

logic. Din câte îmi puteam da şi eu seama, Smith şi 
nevastă-sa reprezentau o ameninţare evidentă pentru 
Pofferi care se ascundea în casă. 

M-am prefăcut consternat. 

— Concediaţi? 

— Da, confirmă Jarvis mâhnit din cale-afară. Domnul 
Palmer le-a cerut să plece imediat. Nu le-a acordat niciun 
răgaz... doar timpul necesar să-şi facă bagajele. E ceva 
cumplit, nu alta. După cincisprezece ani de muncă şi de 
devotament. Le-a dat salariul pe un an înainte şi le-a 
explicat că doamna Hamel dorea lucrul ăsta. Se pare că era 
destul de jenat. 

— Da, e o chestie destul de nasoală, am zis eu. 

— O să-mi lipsească domnul Smith. El şi cu soţia lui 
ţineau casa aceea bec, nu alta. 

— Ceva noutăţi despre doamna Hamel? 

Jarvis îşi ridică umerii osoşi. După expresia feţei lui, mi- 
am dat seama că îşi pierduse toată consideraţia pentru 
Nancy Hamel. 

— Nici măcar nu şi-a luat adio de la domnul Smith. S-a 
purtat foarte urât. 

Am luat încă un sandvici cu o felie de carne de langustă 
şi puţină maioneză. 

— Şi atunci, cine o să vadă de casă? 

— lată un lucru, pe care nici domnul Smith, nici eu nu-l 
putem înţelege. După câte i-a spus domnul Palmer 
domnului Smith, se pare că Josh Jones se va ocupa să 
aranjeze plecarea doamnei Hamel. Are intenţia ca imediat 
după înmormântare să vândă domeniul. 

— Josh Jones? Cine mai e şi ăsta? am tatonat eu terenul. 

— Cel ce avea grijă de iahtul domnului Hamel. Un negru 
ticălos. 

— Domnul Palmer mai este încă acolo? 

— Nu, a plecat după ce a venit poliţia. 

Acum aveam toate informaţiile care-mi trebuiau. Trebuia 
să mă descotorosesc de Jarvis. l-am spus că arată foarte 
obosit, şi l-am asigurat că mă găseam pe poziţie dacă ar fi 

avut nevoie de mine. Mi-a urmat sfatul şi s-a dus să se 
culce. Peste cinci minute, mă aflam căţărat în copacul meu. 

In sufrageria lui Hamel era lumină, dar perdelele erau 
trase. M-am întrebat dacă în spatele lor, nu cumva Nancy şi 
Pofferi îşi făceau planuri de viitor. 

Am rămas locului, cu spatele sprijinit de trunchiul 
copacului, aşteptând în linişte. 

După vreo oră, lumina se stinse, iar alta se aprinse într-o 
cameră situată în celălalt capăt al casei. Aproape imediat, 
am auzit zgomotul unei maşini care se apropia, şi care opri 
în faţa portalului lui Hamel. Din maşină cobori Josh Jones. 
Apăsă pe butonul roşu şi aşteptă. Porţile se deschiseră şi 
după ce pătrunse înăuntru cu maşina se închiseră imediat. 
In momentul în care opri în faţa casei, lumina de afară se 
aprinse, iar uşa de la intrare se deschise. 

In cadrul ei, îşi făcu apariţia Pofferi. 

N-aveam cum să mă înşel, era silueta aia scundă, cu 
umerii largi. 

Jones îi strigă ceva şi lumina de-afară se stinse. În 
întunericul care se lăsă, n-am mai fost în stare să disting 
nimic. 

Apoi se aprinse lumina din sufragerie. Am aşteptat în 
continuare, nici eu nu ştiam prea bine ce. Câteva minute 
trecură, după care se aprinse lumina în altă cameră, spre 
extremitatea din spate a casei. Aşteptarea devenise 
interminabilă. În cele din urmă, toate luminile se stinseră. 

M-am dat jos şi m-am întors la vilă. Jarvis îmi lăsase o 
sticlă de scotch pe birou. Mi-am turnat un pahar, şi m-am 
aşezat. 

După prima înghiţitură, o idee mi se năpusti prin minte. 
Mi se mai întâmplă uneori să mă surprind şi eu însumi de ce 
poate să-mi bubuie spiritul meu fertil, când aviditatea mea 
de bani îşi spune cuvântul. 

Un milion de dolari! 

Păi, bănetul ăsta mă aştepta peste drum. Trebuia doar 
să-mi joc aşii pe care-i aveam, şi să înhaţ potul. 

Vizavi, în casa lui Hamel, se ascundeau doi terorişti. Unul 

dintre ei urma să moştenească averea lui Hamel. 

N-aveam nicio idee la cât s-ar fi putut ridica, dar dacă 
ultima sa carte aducea vreo cinşpe milioane, trebuia să 
aibă cel puţin vreo douăzeci. 

Douăzeci de milioane! Şi fusesem prost făcut grămadă, 
să mă întreb de ce Diaz îmi aruncase cincizeci de mii fără 
să clipească, pentru a-mi cumpăra tăcerea. Prostul 
proştilor, ce mai. Diaz ştia că dacă aş fi ciripit câteva 
vorbuliţe poliţailor, alea, douăzeci de milioane le-ar fi 
zburat de sub nas. Şi eu de colo... cincizeci de mii... pe-o 
măsea. 

M-am gândit din nou la Diaz. 

"Dacă încercaţi o nouă tentativă, o să aveţi parte de un 
sfârşit neplăcut. O să mă îngrijesc personal de asta”. 

Nu eram eu ăla care să se înmoaie ca o cârpă la 
amenințările unei javre de mexican soios. 

Pe birou se afla o maşină de scris. Am început să bat în 
două exemplare o nouă asigurare pe viaţă: modul în care 
Nancy îl băgase pe şest pe Pofferi în casa lui Hamel, 
plimbărica ei cu iahtul pentru a-şi crea un alibi, şi crima 
înfăptuită de Pofferi, crimă pe care jigodia o înscenase într- 
o sinucidere. Şi, în sfârşit, că Pofferi încă se mai afla acolo, 
neavând cum să scape, datorită ziariştilor, care aşteptau ca 
nişte corbi. 

Un exemplar l-am băgat într-un plic, pe care i l-am trimis 
lui Howard Selby, cu specificaţia că dacă în două zile n-are 
nicio veste de la mine, să-l înmâneze lui Terrell, şeful 
poliţiei. Al doilea exemplar l-am băgat în alt plic. 

Mi-am mai turnat un pahar, şi m-am întrebat dacă nu 
cumva era bine s-o sun pe Bertha şi s-o sfătuiesc să nu se 
mărite încă. La drept vorbind, Bertha devenise pentru mine 
o obişnuinţă. Am ezitat la gândul dacă trebuia sau nu să mă 
consolez că am pierdut-o. După ce am mai chibzuit niţel, 
decizia mea finală era luată. Putea să se ducă la naiba, cu 
hodorogul ei sonat cu tot. Dacă pescuiam milionul, gagicile 
aveau să se ţină după mine în cârduri. Nu mă plângeam eu 
că n-aveam de unde alege. 

A doua zi la prânz, imediat ce Carl m-a schimbat, am 
întins-o la biroul lui Selby. Era ocupat cu un client, aşa că i- 
am dat plicul tipei ăleia speriate, care trecuse pe la mine pe 
acasă. l-am dictat nota de primire pe care a bătut-o la 
maşină, după care am aşteptat s-o semneze Selby. 

La plecare, ca să vadă că sunt băiat de gaşcă, şi că nu-mi 
trece prin cap s-o violez câte zile oi avea, i-am adresat un 
surâs fermecător şi i-am făcut un compliment. 

— Aveţi nişte mâini fermecătoare. 

De fapt, ăsta era şi adevărul. Sărăcuţa n-avea nimic 
altceva care merita scos în evidenţă. Tenul i se coloră ca o 
sfeclă fiartă, şi gânguri ceva ininteligibil. 

Am ieşit, cu convingerea că o să marcheze ziua asta cu o 
cruciuliţă în agenda ei. 

Agenţia Parnell avea în solda ei o grămadă de 
informatori. Asta îl costa ceva pe colonel, dar ca să meargă 
bine afacerile, era obligatoriu să existe o puzderie de urechi 
care să înregistreze tot ce se întâmpla în oraş. 

Aşa că am luat legătura cu Amelia Bronson, a doua 
secretară a lui Mark Highbee. 

Amelia Bronson era o tipă balcăză, între două vârste, cu 
o figură la fel de atrăgătoare ca o meduză uscată pe malul 
mării, dar cu un creier pe lângă care o lamă de ras ar fi 
părut boantă. De o bună bucată de timp, figura pe lista de 
protocol a agenţiei. În fiecare an, de Crăciun, primea un 
curcan şi două sticle de scotch, iar de ziua ei de naştere o 
camionetă plină cu de-ale gurii i se revărsa în cămară. Insă 
până în prezent, agenţia nu-i ceruse încă nimic în schimb. 

Am mers cu ea într-un restaurant italian, unde a dat gata 
un morman uriaş de spagheti cu patru bucăţoaie de carne 
de vită, nişte brânză şi o îngheţată de banane. 

Cafeaua şi coniacul pregătiră terenul. 

Mark Highbee era avocatul lui Hamel, şi de afacerile lui, 
se ocupa doar el. Amelia avea grijă de corespondenţă. Am 
descusut-o ce mă interesa, iar ea mi-a răspuns. 

În final, i-am strecurat o bancnotă de o sută de dolari. 
Ştiam că este hămesită după bani, la fel ca după mâncare. 


166 


Apoi m-am dus până la Solly Finklestein. Am pierdut ceva 
timp până am reuşit să stau de vorbă cu el. Toată lumea îi 
spunea S.F., iar S.F. era cea mai ocupată persoană din oraș. 
Ocupat să câştige parale. Era cel mai mare rechin din toţi 
cămătarii de pe coasta Pacificului. Şi el îşi primea cota de 
cadouri de la agenţie, şi de fiecare dată când aveam nevoie 
să aflăm cine mai împrumutase bani, sau cui îi mai 
ajunsese cuțitul la os, S.F. ne dădea toate informaţiile 
necesare. 

L-am întrebat ce trebuia făcut pentru a împrumuta un 
milion de dolari. Mi-a spus că nu era nicio problemă. 

Culmea era că mai greu puteai să obţii o sumă mai mică, 
decât un milion. Dobânda era de douăzeci şi cinci la sută. 
lar garanţiile nu constituiau nicio piedică. Îmi rânji, ca un 
rechin care-şi vede masa apropiindu-se. 

— Bart, la ăia care sunt răi platnici, le facem o mică 
vizită. 

Ştiam ce vrea sa spună. Ori plăteai, ori te pomeneai pe 
lumea ailaltă. 

În prezent, dispuneam de toate datele ce-mi trebuiau. 
Plin de încredere, m-am îndreptat spre chei. Am rămas în 
maşină, studiind împrejurimile. Era forfota obişnuită de 
turişti, vânzători şi gură-cască. 

M-am gândit la Diaz. 

Un şarpe periculos, dar eram sigur că-l pot ţine ca într-o 
menghină, fără să-mi poată scăpa. 

Mi-am pipăit pistolul băgat în hamul de la subraţ. 

Am ieşit din maşină, şi m-am îndreptat spre barul 
Alameda. 

Mexicanul ăla umflat de la bar îmi adresă acelaşi zâmbet 
unsuros, când mă văzu apropiindu-mă de el. Clienţii înşiraţi 
de-a lungul tejghelei îmi aruncară o privire indiferentă, 
după care reveniră la ale lor. 

— Diaz, i-am spus barmanului. 

Se îndreptă spre telefon, şi în timp ce începu să 
vorbească, am luat-o spre biroul lui Diaz. Am apăsat clanţa, 
şi am intrat. Diaz stătea la biroul său, cu un trabuc înfipt 

între dinţi. În clipa în care am intrat, tocmai punea 
receptorul telefonului în furcă. 

— Salut, i-am spus. Îţi mai aminteşti de mine? 

Am luat un scaun, şi m-am aşezat călare, lângă birou, 
zâmbindu-i prieteneşte. 

— Am impresia că ţi-am spus să te ţii departe de mine, 
făcu el cu o voce dulce, care-mi aminti de şuieratul unui 
şarpe. 

— S-au schimbat lucrurile. Astăzi nu mai este ieri. 

Îşi scutură impasibil scrumul pe podea. 

— Ce vrei? 

— Ţin să te anunţ că ai un nou asociat. Pe mine. 

— Te-am prevenit doar, şantajist ordinar ce eşti. Bine, 
atunci ăsta-i momentul să încheiem socotelile, scrâşni el, în 
timp ce un pistol îi apăru brusc în mână. 

Am continuat să-i zâmbesc. 

— Nu eşti aşa de prost să mă lichidezi în biroul tău, nu? 
De altfel, nu eşti atât de prost să mă lichidezi deloc. Acum 
ai un nou asociat. Nu te poţi împotrivi la chestia asta în 
niciun fel, doar dacă, evident, nu vrei să dai cu piciorul la 
vreo douăzeci de milioane, ceea ce mi s-ar părea o 
tâmpenie sinistră. 

Ochii i se tulburară, iar ţeava armei se aplecă. 

— Ascultă, şantajist ordinar... începu el, dar se opri 
imediat. 

Mi-am dat seama că-l puteam întoarce uşor. 

— Lasă-mă să termin ce-am de spus. Precis că Pofferi a 
avut ideea asta. Nu cred să fi fost tu. Ca şi mine, aveai o 
afacere care-ţi mergea. Uite cum văd eu lucrurile: în ziua în 
care Pofferi s-a prins că Hamel, bogat până-n măduva 
oaselor, a căzut în limbă după nevastă-sa, a zis că i-a pus 
Dumnezeu mâna-n cap. Nancy trebuia musai să spele 
putina, fiind urmărită de poliţia italiană pentru două crime 
comise. Pofferi s-a prins deci că Nancy putea s-o şteargă 
din Italia, şi să moştenească averea lui Hamel, în cazul 
când ăsta ar fi murit. Aşadar, Nancy s-a măritat cu Hamel 
iar Pofferi a reuşit să ajungă până aici, treaba lui cum. S-a 

ascuns în insulă. Nancy a avut grijă de el. După care, eu am 
picat tam-nesam peste el, iar tipul a intrat în panică, şi a 
luat legătura cu tine prin intermediul lui Josh Jones. Ai căzut 
la pace cu el, ca să-l ascunzi. Când i-am spus lui Nancy că 
mirosisem toată tărăşenia asta a dat fuga la tine şi ţi-a 
povestit. Tu ai reprezentat-o şi ai ajuns la concluzia că se 
impunea să mă cumpăraţi, fiindcă vă cam înghesuisem. lar 
aici, ţi-a reuşit o lovitură de maestru. M-ai jucat în foi de 
viţă. Adică mi-ai fluturat pe la nas cincizeci de mii de dolari 
peşin, şi cu asta recunosc că m-ai dat gata. Am rămas 
gogoman până-n ziua în care m-am prins cât de lată era 
treaba. Vreau să-ţi spun că m-am prins că Pofferi, ajutat de 
Nancy, l-a asasinat pe Hamel şi a înscenat ca totul să pară 
o sinucidere. 

Mi-am scos din portvizit hârtia pe care o bătusem la 
maşină şi i-am pus-o în faţă. l-am dat şi recipisa de la biroul 
lui Selby. 

— Aruncă-ţi ochii acolo, i-am spus. O să găseşti totul, 
negru pe alb. 

Broboane de transpiraţie apărură pe faţa lui în timp ce 
citea cele scrise de mine. 

— Aşa că dacă-ţi dă mâna, împuşcă-mă, i-am zis, 
zâmbind. Toate lovelele alea or să se ducă pe apa 
sâmbetei, iar tu şi gaşca ta o să staţi la pârnaie câte zile 
veţi avea. Dar dacă îţi asumi riscurile astea... hai, împuşcă- 
mă. 

A pus arma pe birou şi s-a uitat la mine, cu o privire de 
gheaţă. 

— Să ştii că nu sunt deloc lacom, am continuat. Partea 
mea este de un milion de dolari, şi îmi trebuie acum. Aş 
putea stoarce mai mult, dar un milion îmi ajunge. O să vă 
rămână încă o grămadă de parale. Aşa că mi se pare o 
propunere cinstită, nu? 

Nu mişca deloc, continuând să mă privească fix. 

— Şi mai am două veşti pentru voi, una proastă şi una 
bună, am reluat bine dispus. Aia proastă este că o să 
dureze cam cinci luni până se încheie cu succesiunea averii 

lui Hamel. lar aia bună este că într-adevăr Nancy o să 
moştenească totul. Asta o să facă în jur de douăzeci de 
milioane. O să mai aducă ceva parale şi drepturile de autor, 
dar cum asta-i o chestie care se reglementează anual, s-ar 
putea să mai dureze ceva. Oricum, afacerea e frumuşică de 
tot, nu? 

Stătea în continuare nemişcat, ţinându-şi gura închisă. 

— Îmi trebuie un milion acum. M-am aplecat spre el, 
zâmbindu-i ca unui prieten drag. Să ştii că nu-i nicio 
problemă. L-am văzut pe Solly Finklenstein. In schimbul 
semnăturii tale, o să-ţi împrumute un milion, cu o dobândă 
de douăzeci şi cinci la sută. Drept garanţie, o să-ţi ceară să 
pui barul în gaj. Dar, înţelegi, asta nu-i decât o formalitate. 
Evident că dacă n-o să plăteşti, o să-ţi trimită băieţii lui pe 
cap, dar cu bănetul ăla în perspectivă, nu rişti nimic. M-ai 
urmărit? Începuse să semene cu un şarpe hărțuit de o 
mangustă). Trebuie doar să iscăleşti hârtia asta redactată 
de Solly, şi am bătut palma. 

Am scos din portvizit contractul făcut de S.F. și i l-am pus 
în faţă. 

— Nu semnez nimic, mormăi el, aplecându-se totuşi 
pentru a citi contractul. Nu semnez şi pace! Doar nu sunt 
nebun. 

— Eşti nebun dacă nu semnezi, dragă partenerule. l-am 
spus mieros. Dacă refuzi, pa şi pusi la milioanele alea, şi o 
să te muţi la răcoare. Tu trebuie să hotărăşti. 

Stătea nemişcat, cu transpiraţia curgându-i pe frunte, şi 
cu ochii fixaţi asupra contractului. Solly era cunoscut ca un 
cal breaz, dar metodele lui de a-şi recupera datoriile, erau 
şi mai cunoscute. 

— Trezeşte-te, ce naiba! am strigat eu, la capătul 
răbdărilor. Ori semnezi, ori fac să explodeze toată afacerea. 
S-ar putea să mă aleg şi eu cu vreo trei ani de pârnaie, dar 
paguba cea mai mare o să fie în grădina voastră. Ce naiba, 
ţi-a ruginit encefalul, sau eşti prost de-a binelea? 

În cele din urmă, a mişcat; şi-a şters sudoarea de pe 
frunte. 

— Draga partenerule, destinde-te, i-am zis pentru a-l 
încuraja. N-ai să mă mai vezi în viaţa ta. Imediat ce-mi dă 
Solly biştarii, am şi întins-o. Mai bine te-ai gândi ce puteţi 
face cu milioanele alea care rămân, fără să mai punem la 
socoteală ce pică în fiecare an din drepturile de autor. 

Ştiam că-l ţineam strâns de tot din hăţuri, şi nu putea 
face nicio mişcare de împotrivire. Şi nici n-a făcut. Cu o 
mână nesigură şi-a luat stiloul din buzunarul hainei. 

L-am observat, stând la pândă ca o fiară. 

Dintr-o dată, de cealaltă parte a uşii se auziră nişte paşi 
precipitaţi. 

Din clipa aia, lucrurile s-au bulucit. L-am văzut pe Diaz 
încruntându-se, şi privind peste umărul meu. Faţa începuse 
să i se descompună încetul cu încetul. 

— Mi-ai omorât fraţii, Diaz! se auzi vocea ascuţită a unui 
copil. Acum, o să te omor eu! 

M-am întors brusc. 

Joey se afla în pragul uşii. Mâna lui mică ţinea un pistol 
de calibrul 38, îndreptat spre Diaz. 

— Nu, Joey! am urlat eu. 

Detunătura zgudui încăperea. 

M-am uitat la Diaz. Faţa îi devenise o masă diformă, 
însângerată. Mâna sa mai ţinea încă stiloul în faţa 
contractului ce-i aştepta semnătura. 

Am reacţionat rapid. M-am năpustit spre birou, am luat 
contractul, raportul meu şi recipisa lui Selby, şi le-am băgat 
în buzunar, după care m-am întors. 

Joey îmi zâmbea. Era zâmbetul unui copil care primeşte 
un cadou ambalat frumos. 

— Cine-i omoară pe ai mei, domnule Anderson, este şi el 
omorât. 

— Şterge-o cât mai repede! i-am strigat. 

— Bine, domnule Anderson. 

Zâmbi din nou, şi ieşi din cameră. Dar, n-a ajuns prea 
departe. Trei mexicani zdraveni îl înşfăcară şi-l împinseră 
înapoi în încăpere. Unul dintre ei îi smulse pistolul din 
mână. 

Biroul lui Diaz se umplu de lume. Trei zănateci începură 
să ţipe, cu ochii fixaţi la ce mai rămăsese din Diaz. 

M-am strecurat binişor şi am ajuns la uşă. Peste toate 
zgomotele, răzbătea vocea ascuţită a lui Joey, care striga 
triumfător: 


— L-am omorât! L-am omorât! Mă auzi, Tommy? Mă auzi, 
Jimbo? L-am omorât! 

Mi-am făcut drum prin mulţime, am ajuns la maşina mea, 
şi am demarat. Sirenele poliţiei începuseră să se audă. 


Am ajuns acasă dărâmat de tot, şi scăldat în sudoarea 
rece a spaimei. 

Primul meu gând a fost dacă nu cumva poliţia o să pună 
laba pe mine. 

Bătând în lung şi în lat sufrageria, mi-am zis că nimeni 
nu-mi cunoştea numele la Alameda. Barmanul știa că-l 
văzusem pe Diaz de două ori, şi în momentul crimei, mă 
aflam în birou. În balamucul care a urmat, am şters-o fără 
să fiu remarcat de nimeni. Joey fusese prins. Din punct de 
vedere al poliţiei, era o chestiune de rutină. lar pentru Joey, 
nu-mi făceam eu probleme. Băgăm mâna în foc că n-avea 
să sufle un cuvinţel că m-aş fi aflat acolo. 

Mi-am turnat un pahar, şi l-am dat pe gât dintr-o 
înghiţitură, după care mi-am mai turnat unul. 

Bine, Diaz era mort, dar Nancy şi Pofferi trăiau. Ei doi 
împreună cu Josh Jones se mai aflau ascunşi în casa lui 
Hamel. Trei ucigaşi. Mi-ar fi plăcut să pun mâna pe milionul 
ăla, dar în cazul de faţă a-i şantaja pe ăştia, ar fi însemnat 
că mă joc cu nitroglicerină. 

Cu părere de rău, mi-am dat seama că trebuia să-mi iau 
adio de la paralele visate. Tot ce mai puteam spera, era să 
nu dau eu de belea. Cu puţin noroc, puteam scăpa cu faţa 
curată. După care n-aveam decât să mă întorc la agenţie, 
să lucrez pentru o nimica toată, să-mi caut o pipiţă care să 
nu mă coste ochii din cap, şi s-o ţin aşa, până-n ziua în care 

colonelul o să mă scoată la pensie, după care o să trăiesc 
din pensia pe care o să mi-o dea statul până la sfârşitul 
zilelor mele. 

Mi-am turnat al treilea pahar. 

Umbrele serii începuseră să se întindă pe covor. Peste 
vreo şase ore trebuia să-mi iau postul de pază în primire. 

Telefonul începu să sune. Mi-am mai turnat un pahar şi l- 
am lăsat să sune. 

Poate Bertha se răzgândise. Dar acum n-aveam deloc 
chef să mă ciocănească la cap. 

După un timp, telefonul se opri. Brusc, mi s-a făcut 
foame. M-am îndreptat, clătinându-mă spre bucătărie, dar 
în frigider n-am găsit nimic, în afară de o sticlă de scotch. 

M-am întors în sufragerie, m-am aşezat în fotoliu, şi am 
închis ochii. Timpul trecea. Am visat că mă aflam la volanul 
maşinii mele, în faţa unui nenorocit de motel, aşteptând-o 
pe nevastă-mea să iasă de acolo. Era înăuntru de vreo oră, 
dar nu singură, ci cu un tip. 

Soneria de la intrare începu să zbârnâie cu insistenţă. M- 
am trezit brusc, tresărind. Ceasul era unsprezece şi cinci. 
M-am îndreptat spre uşa de la intrare. Soneria nu mai 
contenea. M-am uitat pe vizor, şi am văzut-o pe Gloria Cort. 

Am deschis uşa. 

Trecu pe lângă mine ca o furtună, ducându-se drept în 
sufragerie. M-am gândit imediat că o să-mi ceară ăia zece 
mii de dolari pe care i-i promisesem. 

— Ascultă dragă... am început eu. 

— Gura! mi-o reteză scurt. Tu să mă asculţi. 

Se lăsă moale pe canapea şi mă privi cu aerul ăla pe 
care-l iau unele femei şi care aprinde imediat beculeţul roşu 
în mintea anumitor bărbaţi. 

— Bei ceva? i-am propus eu. 

— Ascultă. O şterg din oraş, dar mai înainte vreau să-ți 
spun ceva. 

Era tensionată la culme, aşa că am renunţat să-mi mai 
iau sticla din frigider, şi m-am aşezat şi eu pe canapea 
lângă ea. 

— Bine, te ascult. 

— Microfonul ăla pe care mi l-ai dat. L-am instalat, cum 
mi-ai spus, în biroul lui Diaz. Am ascultat casetă. Dacă n-aş 
fi avut-o, acum nu mai eram pe canapeaua asta. M-ar fi 
pescuit din apă, cu capul spart. 

Am privit-o, mut de uimire. 

— Păi... 

— Ascultă-mă! Javra aia de Alphonso era gata-gata să mă 
omoare. Am ascultat pe casetă cum i-a dat dispoziţie unei 
lepădături de-a lui să mă lichideze şi să mă arunce în apă, 
de pe chei. Zâmbi brusc, un zâmbet care te înfiora. Dar n-a 
tinut; el a murit, iar eu trăiesc. 

Am privit-o uluit. 

— Microfonul ăsta pe care mi l-ai dat, mi-a salvat viaţa, şi 
ai ocazia s-o salvezi şi pe Nancy Hamel. 

— Ce tot îndrugi acolo? S-o salvez pe Nancy Hamel? 

— Două nopţi întregi i-am ascultat pe Pofferi şi pe Diaz 
vorbind. Şi am aflat o bombă: Nancy are o soră geamănă. 
Seamănă una cu alta ca două picături de apă. Te-ai prins? 

Ultima piesă a jocului ăsta încâlcit îşi găsise în sfârşit 
locul. Cele două paturi din cort. Deci individa pe care o 
văzusem părăsind iahtul împreună cu Pofferi şi cu Jones, 
era Lucia, şi nu Nancy. 

M-am trezit brusc, şi orice urmă de băutură dispăru din 
mine, parcă luată cu mâna. 

— Continuă, i-am spus. 

— l-am auzit cum se mai grozăveau de şmecheri nevoie 
mare ce se credeau. Întrucât Lucia trebuia să-i ia locul lui 
Nancy, au trebuit s-o suprime pe Penny Highbee, care s-ar 
fi prins imediat de înlocuire. Pe urmă, Lucia a sunat-o pe 
Nancy ca să-i ceară să vină la Alameda. Nancy ar fi făcut pe 
dracu-n patru pentru sora ei. Ea a aranjat ca Lucia s-o 
şteargă din Italia, şi tot ea i-a ascuns pe cei doi pe insulă. 
După ce Nancy a ajuns la Alameda, au închis-o într-o 
cameră. Lucia i-a luat hainele soră-sii şi l-a transportat pe 
Pofferi în portbagajul maşinii lui Nancy, acasă la Hamel. N-a 
avut nicio problemă să treacă de postul de control. Paznicul 

a luat-o drept Nancy. După ce l-a lăsat pe Pofferi în casă, a 
ieşit cu iahtul, împreună cu Jones, ca să-şi facă un alibi. 
După ce Pofferi l-a omorât pe Hamel, s-a întors şi ea. 
Prostovanul ăla de Palmer bineînţeles că a zis şi el că era 
Nancy. Noaptea trecută, Jones a adus-o pe Nancy la Hamel 
acasă. O drogaseră. Acum este acolo, împreună cu Lucia, 
Pofferi şi Jones. 

— Jones a adus-o în portbagajul maşinii pe Nancy, nu? 

Gloria încuviinţă din cap. 

Asta explică totul. Lucia, dându-se drept Nancy, îl 
anunţase pe O'Flagherty telefonic despre sosirea lui Jones, 
în felul ăsta, şobolanul de Jones n-a avut nicio problemă cu 
trecerea barierei. 

— Nancy şi Lucia sunt absolut identice? am întrebat eu. 

Îmi răspunse cu un gest de agasare. 

— Ai zice că sunt două boabe într-o păstaie. Am avut 
ocazia s-o văd pe Lucia. Dar am crezut că e vorba de 
Nancy. Acum, ştiind care-i daravera pot să-ţi spun că 
seamănă leit. Şi încă ceva. L-am auzit pe Alphonso vorbind 
despre mine cu rahatul ăla de Jones. Îi spunea că riscă, 
atâta timp cât sunt în viaţă. Fiind fosta soţie a lui Hamel, 
puteam pretinde o parte din averea lui Hamel. Aşa că i-a 
spus lui Jones să scape de mine. Să mă lichideze, şi apoi să 
mă arunce în apă. Dar i-am luat-o înainte. l-am făcut felul 
lui Alphonso, mai înainte să mi-l facă el mie. Îmi zâmbi din 
nou, cu acel zâmbet de gheaţă. 

Am privit-o, fără să înţeleg ce spunea. 

— Ce vrei să spui? 

— Ştiam că Alphonso îi omorâse pe puştii ăia doi. Aşa că 
l-am găsit pe Joey şi i-am dat unul dintre pistoalele lui 
Alphonso. Încă mai zâmbea. Puştiul l-a lichidat la fix. 

— Doamne, Dumnezeule! am exclamat, nevenindu-mi să- 
mi cred urechilor. 

— Acum o întind la Frisco. Am ştiut dintotdeauna unde-şi 
ţinea ticălosul de Alphonso banii de contrabandă. l-am luat 
cu mine. Acum nu mai am nicio grijă. 

Am adulmecat ca un copoi de vânătoare. 


175 


— Şi cam cu cât te-ai ales? Ş 

— Cu o oală de bani, făcu ea râzând satisfăcută. In fond, 
nu-i treaba ta. Am venit să-ţi spun că ticăloşii ăia au de 
gând s-o omoare pe Nancy imediat ce semnează nişte 
cecuri. Semnătura nu i-o pot imita. Cum a semnat cecurile 
alea, îi şi fac vânt în mare. 

De-abia o mai ascultam. Mă tot gândeam cât putuse să 
salte de la Diaz. 

— lubito, mi-a venit o idee formidabilă, i-am spus, 
zâmbindu-i fermecător. Ce-ar fi să plecăm împreună? Cine 
ne împiedică să fondăm o asociaţie cum nu s-a mai văzut? 

Îmi aruncă o privire de-ai fi putut tăia pâinea cu ea. 

— N-ai auzit ce ţi-am spus? O s-o omoare pe săraca de 
Nancy, cum le semnează cecurile alea nenorocite. Vrei s-o 
ai pe conştiinţă? 

— Auzi, iubito, câte parale ai umflat de la Diaz? 

— Doamne fereşte, da' numai la bani ţi-e gândul? se 
indignă ea, ridicându-se de pe canapea. 

l-am făcut cu ochiul. 

— La ce se poate gândi un bărbat, dacă nu la o tipă aşa 
de faină ca tine? 

— Dacă nu mi-ar fi târşală de poliţie, le-aş fi spus chiar 
eu. Dar să ştii că n-o să dormi cu conştiinţa liniştită dacă o 
să laşi fata aia să fie omorâtă. 

— Nu vreau să dorm cu conştiinţa mea. Eu vreau să dorm 
cu tine, iubito! la zi, câţi bani ai luat? 

Mă fulgeră cu privirea. 

— Am crezut că am de-a face cu cei mai mari ticăloşi 
care pot exista pe pământul ăsta, dar faţă de tine, toţi sunt 
mici copii. 

Bătu cu piciorul în podea, şi ieşi, trântind uşa după ea. 

Am dat din umeri şi mi-am aprins o ţigară. De afară 
răzbătu zgomotul unei maşini care plecă în trombă. 

„Dacă o să laşi ca fata aia să fie omorâtă”. 

Ei bine, cu asta eram de acord, numai că n-aveam de 
gând să anunţ poliţia. Coldwell era mult mai indicat. Putea 
să ia afacerea în mână şi în acelaşi timp, să mă acopere. 

Întotdeauna F.B.I.-ul îşi protejează informatorii. 

Am căutat în cartea de telefon numărul lui Coldwell şi l- 
am format fără să mai stau pe gânduri. 

— Lu, aici e Bart Anderson. Trap săltat la mine acasă! 
Arde, nu alta! 

— Nu eşti în toate minţile, exclamă Coldwell, iritat. 
Tocmai mă băgam în pat. Ce naiba poate fi aşa de urgent? 

— Nu-ţi pot spune la telefon, Lu. Pe bune, vino cât poţi de 
repede. E în legătură cu un italian, i-am explicat totuşi, 
înainte de a închide. 

M-am uitat la ceas. Era douăsprezece fără un sfert. Am 
sunat la reşedinţă lui Herschenhiemer. Mi-a răspuns Carl. 

— Salut, Carl, aici e Bart. O să întârzâi, s-ar putea o oră, 
nu mişca de acolo până nu sosesc cu o sticlă. 

Şi am închis, fără să-i mai dau răgazul să protesteze. 
Peste vreo douăzeci de minute, Coldwell suna la uşă. 

l-am dat drumul. 

— Ce-i cu toată povestea asta? mă întrebă el, vădit 
nemulţumit. 

L-am avertizat că pontul pe care urma să i-l dau, mi-l 
vânduse un informator. Şi că înainte de a vorbi, trebuia să 
fiu sigur că o să fiu acoperit. 

— Lu, risc să-mi pierd slujba. Am dat peste chestia asta 
în timp ce lucram pentru agenţie. Dacă nu-mi dai cuvântul 
că mă acoperi, nu deschid gura. 

— Pofferi? 

— Exact. Ştiu unde se ascunde în clipa de faţă, dar dacă 
nu mă acoperi, tac mâlc. 

— Eşti acoperit. Unde-i? 

L-am invitat să stea jos, m-am aşezat şi eu şi i-am spus 
toată tărăşenia. Am avut grijă să nu joc niciun rol în tot ce i- 
am povestit. l-am explicat că informatorul meu îl 
descoperise pe Pofferi în insulă. Se vedea pe faţa lui că nu 
credea o iotă că n-aveam niciun amestec, dar promisese că 
mă acoperă, şi când Coldwell promitea ceva, se putea 
răsturna pământul, că se ţinea de cuvânt. 

După ce-am terminat, se întinse comod în fotoliu, şi mă 

privi lung, câteva clipe. 

— Eşti sigur? 

— Absolut. Pofferi şi nevastă-sa, Lucia, sunt acum în casa 
lui Hamel. După ce-or s-o forţeze pe Nancy să le semneze 
nişte cecuri, or s-o lichideze. Înhaţă moştenirea, şi şterg 
putina. Doar au iahtul lui Hamel la dispoziţie. Cuba e la o 
aruncătură de băț. De acolo, or să transfere paralele în 
Italia. 

Chibzui câteva momente, apoi dădu din cap. 

— O să mă ocup de tot. Nu-ţi fă griji. O să te acopăr, doar 
ţi-am promis. O să iau legătura cu Terrell. Îmi trebuiesc 
câţiva dintre oamenii lui să supravegheze casa, până îmi 
vin mie oamenii. 

— Ai tot timpul, i-am spus. Or să stea liniştiţi până se 
termină formalităţile cu succesiunea. Nici nu puteau găsi 
ascunzătoare mai bună. 

— Bine. Mâine o să declanşăm acţiunea. 

— Lu, să fii atent. Toţi trei sunt al naibii de periculoşi. Să 
te aştepţi la o tentativă din partea lor de a ieşi în forţă. O să 
se lase cu sânge. 

Zâmbi glumet. 

— Chestia asta o să ne scutească atunci de cheltuielile 
unui proces. 

După ce a plecat, am coborât în garaj şi m-am instalat în 
maşină. 

În drum spre Paradise Largo, m-am tot gândit la Nancy 
Hamel. O idee luminoasă îmi traversă spiritul fertil. Când o 
să fie liberă şi o să moştenească milioanele alea drăgălaşe, 
o să iau legătura cu ea şi o să-i explic cum i-am salvat 
viaţa. Apoi, o să-i sugerez că mă poate recompensa, că eu 
n-o să mă supăr deloc. 

Măcar atâta lucru să facă pentru mine, m-am gândit eu. 

IX 


M-am instalat bine pe o cracă groasă, şi am privit spre 
casa lui Hamel. In spatele perdelelor de la sufragerie, se 
vedea lumină. Din când în când, mai trecea câte o umbră 
Pofferi, apoi Jones. Celelalte camere ale casei erau 
cufundate în întuneric. Nu s-a întâmplat nimic dar am 
aşteptat până în clipa în care s-a stins lumina. Apoi s-au 
aprins alte două lumini, probabil în dormitoare. Am aşteptat 
în continuare. Când bezna a cuprins toată casa, atunci am 
coborât şi eu, după care m-am dus în vilă. 

Am început să răsucesc pe toate părţile ideea mea deao 
uşura pe Nancy de niscaiva părăluţe. Am renunţat la gândul 
de a-i sugera o recompensă, după ce avea să eliberată. 
Doar eu eram ăla care cu o lună şi ceva în urmă îi pusesem 
cuțitul la gât. Aşa că mă puteam aştepta, în cel mai fericit 
caz, să fiu dat pe uşă afară. 

Era clar că trebuia să inventez altceva. 

M-am întins pe canapeaua din sufragerie, şi am început 
să înfulec din nelipsitele sandviciuri pe care Jarvis mi le lăsa 
cu regularitatea unui tren. În tot timpul ăsta, creierul îmi 
funcţiona în regim maxim. Pe la ora două dimineaţa, am 
găsit o soluţie care stătea în picioare. Am analizat-o pe 
toate părţile, şi estimând că este singura cu sorţi de 
reuşită, m-am culcat mulţumit. 

Când soarele traversă perdelele, m-am trezit. Era şapte 
jumătate. Am făcut un duş, m-am bărbierit, şi am ieşit în 
aerul umed al dimineţii, aşteptându-l pe Jarvis cu micul 
dejun. 

Când se arătă în sfârşit, aveam aerul unui paznic activ, 
care-şi petrecuse toată noaptea stând de veghe. 

M-am interesat de soarta bătrânului Herschenhiemer. 

— Domnule Anderson, ce să vă spun, tot este agitat, mă 
lămuri Jarvis în timp ce-şi lăsa tava încărcată cu mâncare 
pe masă. || îndop cu sedative. 

— Pentru moment, mi se pare cea mai bună soluţie, l-am 

asigurat eu. 

M-am aşezat apoi în faţa unor cârnăciori prăjiţi, a unei 
bucăţi de jambon rece, şi a unui munte de ouă fierte. 

Jarvis îmi ţinu companie cât am mâncat. Mi-a povestit 
despre prietenul său, Washington Smith. L-am ascultat şi 
dădeam şi eu din cap cu tristeţe, dar tot recitalul ăsta nu 
m-a împiedicat să rad tot ce se afla pe tavă. 

— Nu pot să înţeleg un lucru, se lamentă Jarvis. Bogătaşii 
sunt foarte imprevizibili. Să concediezi pe cineva după 
atâţia ani de serviciu. Este pur şi simplu ruşinos. 

l-am dat dreptate, mi-am băut cafeaua, şi l-am bătut 
prieteneşte pe braţ. 

— Nu-mi închipui că aşa ceva vi se poate întâmpla şi 
dumneavoastră, domnule Jarvis. 

— Sper şi eu acelaşi lucru, dar şi domnul Herschenhiemer 
este imprevizibil. 

A luat tava goală, şi a plecat. M-am dus la copacul meu şi 
m-am căţărat în el. Josh Jones stătea în faţa uşii de la 
intrarea casei şi fuma. Mijlocul îi era înconjurat de o centură 
ca de cowboy, din care se zărea un Colt de calibrul 54. 
Ascuns în frunziş, îl observam. Stătea acolo, respirând aerul 
dimineţii, nemişcat şi ameninţător. Mi-am spus că oamenii 
lui Coldwell o să cam aibă de furcă cu el. 

După câteva minute, intră în casă. Am aşteptat, dar nu s- 
a mai întâmplat nimic. M-am întrebat ce-o fi cu Nancy. 
Probabil că era şi ea, ca moşul meu, sub influenţa 
sedativelor. 

Pe la unsprezece jumătate, m-am întors la vilă, 
aşteptându-l pe Carl să mă schimbe. Cum a venit, m-am 
urcat în maşină şi am întins-o spre biroul lui Mel Palmer. 

Secretara lui Palmer era o păpuşică trăsnet, plină de 
vino-ncoace, cu o claie de păr blond, şi cu un bust care ar fi 
scos din minţi orice călugăr. Mă privi ca şi cum ar fi zărit o 
muscă rătăcită în supa ei preferată. 

— Aş vrea să-l văd pe domnul Palmer, i-am spus, 
zâmbindu-i cuceritor. Mă numesc Bart Anderson. 

— Aveţi o întâlnire fixată, domnule Anderson? mă 

întrebă, la fel de rece şi distantă, precum luna de pe cer. 

— N-am nevoie de aşa ceva. Anunţă-l şi atâta tot. 

A ezitat, apoi şi-a părăsit locul, trecând în biroul alăturat. 
Ştia la fix sa-şi mişte fundul, chestie care întotdeauna a 
avut darul să mă impresioneze la o femeie. 

Prin deschizătura uşii, îşi scoase căpşorul şi mă anunţă: 

— Poftiţi, domnul Palmer vă primeşte. 

În timp ce treceam pe lângă ea, mâna mea dreaptă şi-a 
făcut de lucru, dar se vede treaba că tipa era expertă în 
chestii de astea. N-am dat decât de aer. 

Palmer, instalat în spatele unui trabuc gros, mă privi cu 
neîncredere. 

— Care-i treaba, domnule Anderson? 

Am ales din ochi un fotoliu confortabil şi m-am aşezat. 

— Clienta dumneavoastră, doamna Nancy Hamel. Este în 
continuare clienta dumneavoastră, nu-i aşa? 

— Bineînţeles. Despre ce-i vorba? făcu, uitându-se la 
ceas nerăbdător. Am o întâlnire importantă. 

— lar eu am un lucru important să vă spun, iar asta îmi ia 
ceva timp. Ştiaţi că doamna Hamel are o soră geamănă 
care-i seamănă ca două picături de apă? 

Pleoapele i se zbătură de câteva ori. 

— Nu, dar chestia asta are vreo importanţă? 

— Sora geamănă este Lucia Pofferi, o teroristă italiană, 
căutată pentru două crime comise. Soţul ei, Aldo Pofferi, tot 
un terorist, este unul dintre conducătorii Brigăzilor Roşii, 
căutat pentru cel puţin trei crime, iar eu am dovada că l-a 
asasinat pe Russ Hamel. 

Dacă i-aş fi înfipt un ac în fund, tot n-ar fi reacţionat cum 
a făcut-o. A ţâşnit de pe scaun, cu ochii ieşiţi din orbite. 

— Sunteţi beat? urlă el. Cum de îndrăzniţi să afirmaţi 
asemenea lucruri? 

— F.B.l.-ul este la curent, şi o să treacă la acţiune în 
noaptea asta. 

— Dumnezeule! se prăbuşi în fotoliu, şi începu să-şi 
şteargă faţa cu o batistă de mătase. 

— Este o poveste destul de complicată, i-am spus. Mai 

bine ar fi să v-o spun în întregime. O să vă daţi seama că 
pentru public o să fie o adevărată explozie. Dar asta n-o să 
dăuneze deloc cărţilor lui Hamel. Ba chiar dimpotrivă, o să 
tripleze vânzările, şi dumneavoastră sunteţi cel mai în 
măsură să supravegheați fenomenul ăsta. 

Asta l-a făcut să caşte ochii mari, aşa cum prevăzusem. 
Îşi băgă batista în buzunar, şi-şi luă aerul de om de afaceri. 
l-am turnat aceeaşi istorie ca şi lui Coldwell, şi în concluzie, 
i-am spus: 

— Deci, situaţia se prezintă astfel: teroriştii ăia doi 
italieni, împreună cu Josh Jones o ţin pe Nancy prizonieră în 
propria ei casă. Femeia care v-a primit când l-am găsit pe 
Hamel mort, era Lucia, nu Nancy. 

— Isuse! aş fi jurat că era Nancy, mormăi Palmer. 

— Două gemene care seamănă ca două picături de apă. 
Chestia e că după ce Nancy o să semneze nişte cecuri, o să 
fie lichidată, iar Lucia o să pună laba pe moştenirea lui 
Hamel. 

Căzu pe gânduri, apoi dădu din cap. 

— Asta explică totul. Femeia asta m-a sunat de 
dimineață. M-a anunțat că n-o să poată asista la 
înmormântarea soţului ei, şi m-a rugat să mă ocup eu de 
toate detaliile. Chipurile, este distrusă. 

— Păi, cred şi eu. E foarte simplu. Lucia nu vrea să se 
arate în public, mai ales să se găsească în prezenţa 
dumneavoastră. 

— Ferească Dumnezeu! strigă Palmer, şi reîncepu să-şi 
şteargă faţa. 

— Domnule Palmer, vă propun un lucru, i-am spus, cu 
toată sinceritatea. Să mă numiţi reprezentantul doamnei 
Hamel. 

A încetat să se mai şteargă, şi m-a privii bănuitor. 

— Reprezentantul doamnei Hamel? Ce tot spuneţi acolo? 

— Adică o persoană care să-i reprezinte interesele, şi 
care ar trebui să se găsească în preajma ei când o să fie 
prins gunoiul ăla de Pofferi. Şi care s-o salveze de asaltul 
jurnaliştilor, fiindcă, vă daţi seama, că o să fie complet 

năucită. În prezent, dumneavoastră sunteţi reprezentantul 
doamnei Hamel. M-am aplecat spre el, şi l-am privit drept în 
ochi. Ţineţi neapărat să fiţi prezent acolo, când o să 
înceapă împuşcăturile, mai rău ca la bâlci? După socotelile 
F.B.I.-ului, Pofferi şi nevastă-sa or să fie ucişi în schimburile 
de focuri care or să aibă loc. Ascultaţi-mă pe mine, o să fie 
lată rău. Chiar vreţi să fiţi prezent acolo, indiferent ce s-ar 
întâmpla, sau să acţionez eu în numele dumneavoastră şi al 
doamnei Hamel? 

A reacţionat aşa cum mi-am dorit. Numai la gândul că ar 
putea fi prezent pe un câmp de bătaie, au şi început să-i 
tremure fălcile de buldog. 

— Da, da, înţeleg ce vreţi să spuneţi. Şi o să faceţi 
dumneavoastră aşa ceva, domnule Anderson? 

Mi-am luat un aer afectat. 

— Hm, asta-i meseria mea. Lăsaţi-mă pe mine să mă 
ocup de aşa ceva. Vă garantez securitatea doamnei Hamel, 
şi faptul că ziariştii nu se vor apropia deloc. 

— Şi cum o să procedaţi? întrebă Palmer, încruntându-şi 
bănuitor sprâncenele. Cum o să reuşiţi să ieşiţi din Paradis 
Largo, fără să daţi ochii cu ziariştii şi fotoreporterii? 

Nu degeaba mă gândisem eu toată noaptea. Aveam 
toate răspunsurile pregătite. 

— Cu elicopterul, domnule Anderson. Am un bun prieten, 
care are un elicopter. Cum o să se termine cu 
împuşcăturile, o să aterizeze în grădina lui Hamel, iar 
doamna Hamel o să-şi ia zborul în doi timpi şi trei mişcări. 
Trebuie să-i rezervaţi un apartament în hotelul Spanish 
Bay. Aia au pe acoperiş o platformă pentru aterizarea 
elicopterelor. Doamna Hamel ar putea sta acolo până se 
reface complet. Şi nimeni n-o să se apropie de dânsa fără 
să aibă o autorizaţie. 

Faţa lui rubicondă se lumină. 

— Asta-i o idee într-adevăr excelentă. Spanish Bay are şi 
un cabinet medical, aşa că n-o să aibă probleme acolo. Vă 
las pe dumneavoastră domnule Anderson, să aranjaţi 
chestia cu elicopterul. Eu o să mă ocup de rezervarea 

apartamentului la hotel. Bine, atunci, totul fiind în regulă, 
eu trebuie să plec. 

— Domnule Palmer, ar mai fi două mici amănunte, i-am 
spus, zâmbindu-i inocent. Îmi trebuie o autorizaţie semnată 
de dumneavoastră, care să-mi dea dreptul să acţionez în 
numele doamnei Hamel. Nu de alta, dar e foarte posibil ca 
F.B.I.-ul să-mi facă greutăţi. 

— Da, sigur că da. Apăsă pe un buton, şi imediat apăru 
blonda de alături, bâţâindu-şi fundul după care îi dictă 
împuternicirea mea. Bate-mi imediat asta. 

Înainte să iasă din încăpere, tipa mă privi lung. 

— Şi al doilea amănunt? 

— Banii de cheltuială. Îmi trebuie două mii de dolari 
pentru închirierea elicopterului. 

Am văzut cum s-a crispat. 

— O grămadă de bani! 

— Domnule Palmer, ăştia-s banii datoraţi pericolului. Vă 
amintesc din nou că o să fie tevatură mare, nu glumă. Şi în 
afară de asta, banii ăştia o să vi-i recuperaţi din moştenirea 
lui Hamel, aşa că nu văd, care-i problema? 

— Da, ai dreptate. 

— Secretara se întoarse cu împuternicirea mea, iar 
Palmer mi-o semnă. 

— Dă-i domnului Anderson două mii de dolari, 
domnişoară Hills, spuse Palmer în timp ce-mi strângea 
mâna. Şi când este prevăzută operaţiunea asta? 

— La noapte. 

— O să aştept la hotel. 

Mă salută cu un semn din cap, şi ieşi. Tipa al cărui nume 
era Hills se întoarse spre mine. 

— Două mii? 

— Parcă aşa a spus domnul. 

Am urmat-o afară din birou, şi am aşteptat apoi să-mi 
dea banii, pe care i-am băgat în portofel. 

— Ţi s-a spus vreodată că ai nişte ochi admirabili? 

— Da, de nenumărate ori, îmi răspunse cu răceală. Acum 
sunt ocupată. La revedere, domnule Anderson. 

Se aşeză la birou şi începu să bată la maşină. Am notat-o 
în carneţelul meu. Necesita perseverenţă, dar nu era acum 
timp de aşa ceva. 

M-am urcat în maşină, zicându-mi că până aici, totul 
mersese ca pe roate. 

Ora H a fost fixată pentru trei dimineaţa. 

În calitate de reprezentant al doamnei Hamel, şi ţinând 
seama că fusesem singurul care intrase în casa lui Hamel 
cunoşteam amplasamentul camerelor, am luat parte la 
şedinţa de pregătire a operaţiunii, care s-a desfăşurat la 
Hotel de Ville. 

Erau prezenţi acolo maiorul Hedley, şeful poliţiei Terrell, 
sergentul Hess, cât şi Coldwell, Stoneham şi Jackson de la 
F.B.L 

Coldwell i-a anunţat că ştirea pe care le-o dăduse 
provenea de la un informator. Nimeni n-a cerut nicio 
lămurire suplimentară. Coldwell a precizat în continuare că 
prezenţa mea se datora faptului că aveam misiunea de ao 
feri pe doamna Hamel de presă şi televiziune, imediat ce 
teroriştii aveau să fie capturați. 

Am desenat un plan al casei, atrăgându-le atenţia că 
portalul de la intrarea domeniului era prevăzut cu o cameră 
de luat vederi şi cu comenzi electronice. Le-am explicat că 
în calitatea mea de paznic al lui Herschenhiemer, 
supravegheasem casa lui Hamel şi ştiam unde se află 
Nancy. Am figurat camera în care presupuneam că este 
ţinută ostatecă cu o cruciuliţă. 

După mai multe discuţii, s-a hotărât să se întrerupă 
curentul electric în tot Paradise Largo, pentru a se putea 
trece de portal. Poliţia se afla deja pe poziţii. La momentul 
fixat, cei trei agenţi F.B.I. sprijiniți de zece poliţai, urmau să 
ia casa cu asalt. 

l-am înştiinţat că aranjasem cu Nick Hardy să survoleze 
casa la ora trei. După ce avea să fie eliberată, eu urma s-o 
conduc cu elicopterul la Spanish Bay, unde i-o dădeam în 
primire lui Mel Palmer. 

Reuniunea luă sfârşit pe la şapte. 

Lui Hardy îi dădusem cinci sute de dolari pentru treaba 
pe care o avea de făcut. Aşa că ciupisem şi eu o mie cinci 
sute. Mai aveam destul timp, aşa că ajungând acasă, am 
ezitat, dar după aceea am pus mâna pe telefon şi am 
sunat-o pe Bertha. 

— la zi, te-ai măritat? am întrebat-o când i-am auzit 
glasul. 

A stat puţin şi după ce m-a recunoscut, a cotcodăcit: 

— Ah, tu erai! 

— Da' cine ai fi vrut să fie? păpuşel, mă simt tare singur. 
Pe bune, te-ai măritat? 

— Săptămâna viitoare. Bart, ascultă, te-am prevenit 
doar. Între noi doi s-a terminat totul. Când spun ceva, nu-mi 
iau vorba înapoi, doar mă ştii. 

— De unde şi până unde? Ascultă, păpuşel. Am un 
portofel doldora de parale. Ce-ai zice să ne facem de cap la 
Spanish Bay Grill? 

— Da' de unde ai făcut rost de bani? se interesă ea. 

— Nu pune întrebări prosteşti. Zi, te amenajează chestia 
asta sau nu? 

Urmă o tăcere lungă. 

— Sunt logodită, protestă Bertha, cu vocea stinsă. 

— Şi ce-are a face asta cu preţul orezului în China? 

— Bine, Bart, dar să ştii că este pentru ultima oară. 

— Mi se pare normal. Mergem la crâşmă pe la nouă 
jumate. Aşa că vino cât poţi de repede. 

— Păi, dacă mergem la nouă jumătate, de ce să vin cât 
pot de repede? 

— la ghici? și am închis. 

Am condus-o pe Bertha acasă la ea pe la unu jumătate. A 
fost o seară a întâia. Mai întâi, ne-am dedat la exerciţiile 
noastre fizice obişnuite, după care am mers la restaurant. 
Am mâncat ca sparţii, am dansat, şi pe urmă am stat pe 
terasă, sub clarul lunii, mână-n mână. 

— Bart, aş vrea ca asemenea clipe cum sunt astea să nu 
se mai sfârşească, suspină ea. Ştiu că eşti un ticălos, dar un 
ticălos dulce de tot. 

Am bătut-o uşor peste mână. 

— Păpuşel, mărită-te. În felul ăsta, o să fii în siguranţă. Pe 
bune, asta contează cel mai mult. Din clipa în care o să fii 
în siguranţă o să te poţi distra şi tu ca lumea. N-o să se 
dărâme cerul, totul e ca flăcău' tău să nu se prindă. Eu o să 
fiu prin preajmă. l-am zâmbit şmechereşte. Data viitoare, tu 
o să plăteşti. O să ai şi tu parte de o clipă de satisfacţie. 

Izbucni în râs. 

— Bart, zău, eşti imposibil. 

Am lăsat-o acasă, şi m-am dus în Paradise Largo. La 
barieră se aflau doi poliţişti, împreună cu O'Flagherty, care 
văzându-mă, veni în întâmpinarea mea, cu ochii scânteind 
de excitație. 

— Bart, noaptea asta promite să fie cu scântei. 

— Ba bine că nu. 

Poliţaii se apropiară şi ei de mine, şi după ce au văzut 
cine era, i-au făcut semn lui Mike să ridice bariera. 

Mi-a deschis Carl, la fel de excitat ca Mike. Ne-am dus în 
vilă, unde l-am găsit pe Jarvis cu sandviciurile lui şi cu nişte 
băutură. l-am spus şi lui ce se pregătea afară. 

— O să fie un tămbălău de nu se poate, i-am spus. Aşa că 
mai bine ar fi, pentru orice eventualitate, să-i dai o doză de 
sărbătoare moşului. Ca să sforăie toată noaptea. 

Jarvis ne-a asigurat că o să facă întocmai. 

M-am uitat la ceas. Mai rămăsese doar o oră. Am mâncat 
două sandviciuri, am băut un păhărel, şi apoi m-am dus 
spre copac. 

Mi-am zis că până acum, totul mersese de minune, dar 
partea nasoală avea să vină în clipa în care trebuia să 
scotocesc după Nancy ca s-o duc la elicopter. 

M-am îngrozit la gândul că m-ar putea recunoaşte şi i-ar 
spune lui Coldwell adevărul. Am simţit că mi s-a făcut 
pielea ca de găină. Până la urmă, am reuşit să mă conving 
că în tot balamucul care avea să fie, cu împuşcături, 
confuzie, poliţie, şi tot tacâmul, n-avea ea să recunoască în 
mine individul care o şantajase. Fără să mai socotesc că, 
dacă aveam şi niţică baftă, puteam s-o găsesc pe jumătate 

drogată. Ce mai, trebuia să-mi asum riscul ăsta, şi gata. 

M-am căţărat în copac Exact sub mine, se fâţâiau câteva 
umbre. F.B.I.-ul şi poliţia începuseră să se grupeze. Casa de 
vizavi era cufundată în întuneric. Era puţin probabil ca 
cineva să facă de pază acolo. 

Am recunoscut sub mine silueta înaltă a lui Coldwell. 

— E o beznă ca-n iad, i-am spus, cu vocea scăzută. Nicio 
mişcare. 

A ridicat capul spre mine şi a mormăit ceva. După care a 
început să şuşotească cu oamenii lui. 

Din depărtare, se auzi slab zgomotul elicopterului care se 
apropia. Convenisem cu Nick să se învârtă deasupra casei, 
până în clipa în care aveam să-i fac semn cu o lanternă, 
urmând ca apoi să aterizeze în grădina lui Hamel. 

— Curentul a fost oprit, anunţa Coldwell. 

Doar luna ale cărei raze reuşeau să pătrundă prin stratul 
gros de nori, mai lumina portalul. 

Din umbră, se detaşă ca o fantomă, o maşină împinsă de- 
a lungul drumului de patru poliţai. Coldwell şi alţi câţiva 
deschiseră portalul, iar cei patru poliţai continuară să 
împingă maşina fără niciun zgomot, pe aleea ce ducea spre 
casă. Până la peluza de la care începea să se întindă 
grădina mai erau vreo sută de metri. Ajunşi acolo, se opriră. 
Oamenii lui Coldwell se risipiră prin tufişuri. 

Dintr-o dată, din maşină se aprinseră nişte reflectoare. 
Fațada casei a fost brusc inundată de lumină. 

Printr-o porta-voce, Coldwell începu să-i someze pe cei 
dinăuntru să iasă cu mâinile ridicate. Vocea sa, amplificată, 
părea că loveşte pereţii casei ca nişte baroase. 

Nu s-a întâmplat nimic. 

Coldwell continuă să someze. Am simţit cum un firicel de 
sudoare mi se prelinge pe faţă. 

Coldwell nu voia să rişte, cel puţin aşa se părea. Se 
mulțumea doar să someze întruna. Oamenii săi şi poliţaii 
erau împrăştiaţi peste tot, culcaţi pe burtă, ascunşi printre 
tufe. 

Niciun rezultat. 

Sus, elicopterul, făcea un zgomot cumplit. Îi vedeam 
luminile cum pâlpâiau. 

O detunătură, şi o fereastră sări în ţăndări. Peste câteva 
clipe, prin fereastră ieşi un noruleţ alburiu, care se 
împrăştie deasupra peluzei. 

Prima victimă a gazelor lacrimogene a fost Jones. A 
deschis brusc uşa de la intrare, şi cu un pistol în mână, 
încercă să dispară în întuneric. 

O nouă detunătură, şi Jones făcu un pas înapoi, 
agăţându-se de aer. Incă o împuşcătură. Căzu în genunchi, 
şi apoi la pământ. 

Coldwell începu să urle din nou în porta-voce. 

— Pofferi! leşi cu mâinile deasupra capului! 

Gazul de deasupra peluzei începu să se disipeze. M-am 
gândit la Nancy, sperând că n-o să se mai tragă cu 
lacrimogene. 

În acel moment, izbucniră câteva rafale dinspre celălalt 
capăt al casei. Unul dintre proiectoarele maşinii se stinse. 
Gloanţele ricoşau, piuind de ţi se făcea părul măciucă. Am 
auzit un strigăt. O siluetă mascată până atunci de un tufiş, 
se ridică brusc, apoi se împletici, şi căzu la pământ. 

În direcţia din care porniseră rafalele se concentra un foc 
năprasnic. Atunci l-am văzut pe Pofferi, prins de razele 
proiectorului, cu câte un pistol în fiecare mână; avansa în 
zig-zag, aproape îndoit de la mijloc, cu o cămaşă albă 
înroşită de sânge, dar continuând să tragă. 

O rafală ucigaşă răpăi. Gloanţele l-au lovit ca un bici. A 
fost ridicat pe sus, ca de un uragan, după care se prăbuşi. 

Mi-am șters sudoarea de pe faţă. 

— leşi, Lucia! Lătră Coldwell. 

O aşteptare lungă, după care s-au auzit nişte ţipete. 
Lucia apăru în lumina orbitoare, parcă împinsă de 
ameninţarea unei arme. 

Am văzut-o perfect. 

Era îmbrăcată în pantaloni negri, şi avea o bluză stacojie. 
A ieşit din casă împleticindu-se şi strigând „Nu trageţi!” Işi 
agita frenetic mâinile; în fiecare din ele ţinea ceva. N-a 

făcut nici zece paşi, şi o explozie orbitoare s-a contopit cu 
trupul ei. 

Din grenadele pe care le ţinea în mâini izbucniră câteva 
fulgere, două bubuituri răsunară de-mi sparseră urechile, 
după care urmă şuieratul binecunoscut al schijelor. 

Pentru o clipă, am simţit că-mi vine să vomit. Nu-mi 
venea să cred că putea avea forţa de a se sinucide. 

Am sărit jos din copac, am luat-o la fugă spre casă, și i- 
am făcut semn lui Nick cu lanterna. 

Poliţaii şi agenţii F.B.l-ului îşi vedeau de răniții lor şi de 
cei doi terorişti. Coldwell examina ce rămăsese din Lucia. 

Nu m-am oprit din alergat. M-am năpustit în casă. Am 
luat-o de-a lungul culoarului, şi am încercat pe rând toate 
uşile, până când am dat de una închisă cu cheia. 

Cu toate că gazul lacrimogen aproape că se împrăştiase, 
ochii îmi erau iritaţi. M-am dat înapoi un pas, şi m-am 
repezit în uşă dându-i un picior în dreptul broaştei. În acel 
moment, se restabili curentul electric, şi se aprinse lumina 
pe culoar. 

Uşa cedă. 

Am rămas în prag, nemişcat. În faţa mea se afla un 
dormitor luxos de damă. Pe un pat dublu se afla Nancy 
Hamel, cu faţa în mâini. Tremura, şi scotea nişte sunete 
ascuţite. 

M-am îndreptat spre ea, rugându-mă la toţi sfinţii din 
ceruri să nu mă recunoască. 

— Doamnă Hamel. 

Se crispă, îşi dădu de-o parte mâinile de pe faţă, şi mă 
privi fix. Ochii îi erau holbaţi şi ţinea gura căscată. 

Apoi, ca un animal înspăimântat, se ridică brusc cu un 
salt. 

— Acum totul e în regulă, doamnă Hamel, i-am spus pe 
un ton liniştit. Sunteţi salvată. 

Continuă să se uite fix la mine. 

— Soră-mea! Îşi acoperi din nou faţa cu mâinile, începu 
să geamă. A spus că o să se omoare. Ce s-a întâmplat? 

Am început să respir normal. Nu mă recunoscuse. 

— Doamnă Hamel, totul s-a sfârşit. Sunt aici ca să vă duc 
cât mai departe de toate astea. Domnul Palmer v-a închiriat 
un apartament la Spanish Bay, unde o să vă odihniţi. Ne 
aşteaptă un elicopter. 

— Lucia a murit? mă întrebă, cu o privire care mai spera 
încă. Au murit cu toţii? 

— Da. Doriţi să luaţi ceva cu dumneavoastră? 

Îşi ascunse faţa în mâini şi începu să plângă. Am aşteptat 
niţel, apoi i-am spus: 

— Doamnă Hamel, dacă trebuie să vă strângeţi lucrurile 
vă pot ajuta eu. 

Tremura, scuturată de un fior, apoi îmi arătă şifonierul. 

— Valiza este acolo. 

Am deschis şifonierul, în care se afla o valiză mare. 

— Lucia mi-a spus să-mi fac bagajele. Ştia că ăsta-i 
sfârşitul. 

— Bine. Haideţi să mergem. 

Am luat valiza, în clipa în care Coldwell apăru în pragul 
uşii. 

— Totul este gata. Lu, ia tu valiza asta. Eu o s-o ajut pe 
doamna Hamel. 

M-am îndreptat spre ea, am ridicat-o încet, de pe pat, 
punându-i o mână în jurul mijlocului şi am condus-o până la 
intrare. Proiectorul maşinii fusese stins, dar în aer plutea un 
miros îngrozitor. Mirosul corpului sfârtecat al Luciei. 

Nancy începu să urle, şi apoi leşină. Am prins-o la timp să 
nu cadă, am luat-o în braţe şi m-am îndreptat spre 
elicopter. Coldwell mi-a dat o mână de ajutor s-o băgăm 
înăuntru. 

Nick, teribil de emoţionat, ne-a luat-o din mâini şi a 
aşezat-o pe scaunul din spate. Coldwell îi dădu şi valiza, şi 
se retrase câţiva paşi. 

— Dă-i drumul, am zis, aşezându-mă alături de Nick. 

— Mamă, Doamne! Am văzut totul! exclamă el, în timp 
ce elicopterul se înălţă. Pentru nimic în lume n-aş fi vrut să 
pierd o chestie ca asta. 

Dar nu-l ascultam. Imediat ce elicopterul decola, m-am 

întors spre Nancy. Era palidă, şi ţinea ochii închişi. 

Bingo, mi-am spus. Până aici nu mă recunoscuse, dar mai 
mult ca sigur că o să mă recunoască când o să-şi vină în 
fire. Dar cel puţin un lucru era clar, că eu o salvasem. 

Peste zece minute, Nick a aterizat pe acoperişul hotelului 
Spanish Bay. Ne aşteptau Mel Palmer, şi trei tipi în halate 
albe. 

În momentul aterizării, Nancy mişcă, deschise ochii şi 
dădu să se ridice de pe scaun. 

— Ce se întâmplă? întrebă cu o voce ascuţită. Unde mă 
aflu? 

— Doamnă Hamel, sunteţi salvată, i-am spus. Ne aflăm la 
hotelul Spanish Bay, iar domnul Palmer vă aşteaptă să vă 
conducă în apartamentul dumneavoastră. 

Mă privi atent. 

— Cine eşti dumneata? 

— Tipul care v-a salvat, i-am răspuns, zâmbindu-i 
ştrengăreşte. 

Dar în sinea mea eram perplex. Era greu de crezut că nu- 
şi mai amintea de ziua în care stătusem faţă-n faţă pe 
terasa de la Country Club, şi o şantajasem cu neruşinare. 
Totuşi, asta era, nu-şi mai amintea de mine şi pace, chestie 
care a început să mă mai liniştească, şi să-mi dea speranţe. 

— Nu mai trebuie să vă fie frică de nimic. Acum sunteţi la 
adăpost. 

Nick deschise uşa cabinei. Am sărit afară. Nancy se ridică 
cu greu, clătinându-se. Nick o ajută să coboare, iar eu am 
luat-o în primire, sprijinind-o de mine. În timpul ăsta, 
Palmer se apropia cu un aer preocupat. 

M-m dat de-o parte, să-l las să-i înşire balivernele lui de 
consolare. Doi dintre tipii în halate albe au venit şi au luat-o 
fiecare de câte un braţ. 

Treaba mea se terminase. Am urmărit-o din ochi, în timp 
ce se îndepărta acompaniată de Palmer. Când a ajuns la 
uşa liftului de pe terasă, s-a întors brusc. 

— Unde mi-e valiza? 

Nota stridentă din tonul ei m-a dat gata. Un fior îngheţat 

îmi străbătu şira spinării. Nici vorbă să fie vocea unei femei 
care tocmai îşi pierduse sora, şi cu puţin timp în urmă, 
bărbatul. Era vocea unei femei cu capul pe umeri, care-şi 
ştia interesul, indiferent ce s-ar fi întâmplat. 

Am rămas nemişcat, câteva momente bune, efectiv 
şocat. Apoi, creierul meu începu să raţioneze. De asta nu 
fusesem eu recunoscut de tipa asta pe care o credeam că 
este Nancy. „Pentru că Lucia Pofferi nu mă văzuse în viaţa 
ei”. Mi-a venit în minte imaginea celei pe care o luasem 
drept Lucia, şi care ieşise din casă strigând „Nu trageţi”! 
Aşadar, Lucia o sacrificase pe sora ei, încercând cu 
disperare o ultimă tentativă de scăpare. li legase lui Nancy 
două grenade de mâini, şi o azvârlise afară, ştiind că după 
ce grenadele explodau, din corpul lui Nancy n-ar mai fi 
rămas decât o masă de carne diformă, din care nimeni n-ar 
mai fi fost în stare să recunoască nimic. 

Numai că în planul ăsta de scăpare al Luciei existau două 
erori fatale; individa habar n-avea de mine, eu care eram 
de fapt buricul pământului în toată afacerea asta şi apoi 
valiza pe care o luase cu ea, însemna că era atât de 
prețioasă, încât o dăduse de gol. 

— Doamnă Hamel, nu vă îngrijoraţi, i-am strigat eu. V-o 
aduc imediat. 

Am văzut-o cum a intrat în lift, împreună cu Palmer şi cu 
infirmierii. 

Nick îmi dădu valiza. 

— Asta-i tot, bătrâne, şi îţi mulţumesc. Să nu sufli o vorbă 
ziariştilor, dacă te întreabă ceva. 

— Fii fără grijă. Pe bune că mi-a făcut plăcere, spuse 
Nick, zâmbind cu gura până la urechi. Aşa ceva merita 
povestit nepoților. 

M-am îndreptat spre lift, şi am aşteptat ca Nick să-şi ia 
zborul. După aceea am încercat să deschid valiza. Era 
încuiată, evident. Am folosit ţeava pistolului, şi am forţat 
broasca. 

Printre lucrurile obişnuite femeieşti, se găsea şi un pistol 
de calibrul 38, câteva grenade, şi un carnet de cecuri. 

Fiecare dintre ele era semnat de Nancy Hamel. Făcând o 
socoteală foarte aproximativă, am ajuns la vreun milion de 
dolari. Mi-am vârât carnetul de cecuri în buzunar, iar 
pistolul şi grenadele le-am ascuns sub streaşină 
acoperişului. Am aranjat cu grijă încuietoarele valizei, şi 
apoi am luat liftul. 

L-am găsit pe Palmer, cu o figură cam înţepată, în faţa 
unei uşi din culoar. 

— Domnule Anderson, vrea valiza. 

— Mi se pare corect, i-am răspuns. 

— Să fiu sincer, nu mai înţeleg nimic, reluă el, cu un ton 
jignit. A spus că n-are nevoie de medic. Şi mi-a spus că vrea 
să rămână singură. După cât m-am chinuit să fac rost de 
apartamentul ăsta. Cu alte cuvinte, m-a dat pe uşă afară. 

Chestia asta o înţelegeam perfect. ` 

— O să-i duc eu valiza, am spus. E încă şocată. li trebuie 
o perioadă de odihnă. 

— Doamne sfinte, s-a făcut aproape ziuă, exclamă 
Palmer, uitându-se la ceas. Şi eu trebuie să mă odihnesc. 
Astăzi am o grămadă de treburi. Mă duc acasă. 

— Cel mai înţelept lucru, domnule Palmer, l-am aprobat, 
zâmbindu-i sincer. După ce o să-i dau valiza doamnei 
Hamel, o întind şi eu. 

L-am urmărit în timp ce se îndrepta spre lift, mi-am 
verificat pistolul, apoi am bătut la uşă. 

— Doamnă Hamel, valiza dumneavoastră, am anunţat-o. 

Uşa se deschise brusc. 

Tipa pentru care aş fi băgat mâna în foc că este Lucia 
Pofferi mă privi insistent. Faţa îi devenise osoasă, iar ochii îi 
străluceau. 

— Pune-o acolo, îmi spuse, şi făcu un pas înapoi. Am 
intrat şi am pus valiza lângă uşă. 

— Mulţumesc, adăugă ea. Acum lasă-mă. 

Am închis uşa cu călcâiul, apoi mi-am scos pistolul şi l-am 
îndreptat asupra ei. 

— Uşurel, păpuşico! Nu ţine figura! 

Îşi încruntă o sprânceană. 

— În regulă, cine eşti? 

— Bart Anderson. A 

Şi-a închis pleoapele pe jumătate. Inţelesese totul. Precis 
că Diaz îi ciripise despre mine, şi poate că şi Nancy. 

— Bart Anderson? făcu ea, în timp ce pe buze i se 
aşternu un surâs de viperă. Aha, şantajistul, bineînţeles! 
Cum de ai ajuns prin zonă? 

— Treaba mea. Hai să stăm jos, păpuşico, avem multe să 
ne povestim. 

Ridică din umeri, apoi se îndreptă spre canapea şi se 
aşeză. Îşi încrucişa picioarele, se sprijini de spătar, şi mă 
privi. Era la fel de seducătoare ca o cobră. M-am aşezat la 
distanţă de ea, ţinând în continuare pistolul îndreptat 
asupra ei. 

— Ce-ai simţit când ţi-ai omorât sora? am întrebat-o. 

— Proasta aia? Avea un creier de păsărică. Aldo a fost de 
acord s-o pun în locul meu, în scena asta finală. Sunt 
indispensabilă organizaţiei. Ea era o nimeni. Ochii i s-au 
întors spre valiză. Văd că ţi-ai băgat nasul înăuntru. Ai găsit 
carnetul de cecuri? 

— Auzi istorie, ba bine că nu, i-am răspuns, zâmbind. 
Artileria e pusă la păstrare, să n-ai grijă. 

Dădu din cap, aprobator. 

— Bine, atunci să nu mai pierdem vremea. Cât vrei? 

Ţinând în continuare pistolul aţintit asupra ei, am scos 
carnetul de cecuri şi i l-am fluturat în faţă. 

— Mă mulţumesc cu un milion. O să-ţi rămână şi ţie 
destul, n-avea grijă. Facem în felul următor: carnetul de 
cecuri o să rămână la mine. Tu o să stai aici. Eu o să rup 
patru cecuri a câte un sfert de milion. Cum îmi intră banii 
ăştia în bancă, cum îţi dau carnetul. Chestia asta o să 
dureze cam o săptămână. După aia, o să te ajut s-o întinzi. 
Cu iahtul, păpuşico. O să găsesc pe cineva care să te ducă 
într-o noapte fără lună, spre Cuba. la zi, îţi convine? 

Faţa îi era ca o mască. 

— Da, îmi convine, răspunse într-un sfârşit, dar cine-mi 
garantează că după ce-ţi iei partea, n-o s-o întinzi cu restul 

cecurilor? 

— Vom trăi şi vom vedea. l-am zâmbit cu candoare. N-ai 
ce face, trebuie să te încrezi în mine, asta-i! 

N-a fost de acord. A dat din cap nemulțumită şi îmi zise: 

— Am o idee mai bună. la-ţi cecurile alea patru, şi dă-mi 
mie restul carnetului. O să mai rămân o săptămână ca să-ţi 
încasezi paralele, şi apoi o să mi le încasez pe-ale mele. Ce 
zici de varianta asta? 

Am început din nou să visez la ce-aş fi putut face cu un 
milion de dolari, şi atunci când visez bani, nu mă mai pot 
concentra. 

— N-am nimic împotrivă, i-am răspuns. 

Asta era începutul unei gafe monumentale. 

Fiind aşezat la o distanţă bunicică de ea, mi-am pus 
pistolul pe braţul fotoliului, şi am început să rup cele patru 
cecuri, unul câte unul. Făcând asta, am pierdut-o din ochi, 
altă greşeală fatală. Aşa că atunci când s-a mişcat, am lăsat 
de-o parte carnetul de cecuri şi am vrut să-mi apuc arma, 
dar a fost prea târziu. 

Avea deja un pistol în mână, şi mai înainte ca eu să-l pot 
atinge pe al meu, a şi tras. Probabil că şi-l ascunsese sub 
pernele canapelei. 

Am simțit în piept un şoc violent. Mai înainte cu o 
fracțiune de secundă, văzusem flacăra de la gura ţevii. Am 
auzit aproape imediat şi bubuitura. Asta a fost tot. 

Milionul meu de dolari explodase într-o beznă de 
nepătruns. 


Nu mi s-a permis să primesc vizite, timp de o săptămână 
întreagă. Ţintuit într-un pat de spital, îmi plângeam singur 
de milă, mai ales că eram îngrijit de o băbătie de soră, care 
avea tot atâta sex-apeal cât un elefant pe care-l dor dinţii. 
Din când în când, mai intra şi medicul, cel care mă operase, 
şi care nu mai contenea să se felicite singur că-mi salvase 
viaţa. Avea un râs de hienă; şi alura, tot de hienă. 

Tot timpul cât am stat în pat, am fost cufundat în 

gânduri. Era clar că după ce totul a fost împotriva mea, n- 
aveam decât să-mi reiau existenţa monotonă, întorcându- 
mă să lucrez la agenţie. Am întrebat-o pe soră ce se 
întâmplase. Dar, după cum mi-a mărturisit, habar n-avea. 
De fapt, o citisem dintr-o privire, şi mă convinsesem că 
nimic în lumea asta n-ar fi reuşit s-o mire. Era genul ăla de 
om care se mulţumeşte cu o existenţă într-un univers 
mărginit, fără să se intereseze ce se întâmplă în afara lumii 
în care trăia. Aşa că am continuat să construiesc tot felul de 
scenarii, până în ziua în care şi-a făcut apariţia primul meu 
vizitator, Lu Coldwell. 

— Bart, ai scăpat ca prin urechile acului. Îşi trase un 
scaun şi se aşeză alături de patul meu. Ce naiba s-a 
întâmplat? 

— Păi, ce să se întâmple, i-am dat valiza. Şi pe urmă, 
când am vrut să plec, a scos un pistol, şi a tras în mine. 

— De ce naiba a vrut să te omoare? 

— Intreab-o pe ea, de unde vrei să ştiu? 

— Focul de armă a fost auzit. Detectivul hotelului a urcat 
să vadă ce s-a întâmplat, şi tipa l-a curăţat cât ai clipi din 
ochi. După care a luat liftul, şi s-a cărat, cu un pistol într-o 
mână, și cu valiza în cealaltă. Bafta a fost că tocmai trecea 
o maşină a poliţiei. Nebuna a început să tragă asupra lor. 
Au găurit-o din prima. A murit pe loc. 

— Probabil că şi-a pierdut minţile, am avansat eu timid o 
teorie. 

— Era Lucia Pofferi. Nancy Hamel murise în noaptea aia. 

Aşadar, pa şi pusi milionului. N-aveam decât să mă întorc 
la mina mea de sare, ca un ocnaş. 

— Cred că lucrurile s-au întâmplat cam aşa... începu 
Coldwell. 

Şi începu să-mi spună ceea ce ştiam deja. Nici nu m-am 
mai obosit să-l ascult. Noroc că atunci când a terminat, a 
intrat sora şi i-a spus că trebuia să-şi încheie vizita, să mă 
lase să mă odihnesc. Coldwell mi-a urat însănătoşire 
grabnică, şi s-a cărat. 

In săptămâna care a urmat, nimeni nu m-a mai vizitat. 

Am dus o existenţă solitară. Speram ca măcar Bertha să-mi 
trimită nişte flori, acolo, dar nici vorbă de aşa ceva. Probabil 
că se măritase, şi hoinărea cu babalâcul ei pe mare. 

A doua vizită am primit-o când mă aflam în fotoliu. Era 
Chick Barley. A intrat, cu o sticlă de Cutty Sark la subraţ. 

— Salut, Bart! Ce mai faci, ticălosule? 

M-am chinuit să zâmbesc cu un aer optimist, şi i-am 
înhăţat sticla. _ 

— Fac progrese, asta fac, i-am răspuns. Imi pare bine că 
ai venit. De fapt, eşti singurul. 

— Da. 

Începu să se plimbe prin cameră, încolo şi încoace. M-am 
prins că îl apăsa ceva. 

— Ai vreo veste de la Bertha? l-am întrebat, optimist. 

— S-a măritat. S-a cărat în Europa, să-şi facă luna de 
miere. Tipul pe care l-a luat are parale cu ghiotura. 

Chestia asta a avut darul să mă deprime şi mai mult. 
Chick continua să se plimbe cu mâinile în buzunare, şi cu o 
figură posomorâtă. Eram sigur că veştile proaste nu se 
terminaseră. 

— Chick, zi odată, care-i nasulia? l-am întrebat, 
nemaiputând rezista. 

„Codul de drept civil”, îmi răspunse, oprindu-se pe 
loc. Ai un exemplar la birou, nu-i aşa? 

Am privit cu gura căscată. 

— Da, am. Dracu' ştie de ce l-oi fi cumpărat. Nu l-am 
deschis niciodată. 

— Colonelul nu şi-l găsea pe-al lui, şi avea neapărată 
nevoie de el. Mi-am amintit că tu aveai aşa ceva, aşa că l- 
am luat din sertarul tău în care-ţi ţineai băutura, şi i l-am 
dat. 

— Bine, i l-ai dat, şi ce-i cu asta? 

În momentul ăla, am simţit cum mi-a căzut tavanul în 
cap. Mi-am amintit cum băgasem între paginile 
nenorocitului ăla de cod de drept civil, o copie a raportului 
în care-l dădeam în gât pe Pofferi, şi în urma căruia 
sperasem s-o uşurez pe Nancy cu o sută de mii de marafeţi. 

Numai că hârtiile alea nu erau băgate în niciun plic. Aşa că 
stimabilul de colonel le-a citit bine mersi, şi şi-a dat seama 
de rolul pe care îl jucasem încă de la început în toată 
afacerea. 

Chick mă privea trist. 

— Mor de oftică, nu alta. Da' de unde dracu' să ştiu aşa 
ceva? Am făcut o boacănă, asta-i. Glenda m-a rugat să te 
pun la curent. S-ar putea să te mire, dar să ştii că ţine 
foarte mult la tine. Fir-ar al dracului să fie. Bart, cum 
Dumnezeu ai putut face una ca asta? 

— Când îşi bagă dracu' coada, aşa se întâmplă. O 
sudoare rece îmi curgea pe spate. Sunt un cretin, ce mai, și 
totuşi, treaba începuse promiţător, bătrâne. 

Strâmbă din nas. 

— Şantajul niciodată nu se termină cu bine. Acum, fii 
atent, colonelul n-are de gând să anunţe poliţia. l-a spus 
Glendei că o chestie ca asta ar mânji cu rahat agenţia. 

Am început să mă mai liniştesc. 

— Colonelul are capul pe umeri, am zis. 

— Da, are capul pe umeri, dar ascultă, Bart, să ştii că ţi-a 
reziliat licenţa de detectiv particular... şi a spus-o întregii 
lumi. Crede-mă că-mi pare rău, dar asta e. Salut, bătrâne. 
Îmi întinse mâna. Şi baftă. 

După ce a plecat, am privit în gol prin fereastra camerei 
Nici nu recepţionam agitația din Paradise Avenue. 

Frica începuse să mă strângă în ghearele ei. Fără licenţă, 
n-aveam decât să mă înscriu la şomaj. 

Ceva mai târziu, intră medicul, cu surâsul lui de hienă. 

Mă anunţa că în două zile, mă puteam întoarce acasă, 
Trebuia să mă menajez niţel, dar peste o lună aveam să fiu 
ca un taur. 

Gândul mi-era la bani. Mai aveam vreo doua mii, din care 
trebuia să plătesc spitalul. Aşa că trebuia să vânez o slujbă. 

Am întors situaţia pe toate părţile, două zile şi două 
nopţi. Dar n-am întrevăzut nicio posibilitate de a-mi câştiga 
existenţa. 

Chick, prietenul meu credincios, trecuse pe la mine pe 

acasă, şi-mi trimisese o valiză cu ceva haine de schimb, îmi 
parcase Maserati-ul în faţa spitalului, şi îmi lăsase un plic pe 
bordul maşinii. Înăuntru erau cincizeci de dolari, şi câteva 
cuvinte „Pentru ultima oară. O să-mi fie greu că n-o să mai 
am pe cine să împrumut, ticălosule”. 

Am ajuns acasă, cu moralul la un kilometru sub pământ. 
Am deschis uşa de la intrare, şi am rămas țintuit locului. 
Sufrageria părea o adevărată florărie. Peste tot erau 
înşirate flori. Deasupra şemineului, era întinsă o banderolă, 
pe care se putea citi „BINE Al VENIT ACASA, TICALOSULE!" 

Am traversat sufrageria şi am deschis uşa de la dormitor. 
Pe patul meu se afla întinsă Bertha, goală puşcă. 

— Ai reuşit s-o întinzi până la urmă din coteţul ăla de 
spital? 

— Am decolat până la urmă, închizând uşa după mine. 

— Şi unde ai de gând să aterizezi? 

l-am zâmbit strâmb. 

— Nu acolo unde crezi tu. 

Dar am început să mă dezbrac. 

În jumătatea de oră care a urmat, am stat cuminţi, unul 
lângă celălalt. Nu mai contenea să-mi mângâie părul, 
suspinând uşor, din când în când. Chestia că stăteam lângă 
ea ca un bolovan, probabil că o mira, dar gândurile mele 
erau îndreptate în altă parte. 

— lubiţel, îmi spuse ea. Acum sunt sigură că s-a terminat 
cu Theo. 

Am bătut-o uşor pe spatele gol. 

— Theo? Cine mai e şi ăsta? 

— Cum cine? Barbatu-meu, ce naiba! 

— Nu zău. Şi cum îl mai cheamă? 

Theo Danrimpel, tipul cu milioanele. 

M-am ridicat în fund. 

— Eşti nebună? Doar nu vrei să spui că te-ai măritat cu 
tipul ăsta? Păi ăsta-i la fel de bogat ca Ford! 

Mă împinse, mă răsturnă, şi se aplecă peste mine, să mă 
muşte de ureche. 

— Da, iubiţel, cu el m-am măritat, da’ nu poţi să-închipui 

ce nasol este. Ştiu că eşti un ticălos, dar am nevoie de tine. 
Nu pot să trăiesc alături de un individ care se mulţumeşte 
să stea în fotoliu şi să se uite la mine cu coada ochiului, 
fără să mă atingă. 

— Te înţeleg, păpuşel, şi-ţi dau dreptate, dar ce să caut 
eu în ciorba voastră? 

— Nu ti-ar plăcea să trăieşti în Palm Springs, iubiţel? 
Theo are acolo un domeniu de nu-l vezi cu ochii. Tu o să ai 
vila ta. Theo este conştient că am nevoie de un prieten. Din 
punctul ăsta de vedere, jos pălăria, este foarte înţelegător. 
Ce zici? 

Brusc, norii negrii care mă înconjurau până acum, se 
risipiseră, lăsând loc unui cer senin, pe care strălucea 
soarele. 

lar din punct de vedere social, un gigolo faţă de un 
şantajist e ca de la cer la pământ. 

Bertha, Theo şi cu mine, eram pe cale de a înfiinţa o 
asociaţie minunată. 

Dacă aveam să-mi joc cărţile ca lumea - şi pe cinstea 
mea, că aveam de gând să le joc cât puteam eu de bine 
atunci nu mi-era frică c-o să mor de foame. 


Sfârşit 


201 


